
CATEGORIC MOARTĂ 


Evident, această carte a fost terminată cu multe luni înainte ca 
uraganul Katrina să lovească violent coastele Golfului. Din 
moment ce o mare parte din acțiune se desfăşoară în New 
Orleans, am ezitat dacă să las Categoric moartă aşa cum era 
sau să includ catastrofa din august şi septembrie. După ce 
m-am gândit îndelung, din moment ce vizita lui Sookie are loc la 
începutul primăverii, m-am decis să las cartea aşa cum fusese 


scrisă inițial. 


Inima mea este alături de oamenii din minunatul oraş New 
Orleans şi alături de toți locuitorii din zonele de coastă ale 
statului Mississippi, statul meu natal. Gândurile şi rugăciunile 
mele sunt alături de voi în timp ce vă reconstruiţi casele şi 
viețile. 


MULTUMIRI 


Le mulțumesc multor oameni, printre care se numără: 
profesorul de latină al fiului lui Jerrilyn Farmer; Toni L.P. 
Kelner şi Steve Kelner, prieteni şi adevăraţi sfătuitori; Ivan Van 
Laningham, care ştie o mulțime de lucruri şi are păreri 
personale despre multe, multe subiecte; dr. Stacy Clanton, 
despre care pot spune acelaşi lucru; Alexandre Dumas, 
autorul fabulosului roman Cei trei muşchetari, o carte pe care 
toți ar trebui s-o citească; Anne Rice, pentru că a adus 
vampirii în New Orleans; şi cititorul de la Uncle Hugo's care a 
anticipat acțiunea acestei cărți... jos pălăria în fața tuturor! 


Capitolul 1 


ERAM AGĂȚATĂ DE BRAȚUL unuia dintre cei mai frumoşi 
bărbaţi pe care-i văzusem vreodată, iar el mă privea în ochi. 

— Gândeşte-te la... Brad Pitt, am şoptit. Ochii căprui, 
întunecați, mă priveau fără vreo urmă de interes. 

Bine, pornisem în direcția greşită. 

Mi l-am imaginat pe ultimul iubit al lui Claude, paznic la un 
club de striptease. 

— Gândeşte-te la Charles Bronson, am sugerat. Sau... hm... 
la Edward James Olmos. 

Am fost recompensată cu un început de sclipire în ochii aceia 
cu gene prelungi. 

Într-o clipită, ai fi zis că minunatul Claude avea să-mi ridice 
fusta lungă şi foşnitoare, să-mi tragă în jos corsetul decoltat, 
cu efect de push-up, ca să mă siluiască până ce aveam să 
implor îndurare. Din nefericire pentru mine -— şi pentru toate 
celelalte femei din Louisiana —, Claude juca în echipa adversă. 
Cu sânii mari şi blondă, nu reprezentam idealul lui Claude; 
dur, aspru şi melancolic, poate cu o mică mustață țepoasă, 
asta îl ațâța pe el. 

— Maria-Star, treci încoace şi dă-i pe spate şuvița aia, ceru 
Alfred Cumberland din spatele aparatului de fotografiat. 

Fotograful era un bărbat negru greoi, cu părul şi mustața 
încărunțţite. Maria-Star Cooper făcu un pas în fața aparatului 
ca să aranjeze o şuviță din pletele mele blonde. Eram lăsată 
spre spate, peste braţul drept al lui Claude, cu mâna stângă — 
care nu se vedea (ce puţin în aparat) - agățându-mă cu 
disperare de jiletca sa neagră, cu mâna dreaptă aşezată cu 
delicateţe pe umărul lui stâng. Mâna sa stângă era pe talia 
mea. Cred că postura trebuia să sugereze că voia să mă pună 
jos să-şi facă de cap cu mine. 

Claude purta o jiletcă neagră, cu pantaloni până la genunchi, 
negri, ciorapi albi şi o cămaşă albă, vaporoasă. Eu purtam o 
rochie lungă, albastră, cu o fustă cu crinolină şi o serie de 


jupe. Aşa cum am mai spus, rochia avea corsajul decoltat, cu 
mânecile coborâte pe umeri. Eram bucuroasă că în studio era 
potrivit de cald. Lampa cea mare (care pentru mine semăna cu 
o antenă de satelit) nu era atât de fierbinte pe cât mă 
aşteptasem. 

Al Cumberland trăgea cadrele, în timp ce Claude se uita 
înfierbântat la mine. M-am străduit cât am putut să mă uit la 
fel de înfierbântată la el. Viața mea personală fusese, în 
ultimele luni, să-i spunem goală, aşa că eram mai mult decât 
gata să privesc pe cineva cu pasiune. De fapt, eram gata să iau 
foc. 

Maria-Star, care are o piele arămie şi părul negru şi ondulat, 
era pregătită cu o geantă cu produse de machiaj şi perii şi 
piepteni, gata să facă retuşuri în ultima clipă. Când Claude şi 
cu mine ajunseserăm la studio, fusesem surprinsă s-o 
recunosc pe tânăra asistentă a fotografului. Nu o mai văzusem 
pe Maria-Star de la alegerea liderului haitei din Shreveport, în 
urmă cu câteva săptămâni. Nu prea avusesem ocazia să o 
observ atunci, deoarece concursul pentru alegerea liderului 
haitei fusese înspăimântător şi sângeros. Astăzi avusesem 
ocazia să văd că Maria-Star se recuperase complet din 
ianuarie, de când fusese lovită de o maşină. Vârcolacii se 
vindecă repede. 

Maria-Star mă recunoscuse şi ea şi am fost uşurată să văd 
că-mi întoarce zâmbetul. Relația mea cu haita din Shreveport 
era, ca să-i spunem aşa, cel puţin nesigură. Fără să-mi fi dorit 
să fac asta, mă alăturasem fără să-mi dau seama învinsului 
din lupta pentru postul de şef al haitei. Fiul acestui concurent, 
Alcide Herveaux, pe care-l consideram poate ceva mai mult 
decât un prieten, simțise că-l lăsasem baltă în timpul 
întrecerii, noul lider al haitei, Patrick Furnan, ştia că am 
legături cu familia Herveaux. Am fost surprinsă că Maria-Star 
făcea conversație cu mine în timp ce-mi încheia costumul 
şi-mi aranja părul. Mă machiase mai tare decât o făcusem eu 
vreodată în întreaga mea viață, dar când m-am uitat în oglindă 
a trebuit să-i mulțumesc. Arătam grozav, deşi nu mai 


semănăm deloc cu Sookie Stackhouse. 

Dacă Claude nu ar fi fost gay, probabil că l-ar fi impresionat 
şi pe el felul în care arătam. Era fratele prietenei mele 
Claudine, şi-şi câştigase existența făcând striptease la 
Hooligans — un club care acum îi aparţinea —, în serile dedicate 
femeilor. Claude avea o înfăţişare de-ți lăsa gura apă pur şi 
simplu: un metru optzeci, părul negru şi ondulat, ochi mari, 
căprui, un nas perfect, buzele pline exact cât trebuie. Purta 
părul lung, să-şi ascundă urechile: fuseseră modificate 
chirurgical, ca să arate rotunjite ca ale oamenilor, nu ascuţite 
aşa cum le avusese de la natură. Dacă te pricepeai puţin la 
lucruri supranaturale, ai fi observat imediat operația şi ţi-ai fi 
dat seama că superbul Claude provenea de fapt din neamul 
zânelor. Nu folosesc acest termen în sens peiorativ legat de 
orientarea sa sexuală. O spun în sensul literal: Claude 
provenea din neamul zânelor. 

— Şi acum, ventilatorul, o instruia Al pe Maria-Star, şi după 
ce i-a aranjat puţin poziția, aceasta a pornit un ventilator 
mare. 

Acum părea că ne aflam în mijlocul unei furtuni. Părul meu 
flutura ca nişte valuri blonde, deşi cel prins în coadă al lui 
Claude stătea nemişcat. După câteva cadre care să surprindă 
acel look, Maria-Star îi desfăcu părul lui Claude şi i-l aranja 
artistic, astfel încât să fluture spre faţă şi să ofere un contrast 
pentru profilul său perfect. 

— Minunat, zise Al, continuând să facă fotografii. Maria-Star 
mută ventilatorul de câteva ori, astfel încât vântul să bată din 
direcţii diferite. În cele din urmă, Al îmi spuse că mă pot ridica. 
M-am îndreptat de spate, recunoscătoare. 

— Sper că nu mi-am lăsat greutatea prea tare pe braţul tău, 
i-am spus lui Claude, care părea din nou calm şi relaxat. 

— No, nici vorbă. Ai nişte suc de fructe la îndemână? o 
întrebă pe Maria-Star. 

Claude nu era chiar domnul Amabilitate. Vârcolacul drăguţ îi 
arătă un mic frigider în colțul studioului. 

— Paharele sunt deasupra, îi spuse lui Claude. 


Îl urmări cu privirea şi oftă. Femeile făceau deseori asta după 
ce stăteau de vorbă cu Claude. Oftatul era un fel de „ce păcat!”. 

După ce s-a convins că şeful ei încă îşi făcea de lucru cu 
echipamentul, Maria-Star îmi zâmbi larg. Deşi era vârcolac, 
ceea ce îi făcea gândurile greu de citit, am reuşit să percep că 
voia să-mi spună ceva... şi că nu era sigură cum o să 
reacționez. 

Telepatia nu e amuzantă. Părerea pe care o ai despre 
persoana ta are de suferit atunci când ştii ce gândesc ceilalți 
despre tine. În plus, telepatia face ca întâlnirile cu tipi 
obişnuiţi să fie aproape imposibile. Gândiţi-vă puțin la asta. 
(Şi ţineţi mine că o să ştiu dacă o faceţi sau nu.) 

— Alcide a trecut printr-o perioadă dificilă de când tatăl său a 
fost învins, zise Maria-Star cu glas şoptit. 

Claude era ocupat să se studieze în oglindă în timp ce-şi bea 
sucul. Al Cumberland fusese sunat pe telefonul mobil şi se 
retrăsese în birou ca să vorbească. 

— Sunt sigură că aşa este, am spus. 

De când adversarul lui Jackson Herveaux îl omorâse, era de 
aşteptat ca fiul lui Jackson să treacă prin momente mai bune 
şi mai puţin bune. 

— Am trimis o somaţie în memoria lui la ASPCAI!, şi ştiu că-i 
vor anunța pe Alcide şi Janice, am spus. 

(Janice era sora mai mică a lui Alcide, ceea ce o făcea să nu 
fie vârcolac. M-am întrebat cum îi explicase Alcide surorii sale 
moartea tatălui lor.) Ca răspuns, primisem un bilet cu un text 
de mulțumire, de genul celor pe care pompele funebre le trimit 
de obicei, fără nici un comentariu personal. 

— Păi... 

Părea să fie incapabilă să-i dea drumul, indiferent despre ce 
era vorba. Începeam să întrezăresc care era problema. Durerea 
mă săgeta ca un cuțit, iar apoi am privit în jos şi mi-am adunat 
toată mândria. Învăţasem foarte devreme în viață cum să fac 


1 American Society for the Prevention of Cruelty to Animals 
(Asociaţia pentru prevenirea cruzimii împotriva animalelor). 


asta. 

Am luat un album cu lucrări de-ale lui Alfred şi am început 
să-l răsfoiesc, abia privind însă la imaginile cu gineri şi mirese, 
cu petreceri de bar-mitzvah?, prima comuniune, aniversări de 
douăzeci şi cinci de ani de la căsătorie. Am închis albumul şi 
l-am lăsat jos. Încercam să par relaxată, dar nu cred că mi-a 
ieşit. 

Cu un zâmbet larg, care reflecta expresia pe care o avea 
Maria-Star, am spus: 

— Ştii, Alcide şi cu mine nu am fost un cuplu în adevăratul 
sens al cuvântului. 

Probabil că avusesem aşteptări şi dorințe, dar nu existase 
nici o şansă să se materializeze ceva. Întotdeauna fusese 
momentul nepotrivit. 

Ochii Mariei-Star, mult mai deschişi la culoare decât ai lui 
Claude, se făcură mari de uimire. Sau era cumva teamă? 

— Am auzit că poţi ghici gândurile, zise. Dar mi-era greu să 
cred. 

— Da, am spus plictisită. Păi, mă bucur că tu şi cu Alcide 
sunteți împreună; nu aş avea nici un drept să protestez, chiar 
dacă nu mi-ar fi pe plac. Ceea ce nu e cazul. 

A sunat puţin cam fals (şi nu era nici întru totul adevărat), 
dar cred că Maria-Star mi-a ghicit intenţiile: doream să scap 
cu fața curată. 

Când nu primisem nici un semn de la Alcide în săptămânile 
care urmaseră după moartea tatălui său, îmi dădusem seama 
că, indiferent ce sentimente avusese pentru mine, acestea 
dispăruseră. Fusese o lovitură, dar nu una fatală. Concret 
vorbind, nici nu mă aşteptasem la altceva de la Alcide. Dar, la 
naiba, îmi plăcea de el, şi întotdeauna suferi atunci când 
descoperi că ai fost înlocuit cu destulă uşurinţă. În fond, 
înainte de moartea tatălui său, Alcide sugerase să trăim 
împreună. Acum se tăvălea cu vârcolacul ăsta tinerel, probabil 


2 În religia iudaică, eveniment care celebrează trecerea la vârsta 
adultă. 


plănuind să facă pui împreună. 

Am încetat să mai gândesc în felul ăsta. Să-mi fie ruşine! Nu 
avea nici un sens să fiu o cățea. (Ceea ce, dacă mă gândesc 
bine, Maria-Star chiar era cel puţin trei nopţi pe lună.) 

Să-mi fie de două ori ruşine! 

— Sper că sunteţi fericiți împreună. 

Fără nici un cuvânt, îmi întinse un alt album, pe care era 
scris: confidenţial. Când l-am deschis, am văzut că personajele 
dinăuntru erau ființe supranaturale. Existau aici fotografii ale 
unor ceremonii pe care oamenii nu le vor vedea niciodată... o 
pereche de vampiri îmbrăcaţi în costume sofisticate, pozând în 
fața unei cruci egiptene uriaşe; un tânăr surprins în momentul 
în care se transforma în urs, probabil pentru prima dată; 
imaginea unei haite de vârcolaci, cu toți membrii în forma lor 
de lupi. Al Cumberland, fotograful ciudaților. Nici nu era de 
mirare că fusese prima opțiune pentru Claude ca să-i facă 
fotografiile despre care credea că-l vor lansa într-o carieră de 
model. 

— Următoarea acțiune! strigă Al, în timp ce ieşea valvârtej 
din biroul său, închizându-şi telefonul. Maria-Star, tocmai am 
fost solicitați pentru o nuntă dublă în colțul de pădure al 
domnişoarei Stackhouse. 

M-am întrebat dacă fusese solicitat pentru nunta obişnuită a 
unor ființe umane sau pentru un eveniment supranatural, dar 
mi s-a părut nepoliticos să întreb. 

Claude şi cu mine am devenit din nou apropiați. Urmând 
instrucțiunile lui Al, mi-am ridicat puţin fusta ca să-mi arăt 
picioarele. În epoca pe care rochia mea o reprezenta, nu prea 
cred că femeile se bronzau sau că se epilau pe picioare, iar eu 
eram arămie şi catifelată ca funduleţul unui bebeluş. Dar, la 
naiba! Probabil că nici bărbaţii nu umblau descheiați la 
cămaşă. 

— Ridică piciorul ca şi cum ai vrea să-l încolăceşti în jurul 
lui, mă dirija Alfred. Claude, acum e momentul să străluceşti. 
Să arăţi de parcă eşti gata să-ți dai jos pantalonii într-o 
secundă. Vrem ca toţi cititorii să gâfâie când se vor uita la tine! 


Portofoliul de imagini al lui Claude avea să fie folosit când se 
va înscrie la concursul Mister Roman de dragoste, organizat de 
revista clubul cărților romantice. 

Când îi împărtăşisem dorința lui Al (am înțeles că se 
întâlniseră la o petrecere), acesta îl sfătuise pe Claude să facă 
vreo câteva fotografii cu genul de femeie care apărea deseori pe 
copertele romanelor de dragoste. Îi spusese că genul său 
brunet ar fi fost pus în evidenţă de o blondă cu ochi albaştri. 
Se întâmpla ca eu să fiu singura cunoştinţă blondă şi cu sâni a 
lui Claude care era dispusă să-l ajute gratis. Bineînţeles, 
Claude cunoştea câteva stripteuze care ar fi făcut-o, dar s-ar fi 
aşteptat să fie plătite. Cu tactul său obişnuit, Claude îmi 
povestise asta în drum spre studioul fotografului. Claude ar fi 
putut păstra aceste detalii pentru sine, ceea ce m-ar fi făcut să 
mă simt bine că-l ajutam pe fratele prietenei mele — dar, în 
stilul său, el îmi spusese toată povestea. 

— Bine, Claude, acum dă-ți cămaşa jos, strigă Alfred. 

Claude era obişnuit să i se ceară să-şi scoată hainele. Avea 
un piept lat, fără păr, o musculatură impresionantă, aşa că 
arăta într-adevăr foarte bine fără cămaşă. Nu mă impresiona. 
Poate deveneam imună. 

— Fustă, picior, îmi aminti Alfred, iar eu mi-am spus că 
trebuia să-i urmez indicațiile. 

Al şi Maria-Star erau cu siguranță profesionişti şi 
impersonali, iar ceva mai rece şi mai mecanic decât atitudinea 
lui Claude nu putea exista. Dar nu eram obişnuită să-mi ridic 
fusta în fața oamenilor şi mie mi se părea că asta era ceva 
destul de personal. Deşi îmi arătam la fel de mult din picioare 
şi când purtam pantaloni scurți, şi asta fără să clipesc, să-mi 
ridic fusta lungă primea cumva conotații sexuale clare. Am 
strâns din dinți şi am mai ridicat din material, adunându-l din 
când în când ca să nu lunece. 

— Domnişoară Stackhouse, ar trebui să arăţi ca şi cum ţi-ar 
plăcea să faci asta, zise Al. 

Se uită la mine din spatele aparatului său, cu fruntea 
încruntată şi cu o expresie categoric nefericită. 


Am încercat să nu mă bosumflu. Îi spusesem lui Claude că-i 
fac un serviciu, iar serviciile trebuie să fie făcute de bunăvoie. 
Am ridicat piciorul astfel încât coapsa să-mi fie paralelă cu 
solul, şi am îndreptat degetele spre podea, în ceea ce speram 
să fie o poziție grațioasă. Am pus ambele mâini pe umerii 
dezgoliți ai lui Claude şi am privit în sus către el. Avea pielea 
caldă şi catifelată la atingere, dar nu într-un mod erotic sau 
incitant. 

— Arăți plictisită, domnişoară Stackhouse, comentă Alfred. 
Ar trebui să arăţi ca şi cum ai vrea să sari pe el. Maria-Star, 
fă-o să arate mai... mai... 

Aceasta se repezi să-mi coboare şi mai mult mânecile 
bufante. Era puţin cam entuziastă şi m-am bucurat că aveam 
un corset strâns. 

Realitatea era că la fel de bine Claude ar putea să stea 
dezbrăcat toată ziua, şi tot nu l-aş vrea. Era morocănos şi nu 
avea maniere. Chiar dacă ar fi fost heterosexual, tot nu ar fi 
fost pe gustul meu, după zece minute de discuţii cu el. 

Ca şi Claude mai devreme, trebuia să fac apel la imaginaţie. 

M-am gândit la vampirul Bill, prima mea iubire, şi la propriu, 
şi la figurat. Dar în loc de plăcere, am simțit furie. Bill ieşea cu 
altă femeie, şi asta de câteva săptămâni. 

Bine, atunci poate Eric, şeful lui Bill, fost viking? Câteva zile, 
în ianuarie, împărțisem patul cu vampirul Eric. Nu, asta era o 
direcție periculoasă. Eric ştia un secret pe care voiam să-l 
protejez pentru tot restul vieții mele; deşi, din moment ce 
atunci când stătuse la mine suferise de amnezie, nu-şi dădea 
seama că era ascuns undeva în mintea lui. 

Alte câteva persoane îmi apărură în minte -— şeful meu, Sam 
Merlotte, proprietarul barului Merlotte. Nu, nici în direcția 
asta, e rău să te gândeşti la şeful tău dezbrăcat. Bine, Alcide 
Herveaux? Nu, şi ăsta era un drum interzis, mai ales că mă 
aflam în compania actualei sale iubite... În regulă, rămăsesem 
fără combustibil pentru fanteziile mele; eram nevoită să mă 
întorc la unul dintre favoriţii mei imaginari. 

Dar starurile de cinema păreau fade după lumea 


supranaturală în care trăisem de când Bill venise la Merlotte's. 
La ultima experiență oarecum erotică pe care o avusesem, 
destul de ciudat, cineva îmi linsese piciorul. Asta mă... 
destabilizase. Dar chiar şi aşa, făcuse ca ceva înăuntrul meu 
să se cutremure. Mi-am amintit cum capul chel al lui Quinn se 
mişca în timp ce-mi curăța zgârietura într-un mod foarte 
personal, strângerea fermă a degetelor sale mari şi calde pe 
piciorul meu... 

— Aşa mai merge, zise Alfred, şi începu să tragă cadru după 
cadru. 

Claude îşi puse mâna pe coapsa mea dezgolită când am 
simțit că muşchii încep să-mi tremure din cauza efortului de a 
sta nemişcată. Din nou, un bărbat mă apucase de picior. 
Claude îmi ținea coapsa suficient de strâns cât să-mi ofere 
sprijin. Mă ajuta destul de mult, dar nu era deloc erotic. 

— Acum, câteva fotografii în pat, zise Al, chiar când 
hotărâsem că nu mai puteam suporta. 

— Nu, am răspuns în cor, Claude şi cu mine. 

— Dar face parte din pachet, explică Al. Nu trebuie să vă 
dezbrăcați, să ştiţi. Nu fac genul ăsta de poze. Nevastă-mea 
m-ar omori. Vă întindeți în pat aşa cum sunteți. Claude se 
ridică într-un cot şi priveşte în jos către dumneavoastră, 
domnişoară Stackhouse. 

— Nu, am răspuns ferm. Faceţi-i nişte poze stând singur în 
apă. Ar fi mult mai bine. 

Văzusem că exista un iaz de decor într-un colț, iar imaginea 
lui Claude, aparent dezbrăcat, turnându-şi apă peste pieptul 
dezgolit, ar fi fost extrem de atrăgătoare (pentru orice femeie 
care nu-l întâlnise niciodată). 

— Cum ţi se pare, Claude? întrebă Al. Narcisismul lui Claude 
îl făcu să se declare de acord. 

— Cred că ar fi grozav, Al, spuse, încercând să nu pară prea 
entuziast. 

Am pornit spre vestiar, nerăbdătoare să scap de costum şi să 
revin la blugii mei obişnuiţi. Am aruncat o privire în jur, după 
un ceas. Trebuia să ajung la muncă la cinci şi jumătate, dar 


trebuia să mă întorc în Bon Temps şi să-mi iau uniforma de 
lucru înainte să merg la Merlotte's. 

Claude îmi strigă: 

— Mulţumesc, Sookie. 

— Cu plăcere, Claude. Succes cu contractele de model. 

Dar el se admira deja în oglindă. Maria-Star mă conduse spre 
uşă. 

— La revedere, Sookie. Mă bucur că te-am văzut din nou. 

— Şi eu, am mințit. 

În ciuda căilor roşietice şi întortocheate din mintea 
vârcolacului, mi-am dat seama că Maria-Star nu putea 
înţelege de ce renunţasem la Alcide. În fond, vârcolacul era 
chipeş, într-un fel aspru, un tovarăş plăcut şi un bărbat cu 
sânge fierbinte, de orientare heterosexuală. În plus, acum avea 
propria sa companie de supraveghere şi era un bărbat bogat, 
aşa cum şi merita. 

Răspunsul îmi apăru în minte şi am vorbit înainte să mă 
gândesc. 

— O mai caută cineva pe Debbie Pelt? am întrebat cam în 
acelaşi fel în care zgândări un dinte care te doare. 

Debbie fusese pentru multă vreme iubita cu care Alcide ba se 
certa, ba se împăca. Era o ciudată. 

— Nu aceiaşi oameni, zise Maria-Star. Expresia ei se 
întunecă. Nici Mariei-Star nu-i plăcea să se gândească la 
Debbie mai mult decât îmi plăcea mie, deşi, fără îndoială, din 
motive diferite. 

— Detectivii pe care familia Pelt i-a angajat au renunțat, 
spunând că ar lua banii degeaba familiei dacă ar continua. 
Asta am auzit. Poliţia nu a recunoscut, dar şi ei au ajuns 
într-un punct mort. l-am întâlnit pe cei din familia Pelt doar o 
dată, când au venit în Shreveport, chiar după ce Debbie a 
dispărut. Sunt un cuplu destul de sălbatic. 

Am clipit. Asta era o afirmație cam drastică venind din partea 
unui vârcolac. 

— Sandra, fiica lor, e cea mai rea. Era nebună după Debbie şi 
de dragul ei încă mai consultă oameni, nişte ciudați. Eu, 


personal, cred că Debbie a fost răpită. Sau poate s-a sinucis. 
Când Alcide a renegat-o, probabil că şi-a pierdut mințile. 

— Poate, am murmurat fără convingere. 

— E mai bine că a plecat. Sper că nu se mai întoarce, zise 
Maria-Star. 

Eram de aceeaşi părere, dar, spre deosebire de Maria-Star, eu 
ştiam exact ce păţise Debbie; asta ne îndepărtase pe mine şi pe 
Alcide. 

— Sper că el nu o va mai vedea niciodată, declară Maria-Star, 
cu drăguța ei față întunecată şi arătându-şi puțin din latura 
sălbatică. 

S-o fi întâlnind Alcide cu Maria-Star, dar nu avea totală 
încredere în ea. Alcide ştia limpede că nu o va mai vedea 
niciodată pe Debbie. Şi asta era din vina mea, clar? 

O împuşcasem mortal. 

M-am împăcat mai mult sau mai puţin cu ceea ce făcusem, 
dar momentul acela dezolant îmi tot apărea în cale. Nu se 
poate să omori pe cineva şi să rămâi neschimbat de această 
experiență. Consecințele unui asemenea act îți vor schimba 
viața. 

Doi preoți intrară în bar. 

Aşa pot începe un milion de bancuri. Dar preoții nu aveau un 
cangur cu ei, şi la bar nu stătea vreun rabin sau vreo blondă. 
Văzusem destule blonde, un cangur la grădina zoologică, nici 
un rabin. Oricum, îi mai văzusem de multe ori pe aceşti doi 
preoți. Aveau stabilită o întâlnire pentru a lua cina împreună, 
o dată la două săptămâni. 

Părintele Dan Riordan, proaspăt bărbierit şi roşu la față, era 
preotul catolic care venea în micuța biserică din Bon Temps o 
dată pe săptămână, duminica, pentru a ţine mesa, iar 
părintele Kempton Littrell, palid şi cu barbă, era preotul 
episcopal, care ţinea sfânta împărtăşanie în minuscula 
biserică episcopală din Clarice, o dată la două săptămâni. 

— Bună, Sookie, zise părintele Riordan. 

Era irlandez; chiar irlandez, nu la a nu ştiu câta spiță. Îmi 
plăcea să-l aud vorbind. Purta ochelari groşi cu rame negre şi 


avea în jur de patruzeci de ani. 

— Bună seara, părinte. Şi bună seara şi dumneavoastră, 
părinte Littrell. Ce vă pot oferi? 

— Aş vrea un scotch cu gheață, domnişoară Sookie. Şi tu, 
Kempton? 

— Oh, eu o să iau doar o bere şi o porție de pui. Mulţumesc. 

Preotul episcopal purta ochelari cu rame aurii şi era mai 
tânăr decât părintele Riordan. Avea o inimă devotată. 

— Desigur. 

Le-am zâmbit amândurora. Din moment ce le puteam citi 
gândurile, ştiam că amândoi erau oameni cu adevărat buni şi 
asta mă făcea fericită. E întotdeauna tulburător să descoperi 
gândurile care trec prin mintea preoților şi să afli că nu sunt 
mai buni ca tine, şi nu numai asta, ci că nici nu încearcă să fie. 

Din moment ce era complet întuneric afară, nu am fost 
surprinsă când a intrat Bill Compton. Nu am putut spune 
acelaşi lucru şi despre preoți. Bisericile din America nu 
reuşiseră să se acomodeze cu realitatea vampirilor. Să spui 
despre politica lor că era confuză, însemna să fii blând. 
Biserica Catolică ținea un consiliu în acest moment, ca să 
decidă dacă Biserica va declara toți vampirii damnațţi şi va 
arunca anatema asupra lor, sau dacă-i va accepta în rândurile 
ei ca potențiali credincioşi. Biserica Episcopală votase 
împotriva acceptării vampirilor ca preoţi, deşi li se permitea să 
se împărtăşească - dar o bună parte din credincioşi susținea 
că asta se va întâmpla doar peste cadavrele lor. Din nefericire, 
marea lor majoritate nu înțelegeau cât de posibil era asta. 

Amândoi preoții urmăriră nefericiți cum Bill mă sărută rapid 
pe obraz şi se aşeză la masa lui favorită. Bill abia dacă le 
aruncă o privire, îşi deschise ziarul şi începu să citească. 
Întotdeauna avea un aer serios, ca şi cum ar fi studiat paginile 
financiare sau ştirile din Irak; dar eu ştiam că mai întâi citea 
sfaturile, apoi glumele, deşi deseori pe acestea din urmă nu le 
înțelegea. 

Bill era singur, ceea ce era o schimbare plăcută. De obicei, o 
aducea pe drăguța de Selah Pumphrey. O detestam. Din 


moment ce Bill fusese prima mea dragoste şi primul meu 
bărbat, probabil că nu o să mă desprind niciodată complet de 
el. Probabil că nici nu-şi dorea să o fac. Se părea că o târa pe 
Selah la Merlotte's la fiecare întâlnire pe care o aveau. Mi-am 
imaginat că o flutura prin fața ochilor mei. Nu e exact ceea ce 
ai face dacă nu ţi-ar păsa, nu-i aşa? 

Fără să trebuiască să întreb, i-am dus băutura favorită, 
Sânge Adevărat, grupa O. L-am pus frumos în fața lui, pe un 
şervețel, şi m-am întors să plec, când o mână rece mă atinse pe 
braț. Atingerea lui mă înfiora întotdeauna; poate aşa va fi 
întotdeauna. Bill îmi explicase clar că-l excitam mereu, şi 
după o viaţă întreagă fără relații şi sex, am început să merg 
țanțoşă când Bill mi-a spus că mă găseşte atrăgătoare. Şi alți 
bărbaţi se uitau la mine, ca şi cum aş fi devenit mai 
interesantă. Acum ştiam de ce oamenii se gândesc atât de 
mult la sex; Bill îmi făcuse o educație temeinică. 

— Sookie, rămâi o clipă. 

Am privit în jos către ochii căprui ai lui Bill, care păreau cât 
se poate de închişi la culoare pe chipul alb. Părul său e 
castaniu, drept şi mătăsos. E un tip suplu şi lat în umeri, cu 
brațele musculoase, ca un adevărat fermier ce fusese. 

— Ce mai faci? 

— Bine, am răspuns, încercând să nu par surprinsă. 

Nu era stilul lui Bill; conversaţia nu era punctul său forte. 
Chiar şi când formam un cuplu, nu fusese ceea ce s-ar putea 
numi vorbăreț. Şi chiar şi un vampir poate deveni dependent 
de muncă; Bill devenise ahtiat după computer. 

— Ţie ți-au mers bine treburile? 

— Da. Când te duc la New Orleans să-ți revendici 
moştenirea? 

Acum eram cu adevărat uimită. (Asta e posibil pentru că nu 
pot citi mintea vampirilor. De asta îmi şi plac atât de mult 
vampirii. E minunat să fiu cu cineva care e un mister pentru 
mine.) Verişoara mea fusese omorâtă cu şase săptămâni în 
urmă în New Orleans, iar Bill fusese cu mine când emisarul 
reginei Louisianei venise să-mi spună despre asta... şi să-mi 


aducă ucigaşul ca să-l pedepsesc. 

— Cred că o să trec pe la apartamentul lui Hadley luna 
viitoare, cam aşa. Nu l-am întrebat pe Sam când îmi pot lua 
liber. 

— Îmi pare rău că ţi-ai pierdut verişoara. Ai suferit? 

Nu o mai văzusem pe Hadley de ani buni şi ar fi fost mai 
ciudat decât aş putea spune să o văd după ce devenise vampir. 
Dar, fiindcă eram o persoană cu puține relaţii în viaţă, 
detestam să pierd fie şi numai una. 

— Puțin, am răspuns. 

— Nu ştii când te duci? 

— Nu m-am hotărât. Ți-l aminteşti pe avocat, domnul 
Cataliades? El mă va contacta după ce testamentul va fi 
verificat. A promis să păstreze pentru mine locul aşa cum era, 
şi când consilierul reginei îți spune că locul va fi intact, trebuie 
să crezi că nu va fi atins. Nu am fost cu adevărat interesată, ca 
să-ți spun adevărul. 

— S-ar putea să merg cu tine când porneşti spre New 
Orleans, dacă nu te deranjează să ai un tovarăş de călătorie. 

— Ei, am spus, cu o notă de sarcasm, n-o să se supere Selah? 
Sau o iei şi pe ea? 

Urma să fie o călătorie veselă. 

— Nu. 

Şi cu asta închise discuţia. Pur şi simplu nu puteai obține 
ceva atunci când Bill îşi ţinea gura aşa, ştiam din experienţă. 
Bine, acum chiar eram nedumerită. 

— O să te anunț, am spus, încercând să-l desluşesc. 

Deşi era dureros să fiu în compania lui Bill, aveam încredere 
în el. Bill nu mi-ar face niciodată rău. Şi nici nu va lăsa pe 
altcineva să-mi facă rău. Dar sunt mai multe feluri în care poți 
face rău cuiva. 

Părintele Littrell mă strigă şi m-am grăbit spre el. Am privit 
înapoi, ca să-l surprind pe Bill zâmbind, un zâmbet abia 
schițat, dar plin de satisfacție. Nu ştiam precis ce înseamnă, 
dar îmi plăcea să-l văd zâmbind. Poate spera să reînnoade 
relația noastră? Părintele Littrell zise: 


— Nu eram siguri dacă îți doreai sau nu să fiți întrerupți. 

Am privit în jos către el, nedumerită. 

— Eram putin îngrijoraţi să te vedem stând de vorbă atât de 
mult şi atât de intens, zise părintele Riordan. Creatura aceea a 
iadului încerca să te prindă în vraja sa? 

Brusc, accentul său irlandez nu mai era simpatic deloc. Am 
privit întrebătoare către părintele Riordan: 

— Glumiti, nu-i aşa? Ştiţi că m-am întâlnit cu Bill o bună 
bucată de vreme. Evident, nu prea ştiţi multe despre creaturile 
iadului dacă puteți crede că Bill face parte dintre ele. 

Văzusem chestii mult mai întunecate decât Bill în drăguțul 
nostru oraş Bon Temps. Unele dintre acestea fuseseră ființe 
umane. 

— Părinte Riordan, îmi înțeleg viaţa. Înţeleg natura 
vampirilor mult mai bine decât o veți face dumneavoastră 
vreodată. Părinte Littrell, vreți muştar cu miere sau ketchup la 
pui? 

Oarecum buimăcit, părintele Littrell alese mugştarul cu miere. 
M-am îndepărtat, străduindu-mă să trec cu vederea micul 
incident, întrebându-mă ce ar face cei doi preoți dacă ar şti ce 
se întâmplase în acest bar cu vreo două luni în urmă, când 
clienţii barului se uniseră ca să mă scape de cineva care 
încercase să mă omoare. 

Din moment ce respectivul era vampir, probabil că ar fi 
aprobat acțiunea. 

Înainte să plece, părintele Riordan a venit „ca să schimbe 
două cuvinte cu mine". 

— Sookie, ştiu că nu eşti deloc încântată de mine în acest 
moment, dar trebuie să te întreb ceva în contul altcuiva. Dacă 
prin comportamentul meu anterior te-am făcut să fii mai puțin 
dispusă să mă asculți, te rog ignoră asta şi acordă-le acestor 
oameni aceeaşi considerație pe care le-ai fi oferit-o în mod 
normal. 

Am oftat. Cel puțin părintele Riordan încerca să fie un om 
bun. Am încuviințat împotriva voinței mele. 

— Eşti o fată bună. O familie din Jackson m-a contactat... 


Toate alarmele mele au pornit. Debbie Pelt era din Jackson. 

— Familia Pelt, ştiu că ai auzit de ei. Încă mai încearcă să afle 
veşti despre fiica lor care a dispărut în ianuarie. O chema 
Debbie. M-au sunat pe mine, pentru că preotul lor mă 
cunoaşte, ştie că mă ocup de congregația din Bon Temps. 
Familia Pelt ar dori să vină să te vadă, Sookie. Vor să stea de 
vorbă cu oricine le-a văzut fiica în noaptea în care a dispărut, 
şi se tem că dacă ar apărea pur şi simplu la uşă, nu i-ai primi. 
Se tem că eşti supărată că detectivii lor privați te-au interogat, 
şi că poliția a vorbit cu tine, şi că poate eşti indignată de toate 
acestea. 

— Nu vreau să-i văd, am spus. Părinte Riordan, am spus tot 
ce ştiu. 

Asta era adevărat. Doar că nu spusesem nici poliției, nici 
familiei Pelt. 

— Nu vreau să mai vorbesc despre Debbie. Şi asta era 
adevărat, cât se poate de adevărat. 

— Spuneţi-le cu tot respectul că nu a mai rămas nimic 
despre care să vorbim. 

— O să le spun, zise. Dar, trebuie să-ți mărturisesc, Sookie, 
că sunt dezamăgit. 

— Ei, păi înseamnă că una peste alta a fost o noapte proastă 
pentru mine, am spus. V-am stricat opinia bună pe care o 
aveați despre mine, şi tot tacâmul. 

A plecat fără să mai spună vreun cuvânt, ceea ce era exact 
ce-mi doream. 


Capitolul 2 


ERA APROAPE DE ORA ÎNCHIDERII, în seara următoare, 
când se întâmplă un alt lucru ciudat. Chiar când Sam ne dădu 
semnalul să începem să le spunem clienţilor că era ultima 
comandă, cineva pe care nu mai crezusem să-l văd vreodată 
intră în bar. 

Se mişca repede pentru un bărbat atât de masiv. Se opri 
imediat ce trecu de uşă, uitându-se în jur după o masă liberă, 
iar eu l-am observat din cauza sclipirii luminii barului pe 
pielea proaspăt rasă a capului său. Era foarte înalt şi foarte lat 
în spate, cu un nas mândru şi dinți albi şi mari. Avea buze 
pline şi o piele măslinie, şi purta un fel de jachetă sport de 
culoarea bronzului peste o cămaşă şi pantaloni negri. Deşi ar fi 
arătat mai natural în cizme de motociclist, purta mocasini 
lustruiți. 

— Quinn! zise Sam în şoaptă. Tocmai amesteca un Tom 
Collins, când mâinile îi înțepeniră. Ce face aici? 

— Nu ştiam că-l cunoşti, am spus simțind cum mă înroşesc 
când mi-am dat seama că mă gândisem la bărbatul chel doar 
cu o zi înainte. 

El fusese cel care-mi curățase cu limba sângele de pe picior — 
o experiență interesantă. 

— Toţi cei din lumea mea îl cunosc pe Quinn, zise Sam cu o 
expresie neutră. Dar sunt surprins că l-ai întâlnit şi tu, din 
moment ce nu eşti teriantrop. 

Spre deosebire de Quinn, Sam nu e un bărbat masiv, dar e 
foarte puternic, aşa cum teriantropii au tendința să fie, iar 
părul său cârlionțat şi auriu-roşcat îi înconjoară capul ca un 
halou, într-un mod angelic. 

— L-am întâlnit pe Quinn la concursul pentru postul de lider 
al haitei, am spus. Era... ăăă... maestrul de ceremonii. 

Bineînţeles, Sam şi cu mine am vorbit despre schimbarea 
liderului haitei din Shreveport. Shreveport nu este departe de 
Bon Temps, iar ceea ce făceau vârcolacii era foarte important 


dacă erai orice fel de teriantrop. 

Un teriantrop adevărat, ca Sam, se poate schimba în orice, 
deşi fiecare are un animal favorit. Şi pentru ca lucrurile să fie 
şi mai confuze, toți cei care-şi pot schimba forma din om în 
animal îşi spun teriantropi, deşi puțini au versatilitatea lui 
Sam. Teriantropii care-şi pot schimba forma doar într-un 
singur fel de animal sunt vârcolaci-animale: vârcolaci-tigru 
(aşa cum era Quinn), vârcolaci-urs, vârcolaci-lup. Lupii sunt 
cei care-şi spun simplu vârcolaci şi care se consideră superiori 
în cultură şi în duritate față de orice alt teriantrop. 

Vârcolacii sunt cea mai numeroasă subspecie de teriantropi, 
deşi în comparaţie cu populația totală de vampiri sunt foarte 
puțini. Există mai multe cauze. Natalitatea este scăzută, 
mortalitatea infantilă este mai ridicată decât în cazul 
oamenilor, şi doar primul născut al unui cuplu de vârcolaci 
puri este vârcolac. Asta se întâmplă la pubertate - ca şi cum 
pubertatea nu ar fi şi aşa destul de dificilă. 

Teriantropii sunt foarte secretoşi. Este un obicei la care le 
este greu să renunțe, chiar şi în preajma ființelor umane 
sensibile şi ciudate, ca mine. Teriantropii nu au apărut încă în 
fața opiniei publice, iar eu învăţ despre lumea lor cu paşi mici. 

Chiar şi Sam are multe secrete pe care nu le ştiu, şi îl 
consider prieten. Sam se transformă în collie şi mă vizitează 
deseori în această formă. (Uneori doarme pe covoraşul de la 
picioarele patului meu.) Pe Quinn l-am văzut doar în forma sa 
umană. Nu l-am amintit pe Quinn când i-am povestit lui Sam 
despre lupta dintre Jackson Herveaux şi Patrick Furnan 
pentru locul de lider al haitei din Shreveport. Sam se încrunta 
acum la mine, supărat că ascunsesem asemenea lucruri de el, 
dar n-o făcusem intenționat. Am aruncat o privire către 
Quinn. Îşi ridicase puţin nasul. Adulmeca aerul, urmărind un 
miros. Pe cine urmărea? 

Când Quinn s-a îndreptat fără ezitare către o masă din zona 
mea, în ciuda mulțimii de mese goale din zona mult mai 
apropiată de care se ocupa Ariene, am ştiut că mă urmărea pe 
mine. 


Bine, recunosc, am simţit oarecare emoție legat de asta. 

Am aruncat o privire în lateral, către Sam, ca să văd ce 
reacție avea. Am încredere în el deja de cinci ani şi nu m-a 
dezamăgit niciodată. 

Acum, Sam mişca uşor din cap spre mine. Cu toate astea, nu 
părea fericit. 

— Du-te şi vezi ce vrea, spuse cu o voce atât de joasă, încât 
era aproape un mârâit. 

Deveneam tot mai nervoasă pe măsură ce mă apropiam de 
noul client. Simţeam că mi se înroşesc obrajii. De ce eram atât 
de tulburată? 

— Bună, domnule Quinn, am spus. Ar fi fost o prostie să mă 
prefac că nu-l cunosc. Ce îţi pot oferi? Mi-e teamă că suntem 
aproape de închidere, dar am timp să-ți aduc o bere sau 
altceva de băut. 

Închise ochii şi trase adânc aer în piept, ca şi cum m-ar fi 
respirat. 

— Te-aş recunoaşte şi într-o cameră întunecată ca noaptea, 
zise, şi-mi zâmbi. 

Era un zâmbet larg şi frumos. 

Am privit în altă parte încercând să-mi reprim rânjetul 
involuntar care-mi venea pe buze. Mă purtam ca şi cum eram 
oarecum... timidă. Nu fusesem niciodată timidă. Sau poate 
ruşinoasă era un termen mai potrivit, dar care îmi displăcea. 

— Cred că ar trebui să-ți mulțumesc, am îndrăznit precaută 
să spun. Ăsta era un compliment? 

— Asta era intenția mea. Cine e câinele din spatele barului 
care-mi aruncă privirea aia care spune clar „stai la distanță"? 

Când spunea câine se referea la constatarea unui fapt, nu la 
un termen peiorativ. 

— Este şeful meu, Sam Merlotte. 

— E interesat de tine. 

— Sper că aşa e. Lucrez pentru el de aproape cinci ani. 

— Hm. Ce-ai zice de-o bere? 

— Desigur. De care? 

— Bud. 


— Imediat, am spus şi m-am întors să plec. Ştiam că s-a uitat 
după mine până am ajuns la bar, pentru că i-am simțit 
privirea. lar din mintea lui, deşi gândurile sale de teriantrop 
erau păzite cu atenție, am ştiut că o făcea cu admiraţie. 

— Ce vrea? 

Sam părea aproape... tepos. Dacă ar fi fost în forma sa de 
câine, probabil că părul de pe spate i-ar fi fost zbârlit. 

— Un Bud, am răspuns. Sam se încruntă la mine. 

— Nu asta am vrut să spun, şi ştii prea bine. Am ridicat din 
umeri. Habar nu aveam ce voia Quinn. 

Sam trânti paharul plin pe bar chiar lângă degetele mele, 
făcându-mă să tresar. l-am aruncat o privire fixă ca să fiu 
sigură că a înțeles că nu-mi plăcuse, apoi i-am dus lui Quinn 
berea. 

Quinn îmi plăti berea şi adăugă un bacşiş generos - nu unul 
ridicol de mare, care m-ar fi făcut să mă simt cumpărată - pe 
care l-am băgat în buzunar. Am început să fac turul celorlalte 
mese de care mă ocupam. 

— Eşti în vizită la cineva din zonă? l-am întrebat pe Quinn 
când am trecut pe lângă el după ce curățasem o masă. 

Majoritatea clienților plăteau şi se îndreptau spre ieşirea 
barului. Exista un bar cu program prelungit, despre care Sam 
se prefăcea că nu ştie, mult mai departe, dar majoritatea 
clienților obişnuiţi de la Merlotte's se duceau acasă să se vâre 
în paturile lor. Dacă un bar putea să fie în beneficiul familiei, 
atunci Merlotte's era acela. 

— Da, răspunse. La tine. Asta mă lăsă fără replică. 

Mi-am văzut de treabă şi am luat paharele de pe tavă atât de 
absentă încât aproape că am scăpat unul. Nu-mi puteam 
aminti de când nu mai fusesem atât de tulburată. 

— În interes de afaceri sau personal? am întrebat a doua oară 
când am fost aproape de el. 

— Amândouă, răspunse. 

Puțin din încântare s-a evaporat când am auzit de partea de 
afaceri, dar îmi atrăsese atenția şi asta era un lucru bun. 
Trebuie să ai toate simțurile treze când ai de-a face cu ființele 


supranaturale. Acestea au scopuri şi dorinţe la care oamenii 
obişnuiţi nici nu visează. Ştiam asta, pentru că întreaga mea 
viață fusesem un depozit involuntar pentru dorințele şi 
scopurile „normale", umane. 

Când Quinn rămase printre ultimele persoane din bar - în 
afara celorlalte chelnerițe şi a lui Sam - se ridică şi privi către 
mine aşteptând. M-am îndreptat către el, zâmbind larg, aşa 
cum fac atunci când sunt încordată. Mi s-a părut interesant să 
descopăr că şi Quinn era aproape la fel de încordat. Simțeam 
tensiunea în tiparul din mintea sa. 

— Te aştept la tine acasă, dacă eşti şi tu de acord. Se uită cu 
seriozitate în jos către mine. Dacă asta te face să fii nervoasă, 
ne putem întâlni în altă parte. Dar vreau să stau de vorbă cu 
tine în seara asta, dacă nu eşti prea obosită. 

Asta sunase destul de politicos. Ariene şi Danielle încercau 
din răsputeri să nu se holbeze - mă rog, încercau să nu se 
holbeze când Quinn se uita la ele —, dar Sam se întorsese cu 
spatele, ca să moşmondească ceva în spatele barului, 
ignorându-l pe celălalt teriantrop. Se purta foarte urât. 

Rapid, am procesat cererea lui Quinn. Dacă venea la mine 
acasă aş fi fost la mâna lui. Locuiesc într-un loc izolat. Cel mai 
apropiat vecin este fostul meu iubit, Bill, care trăieşte de 
cealaltă parte a cimitirului. Pe de altă parte, dacă Quinn ar fi 
fost cineva cu care ieşeam periodic, l-aş fi lăsat să mă conducă 
acasă fără să mă gândesc de două ori. Din ceea ce putusem 
prinde din gândurile sale, nu voia să-mi facă nici un rău. 

— În regulă, am spus în cele din urmă. Se relaxa şi îmi zâmbi 
din nou. 

I-am luat paharul gol şi mi-am dat seama că trei perechi de 
ochi se uitau dezaprobatoare către mine. Sam era nemulțumit, 
iar Ariene şi Danielle nu puteau înțelege cum putea cineva să 
mă prefere pe mine în locul lor, deşi Quinn le dădea de gândit 
chiar şi celor două barmanițe experimentate. Quinn avea un 
aer ciudat, evident chiar şi pentru cel mai prozaic dintre 
muritori. 

— Sunt gata într-un minut, am spus. 


— Nu te grăbi! 

Am terminat de umplut micul pătrat de porțelan de pe fiecare 
masă cu pachețele de zahăr şi îndulcitor. M-am asigurat că 
suporturile pentru şervețele erau pline şi am verificat 
recipientele de sare şi piper. Curând, terminasem. Mi-am luat 
geanta din biroul lui Sam şi i-am spus la revedere. 

Quinn mă urmă într-o camionetă verde-închis. La lumina din 
parcare, camioneta părea strălucitor de nouă, având 
cauciucuri şi jante lucioase, o cabină de patru locuri şi 
portbagajul acoperit. Puteam să pariez că era plină de tot felul 
de comenzi opționale. Camioneta lui Quinn era cel mai 
pretenţios vehicul pe care-l văzusem de multă vreme. Fratele 
meu, Jason, ar fi salivat; el avea vârtejuri roz şi turcoaz pictate 
pe camioneta sa. 

Am condus spre sud, către Hummingbird Road, şi am făcut 
stânga pe aleea mea. După ce am urmat drumul prin doi acri 
de pădure, am ajuns în luminişul unde se afla vechea casă a 
familiei mele. Aprinsesem luminile exterioare înainte să plec, 
iar pe stâlpul electric exista o lumină de siguranță care se 
aprindea automat, aşa că poiana era bine luminată. Am tras în 
spatele casei, iar Quinn a parcat chiar lângă mine. 

A ieşit din maşină şi a privit în jur. Lumina de siguranţă lăsa 
să se vadă o curte ordonată. Aleea era într-o stare excelentă, 
iar de curând revopsisem magazia de unelte din spate. Aveam 
un rezervor cu propan, pe care nici un element de peisaj nu 
l-ar fi putut ascunde, dar bunica mea plantase destule straturi 
cu flori, care se adăugaseră celor pe care familia mea le 
realizase în cei peste o sută cincizeci de ani cât trăise aici. 
Locuiam în casa asta şi pe pământul ăsta încă de când aveam 
şapte ani, şi îmi plăcea la nebunie. 

Casa mea nu avea nimic grandios. La început, fusese o casă 
de fermă a unei familii, fusese lărgită şi restructurată de-a 
lungul anilor. O ţineam curată şi încercam să păstrez curtea în 
stare bună. Reparaţiile majore îmi depăşeau posibilitățile, dar 
uneori mă ajuta Jason. Nu fusese fericit când bunica îmi 
lăsase casa şi pământul, dar el se mutase în casa părinților 


noştri când împlinise douăzeci şi unu de ani, şi nu-i cerusem 
niciodată să-mi plătească jumătatea mea de proprietate. 
Testamentul bunicii mi se păruse cinstit. Lui Jason îi luase 
ceva vreme până înţelesese că ea făcuse un lucru corect. 

Deveniserăm mai apropiaţi în ultimele luni. 

Am descuiat uşa din spate şi l-am lăsat pe Quinn să intre în 
bucătărie. Privi curios în jurul lui, în timp ce eu îmi puneam 
haina pe unul din scaunele aflate sub masa din centrul 
bucătăriei, cea la care mâncam întotdeauna. 

— Nu e terminat, zise Quinn. 

Dulapurile se aflau pe podea, gata să fie montate. După asta, 
întreaga cameră ar fi trebuit zugrăvită şi apoi hiaturile puse la 
locul lor. După care puteam să mă odihnesc. 

— Vechea mea bucătărie a ars acum câteva săptămâni, i-am 
explicat. Constructorului i s-a anulat o lucrare şi a făcut-o pe 
asta cât ai zice peşte, dar pentru că dulapurile nu au ajuns la 
timp, şi-a trimis echipa la o altă comandă. Până când au venit 
dulapurile, aproape că au terminat acolo. Cred că la un 
moment dat se vor întoarce. 

Intre timp, măcar mă puteam bucura că eram înapoi în casa 
mea. Sam fusese nemaipomenit de drăguţ şi mă lăsase să stau 
într-unui din apartamentele sale de închiriat (Doamne, ce mă 
mai bucurasem de podelele fără denivelări şi de instalaţiile noi 
şi de vecini), dar nicăieri nu era mai bine decât acasă. 

Noua plită era la locul ei, aşa că puteam găti, şi pusesem o 
foaie de furnir peste dulapuri, ca să am un blat de lucru atunci 
când găteam. Noul frigider strălucea şi bâzâia liniştit, ceea ce 
nu se putea spune despre frigiderul pe care bunica îl avea de 
treizeci de ani. De fiecare dată când treceam de veranda din 
spate - acum mai mare şi închisă — ca să deschid uşa nouă şi 
mai grea, cu vizor şi zăvor, eram şocată de noua mea 
bucătărie. 

— Aici începe vechea casă, am spus, mergând din bucătărie 
spre hol. 

Doar câteva scânduri trebuiseră înlocuite în restul casei; 
totul era curățat şi proaspăt zugrăvit. Nu numai că pereții şi 


tavanele fuseseră pătate de fum, dar trebuise să scap de 
mirosul de ars. Am înlocuit câteva perdele, am aruncat un 
covor sau două şi am curățat, am curăţat şi iar am curățat. 
Ocupaţia asta îmi răpea de o bună bucată de vreme fiecare 
moment în care eram trează. 

— O treabă bună, comentase Quinn, studiind felul în care 
fuseseră unite cele două părți. 

— Vino în living, am spus, încântată. 

Mă bucuram să arăt cuiva casa acum, că ştiam că tapițeria 
era curată, nu se vedeau ghemotoace de praf, iar geamurile 
fotografiilor străluceau pur şi simplu. Perdelele din living 
fuseseră înlocuite, lucru pe care îmi doream să-l fac de cel 
puţin un an. 

Domnul să  binecuvânteze asigurarea, Domnul să 
binecuvânteze banii pe care-i câştigasem ascunzându-l pe 
Eric de duşmani. Făcusem o gaură în economiile mele, dar 
bine că le avusesem la nevoie - pentru acest lucru sunt 
recunoscătoare. 

Şemineul era aranjat ca şi cum ar fi fost gata să fie aprins, 
dar era deja prea cald ca să mai fie nevoie să fac focul. Quinn 
se aşeză într-un fotoliu, iar eu m-am aşezat în fața lui. 

— Pot să-ți aduc ceva de băut —o bere, nişte cafea, un ceai cu 
gheață? am întrebat, conştientă de rolul meu de gazdă. 

— Nu, mulțumesc, zise. Îmi zâmbi. Voiam să te revăd încă de 
când te-am întâlnit la Shreveport. 

Am încercat să-mi țin privirea ațintită asupra lui. Impulsul 
de a privi în jos către mâinile sau picioarele mele era aproape 
copleşitor. Ochii săi aveau cu adevărat violetul intens-intens 
pe care mi-l aminteam. 

— A fost o zi grea pentru Herveaux, am spus. 

— Te-ai întâlnit cu Alcide pentru o vreme, remarcă pe un ton 
neutru. 

M-am gândit la o serie de răspunsuri posibile. M-am hotărât 
la: 

— Nu l-am mai văzut de la întrecerea pentru postul de lider al 
haitei. 


Zâmbi. 

— Nu e o relație stabilă? am clătinat din cap. 

— Atunci eşti liberă? 

— Da. 

— Nu calc pe nimeni pe bătături? 

Am încercat să zâmbesc, dar rezultatul nu a fost dintre cele 
mai fericite. 

— N-am spus asta. 

Erau unii care aveau bătături. Şi acest lucru nu-i va face 
deloc fericiți. Dar nu aveau nici un drept să ne stea în cale. 

— Cred că mă pot descurca cu nişte „foşti', nemulțumiți. Ai 
să te întâlneşti cu mine? 

L-am privit pentru o secundă sau două, căutând în minte 
diverse pretexte. Din creierul său nu percepeam nimic în afară 
de speranță: nu am văzut înşelăciune sau egoism. Când 
mi-am analizat rezervele, acestea s-au topit. 

— Da, am spus. O să mă întâlnesc cu tine. Zâmbetul său 
minunat mă făcu să-i zâmbesc şi eu, iar de data aceasta 
zâmbetul era sincer. 

— Gata, zise. Am negociat partea cu distracţia. Acum să 
ajungem şi la cea de afaceri, care nu are nimic de-a face cu 
prima. 

— Bine, am spus, şi am renunțat la zâmbet. Speram să am 
ocazia să revin la el mai târziu, dar orice afacere ar fi avut cu 
mine urma să fie legată de supranatural, şi din acest motiv îmi 
provoca teamă. 

— Ai auzit de summitul regional? Întâlnirea vampirilor: regii 
şi reginele dintr-un grup de state se vor întâlni ca să discute 
despre... chestii legate de vampiri. 

— Eric a pomenit ceva de asta. 

— Te-a angajat pentru summit? 

— A pomenit că ar putea avea nevoie de mine. 

— Pentru că regina Louisianei a aflat că eram prin zonă şi 
mi-a cerut să-ți solicit serviciile. Cred că oferta ei o va anula pe 
a lui Eric. 

— Va trebui să-l întrebi pe Eric. 


— Cred că tu va trebui să-i spui. Dorinţele reginei sunt 
ordine pentru Eric. 

Am simțit cum îmi cade fața. Nu voiam să-i spun nimic lui 
Eric, şeriful Districtului 5. Sentimentele pe care Eric le avea 
față de mine erau confuze. Vă asigur că vampirilor nu le plac 
sentimentele confuze. Şeriful îşi pierduse memoria pentru o 
scurtă perioadă, pe care şi-o petrecuse ascunzându-se în casa 
mea. Acel gol de memorie îl înnebunise pe Eric; lui îi place să 
dețină controlul, şi asta înseamnă să fie conştient de fiecare 
acțiune a sa pe durata întregii nopți. Aşa că a aşteptat până a 
putut să-mi facă un serviciu, iar ca recompensă mi-a cerut 
să-i spun ce se întâmplase în perioada în care stătuse cu mine. 

Poate că am dus sinceritatea puţin cam departe. Eric nu a 
fost chiar surprins că făcuserăm sex; dar a rămas mut când 
i-am spus că se oferise să renunțe la poziția câştigată cu greu 
în ierarhia vampirilor ca să vină să trăiască alături de mine. 

Dacă l-aţi cunoaşte pe Eric, aţi şti că aşa ceva e foarte greu de 
tolerat pentru el. 

Nu mai vorbeşte cu mine. Se holbează la mine când ne 
întâlnim, ca şi cum ar încerca să-şi învie propriile amintiri din 
acea perioadă, ca să-mi dovedească faptul că greşesc. Mă 
întrista să văd că relația pe care o avuseserăm - nu fericirea 
secretă a celor câteva zile pe care le petrecuse cu mine, ci 
relația plăcută dintre un bărbat şi o femeie care au destul de 
puţine în comun în afara simțului umorului - părea să fi 
dispărut. 

Ştiam că se pregătea să-mi spună că regina avea prioritate, 
dar cu siguranţă nu voiam. 

— Ţi-a dispărut zâmbetul, observă Quinn. Şi el părea serios. 

— Păi, Eric e... Nu ştiam cum să termin propoziția. E un tip 
complicat, am spus cu voce slabă. 

— Ce ar trebui să facem la prima noastră întâlnire? întrebă 
Quinn. 

Aşadar, se pricepea să schimbe subiectul. 

— Am putea merge la film, am spus, ca să continui discuţia. 

— Am putea. Apoi, am putea cina în Shreveport. Poate la 


Ralph and Kacoo's, sugeră el. 

— Am auzit că racii înăbuşiți sunt buni, am continuat 
păstrând direcția discuţiei. 

— Şi cui nu-i plac racii înăbuşiți? Sau am putea merge la 
bowling. 

Străunchiul meu era un pasionat jucător de bowling. Îi 
puteam vedea picioarele încălțate în pantofi de bowling chiar 
în fața mea. M-am cutremurat. 

— Nu ştiu să joc. 

— Am putea încerca hochei. 

— Ar fi distractiv. 

— Am putea găti împreună în bucătăria ta, apoi ne-am putea 
uita la un film sau la un DVD. 

— Mai bine lăsăm asta pe mai târziu. 

Părea puţin cam prea intim pentru o primă întâlnire, nu că aş 
fi avut prea multe experienţe legate de prima întâlnire. Dar 
ştiam că apropierea unui dormitor nu e niciodată o idee bună 
decât dacă eşti convins că nu te deranjează dacă acțiunile din 
acea seară te vor purta în direcția lui. 

— Am putea vedea The Producers3. Rulează la Strand. 

— Serios? 

OK, acum eram chiar încântată. Teatrul Strand din 
Shreveport prezenta producții itinerante, de la balet la piese de 
teatru. Nu mai văzusem niciodată o piesă de teatru. Nu avea 
să fie îngrozitor de scump? Cu siguranță, nu ar fi pomenit de 
asta dacă nu şi-ar fi putut permite. 

— Putem? 

A dat din cap aprobator, încântat de reacția mea. 

— O să fac rezervări pentru sfârşitul ăsta de săptămână. 
Cum stai cu programul de lucru? 

— Sunt liberă vineri seara, am spus. Şi... aş fi fericită să-mi 
plătesc biletul. 

— Eu te-am invitat. E din partea mea, zise ferm Quinn. 


3 Film de Mel Brooks, transformat mai apoi în musical 
(Producătorii). 


Puteam citi în mintea lui că fusese surprins că m-am oferit. 
Şi că i se părea drăguţ. Hm. Asta nu-mi plăcea. 

— În regulă atunci. Rămâne stabilit. Când ajung înapoi la 
laptopul meu fac rezervările ordine. Ştiu că au mai rămas nişte 
bilete bune, pentru că am verificat opţiunile pe care le aveam, 
înainte să vin încoace. 

Bineînţeles, am început să mă întreb care erau cele mai 
potrivite haine, dar am lăsat-o pe mai târziu. 

— Quinn, unde stai de fapt? 

— Am o casă la periferia Memphisului. 

— Oh, am spus, gândindu-mă că părea o distanţă prea mare 
pentru o relație. 

— Sunt partener într-o companie numită Evenimente 
Speciale. Suntem un fel de filială secretă la Evenimente 
Extreme (Elegante). Ai văzut logoul bănuiesc, EE (E)? 

A marcat parantezele cu un gest. Am încuviințat. EE (E) se 
ocupa de o mulțime de evenimente la nivel național. 

— Suntem patru parteneri care lucrează cu normă întreagă 
la Evenimente Speciale, şi fiecare dintre noi avem oameni pe 
care-i folosim tot timpul sau din când în când. Din moment ce 
călătorim foarte mult, avem în toată țara locuinţe pe care le 
folosim; unele dintre ele sunt pur şi simplu camere în 
locuinţele prietenilor sau  asociaţilor, iar altele sunt 
apartamente propriu-zise. Locuinţa din Shreveport este o 
cabană pentru oaspeţi, în spatele conacului unui teriantrop. 

Aflasem o groază despre el în mai puţin de două minute. 

— Aşadar, te ocupi de evenimente din lumea supranaturală, 
cum a fost întrecerea pentru postul de lider al haitei. 

Aceea fusese o misiune periculoasă, care necesitase o 
mulțime de echipamente. 

— Dar ce altceva mai faci? o astfel de întrecere poate apărea 
doar din când în când. Cât de mult călătoreşti? Ce alte 
evenimente speciale mai poţi organiza? 

— În general, mă ocup de Sud-Est, din Georgia până-n 
Texas. Se aplecă în scaunul pe care stătea, cu mâinile 
odihnindu-i-se pe genunchi. Din Tennessee până-n Sud, spre 


Florida. În statele astea dacă vrei să pui la cale o luptă pentru 
şefia haitei, un ritual de ascensiune pentru un şaman sau o 
vrăjitoare, sau o nuntă ierarhică între vampiri — şi vrei să o faci 
cum trebuie, cu tot dichisul —, vii la mine. 

Mi-am amintit imaginile extraordinare din albumul foto al lui 
Alex Cumberland. 

— Deci există destule treburi care să te țină ocupat? 

— Oh, da, răspunse. Bineînţeles, unele dintre ele sunt legate 
de sezon. Vampirii se căsătoresc iama, pentru că nopţile sunt 
mult mai lungi. Am organizat o nuntă ierarhică în New Orleans 
în ianuarie, anul trecut. Şi apoi unele ocazii sunt legate de 
calendarul Wicca sau de pubertate. 

Nici măcar nu-mi puteam imagina ceremoniile pe care le 
aranja, dar o descriere a lor trebuia să aştepte o altă ocazie. 

— Şi ai trei parteneri care se ocupă de asta cu 
normă-ntreagă?! îmi pare rău. Se pare că te descos. Dare un 
mod atât de interesant de a-ți câştiga existența! 

— Mă bucur că ţi se pare aşa. Trebuie că ai o sumedenie de 
calități şi o minte bine organizată şi atentă la detalii. 

— Trebuie să fii cu adevărat tare dur, am murmurat, gândind 
cu voce tare. 

Zâmbi - un zâmbet relaxat. 

— Asta nu-i o problemă. 

Da, se părea că a fi dur nu era o problemă pentru Quinn. 

— Şi trebuie să te pricepi să apreciezi oamenii, ca să-ți poți 
îndrepta clienţii în direcția bună, să-i faci fericiți cu munca pe 
care o depui, continuă el. 

— Îmi poţi spune mai mult? Sau slujba ta implică şi vreo 
clauză de confidenţialitate? 

— Clienţii semnează un contract, dar niciunul dintre ei nu a 
cerut vreodată o clauză de confidențţialitate, zise. La 
Evenimente Speciale, nu prea ai ocazia să vorbeşti despre ceea 
ce faci, evident, din moment ce clienții nu se desfăşoară la 
vedere în lumea obişnuită. De fapt, e un fel de uşurare să 
vorbesc despre asta. De obicei, trebuie să le spun fetelor că 
sunt consultant sau altă minciună de genul ăsta. 


— Şi pentru mine e o uşurare să pot vorbi fără să-mi fie 
teamă că dezvălui cine ştie ce secret. 

— Atunci suntem norocoşi că ne-am găsit unul pe celălalt? 
Din nou zâmbetul larg. Mai bine te las să te odihneşti, din 
moment ce abia ai venit de la muncă. 

Quinn se ridică în picioare şi se întinse. Era un gest 
impresionant pentru cineva atât de musculos cum era el. 
Foarte posibil ca uriaşul Quinn să ştie cât de bine arăta când 
se întindea. Am privit în jos ca să-mi ascund zâmbetul. Nu mă 
deranja deloc că încerca să mă impresioneze. 

Se întinse spre mâna mea şi mă ridică în picioare cu o 
mişcare uşoară. ÎI simţeam cum se concentrează asupra mea. 
Mâna îi era caldă şi fermă. Mi-ar fi putut rupe oasele cu ea. 

O femeie obişnuită nu ar evalua niciodată cât de repede ar 
putea-o ucide cel cu care se întâlneşte, dar eu nu voi fi 
niciodată o femeie obişnuită. Înţelesesem asta încă de când 
devenisem suficient de mare ca să pricep că nu toți copiii ştiau 
ce crede familia lor despre ei. Nu orice fetiță ştia când 
profesorii o plăceau, sau le era milă de ea, sau o comparau cu 
fratele ei (Jason era fermecător încă de pe-atunci). Nu orice 
fetiță avea un unchi ciudat care încerca să o prindă singură la 
fiecare reuniune de familie. 

Aşa că l-am lăsat pe Quinn să mă apuce de mână, am privit 
în ochii lui violeți ca panseluțele şi pentru un minut m-am 
răsfățat lăsând admiraţia sa să mă învăluie. 

Da, ştiam că e tigru. Şi nu mă refeream la momentele când 
era în pat, deşi voiam să cred că era feroce şi puternic şi acolo. 

Când mi-a urat noapte bună, buzele lui mi-au atins obrazul 
şi am zâmbit. 

Îmi plăcea un bărbat care ştia când e cazul să grăbească 
lucrurile, şi când nu. 


Capitolul 3 


ÎN SEARA URMĂTOARE, am primit un telefon la Merlotte's. 
Bineînţeles, nu e un lucru bun să primeşti telefoane la 
serviciu; Sam nu este de acord cu asta decât dacă e vorba 
despre vreo urgență. Din moment ce dintre barmaniţe eu eram 
sunată cel mai rar — de fapt, puteam număra pe degetele de la 
o mână telefoanele pe care le primisem la serviciu -, am 
încercat să nu mă simt vinovată când i-am făcut semn lui Sam 
că preluam apelul de pe telefonul din biroul său. 

— Alo, am spus precaută. 

— Sookie, zise o voce cunoscută. 

— Oh, Pam. Bună! 

Am fost uşurată, dar numai pentru o clipă. Pam era adjuncta 
lui Eric, şi copilul său, în sensul pe care-l dau vampirii acestui 
lucru. 

— Şeful vrea să te vadă, zise. Te sun din biroul lui. Biroul lui 
Eric, din spatele clubului său, Fangtasia, era bine izolat fonic. 
Abia dacă reuşeam să aud în fundal KDED, stația de radio 
pentru toți vampirii, difuzând versiunea lui Clapton pentru 
After Midnight. 

— Ei, nu mai spune. Acum e prea mândru ca să mă sune 
singur? 

— Da, răspunse Pam. 

Asta-i Pam - că lua lucrurile ad litteram era cea mai bună 
descriere a ei. 

— Despre ce e vorba? 

— Eu îi urmez instrucțiunile, zise. Îmi spune să o sun pe 
„telepată", eu te sun. Eşti convocată. 

— Pam, am nevoie de ceva mai multe explicaţii. Nu ţin în mod 
special să-l văd pe Eric. 


4 Cântec compus de JJ. Cale. Cea mai cunoscută versiune este cea 
cântată de Eric Clapton pe albumul cu acelaşi nume, lansat în 1970 
(După miezul nopții). 


— Eşti recalcitrantă? 

Aoleu! Nu avusesem cuvântul ăsta în calendarul meu cu „Un 
cuvânt pe zi". 

— Nu sunt sigură că înțeleg. 

E mai bine să-ți mărturiseşti ignoranța decât să încerci să te 
prefaci. Pam oftă lung. 

— Te pui de-a curmezişul, mă lămuri ea, accentul său 
britanic făcându-se simțit. Şi nu ar trebui să o faci. Eric se 
poartă bine cu tine. 

Părea uşor neincrezătoare. 

— Nu renunt la muncă sau la timpul meu liber ca să conduc 
până la Shreveport pentru că domnul Mare şi Tare vrea să sar 
de câte ori are el chef, am protestat — rezonabil, am considerat 
eu. Poate să-şi mişte fundul până aici dacă vrea să-mi spună 
ceva. Sau poate să apuce telefonul cu mânuţa lui. Aşa. 

— Dacă ar fi vrut să apuce telefonul cu „mânuţa lui", aşa 
cum ai spus tu, ar fi făcut-o. Să fii aici vineri seara, la opt, aşa 
m-a însărcinat să-ți spun. 

— Îmi pare rău, nu pot. 

O tăcere plină de înțelesuri. 

— Nu vii? 

— Nu pot. Am o întâlnire, am spus, încercând să nu răzbată 
în vorbele mele nici o urmă de îngâmfare. 

A urmat din nou tăcere. Apoi, Pam a pufnit. 

— Oh, marfa! zise, trecând brusc la argou. Oh, o să-mi facă o 
deosebită plăcere să-i spun asta. 

Reacţia ei mă făcu să mă simt stânjenită. 

— Păi... Pam, am început întrebându-mă dacă ar trebui să 
dau înapoi, auzi... 

— Oh, nu, zise, aproape râzând cu hohote, ceea ce nu 
semăna deloc cu Pam. 

— Transmite-i mulțumiri pentru calendar, am spus. 

Eric se gândea întotdeauna cum să procedeze, ca Fangtasia 
să producă mai mult, şi îi venise ideea unui calendar cu 
vampiri pe care să-l vândă în magazinul de suveniruri. Eric 
însuşi era Mister lanuarie. Pozase lângă un pat, plus o mantie 


lungă din blană albă. Eric şi patul se găseau pe un fundal 
gri-deschis, pe care pluteau fulgi de zăpadă sclipitori şi uriaşi. 
Nu purta mantia, oh, nu. Nu purta nimic. Avea un genunchi 
îndoit pe patul şifonat, iar celălalt picior era pe podea; Eric 
privea direct în aparat, plin de pasiune. (Ar fi putut să-i dea 
lecţii lui Claude.) Părul blond îi cădea ca o coamă pe umeri, iar 
cu mâna dreaptă ținea mantia aruncată pe pat, astfel încât 
blana albă se ridica atât cât să-i acopere arsenalul. Corpul era 
întors doar puţin, pentru a-i flata linia feselor grozave. O linie 
fină de păr blond-închis conducea în jos sub buric. Aproape că 
striga „înarmat"! 

Întâmplarea făcea să ştiu că pistolul lui Eric era mai degrabă 
un Magnum 357, şi nu un revolver cu ţeava scurtă. 

Cumva, nu reuşisem să mă uit mai departe de ianuarie. 

— Oh, o să-i spun, zise Pam. Eric spune că multor oameni nu 
le-ar plăcea dacă aş apărea în calendarul pentru femei... aşa 
că sunt în cel pentru bărbați. Vrei să-ți trimit şi eu unul cu 
mine? 

— Mă surprinde, i-am declarat. Chiar mă surprinde. Adică, 
vreau să zic, că nu te-a deranjat să pozezi. 

Mi-era greu să mi-o imaginez participând la un proiect care 
ar trafica astfel de gusturi umane. 

— Dacă Eric mi-a spus să pozez, am pozat, explică ea, 
realistă. 

Deşi Eric avea o putere considerabilă asupra lui Pam, din 
moment ce aceasta era creaţia lui, trebuie să spun că nu ştiam 
ca Eric să-i fi cerut vreodată lui Pam să facă ceva pentru care 
ea nu era pregătită. Fie o cunoştea foarte bine (ceea ce 
bineînțeles că era cazul), fie Pam era dispusă să facă aproape 
orice. 

— În poză, am un bici, zise Pam. Fotograful spune despre 
calendar că se va vinde de milioane. 

Pam avea nişte gusturi vaste în materie de sex. După un 
moment în care am contemplat imaginea mentală care îmi 
apăruse, am spus: 

— Sunt sigură că aşa va fi. Dar eu mă lipsesc. 


— O să avem cu toţii un procentaj, toți cei care am fost de 
acord să pozăm. 

— Dar Eric va avea un procentaj mai mare decât ceilalți. 

— Păi, el e şeriful, zise rezonabilă Pam. 

— Corect. Pa, pa, am dat eu să închid. 

— Stai, ce-i spun lui Eric? 

— Spune-i adevărul. 

— Ştii că va fi furios. 

Pam nu părea deloc speriată. De fapt, părea chiar încântată. 

— Păi, asta e problema lui, am spus, poate puţin cam 
infantil, după care chiar am închis. 

Un Eric furios va fi cu siguranţă şi problema mea. 

Aveam un sentiment neplăcut că făcusem un pas important 
în a-l contrazice pe Eric. Nu aveam nici cea mai vagă idee 
despre ceea ce avea să se întâmple acum. Când îl cunoscusem 
pe şeriful Districtului 5, mă întâlneam cu Bill. Eric dorise să 
folosească talentul meu neobişnuit. Pur şi simplu, mă 
amenințase că-i face rău lui Bill, ca să accept. Când mă 
despărțisem de Bill, Eric nu mai avusese metode de 
constrângere până când avusesem nevoie de o favoare din 
partea lui, şi atunci îi furnizasem cea mai puternică muniție — 
faptul că ştia că o împuşcasem pe Debbie Pelt. Nu conta că el îi 
ascunsese cadavrul şi maşina, şi nu-şi amintea unde; acuzația 
ar fi fost suficientă ca să-mi distrugă viața; chiar dacă nu ar fi 
fost dovedită niciodată. Chiar dacă aş fi ajuns să o neg. 

În timp ce-mi îndeplineam datoria în bar, în restul serii, 
m-am trezit întrebându-mă dacă Eric mi-ar da la iveală 
secretul. Dacă Eric ar spune poliției ce făcusem, ar trebui să 
admită că luase şi el parte, nu-i aşa? 

În drum spre bar am fost abordată de detectivul Andy 
Bellefleur. Îi ştiam de o viață pe Andy şi pe sora lui Portia. Sunt 
cu câţiva ani mai mari decât mine, dar am trecut prin aceleaşi 
şcoli, am crescut în acelaşi oraş. Ca şi mine, fuseseră crescuți 
mai ales de bunica lor. Detectivul şi cu mine avuseserăm şi 
momente mai bune, şi momente mai proaste. De câteva luni 
deja, detectivul se întâlnea cu o tânără profesoară, Halleigh 


Robinson. 

În seara aceasta, avea să-mi împărtăşească un secret şi 
să-mi ceară o favoare. 

— Auzi, ea o să ceară o porție de pui, îmi zise fără nici o 
introducere Andy. 

Am privit către masa lor, ca să mă asigur că Halleigh stătea 
cu spatele la mine. Aşa era. 

— Când aduci mâncarea la masă, ai grijă ca asta să fie 
ascunsă înăuntru. 

Îmi îndesă în mână o cutie mică îmbrăcată în catifea, sub 
care se afla o bancnotă de zece dolari. 

— Sigur, Andy, nu-i nici o problemă, am spus, zâmbind. 

— Mulţumesc, Sookie, zise, şi îmi zâmbi şi el, un zâmbet 
simplu, fără ascunzişuri, şi speriat. 

Andy avusese dreptate. Când m-am dus la masa lor, Halleigh 
a comandat pui. 

— Pune o porție extra de cartofi, i-am spus noii bucătărese 
când i-am dat comanda. 

Voiam să am camuflaj din belşug. Bucătăreasa se întoarse de 
la grătar să se uite la mine. Avuseserăm o varietate de bucătari 
de toate vârstele, culorile, sexele şi orientările sexuale. Cândva 
avuseserăm şi un vampir. Bucătăreasa noastră actuală era o 
femeie de culoare, de vârstă mijlocie, care se numea Callie 
Collins. Callie era masivă, atât de masivă încât nu ştiam cum 
reuşea să reziste să stea atâtea ore în picioare. 

— Portie extra? întrebă Callie, ca şi cum nu ar mai fi auzit 
niciodată de aşa ceva. Oho! Oamenii primesc aşa ceva când 
plătesc, nu pentru că sunt prieteni de-ai tăi. 

Se poate că era atât de colțoasă pentru că era suficient de 
bătrână încât să-şi amintească de zilele rele de demult când 
albii şi negrii aveau şcoli separate, săli de aşteptare separate, 
cişmele separate. Nu-mi aminteam niciunul dintre aceste 
lucruri şi nici nu voiam să port acest bagaj al lui Callie de 
fiecare dată când vorbeam cu ea. 

— Plătesc în plus, am minţit, nevrând să dau o explicaţie prin 
ferestruica ghişeului, astfel încât oricine era suficient de 


aproape să o poată auzi. 

În schimb, am pus în casă un dolar din bacşişul meu, ca să 
se facă suma. În ciuda certurilor dintre noi, le doream să aibă 
parte numai de bine. Oricine avea să fie nora bunicii Caroline 
Bellefleur merita un moment romantic. 

Când Callie m-a strigat să iau comanda, m-am grăbit să o 
preiau. Să strecor cutia sub cartofi a fost mai greu decât îmi 
imaginasem, şi necesita şi o mică rearanjare a acestora. M-am 
întrebat dacă Andy a realizat că materialul acesteia va ajunge 
unsuros şi plin de sare. Oh, la naiba, era gestul lui romantic, 
nu al meu. 

Am dus tava la masă cu nerăbdare şi încântare. De fapt, 
Andy a trebuit să-mi atragă atenţia (cu o privire severă) să 
adopt o expresie mai neutră în timp ce le serveam mâncarea. 
Andy avea deja o bere în fața lui, iar ea avea un pahar de vin 
alb. Halleigh nu era o mare băutoare, aşa cum îi stă bine unei 
profesoare din ciclul primar. M-am întors imediat ce mâncarea 
a fost pe masă, uitând chiar să-i întreb dacă mai aveau nevoie 
de ceva, aşa cum ar trebui să facă o chelneriță bună. 

Era peste puterile mele să încerc să fiu detaşată după asta. 
Deşi am încercat să nu fie evident, am supravegheat cuplul cât 
de îndeaproape am putut. Andy stătea ca pe ace şi-i puteam 
auzi gândurile, care erau pur şi simplu agitate. Nu ştia dacă ea 
va accepta sau nu, iar mintea îi alerga prin lista de lucruri la 
care ea ar putea obiecta: faptul că Andy era mai mare cu 
aproape zece ani, că meseria sa era plină de riscuri. 

Am fost pe fază când ea a zărit cutia. Poate că nu era drăguţ 
din partea mea să trag cu urechea mental într-un moment atât 
de special, dar ca să spun cinstit, nici prin cap nu-mi trecea să 
ratez. Deşi de obicei mă păzesc bine, sunt obişnuită să intru în 
mințile oamenilor dacă prind ceva interesant. Sunt obişnuită 
şi să cred că abilitatea mea e un defect şi nu o calitate, aşa că 
mă simt îndreptățită să mă distrez atunci când pot profita de 
ea. 

Eram cu spatele la ei, curățând o masă, pe care ar fi trebuit 
să i-o las unui picolo. Aşa că eram suficient de aproape ca să 


aud. 

A rămas nemişcată un lung moment. 

— E o cutie în mâncarea mea, zise în cele din urmă, pe un ton 
scăzut, deoarece credea că l-ar supăra pe Sam dacă ar fi făcut 
scandal. 

— Ştiu, răspunse el. E de la mine. 

Atunci ea îşi dădu seama; totul în creierul ei începu să se 
accelereze, iar în graba lor, gândurile năvăleau pur şi simplu 
unele peste altele. 

— Oh, Andy, şopti. 

Probabil că deschisese cutia. M-am străduit să nu mă întorc 
şi să nu mă uit în acelaşi timp cu ea. 

— Îţi place? 

— Da, e minunat. 

— O să-l porți? 

A urmat un moment de tăcere. Gândurile ei erau atât de 
confuze! Jumătate dintre ele strigau „Uraa!', iar cealaltă 
jumătate erau tulburate. 

— Da, cu o singură condiţie, zise încet. Mi-am dat seama că-l 
şocase. Andy se aştepta la orice, dar nu la asta. 

— Şi care ar fi condiția? o întrebă pe un ton care brusc 
aducea mai mult cu cel al unui polițist decât cu al unui iubit. 

— Trebuie să avem casa noastră. 

— Ce? 

Din nou îl luase prin surprindere pe Andy. 

— Am înțeles tot timpul că ai presupus că vei sta în casa 
familiei, alături de bunica şi sora ta, chiar şi după ce te vei 
căsători. Este o casă veche minunată, iar bunica ta şi Portia 
sunt nişte femei minunate. 

Dădea dovadă de tact. Bravo ei! 

— Dar mi-ar plăcea să am casa mea, zise ea blând, 
câştigându-mi admirația. 

Şi după asta, chiar a trebuit să-mi mişc fundul; aveam mese 
de care trebuia să mă ocup. Dar în timp ce umpleam halbe cu 
bere, strângeam farfurii goale şi duceam şi mai mulți bani 
către Sam la casă, eram plină de admiraţie pentru decizia lui 


Halleigh, din moment ce conacul Bellefleur era cea mai bună 
reşedinţă din Bon Temps. Multe tinere şi-ar fi dat un deget sau 
două ca să trăiască acolo, mai ales de când uriaşa casă veche 
fusese renovată şi împrospătată cu banii proveniţi de la un 
străin misterios. Acest străin era de fapt Bill, care descoperise 
că familia Bellefleur era urmaşa sa. Ştia că ei nu ar fi acceptat 
bani de la un vampir, aşa că aranjase toată treaba cu 
„moştenirea misterioasă", iar Caroline Bellefleur sărise să 
cheltuie banii cu aceeaşi uşurinţă cu care Andy ar fi mâncat 
un cheeseburger. 

Andy m-a prins din urmă, câteva minute mai târziu. M-a 
agăţat în drumul meu spre masa lui Sid Matt Lancaster, aşa 
că bătrânul avocat a trebuit să aştepte ceva mai mult pentru 
hamburgerul său cu cartofi prăjiți. 

— Sookie, trebuie să ştiu, zise grăbit, dar pe un ton scăzut. 

— Ce, Andy? 

Eram alarmată de agitația lui. 

— Mă iubeşte? 

În mintea sa se zăreau urme că se simțea umilit că trebuia să 
mă întrebe. Andy era mândru şi voia un fel de asigurare că 
Halleigh nu urmărea numele său sau casa familiei, aşa cum 
descoperise că-şi doreau alte femei. Păi, despre casă aflase. 
Halleigh nu o voia, iar el s-ar fi mutat cu ea într-o casă mică şi 
prăpădită dacă femeia îl iubea cu adevărat. 

Nimeni nu-mi mai ceruse aşa ceva. După toți anii în care îmi 
dorisem ca oamenii să mă creadă, să-mi înțeleagă talentul 
ciudat, descoperisem că, în fond, nu-mi plăcea să fiu luată în 
serios. Dar Andy aştepta un răspuns şi nu-l puteam refuza. 
Era unul dintre cei mai încăpățânați oameni pe care-i 
cunoscusem. 

— Te iubeşte la fel de mult pe cât o iubeşti şi tu pe ea, am 
spus, iar el îmi dădu drumul braţului. 

Mi-am continuat drumul către masa lui Sid Matt. Când 
m-am uitat din nou la el, se holba încă la mine. 

Gândeşte-te la asta, Andy Bellefleur, am zis în sinea mea. 
Apoi m-am simțit puțin ruşinată. Dar nu ar fi trebuit să 


întrebe, dacă nu voia să ştie răspunsul. 

Era ceva în pădurea din jurul casei mele. 

Mă pregătisem să mă bag în pat imediat ce am ajuns acasă, 
pentru că unul dintre momentele mele favorite, la fiecare 
douăzeci şi patru de ore, este să-mi pun cămaşa de noapte. 
Era destul de cald încât să nu am nevoie de un halat, aşa că 
mă învârteam în tricoul meu vechi, albastru şi lung până la 
genunchi în care dormeam. Mă gândeam să închid fereastra de 
la bucătărie, căci noaptea de martie devenea puţin cam rece. 
Ascultasem sunetele nopții în timp ce spălam vasele; corul de 
broaşte şi gâze umpluse aerul. 

Dintr-odată, zgomotele care făceau noaptea să pară la fel de 
prietenoasă şi agitată ca ziua se opriră, retezate brusc. 

Am făcut o pauză ținând mâinile în apa cu detergent. Să mă 
holbez în întuneric nu-mi era de nici un folos, şi mi-am dat 
seama cât de vizibilă trebuia să fiu, stând în dreptul unei 
ferestre deschise, cu perdelele date la o parte. Curtea era 
luminată de lămpile de securitate, dar dincolo de copacii care 
împrejmuiau luminişul, pădurea era întunecată şi tăcută. 

Ceva era acolo. Am închis ochii şi am încercat să aflu 
concentrându-mă la asta; şi am descoperit un fel de activitate. 
Dar nu era suficient de clară ca să-mi dau seama ce 
reprezintă. 

M-am gândit să-l sun pe Bill, dar îl mai sunasem şi înainte 
când fusesem îngrijorată pentru siguranța mea. Nu puteam să 
fac din asta un obicei. Hopa, poate urmăritorul din pădure era 
însuşi Bill? Uneori se învârtea prin preajmă noaptea, şi din 
când în când trecea să vadă ce fac. Am privit cu poftă la 
telefonul aflat pe perete, la capătul blatului de lucru. (Mă rog, 
acolo unde va fi blatul de lucru atunci când toate vor fi la locul 
lor.) Noul meu telefon era fără fir. 

Puteam să-l iau, să mă retrag în dormitor şi să-l sun pe Bill 
cât ai zice peşte, din moment ce era trecut pe apelare rapidă. 
Dacă răspundea la telefon, ştiam că orice ar fi fost acolo în 
pădure era ceva de care trebuia să mă tem. 

Dar dacă era acasă, ar fi venit în goană până aici. Ar înțelege 


telefonul meu cam aşa: 

— Oh, Bill, te rog, vino şi salvează-mă! Nu pot să mă gândesc 
la altceva decât să chem un vampir mare şi tare care să mă 
ajute! 

M-am decis să admit că ştiam că, orice ar fi fost în pădure, nu 
era Bill. Primisem un semnal cerebral oarecare. Dacă cel ce 
aştepta ascuns ar fi fost un vampir, nu aş fi simțit nimic. Doar 
de două ori primisem o sclipire a unui semnal din creierul 
unui vampir, şi fusese un fel de fulger electric, ca atunci când 
se întrerupe curentul. 

Şi chiar lângă telefon era uşa din spate — care nu era încuiată. 

Nimic pe lumea asta nu m-ar fi putut ţine la chiuvetă după 
ce-mi trecuse prin minte gândul la uşa deschisă. Pur şi 
simplu, am alergat la ea. Am ieşit pe veranda din spate, am 
pus cârligul la uşa de-acolo, am sărit înapoi în bucătărie şi am 
încuiat uşa masivă din lemn, pe care o prevăzusem cu o yală şi 
un zăvor. 

După ce am încuiat bine uşa, m-am sprijinit de ea. Ştiam mai 
bine decât orice persoană care-mi trecea prin minte cât de 
inutile erau uşile şi încuietorile. Pentru un vampir, bariera 
fizică nu însemna nimic - dar un vampir trebuia invitat să 
intre. Pentru un vârcolac, uşile erau ceva mai importante, dar 
nu puneau mari probleme; cu forța lor incredibilă, vârcolacii 
puteau ajunge oriunde aveau chef. Acelaşi lucru era valabil şi 
pentru ceilalți teriantropi. 

De ce nu ţin pur şi simplu o casă deschisă tuturor? 

Oricum, m-am simțit mult mai bine cu două uşi încuiate 
între mine şi ceea ce era în pădure. Ştiam că uşa din față era 
încuiată şi cu zăvorul pus, din moment ce nu fusese deschisă 
de zile-ntregi. Nu aveam atât de mulți vizitatori, iar eu intram 
şi plecam prin spate. 

M-am târât înapoi la fereastră, am închis-o şi am încuiat-o. 
Am tras şi perdelele. Am făcut tot ceea ce puteam pentru ca 
locuinţa mea să fie şi mai sigură. M-am întors la vase. M-am 
ales cu o pată rotundă, udă, pe faţa tricoului meu de dormit 
pentru că fusesem nevoită să mă sprijin de marginea chiuvetei 


ca să aştept să nu-mi mai tremure picioarele. Dar m-am 
străduit să continui până ce toate vasele erau la locul lor în 
scurgător, iar chiuveta era curățată şi ştearsă. 

După aceea am ascultat concentrată. Pădurea era încă 
tăcută. Indiferent cât am ascultat, cu fiecare simţ pe care-l 
aveam, semnalul vag nu mai ajunse la creierul meu. 
Dispăruse. 

Am rămas o perioadă în bucătărie, cu creierul în alertă 
maximă, după care m-am străduit să-mi văd mai departe de 
ocupațiile de rutină. Ritmul inimii mi-a revenit la normal până 
când m-am spălat pe dinți, iar în timp ce mă aşezam în pat, 
aproape că m-am convins că nimic nu se întâmplase acolo, în 
întunericul tăcut. Dar sunt grijulie când vine vorba să fiu 
cinstită cu mine însămi. Ştiu că în pădurea mea fusese o 
creatură; iar acea creatură era ceva mai mare şi mai 
înspăimântătoare decât un raton. 

Destul de curând, după ce am stins lumina de la capul 
patului, am auzit gâzele şi broaştele reluându-şi cântecul. În 
cele din urmă, când acesta a continuat fără întrerupere, am 
adormit. 


Capitolul 4 


CÂND M-AM TREZIT a doua zi dimineață, am format 
numărul telefonului mobil al fratelui meu. Nu avusesem o 
noapte foarte bună, dar măcar dormisem puțin. Jason a 
răspuns după al doilea târâit. Când a zis „alo', părea puţin 
preocupat. 

— Bună, frățioare. Cum îți merge? 

— Auzi? Trebuie să vorbesc cu tine. Nu pot acum. O să vin la 
tine probabil în vreo două ore. 

Închise fără să spună la revedere şi părea destul de îngrijorat 
de ceva. Bun. Mai aveam nevoie de încă o complicație. 

Am aruncat o privire spre ceas. Vreo două ore însemnau că 
aveam suficient timp să mă spăl şi să dau o fugă în oraş la 
magazinul alimentar. Jason va ajunge aici în jurul prânzului, 
şi dacă-l cunoşteam bine se aştepta să-i dau să mănânce ceva. 
Mi-am adunat părul într-o coadă de cal şi apoi am strâns 
elasticul de două ori în jurul ei făcând un fel de coc. Vârfurile 
îmi stăteau ca un mic evantai în creştetul capului. Deşi am 
încercat să nu o recunosc față de mine, găseam că acest stil 
neîngrijit era amuzant şi destul de drăguţ. 

Era una din acele dimineți proaspete şi răcoroase de martie, 
genul care promite o după-amiază caldă. Cerul era atât de 
strălucitor şi însorit, încât m-am înveselit şi am condus spre 
Bon Temps cu geamurile coborâte, cântând din răsputeri 
împreună cu radioul. Aş fi cântat şi cu Weird Al Yankovic în 
dimineața asta. 

Am trecut de pădure, de casele răzlețe şi de un câmp plin cu 
vaci (şi vreo doi bivoli; niciodată nu ştii ce cresc oamenii). 

DJ-ul pusese Blue Hawaii? şi m-am întrebat unde era Bubba 


5 Cântăreț, muzician şi producător american, cunoscut mai ales 
pentru parodiile sale după cântece celebre. 
6 Titlul unui film din 1961 cu Elvis Presley, şi al unei melodii din 
coloana sonoră a acestui film (Hawaii trist). 


- nu fratele meu”, ci vampirul cunoscut cu numele de Bubba. 
Nu-l mai văzusem de vreo trei sau patru săptămâni. Poate 
vampirii din Louisiana îl mutaseră într-o altă ascunzătoare 
sau poate hoinărea aşa cum mai făcea din când în când. 
Atunci vedeai în ziare articole lungi despre regele rockului. 

Deşi aveam un moment binecuvântat în care eram veselă şi 
fericită, am avut o idee rătăcită - din acelea care-ţi vin în cele 
mai ciudate momente. M-am gândit: cât de drăguţ ar arăta 
Eric dacă ar fi acum cu mine, în maşină! l-ar sta atât de bine 
cu părul fluturând în vânt şi s-ar bucura de clipele acestea. 
Da, bine, înainte să se facă scrum. 

Dar mi-am dat seama că m-am gândit la Eric pentru că era 
genul de zi pe care vrei să o împărți cu persoana a cărei 
companie îți făcea cea mai mare plăcere. Şi această persoană 
ar fi fost Eric, aşa cum era în perioada în care fusese blestemat 
de vrăjitoare: Eric cel care nu era dur din cauza secolelor de 
politică în lumea vampirilor, Eric cel care nu disprețuia 
oamenii şi treburile lor, Eric cel care nu era la conducerea 
multor afaceri şi responsabil pentru viețile a multor vampiri şi 
oameni. Cu alte cuvinte, Eric aşa cum nu va mai fi vreodată. 

Bing-bang, vrăjitoarea murise, iar Eric îşi recăpătase 
personalitatea. Eric cel regăsit era precaut față de mine, era 
topit după mine şi nu avea încredere în mine (sau în 
sentimentele sale) nici cât negru sub unghie. 

Am oftat adânc, iar cântecul a pierit de pe buzele mele. 
Aproape că pierise şi din inima mea, până ce mi-am spus că 
nu e cazul să fiu o idioată melancolică. Eram tânără, eram 
sănătoasă. Ziua era minunată. Şi chiar aveam o întâlnire 
programată pentru vineri seara. Mi-am promis că o să mă 
răsfăț. În loc să mă duc direct la magazinul alimentar, m-am 
dus la Tara's Togs, magazin deținut şi condus de prietena mea 
Tara Thornton. 

Nu o mai văzusem pe Tara de ceva vreme. Fusese plecată în 
vacanță la o mătuşă în Texas, şi de când se întorsese lucra 


7 În dialectele din sudul SUA, Bubba înseamnă şi „frate. 


peste program la magazin. Cel puţin asta îmi spusese când o 
sunasem să-i mulțumesc pentru maşină. Când îmi luase foc 
bucătăria, arsese şi maşina mea odată cu ea, iar Tara îmi 
împrumutase maşina ei, un Malibu vechi de doi ani. Îşi luase o 
maşină nou-nouţă (nu contează cum) şi încerca să o vândă pe 
cea veche. 

Spre surprinderea mea, cu o lună în urmă, Tara îmi trimisese 
prin poştă actele alături de o scrisoare prin care-mi spunea că 
acum maşina era a mea. Am sunat-o ca să protestez, dar nu a 
vrut să audă, aşa că, în cele din urmă, se părea că nu mai era 
nimic de făcut decât să accept politicoasă cadoul. 

O considera ca pe o răsplată, pentru că o scosesem dintr-o 
situaţie teribilă. Dar ca să o ajut pe ea fusesem nevoită să mă 
îndatorez față de Eric. Nu mă deranjase. Tara era prietena mea 
de când mă ştiam. Acum era în siguranţă şi era suficient de 
inteligentă să se țină departe de lumea supranaturală. 

Deşi eram recunoscătoare şi uşurată pentru că aveam o 
maşină atât de nouă - cum nu mai avusesem niciodată —, aş fi 
fost mai fericită să am parte de o prietenie constantă cu ea. 
M-am retras, presupunând că-i aminteam de prea multe 
lucruri rele. Dar eram în dispoziția în care puteam încerca să 
schimb asta. Poate că Tara avusese destul timp să se 
gândească. 

Tara's Togs era într-un complex de magazine în partea sudică 
a oraşului Bon Temps. Mai era o maşină parcată în fața 
magazinului. M-am gândit că era bine să mai fie prezentă o 
persoană neutră acolo; va depersonaliza întâlnirea. 

Când am intrat, Tara se ocupa de sora lui Andy Bellefleur, 
Portia, aşa că am început să mă învârt printre hainele de 
mărimea zece, apoi opt. Portia stătea la masa dedicată mărcii 
Isabelle, ceea ce era extrem de interesant. Tara era 
reprezentantul local pentru Isabelle's Bridal, o companie 
națională care produce un catalog devenit un fel de biblie a tot 
ceea ce era legat de o nuntă. Poţi să încerci rochii pentru 
domnişoare de onoare la magazinul local, ca să poți comanda 
mărimea potrivită, şi fiecare rochie e disponibilă în vreo 


douăzeci de culori. Rochiile de mireasă sunt la fel de populare. 
Isabelle are douăzeci şi cinci de modele. Compania mai oferă şi 
invitații pentru petrecerile de dinaintea nunții, decorațiuni, 
jartiere, cadouri pentru domnişoarele de onoare şi orice 
accesoriu pentru nunți pe care ţi-l poți imagina. Cu toate 
astea, Isabelle era mai degrabă un fenomen care se adresa 
clasei medii, iar Portia era categoric o femeie din clasa 
superioară. 

Din moment ce trăia cu bunica şi fratele ei în conacul 
Bellefleur de pe strada Magnoliei, Portia crescuse într-un fel de 
splendoare gotică decadentă. Acum, după ce conacul fusese 
reparat şi bunica ei mai preocupată, Portia arăta categoric mai 
fericită atunci când o zăream prin oraş. Nu prea venea la 
Merlotte's, dar când apărea la bar avea mai mult timp pentru 
ceilalți şi uneori zâmbea. Portia era o femeie nu prea frumoasă, 
care abia trecuse de treizeci de ani, iar cea mai atrăgătoare 
parte a ei era părul des, strălucitor, de culoarea alunei. 

Portia se gândea la nuntă, iar Tara se gândea la bani. 

— Trebuie să vorbesc din nou cu Halleigh, dar cred că vom 
avea nevoie de patru sute de invitaţii, zicea Portia, iar eu am 
simțit că-mi cade falca. 

— Bine, Portia, dacă nu te deranjează să plăteşti taxa de 
urgenţă, cred că le vom avea în zece zile. 

— Oh, grozav! Portia era categoric încântată. Bineînţeles, 
Halleigh şi cu mine vom purta rochii diferite, dar am încerca să 
alegem acelaşi model pentru domnişoarele de onoare. Poate 
culori diferite. Ce crezi? 

Eu credeam că o să mor de curiozitate. Şi Portia avea să se 
mărite? Cu slăbănogul ăla de contabil cu care se întâlnea, 
tipul din Clarice? Tara zări expresia de pe chipul meu, peste 
rândul cu rochii. Portia se uita în catalog, aşa că Tara îmi făcu 
cu ochiul. Era, categoric, încântată să aibă un client bogat şi 
eram categoric de acord una cu cealaltă. Mă cuprinse un val 
de uşurare. 

— Cred că acelaşi model în culori diferite - culori care se 
asortează, bineînțeles -— va fi cu adevărat original, zise Tara. 


Câte domnişoare de onoare vor fi? 

— Cinci de fiecare, zise Portia atentă la pagina din fața ei. Pot 
să iau un exemplar al catalogului acasă? Halleigh şi cu mine 
ne-am putea uita la el în seara asta. 

— Nu am decât un exemplar în plus; ştii, una dintre 
modalităţile prin care Isabelle face bani este să ia şi pielea de 
pe tine pentru afurisitul de catalog, zise Tara cu un zâmbet 
încântător. 

Tara poate să exagereze când e cazul. 

— Te las să-l iei acasă, dacă juri pe roşu că mi-l aduci înapoi 
mâine! 

Portia făcu gestul copilăresc şi-şi luă catalogul gros la subraț. 
Purta unul dintre „costumele de avocat", o fustă dreaptă şi un 
sacou, maronii, dintr-un material ca tweedul, şi o bluză de 
mătase. Avea ciorapi bej şi pantofi cu toc jos, şi o geantă 
asortată. Plictisitor. 

Portia era încântată, iar creierul ei jongla cu imagini fericite. 
Ştia că va părea o mireasă cam bătrână, mai ales în 
comparație cu Halleigh; dar, slavă cerului, avea să fie în cele 
din urmă mireasă. Portia îşi va lua partea de distracție, de 
cadouri, de atenţie şi de haine, ca să nu mai vorbim de 
legalizarea faptului că avea să aibă un soț. Ridică privirea din 
catalog şi mă zări strecurându-mă pe lângă haine. Fericirea ei 
era suficient de mare încât să mă includă şi pe mine. 

— Bună, Sookie! zise, cu un zâmbet de la o ureche la alta. 
Andy mi-a spus cum i-ai fost de ajutor cu pregătirea micii sale 
surprize pentru Halleigh. Îți sunt recunoscătoare. 

— A fost distractiv, am spus cu propria mea versiune de 
zâmbet amabil. E adevărat că trebuie să te felicit şi pe tine? 

Ştiu, se presupune că nu feliciți mireasa ci doar mirele, dar 
nu credeam că Portia va fi deranjată. Bineînţeles că nu a fost. 

— Păi, mă mărit, mărturisi. Şi ne-am decis pentru o 
ceremonie dublă, alături de Andy şi Halleigh. Recepţia va fi 
acasă. 

Bineînţeles. De ce să ai un conac dacă nu poţi da o recepţie 
acolo? 


— Asta înseamnă o groază de muncă să pregăteşti o recepție 
până... când? am spus încercând să par interesată şi 
înțelegătoare. 

— Aprilie. Mie-mi spui? zise Portia râzând. Bunica aproape 
că a înnebunit deja. A sunat fiecare firmă de catering pe care o 
ştia ca să încerce să facă o rezervare pentru al doilea sfârşit de 
săptămână, şi în cele din urmă a ajuns la Evenimente Extreme 
(Elegante), pentru că ei aveau o anulare. Plus, tipul care deţine 
Pădurea Sculpturală, în Shreveport, vine să o vadă în 
după-amiaza asta. 

Pădurea Sculpturală era cel mai important centru de 
arhitectură peisagistică şi cea mai importantă pepinieră din 
zonă, cel puţin dacă te luai după reclamele lor omniprezente. 
Angajarea celor două firme, Pădurea Sculpturală şi 
Evenimente Extreme (Elegante), însemna că această nuntă 
dublă va fi cel mai important eveniment social al anului, din 
Bon Temps. 

— Ne gândim la o ceremonie în aer liber, acasă, cu corturi în 
curtea din spate, zise Portia. În caz că plouă, va trebui să ne 
mutăm la biserică şi să ținem recepţia la Centrul comunitar al 
districtului Renard. Dar sperăm să avem noroc. 

— Sună minunat! am spus, nefiind în stare să găsesc altă 
replică. Cum o să te descurci cu serviciul, cu toate lucrurile pe 
care le ai de făcut pentru nuntă? 

— O să reuşesc eu cumva. 

M-am întrebat care era graba. De ce fericitele cupluri nu mai 
aşteptau până la vară, când Halleigh nu ar fi lucrat? De ce nu 
aşteptau ca Portia să aibă un program mai lejer, pentru o 
nuntă cum se cuvine şi o lună de miere? Iar tipul cu care se 
întâlnea nu era contabil? Cu siguranţă, o nuntă în sezonul 
declaraţiilor de impozit era cea mai proastă programare cu 
putință. 

Oooo... poate că Portia era însărcinată. Dar, dacă era în 
sensul acela, nu se gândea la asta, şi cu greu puteam crede că 
ar fi făcut altfel. La naiba, dacă aş descoperi că sunt 
însărcinată, aş fi atât de fericită! Dacă tipul m-ar iubi şi m-ar 


lua de nevastă, şi asta pentru că nu sunt suficient de 
puternică să cresc un copil de una singură, iar bunica s-ar 
răsuci în mormânt dacă aş fi o mamă necăsătorită. Gândirea 
modernă pe această temă o depăşise complet pe bunica mea, 
fără ca măcar să o atingă. 

În timp ce toate aceste gânduri îmi zumzăiau prin minte, mi-a 
luat cam un minut să înțeleg cuvintele Portiei. 

— Aşa că încearcă să fii liberă în a doua duminică din aprilie, 
zise străduindu-se să simuleze un zâmbet încântător. 

Am promis că aşa voi face, încercând să nu-mi mugşc limba de 
uimire. Probabil că era euforică din cauza febrei mariajului. De 
ce ar fi fost prezența mea dorită la nuntă? Nu eram prietenă cu 
niciunul din familia Bellefleur. 

— L-am rugat pe Sam să se ocupe de băuturi la recepție, 
continuă ea, şi lumea mea mi-a redevenit familiară. 

Voia să fiu acolo ca să-l ajut pe Sam. 

— O nuntă după-amiaza? am întrebat. 

Sam mai accepta slujbe de genul acesta în afara barului, dar 
de obicei duminica era cea mai plină zi la Merlotte's. 

— Nu, noaptea, zise, dar am vorbit deja cu Sam în dimineața 
asta şi a acceptat. 

— Bine, am zis. 

A citit mai multe în tonul meu decât intenționasem eu să 
exprim, şi s-a înroşit. 

— Glen are nişte clienți pe care vrea să-i invite, zise, deşi nu 
cerusem nici o explicație. Pot veni doar după lăsarea 
întunericului. 

Glen Vicks era contabilul. Eram bucuroasă că-mi amintisem 
numele său de familie. Apoi mi-a căzut fisa şi am înţeles 
stânjeneala Portiei. Portia voia să spună că acei clienţi ai lui 
Glen erau vampiri. Măi, măi, măi. l-am zâmbit. 

— Sunt sigură că va fi o nuntă minunată şi abia aştept să fiu 
acolo, am spus, din moment ce ai fost atât de amabilă să mă 
inviti. 

Intenționat i-am dat impresia că nu pricepusem şi, aşa cum 
prevăzusem, s-a făcut şi mai roşie. Apoi îmi veni o idee legată 


de asta, una atât de importantă încât am încălcat una dintre 
regulile personale. 

— Portia, am spus încet ca să mă asigur că înțelegea exact ce 
voiam să spun, ar trebui să-l inviți pe Bill Compton. 

În prezent, Portia îl detesta pe Bill — îi displăceau toţi vampirii 
—, dar când îi servise unuia dintre scopurile ei, se întâlnise 
pentru scurt timp cu el. Ceea ce fusese ciudat, pentru că după 
aceea Bill descoperise că Portia era 
stră-stră-stră-stră-stră-strănepoata sa sau ceva de genul ăsta. 

Bill susținuse interesul ei prefăcut pentru el. La vremea 
respectivă, voia să vadă care era scopul ei. A realizat că o făcea 
pe Portia să i se zbârlească pielea, atunci când era prin 
preajma lui. Dar când descoperise că cei din familia Bellefleur 
erau singurii săi urmaşi care supraviețuiseră, le dăduse 
anonim o uriaşă sumă de bani. 

Puteam „auzi în gândurile Portiei că eu îi aminteam 
intenționat de cele câteva dați când se întâlnise cu Bill. Nu 
voia să i se amintească de ele şi era furioasă că făcusem asta. 

— De ce sugerezi asta? întrebă rece, şi i-am acordat o bilă 
albă pentru că nu ieşise pur şi simplu din magazin. 

Tara era ocupată cu studiul la masa Isabelle, dar ştiam că 
aude conversaţia noastră. Nu era nimic în neregulă că Tara 
auzea totul. 

Aveam o dispută internă, cumplită. În cele din urmă, ceea 
ce-şi dorea Bill a avut câştig de cauză față de ceea ce-mi 
doream eu pentru el. 

— Nu contează, am spus împotriva voinței mele. E nunta ta, 
invitații tăi. 

Portia se uita la mine ca şi cum m-ar fi văzut pentru prima 
oară. 

— Te mai întâlneşti cu el? întrebă. 

— Nu, se întâlneşte cu Selah Pumphrey, am spus păstrând 
un ton egal şi lipsit de emoție. 

Portia îmi aruncă o privire de nepătruns. Fără nici un alt 
cuvânt, se îndreptă către maşina ei. 

— Ce-a fost toată chestia asta? întrebă Tara. Nu-i puteam 


explica, aşa că am fost fericită să schimb subiectul cu unul 
mai apropiat de problemele Tarei. 

— Sunt fericită că ai obținut afacerea, i-am spus. 

— Tu şi cu mine, amândouă. Dacă nu ar trebui să rezolve 
totul într-un timp atât de scurt, poți pune pariu că Portia 
Bellefleur nu ar alege niciodată Isabelle, zise directă Tara. Ar 
conduce către Shreveport şi înapoi de un milion de ori, dacă ar 
avea timp la dispoziție. Halleigh nu face decât să-i ţină trena 
Portiei, biata de ea. O să vină în după-amiaza asta şi o să-i arăt 
aceleaşi lucruri pe care i le-am arătat Portiei, şi va trebui să 
accepte chiar dacă nu are chef. Dar totul e bine pentru mine. 
Iau tot tacâmul, pentru că sistemul Isabelle poate livra totul la 
timp. Invitaţii, note de mulțumire, rochii, jartiere, cadouri 
pentru domnişoarele de onoare, chiar şi rochii pentru soacrele 
mici — Miss Caroline va cumpăra una, şi mama lui Halleigh de 
asemenea; iau totul de-aici, fie din stocul meu, fie din 
catalogul Isabelle. Mă privi din cap până-n picioare. Şi ce te-a 
adus pe-aici? 

— Am nevoie de o ţinută ca să merg la o piesă de teatru în 
Shreveport, am zis, şi trebuie să mă duc la alimentară şi apoi 
să ajung înapoi acasă ca să pregătesc prânzul lui Jason. Aşa 
că ai să-mi arăţi ceva? 

Zâmbetul Tarei o făcu să semene cu un animal de pradă. 

— Oh, zise, am câteva chestii. 


Capitolul 5 


AM FOST BUCUROASA că Jason a întârziat puţin. 
Terminasem cu baconul şi pusesem hamburgerii în tigaie 
când a venit el. Deschisesem deja pachetul de chifle şi am pus 
două pe farfuria lui Jason, apoi am adus pe masă şi o pungă 
de chipsuri din cartofi. I-am turnat un pahar cu ceai pe care 
l-am aşezat în dreptul farfuriei sale. 

Jason a intrat fără să bată, aşa cum făcea mereu. Nu se 
schimbase atât de mult, cel puţin nu la nivelul ochilor, de când 
se transforma în panteră. Era încă blond şi atrăgător, şi când 
spun atrăgător mă refer la sensul clasic al cuvântului; era 
plăcut să te uiţi la el, dar era şi genul de bărbat pe care toată 
lumea îl privea atunci când intra într-o încăpere. În plus, 
întotdeauna avusese o înclinație spre răutate. Dar de când se 
schimbase, parcă se comporta ca o persoană mai bună. Nu 
aflasem încă de ce era aşa. Poate că transformarea într-un 
animal sălbatic îi satisfăcea anumite porniri pe care nu ştiuse 
că le are. 

Din moment ce fusese muşcat şi nu se născuse aşa, nu se 
transforma complet; devenea un fel de hibrid. La început, 
fusese dezamăgit. Dar trecuse peste asta. Se întâlnea de 
câteva luni cu Crystal, care era vârcolac-panteră pur. Crystal 
trăia într-o comunitate mică la câteva mile depărtare, la țară — 
şi dați-mi voie să vă spun că departe, la țară, față de Bon 
Temps Louisiana, chiar înseamnă departe, la ţără. 

Am spus o rugăciune scurtă şi am început să mâncăm. Jason 
nu prea hăpăia cu pofta lui obişnuită. Din moment ce mie 
hamburgerul mi se părea bun, mi-am imaginat că îl preocupa 
ceva important. De când fratele meu devenise vârcolac, 
gândurile lui nu-mi erau la fel de clare. 

În general, asta era o uşurare. 

După ce muşcă de două ori din hamburger, Jason îl lăsă jos 
şi-şi schimbă poziția corpului pe scaun. Era gata să vorbească. 

— Trebuie să-ți spun ceva, zise. Crystal nu vrea să spun 


nimănui, dar chiar sunt îngrijorat pentru ea. Ieri, Crystal... a 
pierdut o sarcină. 

Am închis ochii pentru câteva secunde. Am avut cam 
douăzeci de gânduri în acest timp scurt şi nu am putut duce 
niciunul până la capăt. 

— Îmi pare aşa de rău, am zis. Sper că totul e în ordine cu 
Crystal. 

Jason se uită la mine peste farfuria cu mâncare de care 
uitase complet. 

— Nu vrea să meargă la doctor. M-am uitat la el fără expresie. 

— Dar trebuie să meargă, am spus rațională. Are nevoie de 
un D&C. 

Nu ştiam sigur ce însemna D&C, dar ştiam că dacă ai un 
avort spontan te duci la un spital şi asta îți făcea acolo. 
Prietena şi colega mea Ariene făcuse un D&C după un avort, şi 
îmi povestise despre asta de multe ori. De multe ori. 

— Intră şi... am început, dar Jason mă întrerupse la 
jumătate. 

— Hei, nu trebuie să aflu toate amănuntele, zise, părând 
foarte stânjenit. Ştiu doar că, din moment ce Crystal este un 
vârcolac-panteră, nu vrea să meargă la spital. A trebuit să 
meargă atunci când a fost sfâşiată de porcul mistreț, cum a 
trebuit să meargă şi Calvin când a fost împuşcat, dar amândoi 
s-au vindecat atât de repede că s-au făcut nişte comentarii în 
camera medicilor, pe care ea le-a auzit. Aşa că nu va merge 
acum. E la mine acasă, dar... nu se simte bine. Situaţia ei se 
înrăutățeşte în loc să se îmbunătățească. 

— Aoleu! am spus. Deci, ce s-a întâmplat? 

— Sângerează prea puternic, iar picioarele... nu se poate 
baza pe ele. Înghiți un nod. Abia poate sta în picioare, de mers 
nici nu poate fi vorba. 

— L-ai sunat pe Calvin? am întrebat. 

Calvin Norris, unchiul lui Crystal, este liderul micii 
comunități de pantere din Hotshot. 

— Nu vrea să-i spun lui Calvin. E speriată că el o să mă 
omoare pentru că i-am tras-o. Crystal nu voia să-ți spun nici 


ție, dar am nevoie de ajutor. 

Deşi mama ei nu mai trăia, Crystal avea rude de sex feminin 
în Hotshot. Nu avusesem niciodată un copil, nu fusesem nici 
măcar însărcinată, şi nu eram teriantrop. Oricare dintre ele ar 
fi ştiut mai multe decât mine despre situația în care se afla. 
I-am spus lui Jason asta. 

— Nu vreau să stea ridicată atât de mult, cât durează până să 
ajungem în Hotshot, mai ales în camioneta mea. 

Fratele meu părea încăpățânat ca un catâr. 

Pentru un minut îngrozitor am crezut că principala 
preocupare a lui Jason era ca ea să nu sângereze pe tapițeria 
maşinii lui. Eram pe cale să sar la gâtul lui, când a adăugat: 

— Amortizoarele trebuie înlocuite, aşa că mi-e teamă că 
zdruncinăturile camionetei pe drumul acela prost vor înrăutăți 
starea lui Crystal. 

Atunci neamurile lui Crystal puteau veni la ea. Dar ştiam 
înainte să deschid gura că Jason va găsi ceva şi împotriva 
acestei situații. Avea el un plan. 

— Bine, ce pot face eu? 

— Nu mi-ai spus tu că, atunci când ai fost rănită, vampirii au 
chemat o doctoriță ciudată să se uite la spatele tău? 

Nu-mi plăcea să mă gândesc la acea noapte. Spatele meu 
încă mai purta semnele atacului. Otrava de pe ghearele 
menadei aproape că mă omorâse. 

— Da, am spus încet, pe dr. Ludwig. Doctoriţă pentru tot ce 
era ciudat şi rar, dr. Ludwig era ea însăşi o ciudățenie. Era 
extrem de scundă - foarte, foarte scundă. Şi nici trăsăturile ei 
nu erau prea regulate. Ar fi fost o mare surpriză pentru mine 
dacă dr. Ludwig ar fi fost câtuşi de puţin umană. Am văzut-o 
pentru a doua oară la concursul pentru şefia haitei. Ambele 
dați o întâlnisem în Shreveport, aşa că erau mari şanse ca dr. 
Ludwig chiar să trăiască acolo. 

Din moment ce nu voiam să trec cu vederea evidența, am 
scos din sertarul aflat sub telefonul de pe perete cartea de 
telefoane din Shreveport. Era menţionată o doctoriță pe nume 
Amy Ludwig. Amy? Mi-am înghițit un hohot de râs. 


Eram destul de agitată că trebuia să o abordez direct pe dr. 
Ludwig, dar am văzut cât de îngrijorat era Jason şi nu am 
putut să protestez că trebuia să dau un amărât de telefon. 

A sunat de patru ori. A răspuns un robot. O voce mecanică 
m-a informat: 

— Aţi sunat la dr. Amy Ludwig. Dr. Ludwig nu acceptă 
pacienți noi, asiguraţi sau neasigurați. Dr. Ludwig nu vrea 
mostre farmaceutice şi nu are nevoie de nici un fel de 
asigurare. Nu este interesată să-şi investească banii sau să-i 
doneze unor opere de binefacere pe care nu le-a selectat 
personal. 

A urmat o tăcere lungă, în timpul căreia probabil cei mai 
mulți dintre cei care sunau închideau. Eu nu am făcut-o. 
După o clipă, am auzit un alt clic pe linie. 

— Alo? a întrebat o voce mică şi răguşită. 

— Dr. Ludwig? am întrebat precaută. 

— Da? Nu accept pacienți noi, să ştii! Prea ocupată! 

Părea în acelaşi timp nerăbdătoare şi precaută. 

— Sunt Sookie Stackhouse. Sunteţi doctor Ludwig, cea care 
m-a tratat în biroul lui Eric, de la Fangtasia? 

— Eşti femeia otrăvită de ghearele menadei? 

— Da. Ne-am întâlnit din nou acum două săptămâni, vă 
amintiți? 

— Şi unde s-a întâmplat asta? 

Îşi amintea destul de bine, dar voia o altă dovadă a identităţii 
mele. 

— Într-o clădire goală dintr-un parc industrial. 

— Şi cine conducea distracţia acolo? 

— Un tip mare şi chel pe nume Quinn. 

— Oh, în regulă. Oftă. Ce doreşti? Sunt destul de ocupată. 

— Am o pacientă pentru dumneavoastră. Vă rog, veniți să o 
vedeți. 

— Aduceţi-o la mine. 

— E prea bolnavă ca să călătorească. 

Am auzit-o pe doctoriță bombănind, dar nu am putut înțelege 
cuvintele. 


— Of, zise doctorița. Oh, prea bine, domnişoară Stackhouse. 
Spune-mi care-i problema. 

I-am explicat cât de bine am putut. Jason se învârtea prin 
bucătărie pentru că era prea agitat să stea locului. 

— Idioţi. Nebuni, zise dr. Ludwig. Spune-mi cum ajung la 
tine acasă. Apoi mă poți duce la fată. 

— S-ar putea să trebuiască să plec la muncă înainte să 
ajungeţi dumneavoastră aici, am spus uitându-mă la ceas şi 
calculând cât îi va lua doctoriței să vină de la Shreveport. O să 
vă aştepte fratele meu. 

— El e cel responsabil? 

Nu ştiam dacă vorbeşte despre factura pentru serviciile ei sau 
despre sarcină. Oricum, i-am spus că în mod categoric Jason 
era responsabilul. 

— Vine, i-am spus fratelui meu după ce i-am explicat 
doctoriței cum să ajungă şi am închis. Nu ştiu ce tarif are, dar 
i-am spus că vei plăti. 

— Sigur, sigur. Cum o s-o recunosc? 

— Nu poţi să o confunzi cu nimeni din cei pe care-i cunoşti. A 
spus că are şofer. Nu este suficient de înaltă ca să vadă peste 
volan, aşa că ar fi trebuit să-mi imaginez asta. 

Am spălat vasele, în timp ce Jason se fâțâia de colo-colo. A 
sunat-o pe Crystal să vadă cum se simte, şi părea mulțumit de 
ceea ce auzise. În cele din urmă, i-am cerut să se ducă afară şi 
să dărâme vechiul cuib de viespi din magazia de scule. Nu 
părea să se poată linişti, aşa că măcar să se facă util. 

M-am gândit la toată situaţia în timp ce umpleam o maşină 
de spălat rufe şi mă schimbam în costumul de chelneriță 
(pantaloni negri, tricou alb cu decolteu bărcuţă şi cu Merlotte's 
brodat deasupra sânului stâng, pantofi sport Adidas, negri). 
Nu eram lipsită de griji. Eram îngrijorată pentru Crystal — şi ea 
nici măcar nu-mi plăcea. Îmi părea rău că pierduse copilul, 
pentru că ştiam că asta era o experienţă tristă, dar eram 
fericită pentru că nu voiam ca Jason să se însoare cu ea şi 
eram destul de sigură că ar fi făcut-o dacă nu ar fi pierdut 
sarcina. Am căutat în jur ceva care să mă facă să mă simt mai 


bine. Am deschis dulapul ca să mă uit la noile mele haine, cele 
pe care le luasem de la Tara's Togs ca să le port la întâlnire. 
Dar nici măcar asta nu m-a făcut fericită. 

În cele din urmă, am făcut ceea ce plănuisem să fac înainte 
să aud noutăţile lui Jason: am luat o carte şi m-am aşezat pe 
un scaun pe veranda din față, citind din când în când câte o 
propoziţie şi între ele admirând pomul din fața casei, un păr, 
care era plin de flori albe printre care zumzăiau albinele. 

Soarele strălucea, narcisele erau pe trecute, iar eu aveam o 
întâlnire vineri. Şi deja făcusem o faptă bună în această zi, 
sunând-o pe dr. Ludwig. Ghemul de teamă din stomac se mai 
micşoră puţin. 

Din când în când, auzeam un sunet vag ce ajungea până la 
mine din curtea din spate; Jason găsise ceva care să-l țină 
ocupat după ce terminase cu cuibul de viespi. Poate smulgea 
buruienile din straturile de flori. M-am luminat. Asta ar fi 
drăguţ, din moment ce eu nu aveam acelaşi entuziasm pentru 
grădinărit pe care-l avusese bunica mea. Admiram rezultatele, 
dar nu mă bucuram de întregul proces aşa cum făcea ea. 

După ce m-am uitat de mai multe ori la ceas, am fost uşurată 
să văd că un Cadillac metalizat, mai degrabă mare, a tras în 
zona de parcare din faţa casei. În faţă, pe scaunul pasagerului, 
se afla o umbră mică. Uşa şoferului se deschise şi se dădu jos 
un vârcolac; numele său era Amanda. Avusesem cândva ceva 
de împărțit, dar în cele din urmă totul se încheiase cu bine. Am 
fost uşurată să văd pe cineva cunoscut. Amanda, care arăta 
exact ca o mamă de fotbalist din clasa de mijloc, avea în jur de 
treizeci de ani. Părul ei roşu părea natural spre deosebire de 
cel al prietenei mele, Ariene. 

— Bună, Sookie, zise ea. Când doctorița mi-a spus unde 
mergem, am fost uşurată, întrucât ştiam deja cum să ajung 
aici. 

— Nu eşti şoferul ei obişnuit? Ascultă, îmi place tunsoarea 
ta. 

— Oh, mulțumesc. 

Părul Amandei era mai nou scurt, tuns într-un stil neîngrijit, 


aproape băiețesc, care în mod ciudat i se potrivea. Am spus 
„ciudat", pentru că trupul Amandei era categoric feminin. 

— Încă nu m-am obişnuit cu ea, admise, trecându-şi mâna 
peste ceafă. De fapt băiatul meu cel mare este şoferul 
doctoriței Ludwig, dar azi e la şcoală, bineînțeles. Cumnata ta 
este pacienta? 

— Logodnica fratelui meu, am spus, încercând să creez o 
impresie bună. Crystal. E panteră. 

Amanda păru aproape respectuoasă. Deseori vârcolacii au 
doar dispreț față de ceilalți teriantropi, dar ceva atât de 
formidabil ca o panteră le va atrage atenția. 

— Am auzit că e o comunitate de pantere pe-aici, pe undeva. 
Nu am mai întâlnit niciodată una. 

— Trebuie să plec la muncă, dar fratele meu te va conduce la 
el acasă. 

— Aşadar, nu eşti prea apropiată de logodnica fratelui tău? 

Am fost luată prin surprindere de ideea că nu aş fi 
preocupată de sănătatea lui Crystal. Poate ar fi trebuit să mă 
grăbesc să stau lângă ea şi să-l las pe Jason aici, să o conducă 
pe doctoriță? Brusc, am văzut bucuria momentelor mele de 
linişte ca pe o lipsă de respect față de Crystal. Dar acum nu era 
momentul să-mi caut vină. 

— Sincer, am spus, nu, nu sunt atât de apropiată de ea. În 
plus, Jason nu a părut să creadă că pot face ceva pentru ea, 
iar prezența mea nu ar fi chiar liniştitoare din moment ce ea 
nu mă place mai mult decât o plac eu. 

Amanda ridică din umeri. 

— Bine, unde e? 

Jason apăru chiar atunci de după colțul casei, spre uşurarea 
mea. 

— Oh, grozav, zise. Tu eşti medicul? 

— Nu, răspunse Amanda. Medicul e în maşină. Eu sunt 
şoferul azi. 

— O să te conduc. Am vorbit cu Crystal şi nu se simte mai 
bine. 

Am simțit un alt val de remugşcare. 


— Sună-mă la muncă, Jason, şi dă-mi de ştire cum se simte, 
bine? o să trec pe la tine după serviciu şi pot să rămân peste 
noapte dacă ai nevoie de mine. 

— Mulţumesc, surioară. Mă îmbrățişa rapid, apoi păru jenat. 
Ştii... mă bucur că nu am păstrat secretul, aşa cum ar fi vrut 
Crystal. Nu credea că o s-o ajuţi. 

— Îmi place să cred că sunt o persoană suficient de bună 
încât să ajut pe cineva la nevoie, indiferent dacă suntem 
apropiați sau nu. Cu siguranță, Crystal nu-şi imaginase că voi 
rămâne indiferentă sau că-mi va face plăcere faptul că e 
bolnavă? 

Îngrozită, am privit cele două maşini foarte diferite, care 
porneau pe alee înapoi către Hummingbird Road. Am încuiat 
uşa casei şi am urcat în maşina mea într-o dispoziție nu foarte 
veselă. 

În aceeaşi notă a unei zile pline de evenimente, când am 
intrat în după-amiaza aceea pe uşa din spate de la Merlotte's, 
Sam mă strigă din biroul său. 

Am intrat să văd ce voia, ştiind încă dinainte că acolo mai 
erau câţiva oameni. Spre disperarea mea, am descoperit că 
părintele Riordan îmi organizase o ambuscadă. 

În afara lui Sam, în biroul său mai erau patru oameni. Sam 
era nefericit, dar încerca să păstreze aparențele. Spre 
surprinderea mea, nici părintele Riordan nu era fericit cu cei 
care-l însoţiseră acolo. Am bănuit cine erau. Rahat! Nu numai 
că părintele Riordan îi adusese cu el pe cei doi Pelt, ci şi o 
tânără înjur de şaptesprezece ani, care probabil era sora lui 
Debbie, Sandra. 

Cele trei persoane noi se uitară intens la mine. Cei doi adulți 
Pelt erau înalți şi slabi. El purta ochelari şi începuse să 
chelească, şi avea urechi care-i ieşeau din cap ca nişte foi de 
varză. Femeia era atrăgătoare, chiar dacă puţin cam prea 
aranjată. Purta un costum cu pantaloni semnat Donna Karan 
şi avea o geantă cu un logo faimos pe ea. Şi tocuri. Sandra Pelt 
era îmbrăcată mai lejer, blugii şi tricoul mulându-i-se pe liniile 
trupului suplu. 


Abia l-am auzit pe părintele Riordan prezentându-i pe cei din 
familia Pelt, căci eram atât de copleşită de iritare că se băgau 
în aşa hal în viața mea. Îi spusesem părintelui Riordan că nu 
voiam să-i întâlnesc, şi totuşi iată-i aici. Cei doi adulți mă 
mâncau din ochi. Sălbatici, îi definise Maria-Star. Disperati, 
era cuvântul care-mi veni în minte. 

Sandra era o cu totul altă mâncare de peşte; din moment ce 
era al doilea copil, nu era - nu putea fi — teriantrop ca părinții 
ei, dar nici în totalitate umană. Dar ceva îmi apăru în minte şi 
mă făcu să mă opresc. Sandra Pelt era teriantrop. Auzisem că 
familia Pelt era descrisă ca fiind mult mai atentă cu cea de-a 
doua fiică decât fuseseră cu Debbie. Acum, adunând de la ei 
informații disparate, am văzut de ce se întâmpla asta. Poate că 
Sandra Pelt nu era majoră, dar era formidabilă. Era un 
vârcolac adevărat. 

Dar asta nu era posibil decât dacă... 

Bine. Debbie Pelt, vârcolac-vulpe, fusese adoptată. Aflasem 
că vârcolacii sunt predispuşi la probleme de fertilitate şi am 
presupus că familia Pelt renunțase la a avea micul lor vârcolac 
şi adoptaseră un copil care măcar era teriantrop, dacă nu 
propriul lor copil. Chiar şi o vulpe cu sânge pur părea de 
preferat unei ființe umane obişnuite. Apoi, familia Pelt 
adoptase o altă fată, un vârcolac. 

— Sookie, zise părintele Riordan, cu accentul său irlandez 
fermecător, dar pe un ton nefericit. Barbara şi Gordon au 
apărut astăzi la uşa mea. Când le-am spus că ai zis tot ce aveai 
de zis despre dispariția lui Debbie, nu au fost mulțumiți. Au 
insistat să-i aduc cu mine. 

Furia mea intensă față de preot s-a mai domolit. Dar un alt 
sentiment i-a luat locul. Eram destul de agitată de această 
întâlnire ca să simt cum mi se întipăreşte pe față zâmbetul 
meu nervos. Am zâmbit frumos către familia Pelt şi am simțit 
dezaprobarea lor. 

— Îmi pare rău pentru situaţia în care vă aflaţi, am spus. Îmi 
pare rău că ați rămas fără răspuns la întrebarea „ce s-a 
întâmplat cu Debbie?" Dar nu ştiu ce altceva să mai adaug. 


O lacrimă se prelinse pe obrazul Barbarei Pelt, iar eu am 
deschis geanta ca să scot un şerveţel. I l-am întins femeii, iar 
aceasta îşi tampona fața cu el. 

— Credea că i-l furi pe Alcide, zise Barbara. Se presupune că 
nu trebuie să-i vorbeşti pe morți de rău, dar în cazul lui Debbie 
acest lucru era pur şi simplu imposibil. 

— Doamnă Pelt, voi fi foarte sinceră, i-am spus. Dar nu chiar 
de tot, mi-am zis în gând. 

— Debbie era logodită cu altcineva la momentul dispariției 
sale, cu un bărbat pe nume Clausen, dacă mi-aduc bine 
aminte. 

Barbara Pelt încuviință fără chef. 

— Această logodnă îl lăsa pe Alcide liber să se întâlnească cu 
oricine-i plăcea, şi am petrecut împreună o perioadă scurtă. 

Nu era nici o minciună până aici. 

— Nu ne-am văzut de săptămâni întregi, iar acum se 
întâlneşte cu cineva. Aşadar, Debbie se înşela. 

Sandra Pelt îşi muşcă buza de jos. Era slabă, cu pielea 
deschisă la culoare şi păr şaten-închis. Era foarte puțin 
machiată, iar dinţii îi erau uimitor de albi şi de uniformi. 
Cerceii ei ca nişte cercuri ar fi fost un suport bun pentru un 
papagal, atât erau de mari. Avea un corp suplu şi haine 
scumpe: tot ce se găsea mai bun la mall. 

Expresia ei era de furie. Nu-i plăcea ceea ce spuneam, nu-i 
plăcea deloc. Era adolescentă şi-i simțeam izbucnirile 
puternice de emoție. Mi-am amintit cum era viața mea când 
eram de vârsta Sandrei şi mi-a fost milă de ea. 

— Din moment ce-i cunoşti pe amândoi, zise cu grijă Barbara 
Pelt, nedând importanţă celor spuse de mine, probabil că ştii 
că aveau - că au -— o relaţie de iubire şi ură foarte puternică, 
indiferent de ceea ce făcea Debbie. 

— Oh, da, asta-i adevărat, am răspuns şi probabil că nu am 
avut un ton suficient de respectuos. 

Dacă exista cineva căruia îi făcusem o mare favoare 
omorând-o pe Debbie Pelt, acela era Alcide Herveaux. Altfel, el 
şi ea s-ar fi sfâşiat unul pe celălalt ani în şir, dacă nu toată 


viața lor. 

Sam se întoarse când sună telefonul, dar am zărit un zâmbet 
pe fața lui. 

— Pur şi simplu simțim că trebuie să fie ceva ce tu ştii, vreun 
amănunt oricât de mic, care ne-ar ajuta să descoperim ce a 
păţit fiica noastră. Dacă... dacă şi-a găsit sfârşitul, vrem ca 
ucigaşul ei să ajungă în fața justiției. 

M-am uitat îndelung la familia Pelt. Am auzit vocea lui Sam 
în fundal, reacționând cu uimire la ceva ce auzea la telefon. 

— Domnule şi doamnă Pelt, Sandra, am spus. Am vorbit cu 
poliția când Debbie a dispărut. Am cooperat fără rezerve cu ei. 
Am vorbit cu detectivii particulari pe care i-aţi trimis aici, la 
locul meu de muncă, aşa cum ați cooperat şi voi. l-am lăsat să 
intre în casă. Le-am răspuns la întrebări. 

Doar că nu prea sincer. 

(Ştiu, tot discursul meu era o minciună, dar făceam şi eu ce 
puteam.) 

— Îmi pare rău pentru pierderea voastră; sunt la fel de 
nerăbdătoare să descopăr ce i s-a întâmplat lui Debbie, am 
continuat vorbind încet ca să-mi pot alege cuvintele. Am tras 
adânc aer în piept. Dar asta trebuie să înceteze. E deja destul. 
Nu vă mai pot spune nimic în plus. 

Spre surprinderea mea, Sam trecu pe lângă mine şi se duse 
în bar mişcându-se repede. Nu spuse nici un cuvânt nimănui 
din cameră. Părintele Riordan aruncă o privire în urma lui, 
uimit. Eram şi mai nerăbdătoare ca familia Pelt să plece. Se 
întâmpla ceva. 

— Înţeleg ce spuneţi, zise sumbru Gordon Pelt. Era prima 
dată când bărbatul vorbea. Nu părea fericit că se afla unde se 
afla sau că făcea ceea ce făcea. Îmi dau seama că nu am făcut 
asta aşa cum era corect, dar sunt sigur că ne veți ierta când vă 
veți gândi prin ce am trecut. 

— Oh, bineînţeles, am spus, şi chiar dacă ăsta nu era 
adevărul gol-goluţ, nu era nici întru totul o minciună. 

Mi-am închis geanta şi am aruncat-o în sertarul biroului lui 
Sam, unde toate chelnerițele îşi păstrau gentile, şi m-am 


grăbit spre bar. 

Am simțit cum mă cuprinde agitația. Ceva era în neregulă; 
aproape fiecare creier din bar transmitea un semnal în care 
agitația se combina cu o teamă ce friza panica. 

— Ce s-a întâmplat? l-am întrebat pe Sam, trecând în spatele 
barului. 

— l-am spus lui Holly că au sunat de la şcoală. Băieţelul ei a 
dispărut. 

Am simțit un fior pe şira spinării. 

— Ce s-a întâmplat? 

— Mama lui Danielle îl ia de obicei pe Cody de la şcoală când 
o ia şi pe fata cea mică a lui Danielle, Ashley. 

Danielle Gray şi Holly Cleary fuseseră prietene bune tot 
liceul, iar prietenia lor a continuat şi după eşecul căsătoriilor 
lor. Le plăcea să lucreze în acelaşi schimb. Mama lui Danielle, 
Mary Jane Jasper, îi salvase viața acesteia, şi din când în când 
generozitatea ei se răsfrângea şi asupra lui Holly. Ashley avea 
probabil în jur de opt ani, iar fiul lui Danielle, Mark Robert, 
înjur de patru. Singurul copil al lui Holly, Cody, avea şase ani. 
Era în clasa întâi. 

— Cei de la şcoală au lăsat pe altcineva să-l ia pe Cody? 

Auzisem că profesorii erau atenți la soții care nu aveau 
autorizaţie să-şi ia copiii. 

— Nimeni nu ştie ce s-a întâmplat cu micuțul. Profesoara de 
serviciu, Halleigh Robinson, era afară şi îi supraveghea pe 
copiii care se urcau în maşini. Spune că, brusc, Cody şi-a 
amintit că lăsase pe bancă un desen pentru mama lui, şi a 
alergat înapoi în şcoală să-l ia. Nu-şi aminteşte să-l fi văzut 
ieşind, dar nici nu l-a găsit când a intrat să-l caute. 

— Aşadar, doamna Jasper era acolo şi-l aştepta pe Cody? 

— Da, doar ea rămăsese, stând în maşină alături de nepoții 
ei. 

— Asta este înspăimântător. Bănuiesc că David nu are nici 
un amestec. 

Fostul soț al lui Holly, David, trăia în Springhill şi se 
recăsătorise. Am înregistrat plecarea familiei Pelt: mai puţin 


enervantă. 

— Aparent, nu. Holly l-a sunat la serviciu, şi era acolo; 
lucrase toată după-amiază, fără urmă de îndoială. El a sunat-o 
pe actuala lui soție, iar aceasta abia se întorsese cu copiii ei de 
la şcoala din Springhill. Poliţia locală s-a dus la ei acasă şi a 
căutat, doar ca să se asigure. Acum, David e pe drum încoace. 

Holly stătea la una dintre mese şi, deşi nu plângea, avea 
privirea cuiva care văzuse iadul. Danielle era ghemuită pe 
podea lângă ea, ținând-o de mână şi vorbindu-i rapid, dar cu 
calm. Alcee Beck, unul dintre detectivii locali, stătea la aceeaşi 
masă. Avea în față un carnet şi un creion şi vorbea la telefon. 

— Au căutat la şcoală? 

— Da, Andy e acolo acum. Şi Kevin şi Kenya. Kevin şi Kenya 
erau cei doi ofițeri în uniformă care formau patrula. 

— Bud Dearborn e la telefon, anunţă Alerta Amberă. 

Mi-am permis un gând şi pentru felul în care se simțea 
Halleigh; avea doar douăzeci şi trei de ani sau cam aşa ceva, şi 
aceasta era prima ei slujbă de profesoară. Nu făcuse nimic 
greşit, cel puţin din câte îmi dădeam seama, dar atunci când 
dispare un copil, nimeni nu scapă de vină. 

Am încercat să mă gândesc cum puteam fi de folos. Aceasta 
era o ocazie unică pentru micul meu handicap să lucreze în 
favoarea binelui comun. Îmi ţinusem gura ani întregi despre 
tot felul de lucruri. Oamenii nu vor să ştie ce ştiu eu. Oamenii 
nu vor să fie în preajma cuiva care poate face ce fac eu. Modul 
în care am supraviețuit a însemnat să-mi țin gura închisă, 
pentru că era uşor pentru oamenii din jurul meu să uite sau să 
nu creadă, atunci când dovezile ciudatului meu talent nu le 
erau puse în față. 

Aţi vrea să fiți în preajma unei femei care ştie că vă înşelați 
soțul şi cu cine? Dacă ați fi tip, ați vrea să fiți în preajma unei 
femei care ştie că în secret vă doriți să purtați lenjerie de 


8 Numită după Amber Hagerman, o fetiță de 9 ani răpită în Texas şi 
găsită moartă câteva zile mai târziu; această alertă se dă atunci 
când se suspectează răpirea unui copil. 


dantelă? Aţi vrea să vă întâlniți cu o puicuţă care ştie cele mai 
ascunse păreri pe care le aveți despre alţii şi toate slăbiciunile 
voastre? 

Nu, mă gândeam eu că nu. 

Dar dacă era implicat un copil, cum aş fi putut sta deoparte? 

Am privit spre Sam, iar el mi-a întors trist privirea. 

— E greu, nu-i aşa, scumpo? zise. Ce-o să faci? 

— Ce e nevoie. Dar trebuie să o fac acum, am spus. 

Era şi el de acord cu asta. 

— Du-te la şcoală, spuse, iar eu am plecat. 


Capitolul 6 


NU ŞTIAM CUM VOI FACE ASTA. Nu ştiam cine va recunoaşte 
că pot ajuta. 

Bineînţeles că la şcoala primară erau adunați mulți oameni. 
Vreo treizeci de adulți stăteau pe iarba de lângă trotuarul din 
fața şcolii, iar Bud Dearborn, şeriful, vorbea cu Andy pe 
peluză. Şcoala Elementară „Betty Ford" era şcoala la care 
mersesem şi eu. Clădirea era destul de nouă pe-atunci, era din 
cărămidă, cu un singur etaj, cu un hol principal unde erau 
birourile, grădinița, sălile de curs pentru cei de clasa întâi şi 
cantina. Apoi mai era o aripă în partea dreaptă pentru clasa a 
doua, şi una la stânga pentru cei de-a treia. O clădire mică 
pentru activități recreative se afla în spatele şcolii, în curte. Se 
ajungea la ea pe o alee acoperită. Era folosită pentru orele de 
sport atunci când era vreme rea. 

Bineînţeles, în fața şcolii, erau catarge pentru steaguri, unul 
pentru drapelul american şi unul pentru cel al statului 
Louisiana. Îmi plăcea să trec pe lângă ele atunci când erau 
fluturate de briză, ca cea de astăzi, îmi plăcea să mă gândesc 
la toți copiii aceia care se aflau înăuntru, ocupați să fie copii. 
Dar steagurile fuseseră date jos astăzi, şi doar corzile se mai 
agitau în bătaia vântului. Peluza verde a şcolii era punctată de 
câte un ambalaj de bomboane sau de câte un ghemotoc de 
hârtie.  Îngrijitoarea şcolii, Madelyn Pepper (căreia 
dintotdeauna i se spunea „domnişoara Maddy"), stătea pe un 
scaun din plastic afară, chiar lângă intrarea principală. Alături 
de ea se afla coşul pe roți în care-şi ținea ustensilele. 
Domnişoara Maddy era îngrijitoare de mulți ani. Domnişoara 
Maddy era o femeie înceată la minte, dar muncea din răsputeri 
şi era de încredere. Arăta cam la fel ca pe vremea când fusesem 
eu la şcoală: înaltă, solidă şi albă, cu o coamă lungă de păr 
vopsit platinat. Fuma o țigară — directoarea, doamna Garfield, 
dusese ani în şir o luptă continuă cu acest obicei al 
domnişoarei Maddy, luptă pe care domnişoara Maddy o 


câştigase întotdeauna. Fuma afară, dar fuma. Astăzi, doamna 
Garfield era total indiferentă la obiceiul prost al domnişoarei 
Maddy. Doamna Garfield, soția unui pastor 
metodist-episcopal, era îmbrăcată într-un costum de culoarea 
muştarului, cu pantaloni drepți, şi purta pantofi negri. Era la 
fel de tensionată ca şi domnişoara Maddy, şi mult mai puțin 
atentă să n-o arate. 

Mi-am croit drum spre intrare prin mulțime, neştiind ce 
trebuia să fac. 

Andy mă văzu primul şi-l atinse pe umăr pe Bud Dearborn. 
Bud avea un telefon la ureche. Bud se întoarse să se uite la 
mine. I-am salutat cu o mişcare a capului. Şeriful Dearborn nu 
era prietenul meu. 

Fusese prieten cu tatăl meu, dar nu avusese niciodată 
aceleaşi sentimente pentru mine. Pentru şerif, oamenii se 
împărțeau în două categorii: oameni care încălcaseră legea şi 
puteau fi arestați şi oameni care nu încălcaseră legea. Iar 
majoritatea acestora din urmă erau oameni care încă nu 
fuseseră prinşi încălcând legea; asta credea Bud. Eu eram 
undeva la mijloc. Era sigur că eram vinovată de ceva, dar încă 
nu-şi dădea seama de ce. 

Nici Andy nu mă plăcea prea mult, dar el mă credea. Făcu un 
semn cu capul spre stânga, aproape imperceptibil. Nu-i 
puteam vedea bine fața lui Bud Dearborn, dar umerii săi erau 
rigizi din cauza furiei; se aplecă puţin în faţă, întreaga sa 
postură transmițând că era nervos pe detectivul său. 

Mi-am croit drum ca să ies din grupul de cetățeni temători şi 
curioşi, şi m-am strecurat pe lângă aripa claselor a treia către 
spatele şcolii. Terenul de joacă, cât o jumătate de teren de 
fotbal american, era înconjurat cu un gard, iar poarta era de 
obicei închisă cu un lanț asigurat cu lacăt. Fusese deschisă 
probabil ca să le fie la îndemână celor care-l căutau pe băiat. 
L-am văzut pe Kevin Pryor, un tânăr ofițer de patrulare care a 
câştigat întotdeauna cursa 4K la Festivalul Azaleea °, 


9 Festival care are loc în Carolina, în luna aprilie; cursa 4K este fie o 


aplecându-se ca să privească într-un canal chiar peste drum. 
Iarba din şanţ era înaltă, iar pantalonii uniformei sale închise 
la culoare erau pudrați cu galben. Partenera sa, Kenya, care 
era tot atât de grasă pe cât era Kevin de slab, se afla de cealaltă 
parte a străzii, la capătul cvartalului, iar eu îi vedeam capul 
cum se mişcă dintr-o parte în cealaltă în timp ce studia curțile 
din jur. 

Şcoala ocupa un cvartal întreg în mijlocul zonei rezidențiale. 
Toate locuinţele din jur erau case modeste pe terenuri 
modeste, genul de vecinătate unde existau panouri de baschet 
şi biciclete, câini care latră şi alei cu pavele de calcar 
strălucitor. 

Astăzi totul era acoperit de un praf galben; începea sezonul 
polenului. Dacă îţi spălai maşina pe alee, aveai să vezi un inel 
galben în jurul scurgerii. Burţile pisicilor erau pătate cu 
galben, iar câinii mai înalți aveau şosete galbene. Una din 
două persoane cu care stăteai de vorbă avea ochii roşii şi un 
pachet cu şerveţele. 

Am observat mai multe aruncate pe jos în jurul terenului de 
joacă. Erau acolo zone cu iarbă proaspătă, verde, şi zone cu 
noroi uscat, acolo unde copiii se adunau mai mult. O hartă 
mare a Statelor Unite fusese pictată pe bucata de ciment din 
fața uşilor şcolii. Numele fiecărui stat fusese pictat cu grijă şi 
citeț. Louisiana era singurul stat colorat în roşu strălucitor, iar 
între contururile sale era desenat un pelican. Cuvântul 
Louisiana era prea lung ca să se ia la întrecere cu pelicanul, şi 
fusese marcat pe pavaj acolo unde ar fi trebuit să fie Golful 
Mexic. 

Andy ieşi pe uşile din spate cu chipul rigid şi dur. Părea cu 
zece ani mai în vârstă. 

— Cum se simte Halleigh? am întrebat. 

— E în şcoală, plânge de-i sar ochii din cap, răspunse. 
Trebuie să-l găsim pe băiat. 

— Ce a zis Bud? m-am interesat. Am păşit dincolo de poartă. 


cursă de alergare, fie o întrecere între maşini, în funcție de regiune. 


— Nu întreba, zise. Dacă e ceva ce poţi face pentru noi, avem 
nevoie de tot ajutorul. 

— Eşti într-o situație delicată. 

— La fel ca şi tine. 

— Unde sunt oamenii care erau în şcoală când a alergat 
înapoi, înăuntru? 

— Sunt toţi aici, cu excepţia directoarei şi îngrijitoarei. 

— Le-am văzut afară. 

— O să le aduc înăuntru. Toţi profesorii sunt în cafenea. 
Există o platformă la un capăt. Aşează-te acolo, în spatele 
perdelei. Vezi dacă prinzi ceva. 

— Bine. 

Nu aveam o idee mai bună. Andy s-a dus în fața şcolii ca să le 
ia pe directoare şi pe îngrijitoare. 

Am păşit la capătul culoarului claselor a treia. Pe pereţii 
exteriori ai fiecărei clase se vedeau desene strălucitoare. M-am 
holbat la desenele rudimentare cu oameni care mergeau la 
picnicuri şi pescuiau, şi lacrimile mi-au încețoşat privirea. 
Pentru prima dată, mi-am dorit să fiu clarvăzătoare în loc de 
telepată. Atunci aş fi putut vedea ce i se întâmplase lui Cody, 
în loc să aştept ca o persoană să se gândească la asta. Nu am 
întâlnit niciodată un clarvăzător adevărat, dar am înțeles că 
era un talent foarte dificil, unul care uneori nu era suficient de 
specific, iar alteori era prea specific. Micul meu atu era mult 
mai de încredere, şi m-am convins pe mine însămi că-l puteam 
ajuta pe acest copil. 

În timp ce mergeam spre cantină, mirosul şcolii îmi trezea un 
val de amintiri. Majoritatea erau dureroase; unele erau 
plăcute. Când eram mică, nu aveam nici un control asupra 
telepatiei mele şi nici o idee despre ce era în neregulă cu mine. 
Părinții mei m-au făcut să trec prin mai multe teste de 
sănătate mintală încercând să-şi dea seama ce se întâmplă, 
ceea ce m-a făcut şi mai altfel decât cei din jurul meu. Dar cei 
mai mulți dintre profesorii mei au fost buni. Au înțeles că mă 
străduiam cât puteam să învăţ - că într-un fel eram în mod 
constant distrasă, dar nu era alegerea mea. Mirosul de cretă, 


de soluție de curăţat, de hârtie şi cărți îmi trezi toate 
amintirile. 

Mi-am amintit toate coridoarele şi intrările, ca şi cum abia aş 
fi plecat de aici. Pereţii aveau acum culoarea piersicii, în loc de 
albul murdar pe care mi-l aminteam, podeaua era gri cu 
picăţele în loc de linoleum maro; dar structura şcolii rămăsese 
neschimbată. Fără ezitare, m-am strecurat pe uşa din spate 
către mica scenă, care era la unul din capetele sălii de mese. 
Dacă îmi aminteam corect, spațiul era numit „camera 
multifuncţională”. Zona în care se servea masa putea fi închisă 
cu uşi pliante, iar mesele care umpleau camera puteau fi pliate 
şi date la o parte. Acum, acestea ocupau podeaua în rânduri 
ordonate, iar oamenii care stăteau la ele erau cu toţii adulți, cu 
excepția câtorva copii ai unor profesoare, care fuseseră în sala 
de clasă cu mamele lor când se dăduse alarma. 

Am găsit un scăunel din plastic şi l-am pus în spatele 
cortinei, în stânga scenei. Am închis ochii şi am început să mă 
concentrez. Mi-am pierdut percepţia propriului corp când am 
oprit toți stimulii şi am început să-mi las mintea să se plimbe 
liberă. 

E vina mea, a mea, a mea! De ce nu am observat că nu a ieşit 
din nou? Sau s-a strecurat pe lângă mine? Se poate să se fi 
urcat în vreo maşină fără să bag de seamă? 

Biata Halleigh! Stătea de una singură, iar mormanul de 
şervețele de lângă ea arăta cum îşi petrecuse timpul. Era 
nevinovată, aşa că am renunțat să o mai ascult. 

Oh, Doamne, mulțumescu-Ţi Ţie Doamne că nu lipseşte 
băiatul meu... 

„„„ să merg acasă şi să mănânc nişte fursecuri... 

Nu pot să merg la magazin să iau nişte came pentru 
hamburgeri, poate reuşesc să-l sun pe Ralph, şi el să se ducă 
la Sonic...10 dar am mâncat fast-food şi aseară, nu e bine... 

Mama lui e chelneriță, câți nemernici cunoaşte? Probabil e 
unul dintre ei. 


10 Lant de fast-fooduri de tip drive-in. 


Şi aşa a continuat iar şi iar, o litanie de gânduri nevinovate. 
Copiii se gândeau la gustări şi televizor, şi erau şi speriați. 
Adulții, în marea lor majoritate, erau foarte speriați pentru 
copiii lor, şi de efectul pe care-l va avea dispariția lui Cody 
asupra familiilor şi claselor lor. 

Andy Bellefleur zise: 

— Într-un minut, şeriful Dearborn va fi aici, şi atunci vă vom 
împărți în două grupuri. 

Profesorii s-au relaxat. Acestea erau instrucțiuni familiare, 
aşa cum dăduseră şi ei deseori. 

— O să vă punem întrebări fiecăruia, pe rând, după care 
puteți pleca. Ştiu că sunteţi cu toții îngrijoraţi, iar noi avem 
ofițeri de patrulă care cercetează zona, dar poate aflăm nişte 
informații care să ne ajute să-l găsim pe Cody. 

Doamna Garfield intră. Simţeam teama care-o însoțea, ca un 
nor negru, plin de tunete. Domnişoara Maddy era chiar în 
spatele ei, auzeam roțile căruciorului său, cu pubela în dungi 
şi plin cu cele necesare pentru curățenie. Toate mirosurile care 
o înconjurau erau familiare. Bineînţeles, a început să curețe 
imediat ce orele s-au terminat. Ar fi fost probabil într-una din 
sălile de clasă, şi probabil că nu a văzut nimic. Doamna 
Garfield poate că era în biroul ei. Directorul de pe vremea mea, 
domnul Heffeman, ar fi stat afară cu profesorul de serviciu 
până ce ar fi plecat toți copiii, astfel încât părinții să poată 
vorbi cu el dacă aveau întrebări despre progresele copiilor lor 
sau despre lipsa acestora. 

Nu puteam să mă aplec în afara perdelei prăfuite, ca să mă 
uit, dar puteam să-mi dau seama uşor de deplasarea celor 
două. Doamna Garfield era un ghem de tensiune atât de mare, 
încât umplea aerul din jurul ei, iar domnişoara Maddy era de 
asemenea înconjurată de mirosul produselor de curățat şi de 
zgomotul căruțului ei. Şi ea se simțea mizerabil, dar mai 
presus de orice voia să se întoarcă la rutina ei. Poate că Maddy 
Pepper era o femeie cu o inteligenţă limitată, dar îşi iubea 
slujba, pentru că era bună în ceea ce făcea. 

Am aflat o mulțime de chestii stând acolo. Am aflat că una 


dintre profesoare era lesbiană, în ciuda faptului că era 
măritată şi avea trei copii. Am aflat că altă profesoară era 
însărcinată dar nu spusese nimănui încă. Am aflat că 
majoritatea femeilor (nu existau bărbați care să predea la 
şcoala elementară) erau stresate de nenumăratele obligații 
față de familiile lor, slujbele lor şi bisericile la care mergeau. 
Profesoara lui Cody era foarte nefericită, pentru că îi plăcea 
băieţelul, deşi credea că mama lui e ciudată. Chiar credea că 
Holly se străduia din răsputeri să fie o mamă bună, iar asta 
compensa dezgustul pentru hainele gotice ale lui Holly. 

Dar nimic din ceea ce am aflat nu m-a ajutat să descopăr ce 
se întâmplase cu Cody, până ce nu m-am aventurat în mintea 
lui Maddy Pepper. 

Când Kenya veni în spatele meu, stăteam ghemuită, cu mâna 
pusă la gură încercând să plâng în linişte. Nu eram în stare să 
mă ridic să-l caut pe Andy sau pe oricine altcineva. Ştiam 
unde se afla băiatul. 

— M-a trimis aici în spate să aflu ce ştii, şopti Kenya. 

Era foarte nefericită de sarcina ei, şi, deşi întotdeauna mă 
plăcuse, nu credea că pot face ceva să ajut poliția. Credea că 
Andy era un nebun pentru că-şi periclita cariera cerându-mi 
să stau acolo în spate, ascunsă. 

Apoi am prins altceva, ceva slab, slab. 

Am sărit în picioare şi am apucat-o pe Kenya de umeri. 

— Uită-te în pubelă, în cea pusă pe căruț, chiar acum! am 
spus pe un ton scăzut dar (speram eu) suficient de grăbit ca să 
o pun pe Kenya pe jar. E în pubelă, încă mai trăieşte! 

Kenya nu era suficient de rapidă încât să țâşnească din 
spatele draperiei, să sară jos de pe scenă şi să se repeadă la 
căruțul îngrijitoarei. Mă privi intens. Am ieşit de după cortină 
ca să văd cum Kenya cobora pe scara mică din fața scenei şi se 
îndrepta spre locul unde stătea Maddy Pepper, bătând 
darabana pe picior. Domnişoara Maddy voia o ţigară. Apoi 
realiză că cineva se apropia de ea, şi o alarmă surdă sună în 
creierul ei. Când îngrijitoarea o văzu pe Kenya că atinge 
marginea pubelei, sări în picioare şi strigă: 


— N-am vrut! N-am vrut! 

Toţi cei din cameră se întoarseră spre sursa agitaţiei, iar 
fețele tuturor aveau aceeaşi expresie de oroare. Andy se 
îndreptă spre ea cu o expresie împietrită. Kenya se aplecase 
peste pubelă, răscolind, aruncând peste umărul ei ca o 
ninsoare de şerveţele folosite. Îngheță o secundă când 
descoperi ceea ce căuta. Se aplecă, cât pe ce să cadă în pubelă. 

— Trăieşte, strigă către Andy. Sună la 911! 


— Spăla podeaua când el a alergat înapoi în şcoală să ia 
desenul, zise Andy. 

Stăteam la cantină doar noi doi. 

— Nu ştiu dacă ai auzit totul, era atât de mult zgomot în 
cameră. 

Am încuviințat. Fusesem capabilă să-i aud gândurile în timp 
ce vorbea. Toţi anii aceştia petrecuți la slujbă, şi nu avusese 
niciodată vreo problemă cu vreun elev care să nu fie rapid 
rezolvată cu câteva cuvinte dure din partea ei. Apoi, astăzi, 
Cody a intrat alergând în clasă, cu polen pe pantofi şi pe 
manşetele pantalonilor, lăsând urme pe podeaua proaspăt 
spălată de Maddy. A strigat la el, iar el a fost atât de uimit încât 
picioarele i-au alunecat pe podeaua udă. Băieţelul a căzut pe 
spate şi s-a lovit cu capul de podea. Pe coridor erau covoare, 
pentru atenuarea zgomotelor, dar în clase nu erau, iar el s-a 
izbit cu capul de linoleum. 

Maddy a crezut că l-a omorât şi i-a ascuns corpul în grabă în 
cel mai apropiat container. Şi-a dat seama că-şi va pierde 
slujba dacă băieţelul murise, şi dintr-un impuls a încercat să-l 
ascundă. Nu avea nici un plan şi nici o idee despre ce avea să 
se întâmple. Nu se gândise cum va scăpa de cadavru şi nu 
pusese la socoteală cât de îngrozitor se va simţi după toate 
astea, cât de vinovată. 

Ca rolul meu să fie trecut sub tăcere, ceea ce şi eu şi poliția 
credeam că era cea mai bună idee, Andy a sugerat Kenyei că ea 
şi-a dat brusc seama că singurul container din şcoală în care 
nu căutase era pubela lui Maddy Pepper. 


— Exact la asta m-am gândit, zise Kenya. Ar trebui să o 
cercetez, măcar să arunc un ochi să văd dacă nu cumva 
răpitorul nu a aruncat ceva în ea. 

Faţa rotundă a Kenyei era de necitit. Kevin se uită la ea, cu 
sprâncenele încruntate, simțind ceva dincolo de cuvinte. Kevin 
nu era prost, mai ales în ceea ce o privea pe Kenya. 

Gândurile lui Andy erau clare pentru mine. 

— Să nu-mi mai ceri vreodată să fac asta, i-am spus. 

Dădu din cap în semn de încuviințare, dar mințea. Vedea în 
fața lui un lung şir de cazuri rezolvate, de răufăcători după 
gratii; ce curat ar fi orăşelul Bon Temps dacă eu i-aş spune 
unde erau toţi infractorii, iar el ar găsi o cale să-i prindă. 

— Nu o să fac asta, am spus. Nu o să te ajut tot timpul. Eşti 
detectiv. Trebuie să descoperi lucrurile pe cale legală pentru a 
putea susține cazul în fața instanței. Dacă mă foloseşti pe 
mine tot timpul, o să devii neglijent. Cazurile vor fi respinse. O 
să ai o reputație proastă. 

Am vorbit cu disperare, neajutorată. Nu credeam că vorbele 
mele vor avea vreun efect. 

— Nu e globul magic de cristal, zise Kevin. Kenya păru 
surprinsă, iar Andy era mai mult decât uimit; se gândea că 
asta era de-a dreptul o erezie. Kevin era ofițer de patrulă; Andy 
era detectiv. lar Kevin era un tip liniştit, ce-şi asculta toți 
colegii, dar rareori făcând un comentariu personal. Se ştia că 
era dominat de mama sa; probabil că lângă aceasta învățase 
să nu-şi dea cu părerea. 

— Nu poţi s-o scuturi şi să obţii răspunsul corect, continuă 
Kevin. Trebuie să găseşti singur răspunsurile. Nu e corect să 
intervii în viața lui Sookie ca să-ți poţi tu face slujba mai bine. 

— Corect, zise Andy lipsit de convingere. Dar aş fi crezut că 
unii cetățeni şi-ar dori ca oraşul lor să scape de hoți, şi 
violatori, şi ucigaşi. 

— Ce zici de cei ce comit adulter şi oamenii care iau ziare în 
plus fără să plătească? Ar trebui să-i torn şi pe ăştia? Dar pe 
copiii care trişează la examene? 

— Sookie, ştii ce vreau să spun, zise, alb la față şi furios. 


— Da, ştiu ce vrei să spui. Nici să nu te gândeşti. Te-am 
ajutat să-i salvezi viața acestui copil. Nici măcar să nu te 
gândeşti să mă faci să regret. 

Am plecat pe unde am venit, am ieşit pe poarta din spate şi 
am luat-o pe lângă curtea şcolii către locul unde-mi lăsasem 
maşina. Am condus cu foarte multă grijă înapoi către serviciu, 
pentru că încă mă mai cutremuram de intensitatea emoțiilor 
trăite în şcoală, în acea după-amiază. 

La bar am descoperit că Holly şi Danielle plecaseră — Holly la 
spital, ca să fie alături de fiul ei, iar Danielle ca să o însoțească, 
pentru că Holly era prea zguduită. 

— Poliția ar fi mers bucuroasă cu Holly, zise Sam. Dar ştiam 
că Holly nu are pe nimeni în afară de Danielle, aşa că m-am 
gândit că ar putea la fel de bine să o las pe Danielle cu ea. 

— Bineînţeles, asta înseamnă că eu rămân singură, am spus 
acră, gândindu-mă că eram pedepsită de două ori pentru că o 
ajutasem pe Holly. 

El îmi zâmbi, şi pentru o secundă nu m-am putut abține şi 
i-am întors zâmbetul. 

— Am sunat-o pe Tanya Grissom. A zis că i-ar plăcea să ne 
ajute, ca înlocuitoare. 

Tanya Grissom abia se mutase în Bon Temps, şi venise 
imediat la Merlotte's ca să depună o cerere de angajare. I-a 
spus lui Sam că se întreținuse la colegiu făcând pe chelnerița. 
Primea peste două sute de dolari pe noapte bacşiş. Asta nu 
avea să se întâmple în Bon Temps, şi îi spusesem cinstit. 

— Le-ai sunat mai întâi pe Ariene şi Charlsie? Am realizat că 
am depăşit limitele, pentru că eram doar o chelnerița, nu 
proprietarul localului. Nu era treaba mea să-i amintesc lui 
Sam că trebuia să sune mai întâi pe cineva care muncea de 
mai multă vreme, înainte să sune o nou-venită. Nou-venita era 
categoric teriantrop, şi mi-e teamă că pentru Sam asta era în 
favoarea ei. 

Sam nu părea iritat, ci doar realist. 

— Da, le-am sunat întâi pe ele. Ariene mi-a spus că are o 
întâlnire, iar Charlsie stă cu nepoțelul. Mi-a dat de înțeles 


destul de clar că nu va mai lucra prea multă vreme. Cred că se 
va ocupa ea de copil când nora ei se va întoarce la lucru. 

— Oh, am făcut, tulburată. 

Va trebui să mă obişnuiesc cu cineva nou. Bineînţeles, 
barmanițele vin şi pleacă, şi în cei... la naiba, se făcuseră cinci 
ani de muncă de când eram la Sam, văzusem destule trecând 
pe uşa angajaţilor de la Merlotte's. Barul e deschis până la 
miezul nopții în timpul săptămânii şi până la ora unu vinerea 
şi sâmbăta. Sam a încercat un timp să deschidă şi duminica, 
dar nu merita. Aşadar, acum Merlotte's era închis duminica, 
asta dacă nu era închiriat pentru vreo petrecere privată. 

Sam încerca să ne programeze prin rotaţie, astfel încât fiecare 
dintre noi să aibă ocazia să lucreze în mult mai profitabilul 
schimb de noapte, aşa că în unele zile lucram de la unsprezece 
la cinci (sau şase treizeci, dacă eram foarte aglomerați) şi 
uneori lucram de la cinci până la ora închiderii. 
Experimentaserăm cu programul şi zilele până ce căzuserăm 
cu toţii de acord asupra celei mai bune variante. Se aştepta la 
flexibilitate din partea noastră, iar în schimb el fusese de acord 
să ne lase libere în caz de înmormântări şi nunți şi alte 
evenimente importante. 

Mai avusesem vreo două slujbe înainte să încep să lucrez 
pentru Sam. Era de departe persoana cu care era cel mai uşor 
de colaborat. La un moment dat, devenise mai mult decât 
angajatorul meu; era prietenul meu. Când am descoperit că 
era teriantrop, nu m-a deranjat nici un pic. Auzisem zvonuri în 
comunitatea teriantropilor că vârcolacii se gândeau să-şi facă 
publică existența, la fel cum făcuseră vampirii. Eram 
îngrijorată pentru Sam. Eram îngrijorată că oamenii din Bon 
Temps vor avea probleme în a-l accepta. Vor simți că îi 
dezamăgise în toţi anii ăştia sau vor trece peste asta? De când 
vampirii ieşiseră la lumină într-un mod organizat cu grijă, 
viața aşa cum o ştiam se schimbase, peste tot în lume. Unele 
țări, după ce şocul inițial se estompase, începuseră să aibă în 
vedere includerea vampirilor în cursul normal al vieţii; altele îi 
declaraseră ființe non-umane şi le ceruseră imperios 


cetățenilor să omoare orice vampir pe care-l vedeau (mai uşor 
de zis decât de făcut). 

— Sunt sigură că Tanya se va descurca, am spus, dar a 
sunat fals chiar şi pentru mine. 

Dintr-un impuls — şi pot să presupun că valul uriaş de emoție 
pe care-l încercasem astăzi avea ceva de-a face cu asta - l-am 
îmbrățişat pe Sam. Am simţit mirosul de piele şi păr curate şi 
vagul miros dulce al unui aftershave, un iz de vin, o adiere de 
bere... mirosul lui Sam. L-am tras în piept, ca pe oxigen. 

Surprins, Sam m-a îmbrățişat şi el, şi pentru o clipă căldura 
îmbrăţişării sale m-a făcut să mă simt aproape ameţita de 
plăcere. Apoi, amândoi ne-am îndepărtat, pentru că, în fond, 
acesta era locul nostru de muncă şi erau şi câțiva clienți prin 
preajmă. Intră Tanya, aşa că a fost bine că nu mai eram 
îmbrățişați, nu voiam ca ea să creadă că ăsta era obiceiul. 

Tanya era mai scundă decât mine (eu am 1, 68 m) şi era o 
femeie atrăgătoare, care se apropia de treizeci de ani. Părul ei 
era scurt şi drept şi strălucitor, un castaniu mediu, aproape 
aceeaşi culoare cu ochii ei. Avea o gură mică, un nas cârn, şi 
un chip drăguţ. Nu aveam absolut nici un motiv să-mi fie 
antipatică, şi totuşi nu mă bucuram s-o văd. Îmi era ruşine de 
mine. Ar fi trebuit să-i dau Tanyei o şansă să-mi arate 
caracterul ei adevărat. 

În fond, aveam să-l descopăr mai devreme sau mai târziu. Nu 
poţi să ascunzi ceea ce eşti cu adevărat, nu de mine - nu dacă 
eşti o ființă umană obişnuită. Am încercat să nu ascult, dar nu 
pot bloca totul. Când mă întâlneam cu Bill, el mă ajuta să 
învăţ să-mi închid mintea. De atunci, viața mea era mai 
uşoară - mai plăcută, mai relaxată. 

Tanya era o femeie zâmbitoare, trebuia să recunosc asta. Îi 
zâmbea lui Sam, îmi zâmbea mie şi le zâmbea clienţilor. Nu era 
un zâmbet nervos, ca al meu, o grimasă care spunea că „aud 
un zgomot în capul meu şi încerc să arăt normal pe dinafară"; 
zâmbetul Tanyei era mai degrabă „sunt cu adevărat drăguță şi 
plină de viaţă şi mă fac iubită de toţi”. Înainte să ia o tavă şi să 
se apuce de lucru, Tanya a pus o serie de întrebări delicate, 


din care mi-am dat seama că avea experienţă. 

— Ce s-a întâmplat? întrebă Sam. 

— Nimic, am răspuns. Eu doar... 

— Pare destul de drăguță, zise. Crezi că e ceva în neregulă cu 
ea? 

— Nimic de care eu să ştiu, am spus încercând să par 
energică şi veselă. Ştiam că am un zâmbet nervos. Uite, Jane 
Bodehouse mai cere un rând. Va trebui să-l sunăm din nou pe 
fiul ei. 

Chiar atunci, Tanya se întoarse şi se uită la mine ca şi cum 
mi-ar fi simțit privirea ațintită spre spatele ei. Zâmbetul îi 
dispăruse, înlocuit de o expresie atât de calmă, încât părerea 
mea despre capacitatea ei de acțiune a crescut brusc. Am 
rămas un moment uitându-ne liniştite una la alta, apoi ea îmi 
zâmbi frumos şi trecu la următoarea masă, întrebându-l pe 
bărbatul de-acolo dacă mai voia o bere. 

Brusc, mi-a trecut prin minte dacă Tanya nu era interesată 
de Sam. Nu mi-a plăcut felul în care m-am simţit atunci când 
m-am gândit la asta. Am decis că ziua fusese suficient de 
obositoare fără să mai am o grijă în plus. Şi nici un telefon de 
la Jason. 

După muncă, m-am dus acasă cu o groază de lucruri în 
minte: părintele Riordan, familia Pelt, Cody, avortul lui 
Crystal. 

Am condus pe aleea acoperită cu pietriş, prin pădure, şi când 
am ajuns în poiană şi m-am îndreptat spre spatele casei, ca să 
parchez, gândul că locuinţa mea era izolată m-a izbit din nou. 
Faptul că trăisem în oraş câteva săptămâni făcuse ca locul 
acesta să-mi pară şi mai izolat, şi deşi îmi plăcea că mă 
întorsesem în vechea mea locuință, nu mă mai simțeam aici la 
fel ca înainte de incendiu. 

Rareori fusesem îngrijorată că trăiam singură în pustietatea 
asta, dar în ultimele câteva luni vulnerabilitatea mea mă 
marcase. Primisem câteva telefoane de la cineva care apoi 
închidea, şi de două ori intruşi mă aşteptaseră în casă. Acum 
aveam instalate nişte încuietori cu adevărat bune, aveam vizor 


şi la uşa din față şi la cea din spate, iar fratele meu îmi dăduse 
de tot puşca lui, marca Benelli. 

Aveam nişte lumini puternice instalate în colțurile casei, dar 
nu-mi plăcea să le las aprinse toată noaptea. M-am gândit să 
achiziționez un sistem cu detector de mişcare. Reţinerea mea a 
venit de la faptul că din moment ce trăiam într-o poiană mare 
în mijlocul pădurii, vietăți traversau deseori curtea în timpul 
nopții, iar lumina s-ar fi aprins când cel mai mic oposum s-ar 
fi strecurat prin iarbă. 

Al doilea motiv legat de lumina care se aprindea era... Şi ce 
dacă se aprindea? Genul de chestii care mă speriau pe mine 
nu ar fi fost intimidate de o lumină. Aş fi putut doar să le văd 
mai bine înainte să mă atace. Mai mult, nu aveam vecini pe 
care o lumină să-i poată surprinde sau să-i poată trezi. Ciudat, 
m-am gândit, că rareori avusesem vreun moment de spaimă 
atunci când bunica mea fusese în viață. Fusese o doamnă 
micuță şi dură pentru cineva care se apropia de optzeci de ani, 
dar nu m-ar fi putut apăra nici de un purice. Cumva, simplul 
fapt de a nu fi singură mă făcea să mă simt mai în siguranţă. 

După toate aceste gânduri legate de pericol, eram tensionată 
când am coborât din maşină. Trecusem pe lângă o camionetă 
parcată în față, am descuiat uşa din spate şi am traversat casa 
ca să deschid uşa din față, cu sentimentul mizerabil că eram 
pe cale să am parte de o scenă dură. Era ca şi cum interludiul 
liniştit de pe veranda din fața casei când urmărisem albinele 
care zburau avusese loc cu o săptămână în urmă, nu cu 
câteva ore. 

Calvin Norris, liderul panterelor vârcolaci din Hotshot, se 
dădu jos din camionetă şi urcă scările. Era un bărbat cu 
barbă, abia trecut de patruzeci de ani, un tip serios, care îşi 
asuma responsabilităţile care-i apăsau pe umeri. În mod 
evident, Calvin abia venise de la muncă. Purta cămaşa şi 
pantalonii albaştri tipici pentru şefii de echipă de la Norcross. 

— Sookie, zise salutându-mă cu o mişcare a capului. 

— Te rog, intră, am răspuns, deşi fără tragere de inimă. 

Oricum, Calvin se purtase întotdeauna civilizat cu mine; cu 


vreo două luni în urmă, când Jason fusese luat ostatic, mă 
ajutase să-l salvez. Puteam cel puţin să fiu politicoasă cu el. 

— Nepoata mea m-a sunat când pericolul a trecut, zise 
apăsat, luând loc pe canapea după ce i-am făcut semn să stea. 
Cred că i-ai salvat viața. 

— Mă bucur să aud că fata e mai bine. Nu am făcut altceva 
decât să dau un telefon. 

M-am aşezat în vechiul meu fotoliu şi mi-am dat seama că mă 
prăbuşeam de oboseală. Mi-am tras umerii spre spate. 

— Dr. Ludwig a putut să-i oprească hemoragia? Calvin 
încuviință. Se uită fix la mine, iar ochii săi ciudați aveau un 
aer solemn. 

— O să fie bine. Femeile noastre avortează des. De asta 
sperăm... Bine. 

Am tresărit, cu umerii apăsaţi de greutatea speranțelor lui 
Calvin că mă voi împerechea cu el. Nu pricepeam de ce mă 
simţeam vinovată; cred că din cauza dezamăgirii sale. În fond, 
nu prea era vina mea dacă ideea asta nu mă atrăgea. 

— Cred că Jason şi Crystal se vor lua, zise Calvin ca o 
constatare. Trebuie să spun că nu mă înnebunesc după fratele 
tău, dar nu eu sunt cel care se va căsători cu el. 

Eram perplexă. Nu ştiam dacă această nuntă era ideea lui 
Jason, sau a lui Calvin, sau a lui Crystal. Cu siguranță, Jason 
nu se gândise la căsătorie în dimineața asta, decât dacă era 
ceva ce uitase să menționeze în agitația cu grija pentru 
Crystal. Am spus: 

— Ca să fiu cinstită, nici eu nu mă înnebunesc după Crystal, 
dar nu eu sunt cea care se căsătoreşte cu ea. Am tras adânc 
aer în piept. O să fac tot ce-mi stă în putinţă ca să-i ajut, dacă 
se hotărăsc să... facă asta. Jason e tot ce am, după cum ştii. 

— Sookie, zise, iar vocea îi era brusc mai puțin sigură. Vreau 
să mai vorbim despre ceva. 

Bineînţeles că voia. Nu era nici o cale prin care să evit asta. 

— Ştiu că ţi s-a spus ceva când ai venit la mine acasă, ceva 
care te-a îndepărtat de mine. Aş vrea să ştiu despre ce a fost 
vorba. Nu pot să repar dacă nu ştiu ce este stricat. 


Am tras din nou adânc aer în piept, în timp ce mi-am ales cu 
mare atenție cuvintele. 

— Calvin, ştiu că Terry e fiica ta. 

Când mă dusesem să-l văd pe Calvin la ieşirea lui din spital, 
după ce fusese împuşcat, mă întâlnisem cu Terry şi cu mama 
ei, Maryelizabeth, la Calvin acasă. Deşi era evident că nu 
locuiau acolo, era la fel de vizibil că acel loc era privit ca o 
extensie a propriei lor case. Apoi, Terry mă întrebase dacă o să 
mă mărit cu tatăl ei. 

— Da, zise Calvin. Ţi-aş fi spus dacă m-ai fi întrebat. 

— Mai ai alți copii? 

— Da. Mai am trei copii. 

— Cu femei diferite? 

— Au trei mame diferite. Avusesem dreptate. 

— De ce? am întrebat ca să fiu sigură. 

— Pentru că eu sunt un vârcolac pursânge, spuse, ca şi cum 
ar fi fost de la sine înțeles. Din moment ce doar primul copil al 
unui cuplu pursânge va fi o panteră, trebuie să ne schimbăm 
partenera. 

Eram foarte bucuroasă că nu luasem niciodată serios în 
considerare să mă mărit cu Calvin, pentru că dacă aş fi făcut-o 
aş fi renunțat chiar atunci. Ceea ce suspectasem după ce 
urmărisem ritualul de succesiune la şefia haitei era adevărat. 

— Aşadar, cel care va deveni teriantrop... nu e primul copil al 
femeii şi gata, este vorba de primul copil cu un anume bărbat. 

— Exact. 

Calvin păru surprins că nu ştiam asta. 

— Primul copil al oricărui cuplu pursânge adevărat. Aşa că, 
dacă populația scade prea mult, un mascul pursânge trebuie 
să se cupleze cu câte femei poate, ca să sporească haita. 

— Bine. 

Am aşteptat un minut ca să mă adun. 

— Crezi că, dacă ne căsătorim, aş fi de acord ca tu să 
însămânțezi alte femei? 

— Nu, nu m-aş aştepta la asta din partea cuiva din afară, a 
răspuns pe un ton cât se poate de convins. Cred că e vremea 


să mă opresc la o singură femeie. Mi-am făcut datoria ca lider. 

Am încercat să nu-mi dau ochii peste cap. Dacă ar fi fost 
altcineva, aş fi râs pe înfundate, dar Calvin era un tip onorabil 
şi nu merita o astfel de reacție. 

— Acum vreau să mă împerechez pe viață şi ar fi bine pentru 
haită dacă aş putea să aduc sânge proaspăt în comunitate. Se 
vede că ne-am înmulțit între noi prea multă vreme. Ochii mei 
pot trece cu greu drept umani, iar lui Crystal îi ia o veşnicie să 
se schimbe. Trebuie să mai aducem ceva nou în bagajul nostru 
genetic, cum îi spun oamenii de ştiinţă. Dacă tu şi cu mine am 
avea un copil, ceea ce şi sper, copilul nu ar fi niciodată un 
vârcolac adevărat; dar el sau ea s-ar putea reproduce în 
comunitate, aducând sânge proaspăt şi noi abilități. 

— De ce m-ai ales pe mine? zise aproape timid: 

— Îmi placi, eşti cu adevărat drăguță. Apoi îmi zâmbi - o 
expresie rară şi plăcută. Ani întregi te-am urmărit la bar. Eşti 
drăguță cu toată lumea şi munceşti din greu, şi nu ai pe 
nimeni care să aibă grijă de tine aşa cum meriți. Şi ştii care e 
treaba cu noi; nu ar fi un şoc pentru tine. 

— Şi alte feluri de teriantropi fac acelaşi lucru? am întrebat 
atât de încet, încât abia m-am putut eu auzi. 

Mi-am privit fix mâinile, strânse în poală, şi abia puteam să 
respir în timp ce aşteptam răspunsul. Ochii verzi ai lui Alcide 
îmi umpleau gândurile. 

— Când haita începe să fie prea mică, este de datoria lor să 
facă asta, zise el rar. La ce te gândeşti, Sookie? 

— Când am fost la concursul pentru postul de lider al haitei, 
cel care l-a câştigat — Patrick Furnan - a făcut sex cu o tânără 
vârcolac, deşi era căsătorit. Am început să-mi pun întrebări. 

— O să am vreodată vreo şansă cu tine? întrebă Calvin. 

Părea să fi tras singur concluziile. 

Calvin nu putea fi învinovățit că voia să-şi păstreze modul de 
viață. Dacă mijloacele mi se păreau dezgustătoare, asta era 
problema mea. 

— Categoric, mă interesezi, am spus. Dar sunt prea umană 
ca să mă gândesc să am în jurul meu copiii soțului meu. Aş fi 


prea... m-ar face să-mi piară cheful, să ştiu că soțul meu a 
făcut sex cu aproape toate femeile pe care le văd zilnic. 

Dacă mă gândesc la asta, Jason s-ar fi potrivit la fix în 
comunitatea din Hotshot. Am făcut pauză o secundă, dar el a 
rămas tăcut. 

— Sper că fratele meu va fi bine-venit în comunitatea 
voastră, indiferent de răspunsul meu. 

— Nu ştiu dacă înțelege ce facem, zise Calvin. Dar Crystal a 
mai pierdut o sarcină cândva. Acum a pierdut copilul fratelui 
tău. Cred că asta înseamnă că pentru Crystal e mai bine să nu 
mai încerce să aibă o panteră. S-ar putea să nu reuşească să 
aibă un copil cu fratele tău. Te vei simți obligată să-i 
pomeneşti despre asta? 

— Nu artrebui să fie treaba mea să vorbesc cu Crystal despre 
asta... ar trebui să fie treaba lui Crystal. 

I-am întâlnit privirea lui Calvin. Am deschis gura să spun că 
dacă Jason ar fi vrut doar copii, nu ar fi trebuit să se 
căsătorească pentru asta; dar apoi mi-am dat seama că era un 
subiect sensibil şi m-am oprit. 

Când a plecat, Calvin mi-a strâns mâna într-un mod ciudat, 
formal. Cred că asta marca sfârşitul perioadei în care îmi 
făcuse curte. Nu am fost niciodată profund atrasă de Calvin 
Norris, şi nu m-am gândit niciodată serios să-i accept oferta. 
Dar nu aş fi cinstită dacă nu aş recunoaşte că am visat cu 
ochii deschişi la un soț stabil, cu o slujbă bună şi alte 
avantaje, un soț care vine direct acasă după serviciu, iar în 
zilele lui libere repară diverse lucruri prin casă. Existau 
bărbați care făceau asta, bărbați care nu se schimbă în altceva 
ci rămân mereu ei înşişi, bărbați care sunt vii şapte zile pe 
săptămână. Ştiu asta pentru că am citit-o în mințile de la bar. 

Mi-e teamă că ceea ce m-a izbit la mărturisirea lui Calvin — 
sau mai bine zis la explicaţia dată de el — este ceea ce mi-ar 
putea revela asta despre Alcide. 

Alcide mi-a trezit afecțiunea şi dorința. Gândul la el mă făcea 
să mă întreb cum ar fi căsătoria cu el, să mă întreb într-un 
mod foarte personal, spre deosebire de speculațiile 


impersonale pe care le trezise asigurarea de sănătate a lui 
Calvin. Aproape că am abandonat speranța secretă pe care 
mi-o dăduse Alcide, după ce fusesem obligată s-o împugşc pe 
fosta sa logodnică; dar ceva în mine m-a făcut să mă agăț de 
această idee, ceva ce țineam secret inclusiv față de mine 
însămi, chiar şi după ce descoperisem că se întâlnea cu 
Maria-Star. Până astăzi, negasem față de cei din familia Pelt că 
Alcide era interesat de mine. Dar ceva timid din interiorul meu 
nutrea această speranţă. 

M-am ridicat încet, simțindu-mă de două ori mai bătrână 
decât eram, şi m-am dus în bucătărie să scot ceva din frigider 
pentru cină. Nu mi-era foame, dar aş fi mâncat neînțelept mai 
târziu dacă nu-mi pregăteam ceva acum, mi-am spus 
hotărâtă. 

Dar nu mi-am pregătit nici o cină în seara aceea. 

În schimb, m-am sprijinit de uşa frigiderului şi am plâns. 


Capitolul 7 


A DOUA ZI ERA VINERI; nu numai că era ziua mea liberă din 
săptămâna aceasta, dar aveam şi o întâlnire, aşa că era practic 
o zi trecută cu roşu în calendar. Am refuzat să o distrug dând 
cu mopul prin casă. Deşi era încă frig pentru o astfel de 
activitate, am făcut unul dintre lucrurile mele favorite: mi-am 
pus un costum de baie, mi-am dat cu cremă şi m-am întins la 
soare pe şezlongul reglabil pe care îl luasem la reduceri de la 
Wal-Mart la sfârşitul verii trecute. Am dus o carte, un radio şi 
o pălărie în curtea din față unde erau mai puţine plante 
înflorite care să atragă insecte care ciupesc. Am citit, am 
cântat în acelaşi timp cu radioul şi mi-am dat cu ojă pe 
unghiile de la mâini şi de la picioare. Deşi la început mi se cam 
făcuse pielea de găină, m-am încălzit repede la soare; în acea zi 
nu se simțea nici o adiere care să mă îngheţe. 

Ştiu că nu e bine, că e nociv să stai la soare şi că o să plătesc 
pentru asta mai târziu etc, etc, dar este una dintre puţinele 
plăceri pe care mi le permit. 

Nu a venit nimeni în vizită, nu am auzit telefonul şi, din 
moment ce soarele era la vedere, vampirii nu existau prin 
preajmă. Am avut un moment plăcut, doar pentru mine. Înjur 
de ora unu, m-am decis să mă duc până în oraş pentru nişte 
alimente şi un sutien nou, şi m-am oprit la cutia poştală de la 
Hummingbird Road ca să văd dacă trecuse poştaşul. Da. 
Factura mea de cablu şi cea de electricitate zăceau în cutia de 
scrisori, ceea ce era deprimant. Dar, ascunsă în spatele unei 
broşuri de la Sears, am găsit o invitaţie la o petrecere cu 
cadouri pentru Halleigh. Ei... la naiba. Eram surprinsă, dar 
încântată. Bineînţeles, câteva săptămâni până îmi fusese 
reparată casa după incendiu stătusem lângă Halleigh 
într-unul din duplexurile lui Sam, şi în acea perioadă ne 
văzuserăm cel puţin o dată pe zi. Aşadar, nu era ceva forțat că 
mă pusese pe lista de invitați. Plus că poate era uşurată că 
problema cu băieţelul, Cody, fusese rezolvată atât de repede? 


Nu primesc prea multe invitaţii, astfel încât aceasta a fost un 
plus pentru starea mea de bine. Petrecerea era organizată de 
trei profesoare, iar invitația menționa cadouri din sfera 
bucătăriei. La fix, din moment ce eram în drum spre 
Wal-Mart-ul din Clarice. 

După ce m-am gândit bine, am cumpărat un vas Corning 
Warel! de doi litri, cu capac. Acestea erau întotdeauna de 
folos. (Am luat şi suc de fructe, brânză cedar iute, bacon, 
hârtie de împachetat cadourile şi un sutien bleu cu adevărat 
drăguţ şi bikini asortați, dar ăsta-i deja alt subiect.) 

După ce am ajuns acasă şi mi-am descărcat cumpărăturile, 
am înfăşurat vasul cu tot cu cutie într-o hârtie argintie şi am 
lipit pe pachet o fundă mare, albă. Am trecut data şi ora 
petrecerii în calendarul meu şi am pus invitația deasupra 
cadoului. Eram stăpână pe situația cu petrecerea. 

Apucată brusc de un val de hărnicie, după ce mi-am luat 
prânzul, am şters interiorul şi exteriorul noului meu frigider. 
Am spălat rufe în noua mea maşină, dorindu-mi pentru a suta 
oară ca dulapurile să fie aşezate la locul lor, căci mă 
săturasem să caut lucruri în dezordinea de pe podea. 

Am dat o tură prin toată casa, ca să mă asigur că arăta bine, 
din moment ce Quinn venea să mă ia. Fără să las astfel de 
gânduri să mă cuprindă, am schimbat cearşafurile şi am 
curățat baia - nu că aş fi avut vreo intenţie să ajung în pat cu 
Quinn, dar e mai bine să fii pregătit, decât să nu fii, nu-i aşa? 
În plus, mă simțeam bine să ştiu că totul era curat şi frumos. 
Prosoape curate în ambele băi, ştersul prafului în sufragerie şi 
dormitor, o tură rapidă cu aspiratorul. Înainte să ajung la duş, 
am curățat chiar şi verandele, deşi ştiam că vor fi din nou 
acoperite de un praf galben încă înainte să mă întorc de la 
întâlnire. 

Am lăsat soarele să-mi usuce părul, probabil umplându-l 
astfel de polen. M-am fardat cu grijă; nu foloseam prea mult 


11 Marcă de vase din ceramică semivitroasă, foarte populare în SUA 
pentru că sunt oferite ca daruri la nunți. 


machiaj, dar era amuzant să o fac pentru ceva mai interesant 
decât slujba. Puțin fard de pleoape, ceva pudră şi ruj. Apoi 
mi-am pus noua mea lenjerie de întâlnire. Mă făcea să mă simt 
specială, să nu-mi mai încap în piele: dantelă 
albastră-cenuşie. Am privit în oglinda mare ca să verific 
efectul. Am fost mulțumită. Trebuie să te lauzi singur, nu-i 
aşa? 

Costumul pe care-l cumpărasem de la Tara's Tog era de un 
albastru electric, dintr-un material greu, care cădea superb. 
Am închis pantalonii şi mi-am pus bluza. Era fără mâneci şi 
era petrecută peste piept şi legată la spate. Am experimentat 
cu adâncimea decolteului, alegând în cele din urmă un nivel 
care eram sigură că era la linia dintre sexy şi provocator. 

Mi-am scos din dulap şalul negru, cel pe care Alcide mi-l 
oferise ca să-l înlocuiesc pe cel distrus de Debbie Pelt. Avea 
să-mi trebuiască mai târziu, pe seară. Mi-am pus sandalele 
negre. Am încercat mai multe bijuterii, hotărându-mă în cele 
din urmă la un lanț simplu din aur (fusese al bunicii) şi nişte 
cercei în formă de biluțe. 

Aha! 

S-a auzit o bătaie la uşa din față şi m-am uitat la ceas, puţin 
surprinsă că Quinn ajunsese cu cincisprezece minute mai 
devreme. Nu-i auzisem nici măcar camioneta. Am deschis uşa, 
ca să descopăr că în fața mea nu stătea Quinn, ci Eric. 

Sunt sigură că l-a încântat icnetul meu de surpriză. 

Nu deschide niciodată uşa fără să te asiguri. Să nu presupui 
că ştii ce se află de cealaltă parte. De asta mi-am pus vizor! 
Fraiera de mine. Eric probabil că venise în zbor, din moment 
ce nu vedeam nici o maşină nicăieri. 

— Pot să intru? întrebă Eric politicos. 

M-a măsurat din priviri. După ce a apreciat ceea ce vedea, 
şi-a dat seama că nu la el mă gândisem când mă aranjasem 
aşa. Nu era prea fericit. 

— Presupun că aştepţi pe cineva? 

— Chiar aşa şi este şi, de fapt, cred că mai degrabă rămâi de 
partea aia a uşii, am spus. 


M-am tras în spate ca să nu poată ajunge la mine. 

— l-ai spus lui Pam că nu vrei să vii la Shreveport, zise. 

Oh, da, era furios. 

— Aşa că iată-mă aici ca să descopăr de ce nu mi-ai răspuns 
la telefon. 

De obicei, accentul său abia se simțea, dar am observat că în 
seara asta era mai pronunțat. 

— Nu am timp, am răspuns. les în oraş în seara asta. 

— Da, văd, zise, mai liniştit. Cu cine ieşi? 

— Chiar e treaba ta? am întrebat, privindu-l provocator în 
ochi. 

— Bineînţeles că este, zise. Eram tulburată. 

— Şi de ce, mă rog? l-am tachinat din nou. 

— Ar trebui să fii a mea. M-am culcat cu tine, am avut grijă 
de tine, ţi-am... oferit sprijin financiar. 

— Mi-ai dat banii pe care mi-i datorai pentru serviciile pe 
care ţi le-am făcut, am răspuns. Poate că te-ai culcat cu mine, 
dar nu în ultimul timp, şi nu ai dat nici un semn că ai vrea să 
faci din nou asta. Dacă îți pasă de mine, o arăţi într-un mod 
mai degrabă ciudat. Nu am auzit niciodată că „evitarea totală, 
cu excepția ordinelor care vin de la lachei' ar fi o metodă 
valabilă de a arăta că-ți pasă. 

Da, asta era o declaraţie cam neclară, dar ştiam că înţelesese 
mesajul. 

— O faci lacheu pe Pam? 

Avea pe buze umbra unui zâmbet. Apoi se întoarse la starea 
de iritare. Mi-am dat seama pentru că începu să vorbească mai 
îngrijit. 

— Eu nu trebuie să stau prin preajma ta ca să-ți demonstrez 
ceva. Eu sunt şerif. Tu... tu eşti în suita mea. 

Ştiam că rămăsesem cu gura căscată, dar nu m-am putut 
abține. Arătam ca şi cum „aş fi prins muşte", după cum zicea 
bunica mea când aveam expresia asta, iar eu mă simțeam ca şi 
cum aş fi prins o grămadă. 

— Suita ta? am reuşit să trântesc furioasă. La naiba cu tine 
şi cu suita ta. Nu-mi spui tu mie ce să fac! 


— Eşti obligată să mergi cu mine la conferinţă, zise Eric, cu 
buzele strânse şi cu ochii scăpărând. De asta te-am chemat la 
Shreveport, ca să vorbesc cu tine despre perioada plecării şi 
aranjamente. 

— Nu sunt obligată să merg nicăieri cu tine. Eşti depăşit, 
nene. 

— Nene? Nene? 

Şi de aici totul ar fi degenerat, dacă nu apărea Quinn. În loc 
să vină în camioneta sa, Quinn era într-un Lincoln 
Continental!2. Am avut un moment de cea mai pură plăcere 
snoabă la gândul de a mă plimba cu ea. În parte, alesesem 
pantalonii pentru că am crezut că va trebui să mă urc într-o 
camionetă, dar eram la fel de încântată să mă strecor într-o 
maşină luxoasă. Quinn traversă peluza şi urcă treptele 
verandei cu o viteză moderată. Nu părea că s-ar fi grăbit, dar 
brusc era acolo, iar eu îi zâmbeam şi el arăta minunat. Purta 
un costum gri-închis, o cămaşă violet-inchis, şi o cravată care 
îmbina amândouă culorile într-un model cu flori turceşti. 
Purta un cercel, un cerc simplu de aur. 

Eric îşi arăta colții. 

— Bună, Eric, zise Quinn calm. 

Vocea sa profundă mă furnică pe şira spinării. 

— Sookie, arăţi numai bună de mâncat. 

Îmi zâmbi, iar tremurul de pe şira spinării se răspândi în 
întregime într-o altă zonă. Nu aş fi crezut niciodată că în 
prezența lui Eric aş fi putut crede că un alt bărbat este 
atrăgător. Greşisem. 

— Şi tu arăţi foarte bine, am spus, încercând să nu rânjesc 
ca o idioată. 

Eric interveni: 

— Ce i-ai spus lui Sookie, Quinn? 

Cei doi bărbaţi, amândoi înalți, se uitară unul la celălalt. Nu 
credeam că eu sunt sursa animozităţii lor. Eu eram un 


12 Maşină de lux produsă de Ford Motor Company. Ultima a fost 
produsă în 2002, fiind apoi înlocuită de Lincoln LS 


simptom, nu boala. Sub asta se ascundea ceva. 

— l-am spus lui Sookie că regina îi solicită prezența la 
conferință, din partea partidului ei, iar cererea reginei are 
întâietate față de a ta, zise sec Quinn. 

— De când dă regina ordine printr-un teriantrop? întrebă 
Eric, cu o voce plină de dispreț. 

— De când teriantropul i-a făcut un serviciu valoros în 
domeniul său, răspunse Quinn fără ezitare. Domnul 
Cataliades i-a sugerat Maiestăţii Sale că aş putea fi de ajutor 
în domeniul diplomaţiei, iar partenerii mei au fost bucuroşi 
să-mi ofere mai mult timp să-mi îndeplinesc îndatoririle pe 
care ea mi le-ar putea da. 

Nu eram sigură că înțelesesem tot, dar prinsesem esențialul. 

Eric era exasperat, ca să folosesc un cuvânt din calendarul 
meu „Un cuvânt pe zi". De fapt, era atât de furios, încât ochii 
parcă-i aruncau scântei. 

— Femeia asta a fost a mea şi va fi a mea, zise, pe un ton atât 
de hotărât, încât m-am gândit să-mi verific posteriorul să nu 
am vreo etichetă. 

Quinn îşi mută privirea asupra mea. 

— Iubito, eşti a lui sau nu? mă întrebă. 

— Nu, am răspuns. 

— Atunci să mergem să ne bucurăm de spectacol, zise 
Quinn. 

Nu părea speriat şi nici măcar îngrijorat. Asta era reacția lui 
adevărată sau ceva doar de fațadă? Oricum ar fi fost, era 
destul de impresionant. 

În drumul meu spre maşina lui Quinn, a trebuit să trec pe 
lângă Eric. Nu m-am putut abţine să nu mă uit la el. Trebuia 
însă să fiu foarte atentă, mă puteam aştepta la orice când se 
arăta atât de furios. Eric era rareori trecut cu vederea în 
probleme serioase, iar anexarea mea de către regina Louisianei 
era o problemă serioasă. Şi-i mai stătea în gât şi întâlnirea mea 
cu Quinn. Eric va trebui să le înghită. 

Peste puţin timp, eram alături de Quinn în maşină, cu 
centurile fixate, iar el făcu o manevră expertă ca să îndrepte 


Lincolnul către Hummingbird Road. Am expirat încet şi cu 
grijă. Mi-a luat câteva clipe de tăcere ca să mă simt din nou 
calmă. Încet-încet, mâinile mi se relaxară. Mi-am dat seama că 
tăceam de prea multă vreme. Am încercat să dreg situația. 

— Mergi deseori la teatru, când călătoreşti? am întrebat ca să 
leg o conversație. 

Râse, iar sunetul profund şi bogat al râsului său umplu 
maşina. 

— Da, răspunse. Merg la film şi la teatru şi la orice eveniment 
sportiv care are loc. Îmi place să văd oameni făcând diverse 
lucruri. Nu mă uit prea mult la televizor. Îmi place să ies din 
camera mea de hotel sau din apartament şi să urmăresc tot ce 
se întâmplă sau ce fac eu să se întâmple. 

— Aşadar, dansezi? 

Îmi aruncă o privire scurtă. 

— Da. Am zâmbit. 

— Îmi place să dansez. 

De fapt, eram destul de bună la dans, nu că aş fi avut multe 
ocazii să exersez. 

— Nu sunt bună la cântat, am recunoscut, dar mă bucur cu 
adevărat să dansez. 

— Asta sună promițător. 

M-am gândit că trebuia să vedem cum va decurge această 
seară înainte să stabilim întâlniri de mers la dans, dar cel 
puţin ştiam că există ceva ce ne place amândurora să facem. 

— Îmi plac filmele, am spus. Dar nu cred că am fost vreodată 
la vreo manifestare sportivă, cu excepţia celor de la colegiu. 
Dar la astea, chiar merg. Fotbal, baschet, baseball... Merg la 
toate, când îmi permite slujba. 

— Ai făcut sport la şcoală? întrebă Quinn. 

Am mărturisit că jucasem softball, iar el mi-a spus că făcuse 
baschet, ceea ce, ţinând cont de înălțimea lui, nu era deloc o 
surpriză. 

Era uşor să discuți cu Quinn. Mă asculta atunci când 
vorbeam. Conducea bine; cel puțin nu-i înjura pe ceilalți 
şoferi, aşa cum făcea Jason. Fratele meu făcea parte din 


categoria celor nervoşi atunci când conducea. 

Aşteptam să se întâmple ceva nasol. Aşteptam momentul 
acela -— ştiţi la care mă refer - momentul când partenerul tău 
de întâlnire mărturiseşte brusc ceva ce tu nu poți înghiți: se 
dovedeşte a fi rasist sau homofob, admite că nu se va căsători 
niciodată decât cu o baptistă (sudistă, brunetă, atletă de 
maraton, orice), îți spune de copiii pe care-i are cu primele trei 
neveste, descrie plăcerea de a fi lovit sau povesteşte 
experiențele din tinereţe când umfla broaşte şi chinuia pisici. 
După acel moment, indiferent cât de bine te simţeai, ştiai că 
relația nu va duce nicăieri. Şi eu nici măcar nu trebuia să 
aştept ca un tip să-mi spună astea în cuvinte; puteam să-i 
citesc totul direct în gând înainte să ne întâlnim. 

N-am fost niciodată populară printre tipii obişnuiţi. Fie că o 
recunoşteau sau nu, nu puteau suporta ideea de a ieşi cu o 
fată care ştia exact cât de des s-au masturbat, aveau un gând 
necurat în legătură cu altă femeie sau se întrebau cum arăta 
profesoara lor dezbrăcată. 

După ce parcă maşina peste drum de Strand, Quinn veni pe 
partea mea şi-mi deschise uşa; după care mă luă de mână 
când am traversat strada. Mi-a plăcut că era curtenitor. 

O mulțime de oameni intrau în teatru, şi toți păreau să se 
uite la Quinn. Bineînţeles, un tip chel şi atât de înalt atrage 
privirile. Încercam să nu mă gândesc la mâna lui; era foarte 
mare, şi foarte caldă, şi foarte uscată. 

— Toţi se uită la tine, zise, în timp ce scotea biletele din 
buzunar, iar eu mi-am strâns buzele ca să nu râd. 

— Oh, nu cred, am spus. 

— La ce altceva s-ar putea uita? 

— La tine, am zis uimită. 

Râse tare - acel râs profund care mă făcea să vibrez pe 
dinăuntru. 

Aveam locuri foarte bune, chiar pe mijloc şi spre partea din 
față a sălii. Quinn umplea scaunul, nu era nici o urmă de 
îndoială, şi m-am întrebat dacă cei din spatele lui puteau 
vedea de el. Am privit la programul meu curioasă, am 


descoperit că nu recunoşteam numele nici unuia dintre actorii 
din piesă şi am decis că nu-mi păsa. Am privit în sus, ca să 
descopăr că uriaşul Quinn se holba la mine. Am simțit cum 
mă înroşesc. Mi-am împăturit şalul negru şi l-am pus în poală, 
şi am avut dorința bruscă de a-mi trage bluza mai sus şi de a 
acoperi fiecare bucăţică a decolteului. 

— Categoric la tine se uită, zise şi zâmbi. Mi-am lăsat capul 
în jos, încântată, dar ruşinată. O mulțime de oameni au văzut 
The Producers. Nu trebuie să spun mai mult despre subiect 
decât că e vorba de oameni lacomi şi de puşlamale simpatice, 
şi că e foarte amuzant. M-am bucurat de fiecare minut. A fost 
minunat să văd oameni jucând în aţa mea la un nivel atât de 
profesionist. Vedeta spectacolului, cel pe care cei mai în vârstă 
păreau să-l recunoască, s-a descurcat în rolul principal cu o 
siguranță uimitoare. Quinn a râs şi el; după pauză m-a luat 
din nou de mână. Degetele mele s-au prins de ale lui aproape 
natural şi nu m-am simțit ruşinată de contact. 

Timpul a zburat, o oră mai târziu spectacolul se terminase. 
Ne-am ridicat împreună cu ceilalți, deşi ne-am putut da seama 
că avea să dureze ceva până ce teatrul avea să se golească. 
Quinn mi-a luat şalul şi mi l-a aşezat pe umeri. Îi părea rău că 
mă acopeream - asta am aflat-o direct din mintea lui. 

— Mulţumesc, am spus, trăgându-l de mânecă pentru a mă 
asigura că se uită la mine. Voiam să ştie cât de serios vorbeam. 
A fost pur şi simplu minunat. 

— Şi mie mi-a plăcut. Vrei să mergem să mâncăm ceva? 

— Da, am zis după un moment. 

— A trebuit să stai pe gânduri? 

De fapt, avusesem un fel de gânduri-fulger despre mai multe 
lucruri. Dacă le-aş fi înşirat ar fi fost ceva de genul: Se simte 
bine sau nu ar vrea să mai continuăm seara aceasta. Mâine 
trebuie să mă trezesc şi să merg la muncă, dar nu vreau să 
ratez ocazia asta. Dacă mergem să mâncăm, trebuie să am 
grijă să nu-mi pătez hainele cele noi. Ar fi în regulă să 
cheltuiesc şi mai mulți din banii săi, din moment ce biletele au 
costat atât de mult? 


— Oh, trebuie să mă gândesc la calorii, am spus, 
atingându-mi posteriorul. 

— Nu e nimic în neregulă cu tine nici din față, nici din spate, 
zise Quinn, iar insistența privirii sale mă făcu să mă simt 
traversată de valuri de căldură. 

Ştiam că formele mele depăşesc ceea ce se cheamă tiparul 
ideal. De fapt, o auzisem pe Holly spunându-i lui Danielle că 
orice trecea de măsura 815 era dezgustător. Din moment ce 
ziua în care intram în măsura 8 era una festivă, m-am simțit 
destul de tristă pentru vreo trei minute. I-aş fi povestit discuția 
lui Quinn, dacă nu aş fi fost sigură că suna ca şi cum aş fi 
cerşit un compliment. 

— Lasă-mă să plătesc eu la restaurant, am spus. 

— Cu tot respectul pentru mândria ta, nu o să te las, mă privi 
Quinn în ochi, ca să fiu sigură că vorbea serios. 

Ajunseserăm deja la trotuar. Surprinsă de vehementa sa, nu 
am ştiut cum să reacționez. Pe de-o parte, eram uşurată 
pentru că trebuia să fiu atentă cu banii. Pe de altă parte, ştiam 
că era corect din partea mea să mă ofer şi m-aş fi simţit bine 
dacă ar fi acceptat. 

— Ştii că nu încerc să te insult, nu-i aşa? am zis. 

— Am înţeles că vrei egalitate. 

Am privit în sus către el, cu îndoială, dar era serios. Quinn 
zise: 

— Cred că eşti categoric la fel de bună ca şi mine din toate 
punctele de vedere. Dar eu te-am invitat să ieşim, şi eu achit 
totul la întâlnirea noastră. 

— Dacă te-aş fi invitat eu? 

Părea încăpățânat. 

— Atunci ar fi trebuit să stau cuminte şi să te las să te ocupi 
de tot, zise. 

Rostise cuvintele uşor ezitant, dar le rostise. Am privit în altă 
parte şi am zâmbit. 

Maşinile ieşeau din parcare într-un ritm constant. Din 


13 Echivalentul măsurii europene 36 sau XS. 


moment ce nu ne grăbiserăm să plecăm de la teatru, maşina 
lui Quinn rămăsese singură. Brusc, alarma mea mentală se 
porni. Undeva în apropiere simțeam o ostilitate copleşitoare şi 
o mulțime de intenții rele. Am părăsit trotuarul ca să 
traversăm strada spre parcare. L-am apucat pe Quinn de 
mână, apoi i-am dat drumul ca să putem fi pregătiți de 
acțiune. 

— Ceva e-n neregulă, am zis. 

Fără să spună ceva, Quinn începu să cerceteze zona. Îşi 
descheie sacoul cu mâna stângă, ca să se poată mişca în 
libertate. Degetele i se strânseră în pumn. Din moment ce era 
un bărbat care simțea nevoia să fie protector, făcu un pas 
înainte, în fața mea. 

Aşa că, bineînţeles, am fost atacați din spate. 


Capitolul 8 


CU O MIŞCARE SURPRINZĂTOARE, care nu putea fi 
percepută în secvenţe pe care ochii mei să le poată recunoaşte 
clar, o fiară mă împinse în Quinn, care făcu un pas în față. 
Eram deja la pământ sub creatura jumătate om, jumătate lup, 
până să apuce Quinn să se întoarcă, şi imediat ce o făcu, 
apăru un alt vârcolac, parcă de nicăieri, ca să sară în spatele 
lui Quinn. 

Creatura cocoțată pe mine era un semivârcolac nou-nouț, 
atât de proaspăt că ar fi putut fi muşcat în ultimele trei 
săptămâni. Era atât de agitat, încât atacase înainte să-şi 
încheie transformarea pe care o poate suferi un vârcolac 
muşcat. Fața încă i se mai lungea într-un bot, chiar în timp ce 
încerca să mă muşte. Nu va atinge niciodată forma minunată a 
unui vârcolac pursânge. Era „muşcat, nu născut", cum 
spuneau vârcolacii. Avea încă braţe, avea încă picioare, avea 
un corp acoperit cu păr şi capul unui lup. Dar era la fel de 
sălbatic ca un pursânge. 

M-am agăţat de mâinile lui, de mâinile care mă strângeau de 
gât cu atâta ferocitate. În seara aceasta, nu purtam lanțul de 
argint. Am considerat că ar fi fost de prost-gust, din moment 
ce partenerul meu era el însuşi un teriantrop. Prostul-gust 
mi-ar fi putut salva viața, m-am gândit într-o fracțiune de 
secundă, şi era ultimul gând coerent pe care l-am avut pentru 
câteva momente. 

Vârcolacul stătea călare peste mine, iar eu mi-am adunat 
genunchii, încercând să-i dau un brânci suficient de puternic 
încât să-mi dea drumul. Se auzeau strigăte din partea celor 
câțiva pietoni care mai erau pe acolo, şi un strigăt mai 
puternic de la atacatorul lui Quinn, pe care l-am zărit zburând 
prin aer, ca şi cum ar fi fost aruncat dintr-un tun. Apoi o mână 
mare îl apucă de ceafă pe atacatorul meu şi-l ridică. Din 
nefericire, jumătatea de bestie care avea mâinile strânse în 
jurul gâtului meu nu-mi dădu drumul. Am început să mă ridic 


şi eu, iar gâtul meu era tot mai puternic strâns. 

Quinn probabil că a văzut situația mea disperată, pentru că 
l-a izbit cu mâna liberă pe vârcolacul de deasupra mea, o 
lovitură care i-a dat capul pe spate şi pur şi simplu l-a aruncat 
atât de puternic, încât a fost nevoit să-mi dea drumul. 

Apoi, Quinn l-a apucat pe tânărul vârcolac de umeri şi l-a 
aruncat într-o parte. Băiatul a aterizat pe asfalt şi nu s-a mai 
mişcat. 

— Sookie, zise Quinn, care aproape că nici nu gâfâia. 

Mie în schimb mi se tăiase respiraţia, luptându-mă să-mi 
descleştez gâtul ca să pot trage aer în piept. Auzeam sirena 
unei maşini de poliție şi eram profund recunoscătoare. Quinn 
îşi strecură mâna pe sub umerii mei şi mă ridică. În cele din 
urmă, am tras aer în piept, iar aerul era minunat, miraculos. 

— Respiri bine? întrebă. 

M-am adunat suficient, ca să confirm cu o mişcare a capului. 

— Ai vreun os rupt la gât? 

Am încercat să-mi ridic mâna la gât, dar mâna mea nu 
coopera în acel moment. 

Fața sa mi-a blocat câmpul vizual, iar în lumina slabă a 
felinarului din colț am putut vedea că era plin de energie. 

— Îi omor dacă te-au rănit, mârâi, şi în acel moment asta era 
o veste nemaipomenită. 

— Muşcat, am şuierat, iar el păru îngrozit, căutând cu 
mâinile şi privirea după urme de muşcături. Nu eu, am 
dezvoltat ideea. Ei. Nu sunt vârcolaci născuți. Am tras aer 
adânc în piept. Şi poate drogațţi, am continuat. 

IĮ se putea citi în priviri că înțelesese cele spuse de mine. 

Asta era singura explicaţie pentru un comportament atât de 
nebunesc. 

Un polițist de patrulă, negru şi solid, se grăbi spre mine. 

— Avem nevoie de o ambulanţă la Strand, spunea cuiva de pe 
umărul său. 

Nu, era un mic radioemițător. Am clătinat din cap. 

— Sunt bine, am spus, cu o voce aspră şi categoric cu dureri 
de gât. 


— Domnule, 'teți cu doamna? îl întrebă polițistul pe Quinn. 

Când se întoarse, lumina străluci pe ecusonul cu numele; 
scria Boling17. 

— Da, sunt. 

— Dumneavoastră... dădurăți nemernicii ăştia jos de pe ea? 

— Da. 

Partenerul lui Boling, o versiune caucaziană a lui Boling, veni 
atunci către noi. Se uită în sus la Quinn, cu oarecare reținere. 
Îi examinase pe agresorii noştri, care reveniseră complet la 
forma umană înainte să vină poliția. Bineînţeles că erau 
dezbrăcați. 

— Unul are un picior rupt, ne spuse. Celălalt se vaită că are 
umărul dislocat. 

Boling ridică din umeri. 

— Au ce merită. 

Poate că era doar imaginația mea de vină, dar şi el păru puţin 
mai precaut atunci când se uită la partenerul meu. 

— Au primit mai mult decât se aşteptau, zise neutru 
partenerul său. Domnule, îl cunoaşteţi pe vreunul dintre 
aceşti copii? 

Clătină din cap către adolescenţii care erau examinați de un 
ofițer de patrulă dintr-o altă maşină, un bărbat mai tânăr cu o 
constituție mai atletică. Băieţii se sprijineau unul de celălalt, 
părând uimiți. 

— Nu i-am mai văzut până acum, zise Quinn. Tu, iubito? 

Se uită întrebător în jos, către mine. Am clătinat din cap. Îmi 
revenisem destul de bine ca să resimt ca pe un dezavantaj 
faptul că eram pe jos. Voiam să mă ridic şi i-am spus asta 
partenerului meu. Înainte ca poliţiştii să-mi mai poată spune 
încă o dată să aştept ambulanţa, Quinn reuşi să mă ridice în 
picioare provocându-mi cât mai puțină durere. 

Mi-am privit minunatul costum nou. Era murdar tot. 

— Cum arată spatele? l-am întrebat pe Quinn, şi chiar şi eu 
mi-am dat seama de frica ce răzbătea din vocea mea. 


14 În engleză, o variantă a lui bowling. 


M-am întors cu spatele la el şi l-am privit temătoare peste 
umăr. Quinn părea puțin uimit, dar îmi verifică plin de 
conştiinciozitate spatele. 

— Nu e sfâşiat, raportă el situaţia. S-ar putea să fie un loc 
sau două unde materialul s-a frecat de asfalt. 

Am izbucnit în lacrimi. Probabil că oricum aş fi început să 
plâng, indiferent de ce mi-ar fi zis, pentru că simțeam o reacție 
puternică la adrenalina care explodase în corpul meu când 
fuseserăm atacați, dar momentul era perfect. Poliţia devenea 
tot mai binevoitoare cu cât eu plângeam mai tare, iar ca un 
bonus, Quinn mă trase în braţele sale şi eu mi-am lipit obrazul 
de pieptul lui. Când n-am mai suspinat, i-am ascultat bătăile 
inimii. Am scăpat de reacția mea nervoasă la atac şi am 
dezarmat şi poliția în acelaşi timp, deşi ştiam că încă îşi mai 
punea întrebări în legătură cu Quinn şi forța sa. 

Un alt polițist strigă de lângă unul dintre agresori, cel pe care 
Quinn îl aruncase cât colo. Cei doi poliţişti se duseră să 
răspundă chemării şi am rămas singuri pentru scurt timp. 

— Eşti isteață, murmură Quinn în urechea mea. 

— Mmm, am răspuns, cuibărindu-mă în braţele sale. 

Mă strânse mai tare. 

— Dacă te mai apropii mult, va trebui să ne scuzăm şi să 
mergem să ne luăm o cameră, şopti. 

— Scuze, m-am tras uşor înapoi şi am privit în sus către el. 
Cine crezi că i-a angajat? 

Poate că a fost surprins că mi-am dat seama de asta, dar nu 
puteam să aflu din mintea sa. Reacţia chimică responsabilă cu 
lacrimile mele îi făcuse gândurile foarte complicate. 

— Categoric o să aflu, zise. Ce-ți mai face gâtul? 

— Mă doare, am recunoscut cu voce aspră. Dar ştiu că nu e 
nimic în neregulă cu el. Şi nu am asigurare medicală. Aşa că 
nu vreau să merg la spital. Ar fi o pierdere de timp şi de bani. 

— Atunci nu mergem. 

Se aplecă şi mă sărută pe obraz. Mi-am întors fața către el, 
iar următorul său sărut a aterizat exact în locul corect. După o 
secundă, s-a transformat în ceva mult mai intens. Simţeam 


amândoi efectele valului de adrenalină. 

Sunetul cuiva care-şi dregea vocea m-a adus înapoi la 
realitate la fel de eficient ca şi cum ofițerul Boling ar fi aruncat 
o găleată cu apă rece pe noi. M-am îndepărtat şi mi-am 
îngropat din nou fața în pieptul lui Quinn. Ştiam că nu mă 
puteam mişca un minut sau două, din moment ce simțeam 
lipit de mine rezultatul excitării sale. Deşi acestea nu erau cele 
mai bune circumstanțe pentru o evaluare, eram destul de 
sigură că dimensiunile lui Quinn erau corespunzătoare. 
Trebuia să rezist nevoii de a-mi freca trupul de al lui. Ştiam că 
asta ar fi înrăutățit lucrurile pentru el, din punct de vedere 
public, dar eram mult mai bine-dispusă decât fusesem până 
atunci şi cred că mă simțeam... neastâmpărată. Şi cu chef de 
joacă. Cu foarte mult chef. Să trecem prin această încercare 
grea împreună ne consolida probabil relaţia cu echivalentul a 
patru întâlniri. 

— Mai aveți şi alte întrebări pentru noi, domnule ofițer? 
întrebă Quinn pe un ton care nu era perfect calm. 

— Da, domnule, dacă dumneavoastră şi doamna puteţi veni 
până la secţie; trebuie să vă consemnăm declarațiile. 
Detectivul Coughlin va face asta în timp ce noi ducem 
prizonierii la spital. 

— În regulă. Trebuie să mergem în seara asta? Prietena mea 
are nevoie de odihnă. Este epuizată. Asta a fost o încercare 
grea pentru ea. 

— Nu va dura mult, insistă ofițerul. Sunteţi sigur că nu i-ați 
mai văzut pe aceşti doi nemernici înainte? Pentru că pare un 
atac la țintă sigură, dacă nu vă deranjează că spun asta. 

— Nici unul dintre noi nu-i cunoaşte. 

— Şi doamna tot mai refuză îngrijirile medicale? Am 
încuviințat. 

— Păi, bine atunci, oameni buni. Sper să nu mai aveți 
necazuri. 

— Vă mulțumesc că ați venit atât de repede, am spus, şi 
mi-am întors puţin capul ca să întâlnesc privirea ofițerului 
Boling. 


Mă privea într-un fel tulburat, şi am putut auzi în mintea sa 
că era îngrijorat de siguranța mea alături de un bărbat violent 
cum era Quinn, un bărbat care putea face praf doi băieți. 
Nu-şi dăduse seama, şi speram să nu-şi dea niciodată, că 
atacul fusese personal. Nu fusese o tâlhărie la întâmplare. 

Am mers la secție cu maşina poliției. Nu ştiam sigur la ce se 
gândeau, dar partenerul lui Boling ne-a spus că vom fi aduşi 
înapoi la maşina lui Quinn, ca să ne continuăm programul. 
Poate nu voiau să avem ocazia să stăm singuri de vorbă. Nu 
ştiam de ce; cred că singurul lucru care le-ar fi putut trezi 
suspiciuni era mărimea lui Quinn şi experiența în lupta cu 
atacatorii. 

În puţinele secunde pe care le-am petrecut înainte ca un 
ofițer să se aşeze pe scaunul şoferului, i-am spus lui Quinn: 

— Dacă te gândeşti la ceva anume, voi fi capabilă să te aud — 
dacă e nevoie să ştiu ceva urgent. 

— Bună treabă, comentă el. 

Violenţa părea să fi relaxat ceva în interiorul lui. Îşi frecă 
degetul mare de palma mea. Se gândea că i-ar plăcea să 
petreacă treizeci de minute în pat cu mine, chiar acum, sau 
măcar cincisprezece; la naiba, măcar zece, chiar în spatele 
maşinii, ar fi fantastic. Am încercat să nu râd, dar nu m-am 
putut abține, şi când şi-a dat seama că citisem totul clar, 
clătină din cap zâmbindu-mi trist. 

Trebuie să mergem undeva după asta, se gândi intenționat. 
Speram că nu voia să spună că avea să închirieze o cameră 
sau să mă ducă la el acasă ca să facem sex, pentru că 
indiferent cât de atrăgător îl găseam, nu aveam să fac aşa ceva 
în seara asta. Dar din creierul său dispăruse aproape orice 
urmă de excitație şi mi-am dat seama că scopul său era ceva 
diferit. Am fost de acord. 

— Aşa că nu te obosi prea tare, zise. 

Am încuviințat din nou. Nu prea ştiam cum trebuia să evit 
extenuarea, dar o să încerc să păstrez puțină energie. 

Secția de poliție era în mare măsură aşa cum îmi 
imaginasem. Deşi erau multe de spus despre Shreveport, are o 


rată a infracționalității mai mult decât decentă. Nu am trezit 
prea mult interes până când ofițerii care fuseseră la locul 
faptei şi-au pus ideile la un loc cu cele ale poliţiştilor din secție, 
şi atunci au existat câteva priviri aruncate pe furiş către 
Quinn, câteva evaluări pe ascuns. Arăta suficient de ciudat 
pentru ei ca să considere că puterea lui era motivul înfrângerii 
celor doi tâlhari. Dar existau şi destule elemente ciudate în 
legătură cu incidentul, destule nuanțe aparte în ochii 
martorilor oculari... şi apoi eu am zărit o față tăbăcită, 
familiară. Aoleu! 

— Detectiv Coughlin, am spus, amintindu-mi acum de ce 
numele mi se păruse cunoscut. 

— Domnişoară Stackhouse, răspunse acesta, cu la fel de 
mult entuziasm ca şi mine. Ce-aţi mai pus la cale? 

— Am fost atacați, am explicat. 

— Ultima dată când ne-am întâlnit eraţi logodită cu Alcide 
Herveaux, şi tocmai descoperiserăți unul dintre cele mai 
dezgustătoare cadavre pe care le-am văzut vreodată, zise 
relaxat. 

Burta sa părea să fi devenit şi mai mare în cele câteva luni de 
când îl întâlnisem la scena crimei, aici, în Shreveport. Ca mulți 
bărbaţi cu un abdomen disproporționat, îşi purta pantalonii 
de doc închişi sub burdihan, ca să zic aşa. Din moment ce 
tricoul său avea dungi late albastre şi albe, efectul era cel al 
unui cort care atârna, plin cu murdărie. 

Doar am încuviințat dând din cap. Chiar nu era nimic de 
spus. 

— Domnul Herveausx e bine după pierderea tatălui său? 

Cadavrul lui Jackson Herveaux fusese găsit căzut într-un 
rezervor de alimentare, plin cu apă, la o fermă ce aparținea de 
multă vreme familiei. Deşi ziarele făcuseră ceva vâlvă în jurul 
unora dintre răni, era limpede că animale sălbatice muşcaseră 
şi din oase. Teoria era că bătrânul Herveaux căzuse în rezervor 
şi-şi rupsese piciorul când se lovise de fundul acestuia. A 
reuşit să ajungă la margine şi să se tragă pe jumătate afară, 
dar în acea clipă a leşinat. Din moment ce nimeni nu ştia că 


vizitează ferma, nimeni nu a venit în ajutorul său, susținea 
teoria, şi a murit singur. 

De fapt, o întreagă mulțime văzuse pieirea lui Jackson, 
printre ei şi bărbatul de lângă mine. 

— Nu am mai vorbit cu Alcide de când a fost găsit tatăl lui, 
am spus, cinstită. 

— Oh, Doamne, sigur, îmi pare rău că n-a mers, zise 
detectivul Coughlin, pretinzând că nu observase că eram cu 
partenerul meu din acea seară. Cu siguranţă, formaţi un 
cuplu drăguţ. 

— Sookie este drăguță indiferent de persoana cu care se află, 
zise Quinn. 

I-am zâmbit, iar el mi-a zâmbit înapoi. Era sigur că face toate 
mişcările corecte. 

— Aşa că, domnişoară Stackhouse, dacă vreți să veniți cu 
mine un minut, vom consemna declarația şi veți putea pleca. 

Quinn mă strânse de mână. Mă avertiza. Stai puţin, cine era 
cel ce citea gândurile aici? I-am strâns-o şi eu. Eram perfect 
conştientă că detectivul Coughlin credea că trebuie să fiu 
vinovată de ceva, şi va face tot ce-i stătea în puteri să 
descopere ce. Dar, de fapt, nu eram vinovată cu nimic. 

Fusesem ţinte clare, citisem asta în mintea atacatorilor. Dar 
de ce? 

Detectivul Coughlin m-a condus către o masă, într-o cameră 
plină cu birouri, şi pescui un formular dintr-un sertar. Cei din 
cameră îşi continuară treburile; unele dintre birouri erau 
libere şi aveau acel aspect „închis până dimineața", dar altele 
aveau toate semnele unor activități în desfăşurare. Erau câțiva 
oameni care intrau şi ieşeau din cameră, şi la o distanță de 
două birouri, un detectiv mai tânăr, cu părul scurt, blond-alb, 
bătea preocupat la maşină. Eram foarte prevăzătoare şi mi-am 
deschis mintea, aşa că am ştiut că se uita la mine atunci când 
priveam în altă direcție, şi mai ştiam că fusese pus acolo de 
către detectivul Coughlin, sau cel puţin incitat să se uite bine 
la mine cât eram în cameră. 

l-am întâlnit privirea direct. Şocul recunoaşterii a fost 


reciproc. ÎI văzusem la întrecerea pentru şeful haitei. Era un 
vârcolac. Era secundul lui Patrick Furnan în duel. ÎI 
prinsesem trişând. Maria-Star mi-a spus că pedeapsa fusese 
să fie ras în cap. Deşi candidatul său câştigase, pedeapsa 
fusese pusă în aplicare, iar părul abia începuse să-i crească. 
Mă ura cu pasiunea celui vinovat. Se ridică pe jumătate din 
scaun, primul său instinct fiind să vină peste mine şi să mă 
bată de să-mi sară capacele, dar când şi-a dat seama că 
altcineva încercase deja să facă asta, rânji doar. 

— Acesta este partenerul dvs.? l-am întrebat pe detectivul 
Coughlin. 

— Ce? 

Se holba la calculator cu ochelarii de citit pe nas; aruncă o 
privire către tânărul bărbat şi apoi înapoi către mine. 

— Da, e noul meu partener. Tipul cu care eram la scena 
crimei când ne-am văzut ultima oară s-a pensionat luna 
trecută. 

— Cum îl cheamă pe noul partener? 

— De ce, el e următorul? Nu vă puteţi hotări la un singur 
bărbat, nu-i aşa, domnişoară Stackhouse? 

Dacă aş fi fost vampir l-aş fi putut face să-mi răspundă, şi 
dacă aş fi fost cu adevărat talentată, nu ar fi ştiut niciodată că 
am făcut-o. 

— Mai degrabă ei nu se pot mulțumi cu mine, detectiv 
Coughlin, am spus, iar el mi-a aruncat o privire ciudată. 

A fluturat un deget către detectivul blond. 

— Acesta e Cal. Cal Myers. 

Părea să fi găsit formularul corect, pentru că a început să mă 
pună să trec din nou prin întreg incidentul, iar eu i-am 
răspuns la întrebări cu o reală indiferență. De data asta, 
aveam prea puţin de ascuns. 

— Mă întreb, am spus, când am încheiat, dacă au luat 
droguri. 

— Ştiţi multe despre droguri, domnişoară Stackhouse? 

Ochii săi mici mă măsurară din nou. 

— Nu la prima mână, bineînțeles, dar din când în când 


cineva apare la bar după ce a luat nişte substanțe pe care n-ar 
fi trebuit să le ia. Aceşti tineri păreau categoric... influențați de 
ceva. 

— Păi, li se va lua sânge la spital şi vom afla. 

— Va trebui să vin înapoi? 

— Ca să depuneti mărturie împotriva lor? Sigur. Nu era nici o 
cale de scăpare. 

— Bine, am spus ferm şi neutru pe cât am putut. Am 
terminat aici? 

— Cred că da. 

Mi-a întâlnit privirea, cu ochii săi mici plini de suspiciune. Nu 
avea nici un rost să mă simt ofensată; avea perfectă dreptate, 
era ceva în neregulă cu mine, ceva ce el nu ştia. Coughlin se 
străduia să fie un polițist bun. Mi-a părut brusc rău pentru el, 
că rătăcea printr-o lume despre care nu ştia mare lucru. 

— Să nu aveți încredere în partenerul dvs., i-am şoptit, şi 
m-am aşteptat să sară de pe scaun şi să-l strige pe Cal Myers 
şi să mă ridiculizeze. 

Dar ceva din vocea şi din privirea mea i-au înfrânat acest 
impuls. Cuvintele mele au exprimat un avertisment care 
răsunase în secret în mintea sa, poate din momentul în care-l 
întâlnise pe vârcolac. 

Nu spuse nimic, nici măcar un cuvânt. Mintea îi era plină de 
teamă; teamă şi dezgust... dar simţea că îi spusesem adevărul. 
După o secundă, m-am ridicat şi am părăsit camera. Spre 
uşurarea mea, Quinn mă aştepta în hol. 

Un polițist de patrulă, nu Boling, ne duse înapoi la maşina lui 
Quinn; am fost tăcuți pe durata călătoriei. Maşina lui Quinn 
stătea în toată splendoarea ei, singură, în parcarea de vizavi de 
Ştrand, care era închis şi întunecat. Şi-a scos cheile şi a 
apăsat telecomanda ca să deschidă uşile, după care ne-am 
urcat încet şi cu grijă. 

— Unde mergem? am întrebat. 

— Părul Câinelui, zise. 

PĂRUL CÂINELUI se afla la ieşirea de pe autostrada King, nu 
prea departe de Centenary College. Era un local cu fațadă de 
cărămidă şi geamuri mari. În timp ce ne îndreptam spre partea 
stângă a clădirii ca să ne strecurăm pe o alee care ducea către 
zona de parcare din spate, am observat că ferestrele largi 
dinspre stradă erau acoperite cu draperii crem opace. Ne-am 
oprit în parcarea mică, plină de bălării. Deşi era slab luminată, 
am putut vedea că pe jos era un covor de conserve goale, sticlă 
spartă, prezervative folosite şi chiar mai rău. Erau câteva 
motociclete, câteva maşini compacte dintre cele mai puțin 
costisitoare, şi un SUV sau două. Pe uşa din spate era o 
plăcuță pe care scria: accesul interzis - cu excepția 
personalului. 

Deşi picioarele mele categoric începeau să protesteze 
împotriva tocurilor înalte cu care nu erau obişnuite, a trebuit 
să ne croim drum pe alee către uşa din față. Fiorul rece care se 
strecura pe şira spinării mele crescu în intensitate pe măsură 
ce mă apropiam de uşă. Apoi a fost ca şi cum m-aş fi izbit de 
un zid, atât de brusc mă învălui vraja. M-am oprit brusc. 
M-am luptat să merg înainte, dar nu m-am putut mişca. 
Puteam să miros magia. Părul Câinelui fusese protejat. Cineva 
plătise o vrăjitoare foarte bună, cu o sumă frumoasă de bani, 
ca să înconjoare uşa cu o vrajă de îndepărtare. 

Am luptat să nu cedez impulsului să mă întorc şi să plec în 
altă direcție, în oricare altă direcție. 

Quinn a înaintat câţiva paşi şi s-a întors să mă privească, 
oarecum surprins, până şi-a dat seama ce se întâmpla. 

— Am uitat, zise, cu aceeaşi surpriză în voce. Am uitat că eşti 
o ființă umană. 

— Asta sună ca un compliment, am spus cu oarecare efort. 

Chiar şi în noaptea rece, fruntea îmi era acoperită de 
sudoare. Piciorul meu drept înainta cam cu doi centimetri şi 
jumătate. 


— Stai, zise, şi mă ridică până când am ajuns în poziţia în 
care Rhett o ținea pe Scarlett O'Hara. 

În timp ce aura lui Quinn mă învăluia, dorința neplăcută de a 
mă îndepărta scăzu în intensitate. Am tras adânc aer în piept, 
de uşurare. Magia nu mă mai putea recunoaşte ca ființă 
umană, cel puțin nu în mod decisiv. Deşi barul tot mai părea 
neatrăgător şi oarecum respingător, am putut intra fără să 
vreau să mai vomit. 

Poate era efectul persistent al vrăjii, dar după ce am intrat, 
barul tot mai părea şi neatrăgător, şi respingător. N-aş spune 
că toate conversațiile au încetat când am intrat, dar categoric 
zgomotul care umplea barul a încetat o clipă. Un jukebox 
cânta Bad Moon Rising, care reprezenta un fel de imn național 
al vârcolacilor, iar grămada heteroclită de vârcolaci şi 
teriantropi păru să se reorienteze. 

— Oamenii nu sunt admişi aici! 

O femeie foarte tânără sări peste bar dintr-o singură mişcare 
şi se repezi înainte. Purta ciorapi plasă şi cizme cu toc, o 
bustieră din piele roşie, mă rog, o bustieră care şi-ar fi dorit să 
fie făcută din piele roşie, era mai degrabă vinilin — şi o bucată 
de cârpă neagră pe care bănuiesc că o considera fustă. Era ca 
şi cum şi-ar fi pus un tub pe care l-ar fi tras în jos. Era atât de 
strâmtă, încât m-am gândit că s-ar putea ridica brusc, cum se 
întâmplă cu storurile. 

Nu-i plăcu zâmbetul meu, interpretându-l corect ca un 
comentariu la adresa costumațţiei ei. 

— Ia-ţi fundul uman de-aici, zise, mârâind. Din nefericire, nu 
păru prea amenințătoare, din moment ce nu avea nici un 
antrenament în a exprima asta, iar eu am zâmbit şi mai larg. 
Adolescenta cu probleme vestimentare avea un control slab 
asupra impulsurilor sale, cum au de fapt toți vârcolacii foarte 
noi, şi-şi trase mâna înapoi ca să mă lovească. Atunci Quinn 
mârâi. 

Sunetul veni adânc din stomacul său şi fu răsunător, un 
sunet adânc ce ajunse în fiecare colțişor al barului. Barmanul, 
genul motociclist cu barbă şi păr de o lungime considerabilă şi 


cu tatuaje care-i acopereau brațele goale, se lăsă în jos în 
spatele barului. Ştiam că scoate o armă. 

— Te rog, nu scoate arma, am spus zâmbind către barman. 

Am zâmbit atât de larg, încât poate păream niţel nebună. 

— Am venit cu gânduri paşnice, am adăugat, dintr-un 
impuls nebunesc, arătându-le palmele goale. 

Un teriantrop care stătea la bar râse, un lătrat scurt de 
amuzament. Tensiunea începu să cedeze puţin. Tânăra lăsă 
mâna jos şi făcu un pas în spate. Privirea ei se mută de la 
Quinn la mine şi din nou înapoi. Ambele mâini ale barmanului 
erau acum la vedere. 

— Bună, Sookie, am auzit o voce familiară. Amanda, 
vârcolacul cu părul roşu care făcuse pe şoferul pentru dr. 
Ludwig cu o zi înainte, stătea la masă într-un colț întunecat. 
(De fapt, camera părea plină de colțuri întunecate.) 

Alături de Amanda mai era un bărbat solid care se apropia de 
patruzeci de ani. Amândoi aveau în față băuturi şi un castron 
cu snacksuri. Aveau şi companie la masă, un cuplu care 
stătea cu spatele la mine. Când s-au întors, i-am recunoscut 
pe Alcide şi Maria-Star. S-au întors precauţi, ca şi cum orice 
mişcare bruscă ar fi atras violența. Creierul Mariei-Star era un 
amestec heteroclit de anxietate, mândrie şi tensiune. Alcide 
era doar plin de emoţii contradictorii. Nu ştia cum să se simtă. 

Asta însemna că eram doi în situația asta. 

— Bună, Amanda, am spus cu o voce la fel de veselă ca şi 
zâmbetul afişat. 

Nu era cazul să las tăcerea să se aştearnă. 

— Sunt onorată să-l am în barul meu pe legendarul Quinn, 
zise Amanda, şi mi-am dat seama că, indiferent ce alte slujbe o 
fi avut, era proprietara barului Părul Câinelui. Aţi ieşit pentru 
o seară în oraş, sau e vreun motiv special pentru vizita 
voastră? 

Din moment ce nu aveam nici cea mai vagă idee asupra 
motivului pentru care ne aflam acolo, a trebuit să-l las pe 
Quinn să răspundă, ceea ce în opinia mea nu mă puse într-o 
lumină prea bună. 


— Este un motiv foarte bun, deşi mi-am dorit de multă vreme 
să-ți vizitez barul, zise Quinn într-un stil absolut curtenitor. 

Amanda îşi înclină capul, ceea ce păru să fie un semnal 
pentru Quinn să continue. 

— În această seară, partenera mea şi cu mine am fost atacați 
într-un loc public, în timp ce existau oameni în jurul nostru. 

Nimeni nu păru îngrozitor de supărat sau uimit de asta. De 
fapt, domnişoara Probleme-Vestimentare ridică din umerii săi 
goi şi slabi. 

— Am fost atacați de vârcolaci, zise Quinn. Acum am obținut 
reacția adevărată. Capete şi mâini tresăriră, apoi înțepeniră. 
Alcide se ridică pe jumătate, apoi se aşeză din nou. 

— Vârcolaci din haita Colț Lung? întrebă Amanda. Vocea ei 
era neîncrezătoare. 

Quinn ridică din umeri. 

— Atacul a fost unul ucigaş, aşa că nu m-am oprit să pun 
întrebări. Amândoi erau vârcolaci proaspăt muşcațţi, iar după 
comportament luaseră şi ceva droguri. 

Mai multe reacții de uimire. Făceam ceva senzație. 

— Eşti rănită? mă întrebă Alcide, ca şi când Quinn nu ar fi 
stat chiar acolo lângă mine. 

Mi-am dat capul pe spate, astfel încât gâtul să fie vizibil. Nu 
mai zâmbeam. Mă gândeam că până la momentul de față, 
vânătăile lăsate de mâinile băiatului se închiseseră bine la 
culoare. Şi mă gândisem bine. 

— Ca prietenă a haitei, nu mă aşteptam să mi se întâmple 
ceva în Shreveport, am spus. 

Îmi imaginam că statutul meu de prietenă a haitei nu se 
schimbase sub noul regim, sau cel puţin speram asta. Oricum, 
ăsta era asul meu din mânecă şi îl jucasem. 

— Colonelul Flood a declarat că Sookie e prietenă a haitei, 
zise neaşteptat Amanda. 

Vârcolacii se uitară unul la celălalt, iar momentul păru să fie 
decisiv. 

— Ce s-a întâmplat cu puii atacatori? întrebă motociclistul 
din spatele barului. 


— Au supravieţuit, zise Quinn dându-le mai întâi veştile 
importante. 

A fost un sentiment general, ca şi cum întregul bar ar fi oftat; 
că era de uşurare sau de regret, nu aş putea spune. 

— Sunt la poliţie, continuă Quinn. Din moment ce puii ne-au 
atacat în fața oamenilor, nu era chip să evităm implicarea 
poliției. 

Pe drumul nostru spre bar vorbiserăm despre Cal Myers. 
Quinn l-a zărit doar puţin pe vârcolacul polițist, dar 
bineînțeles că îşi dăduse seama ce era. M-am întrebat dacă 
partenerul meu avea să ridice problema prezenței lui Cal 
Myers la sediul poliției, dar Quinn nu spuse nimic. Şi sincer, 
de ce să comenteze ceva ce vârcolacii ştiau deja cu siguranță? 
Haita vârcolacilor ar fi rămas unită în fața străinilor, indiferent 
cât de dezbinațţi erau între ei. 

Evident, implicarea poliției în afacerile vârcolacilor nu era de 
dorit. Deşi prezența lui Cal Myers în rândul forțelor de ordine 
era de ajutor, orice examen minuţios ar fi ridicat posibilitatea 
ca oamenii să afle de existența creaturilor care preferau 
anonimatul. Nu ştiu cum reuşiseră să se târască (sau să 
înoate, sau să sară) atât de mult pe sub radare. Am 
convingerea că prețul în vieți omeneşti era considerabil. Alcide 
zise: 

— Ar trebui să o duci pe Sookie acasă. E obosită. Quinn mă 
cuprinse cu braţul şi mă trase lângă el. 

— Când vom primi asigurarea că haita va lămuri acest atac 
neprovocat, o să plecăm. 

Frumos discurs. Quinn părea să fie un maestru al exprimării 
diplomate, dar ferme. Sinceră să fiu, era puţin copleşitor. 
Puterea se degaja din el ca un râu constant, iar prezența sa 
fizică era de netăgăduit. 

— O să povestim toate acestea şefului haitei, spunea 
Amanda. El o să cerceteze. Sunt sigură. Cineva trebuie să fi 
angajat aceşti pui. 

— Cineva i-a transformat, ca să începem cu începutul, zise 
Quinn. Doar dacă haita voastră nu s-a coborât până la a 


muşca nemernici de pe stradă, pe care i-a trimis să caute prin 
gunoaie? 

Bine, atmosferă ostilă acum. Am privit în sus către 
însoțitorul meu cel uriaş şi am descoperit că acesta era cât pe 
ce să-şi piardă cumpătul. 

— Vă mulțumesc tuturor, i-am spus Amandei, cu cel mai 
strălucitor zâmbet al meu. Alcide, Maria-Star, mă bucur că 
v-am văzut. Acum o să plecăm. Avem drum lung până în Bon 
Temps. 

Le-am făcut Barmanului Motociclist şi Fetei Plasă un semn 
de la revedere. El a dat uşor din cap, iar ea s-a încruntat. 
Probabil că nu ar fi fost interesată să devină cea mai bună 
prietenă a mea. Am ieşit de sub brațul lui Quinn şi l-am 
apucat de mână. 

— Haide, Quinn. Să mergem. 

Pentru un scurt moment neplăcut, ochii săi nu m-au 
recunoscut. Apoi s-au limpezit, iar el s-a relaxat. 

— Sigur, iubito. 

Le-a spus la revedere vârcolacilor şi ne-am întors cu spatele 
la ei ca să ieşim. Deşi mica adunare îl includea şi pe Alcide, în 
care aveam încredere aproape totală, a fost un moment foarte 
neplăcut pentru mine. Am putut să simt că dinspre Quinn nu 
venea nici o teamă, nici o anxietate. Fie avea o mare putere de 
concentrare şi de autocontrol, fie chiar nu era speriat de un 
bar plin cu vârcolaci, ceea ce era admirabil, dar oarecum... 
nerealist. 

Răspunsul s-a dovedit a fi „mare putere de concentrare şi 
autocontrol". Am descoperit asta când am ajuns în parcare. 
Mişcându-se mai repede decât l-aş fi putut urmări, eram lipită 
de maşină, iar gura lui era lipită de a mea. După o secundă de 
uimire, eram chiar implicată. Pericolul face asta, şi era a doua 
oară - la prima noastră întâlnire — când fuseserăm în pericol. 
Era ăsta semn rău? am alungat acest gând rațional când 
buzele şi dinţii lui Quinn au pornit-o în jos, ca să găsească acel 
loc vulnerabil unde gâtul se arcuieşte spre umăr. Am gemut, 
pentru că, pe lângă excitarea pe care o simțeam întotdeauna 


când eram sărutată acolo, mă chinuia categoric şi durerea de 
la vânătăile care-mi împodobeau gâtul. Era o combinație 
nereuşită. 

— Scuze, scuze, a bombănit uriaşul, neîntrerupându-şi 
asaltul cu buzele. 

Ştiam că, dacă mi-aş fi lăsat mâna în jos, aş fi reuşit să-l 
ating şi eu într-un loc sensibil. Nu spun că nu am fost tentată. 
Dar pe parcurs învățam să fiu precaută... probabil nu 
suficient, m-am gândit, deşi mintea mea era din ce în ce mai 
acaparată de căldura care mă invada, generată de buzele lui 
Quinn. Oh, la naiba. Oh, oh, oh... 

M-am lipit de el. Era un reflex, bine? Dar şi o greşeală, pentru 
că şi-a strecurat mâna pe sânul meu, iar degetul său arătător 
a început să mângâie. M-am cutremurat şi am tresărit. Şi el 
gâfâia puţin. Era ca şi cum te-ai fi urcat din mers la bordul 
unei maşini când aceasta gonea deja pe un drum întunecat. 

— OK, am tras aer în piept şi m-am dat puţin într-o parte. 
Bine, hai să ne oprim acum. 

— Of, zise în urechea mea, gâdilându-mă cu limba. 

Am tresărit. 

— Nu fac asta, am spus, încercând să par hotărâtă. Apoi, 
mi-am mobilizat voința: 

— Quinn! Nu fac sex cu tine în parcarea asta oribilă! 

— Nici măcar puțin sex? 

— Nu. Categoric nu! 

— Gura ta (aici m-a sărutat) zice una, dar corpul tău (m-a 
sărutat pe umăr) zice alta. 

— Ascultă gura, tipule. 

— Tipule? 

— În regulă. Quinn. Oftă, calmat. 

— Bine, zise. Zâmbi liniştit. Scuze. Nu plănuisem să sar aşa 
pe tine. 

— Să mergi într-un loc unde nu eşti chiar agreat şi să scapi 
teafăr, asta e cam excitant, am spus. 

Expiră zdravăn. 

— Corect, zise. 


— Îmi placi mult, am spus. 

Puteam să-i citesc destul de clar mintea, chiar în acea clipă. 
Şi el mă plăcea pe mine; chiar în acel moment, mă plăcea la 
nebunie. M-ar fi plăcut chiar şi mai mult lipită de perete. 

M-am pregătit pentru dezastru. 

— Dar am avut câteva experienţe care au fost un avertisment 
pentru mine, să o iau mai încet. Nu am luat-o încet cu tine în 
seara asta. Chiar şi cu circumstanțele... speciale. 

Brusc, nu-mi doream decât să mă aşez în maşină. Mă durea 
spatele şi am simţit o mică crampă. M-am îngrijorat pentru o 
secundă, apoi m-am gândit la menstruaţția mea. Asta era 
categoric de ajuns ca să mă epuizeze, plus că fusese o seară 
excitantă, dureroasă. 

Quinn se uita în jos la mine. Îşi punea nişte întrebări în 
legătură cu mine. Nu-mi puteam da seama care era 
îngrijorarea sa, dar brusc întrebă: 

— Care dintre noi a fost ținta atacului, afară, la teatru? 

OK, mintea lui categoric nu se mai gândea la sex. Bun. 

— Crezi că pur şi simplu a fost unul dintre noi. Asta i-a oferit 
o pauză. 

— Am presupus asta, zise. 

— Trebuie să ne întrebăm cine i-a condus. Cred că au fost 
plătiți cumva - fie droguri, fie bani, fie amândouă. Crezi că o să 
vorbească? 

— Nu cred că vor supraviețui nopții în închisoare. 


Capitolul 10 


NICI MĂCAR NU AU AJUNS pe prima pagină. Apăreau la 
rubrica locală în ziarul din Shreveport, în partea de jos a 
paginii. Crime la Închisoare, zicea titlul. Am oftat. 


Doi delincvențţi juvenili care aşteptau 
transportul din celule către Casa de 
corecție au fost ucişi noaptea trecută 
la puţin timp după miezul nopții. 


Ziarul era pus în fiecare dimineață în cutia specială de la 
capătul aleii mele, chiar lângă cutia poştală. Dar se făcuse 
întuneric până am văzut eu articolul, în timp ce mă aflam în 
maşina mea, pe cale să ies în Hummingbird Road, ca să mă 
duc la muncă. Astăzi nu mă aventurasem afară până în 
momentul de față. Somnul, spălatul rufelor şi puţin grădinărit 
îmi ocupaseră ziua. Nimeni nu sunase şi nimeni nu mă 
vizitase, aşa cum spuneau reclamele. M-am gândit că ar putea 
suna Quinn, ca să vadă ce-mi fac rănile... dar nu. 


Cei doi delincvențţi juvenili, aduşi la 
secția de poliție pentru atac şi 
vătămare, au fost puşi într-una dintre 
celule ca să aştepte venirea dubei de 
dimineață, de la Casa de corecție. 
Celulele de tranzit pentru delincvențţii 
minori nu pot fi văzute din celulele 
pentru infractorii adulți, iar cei doi 
erau singurii minori încarceraţi în 
acea seară. La un moment dat, cei doi 
au fost strangulaţi de una sau mai 
multe persoane necunoscute. Niciun 
alt prizonier nu a fost rănit, şi toți 
neagă că ar fi văzut vreo activitate 


suspectă. Amândoi tinerii aveau 
caziere pline. „Au avut mai multe 
întâlniri cu politia", a declarat o sursă 
de încredere. 

„O să ne implicăm mult în 
descoperirea făptaşului", a spus 
detectivul Dan Coughlin, care a 
răspuns plângerii inițiale şi conduce 
acum cercetările legate de incidentul 
pentru care cei doi au fost reținuți — 
„Au fost arestați după ce se presupune 
că au atacat un cuplu într-un mod 
bizar, iar moartea lor este la fel de 
bizară." Partenerul său, Cal Myers, a 
adăugat: „Se va face dreptate." 


Asta mi s-a părut cu adevărat de rău augur. Lăsând ziarul pe 
scaunul de lângă mine, mi-am scos teancul de corespondență 
din cutie şi l-am pus peste ziar. Urma să sortez scrisorile după 
ce-mi terminam tura la Merlotte’s. 

Eram într-o dispoziție meditativă când am ajuns la bar. 
Preocupată de soarta celor doi atacatori din noaptea 
anterioară, abia dacă am clipit când am descoperit că voi lucra 
cu noua angajată a lui Sam. Tanya era plină de energie şi 
eficientă, aşa cum mi se păruse de prima oară. Sam era foarte 
mulțumit de ea; de fapt, a doua oară când mi-a spus cât de 
încântat era, i-am răspuns cam tăios că mai auzisem asta o 
dată. 

M-am bucurat să-l văd pe Bill intrând şi aşezându-se la o 
masă din sectorul meu. Căutam o scuză să mă îndepărtez, 
înainte să trebuiască să răspund la întrebarea care lua naştere 
în mintea lui Sam: De ce nu o placi pe Tanya? 

Nu mă aştept să-i plac pe toți cei pe care-i întâlnesc, nu mai 
mult decât mă aştept ca toată lumea să mă placă pe mine. Dar, 
de obicei, am un motiv pentru care un individ nu-mi place, şi e 
mai mult decât o neîncredere neprecizată şi un vag dezgust. 


Deşi Tanya era un fel de teriantrop, ar fi trebuit să fiu capabilă 
să o citesc şi să aflu dacă suspiciunile mele erau fondate sau 
nu. Dar nu o puteam citi pe Tanya. Prindeam câte un cuvânt 
ici-colo, ca un fel de frecvenţă radio care se pierdea. Ați putea 
crede că aş fi bucuroasă să găsesc pe cineva de aceeaşi vârstă 
şi sex cu mine, care să-mi devină prieten. În schimb, am fost 
tulburată când am constatat că era ca o carte închisă. Ciudat, 
Sam nu a spus nici un cuvânt despre adevărata ei natură. Nu 
a spus: „Oh, este un vârcolac-cârtiță” sau „E un teriantrop 
adevărat, ca mine", sau altceva de genul ăsta. 

Eram destul de tulburată când m-am îndreptat spre Bill să-i 
iau comanda. Dispoziția mea s-a înrăutățit când am văzut-o 
pe Selah Pumphrey stând în pragul uşii şi cercetând 
mulțimea, probabil încercând să-l localizeze pe Bill. Mi-am 
spus câteva vorbe grele în sinea mea şi am făcut 
stânga-mprejur. Foarte neprofesionist. 

După un timp, am aruncat o privire către masa lor, şi am 
surprins-o pe Selah holbându-se la mine. Ariene se dusese să 
le ia comanda. Pur şi simplu am ascultat-o pe Selah, pentru că 
nu mă simțeam în stare să fiu nepoliticoasă. Se întreba de ce 
Bill voia întotdeauna să se întâlnească aici cu ea, când 
localnicii erau evident ostili. Nu putea crede că un bărbat cu 
discernământ şi sofisticat, cum era Bill, s-ar fi putut întâlni 
vreodată cu o chelneriță. lar după cum auzise ea, eu nu 
fusesem niciodată la colegiu şi, mai mult, bunica mea fusese 
omorâtă. 

Asta mă făcea jalnică în ochii ei, bănuiesc. 

Încerc să privesc lucrurile de genul ăsta cu o doză de 
scepticism. În fond, aş fi putut să blochez gândurile astea. 
Oamenii care trag cu urechea rareori aud lucruri bune despre 
ei, nu-i aşa? o vorbă rece şi adevărată. Mi-am spus (cam de 
vreo şase ori la rând) că nu era treaba mea să o ascult, că ar fi 
o reacție prea violentă să mă duc s-o pocnesc în cap. Dar furia 
creştea în mine şi se părea că nu o puteam ţine sub control. 
Am pus cu o forță inutilă trei beri pe masă în fața lui Catfish, 
Dago şi Hoyt. M-au privit brusc cu uimire. 


— Am făcut ceva rău, Sook? întrebă Catfish. Sau e doar 
perioada aceea a lunii? 

— Nu ați făcut nimic, am răspuns. 

Şi nu era nici perioada aceea a lunii... oh. Ba da, era. 
Fusesem avertizată de junghiul din spate, de greutatea din 
stomac şi de degetele umflate. Mica mea prietenă venise în 
vizită, şi am simţit acest lucru chiar când mi-am dat seama că 
asta contribuia la iritarea mea generală. 

Am aruncat o privire către Bill şi l-am surprins holbându-se 
la mine, cu nările fremătând. Putea simți mirosul sângelui. Un 
val de ruşine teribilă mă copleşi, făcându-mă să mă înroşesc. 
Pentru o secundă, am zărit foamea pură pe chipul lui, pentru 
ca mai apoi să dispară orice expresie. 

Dacă nu suspina de iubire neîmpărtăşită la uşa mea, măcar 
suferea puțin. Un zâmbet mic, încântat, plutea pe buzele mele 
când mi-am aruncat o privire în oglinda din spatele barului. 

Un al doilea vampir, o femeie, apăru o oră mai târziu. ÎI privi 
pe Bill o secundă, făcu un gest cu capul în direcţia lui şi apoi 
se aşeză la o masă în sectorul lui Ariene. Ariene se grăbi să-i ia 
comanda. Vorbiră un minut, dar eram prea ocupată ca să fiu 
atentă la ele, doar am auzit femeia-vampir filtrată prin 
gândurile lui Ariene, căci vampirii sunt tăcuți ca un mormânt 
(ura!) pentru mine. Înainte să-mi dau seama, Ariene îşi croia 
drum prin mulțime, către mine. 

— Gagica moartă vrea să-ți vorbească, zise cu glas tare, 
făcând mai multe capete să se întoarcă spre noi. 

Ariene nu e prea subtilă — sau plină de tact, dacă tot veni 
vorba. 

După ce m-am asigurat că toți clienții mei erau mulțumiți, 
m-am îndreptat către masa femeii-vampir. 

— Ce pot face pentru tine? am întrebat în şoaptă. Ştiam că ea 
mă poate auzi; auzul vampirilor este fenomenal, iar vederea lor 
nu e nici ea mai prejos. 

— Tu eşti Sookie Stackhouse? întrebă ea. 

Era foarte înaltă — avea aproape un metru optzeci — şi părea 
un amestec de rase foarte reuşit. Pielea avea o culoare aurie, 


iar părul îi era des şi aspru şi închis la culoare. Era împletit în 
codițe lipite de cap, iar brațele îi erau încărcate de bijuterii. 
Avea haine simple, în contrast cu restul; purta o bluză albă cu 
mâneci lungi şi o croială severă, colanți negri, sandale negre. 

— Da, am răspuns. Cu ce te pot ajuta? 

Mă privea cu o expresie pe care o puteam califica doar plină 
de îndoială. 

— Pam m-a trimis aici, zise. Mă numesc Felicia. 

Vocea îi era la fel de exotică şi veselă ca şi înfăţişarea. Te 
făcea să te gândeşti la băuturi cu rom şi plaje însorite. 

— Încântată, Felicia, am spus politicoasă. Pam e bine? 

Din moment ce vampirii nu au probleme de sănătate, asta era 
o întrebare foarte dificilă pentru Felicia. 

— Pare în regulă, zise nesigură. M-a trimis aici să mă prezint. 

— Bine, acum te cunosc, am spus la fel de confuză ca şi 
Felicia. 

— A spus că ai obiceiul să omori barmanii de la Fangtasia, 
explică Felicia, cu ochii săi de căprioară plini de uimire. A spus 
că trebuie să vin să implor îndurare. Dar mie îmi pari a fi o 
ființă umană. 

Of, şi Pam asta... 

— Te tachina doar, am spus cât de blând am putut. Nu cred 
că Felicia era cea mai deşteaptă creatură de pe aici. Un auz 
super şi o forță super nu înseamnă neapărat şi o inteligență 
super. 

— Pam şi cu mine suntem prietene, oarecum, şi-i place să mă 
pună în situații jenante. Cred că îi place să-ți facă şi ție acelaşi 
lucru, Felicia. Nu am nici o intenţie să fac rău cuiva. Felicia 
părea sceptică. 

— E adevărat, am nişte antecedente neplăcute cu barmanii 
de la Fangtasia, dar asta-i doar... aşa, o coincidență, am 
bălmăjit. Şi sunt cu adevărat şi pe de-a-ntregul o ființă 
umană. 

După ce a rumegat asta câteva clipe, Felicia păru uşurată, 
ceea ce o făcu şi mai drăguță. Pam avea deseori o mulțime de 
motive să facă ceva, şi m-am trezit întrebându-mă dacă o 


trimisese pe Felicia aici doar ca să văd eu cât era de 
atrăgătoare — ceea ce bineînțeles ar fi fost evident pentru Eric. 
Pam încerca probabil să provoace necazuri. Detesta o viață 
plictisitoare. 

— Întoarce-te la Shreveport şi distrează-te cu şeful tău, am 
spus încercând să par amabilă. 

— Eric, zise drăgălaşa creatură. Părea uimită. E bine să 
lucrezi pentru el, dar eu nu sunt atrasă de bărbați. 

Am aruncat o privire către mesele mele, nu numai ca să 
verific cine avea nevoie de băuturi, ci ca să văd cine auzise 
partea asta a discuţiei. Lui Hoyt îi atârna limba de-un cot, iar 
Catfish arăta ca şi cum ar fi fost prins asupra faptului. Dago 
era plăcut şocat. 

— Aşadar, Felicia, cum ai aterizat în Shreveport, dacă nu te 
deranjează că te întreb? Mi-am întors din nou atenția către ea. 

— Oh, prietena mea, Indira, mi-a cerut să vin. A spus că 
vasalitatea față de Eric nu e aşa de rea. 

Felicia ridică din umeri, ca să arate cum era „nu aşa de rea". 

— Nu cere servicii sexuale dacă femeia nu e atrasă, şi nu cere 
în schimb decât câteva ore la bar şi câte ceva mai aparte din 
când în când. 

— Aşadar are reputaţia unui şef bun? 

— Oh, da. Felicia păru aproape surprinsă. Nu e prea delicat, 
bineînţeles. 

Delicat nu prea era un cuvânt prin care să-l poți descrie pe 
Eric. 

— Şi nu-l poţi păcăli. Nu iartă asta, continuă gânditoare. Dar 
câtă vreme îți îndeplineşti obligaţiile față de el, şi el va face 
acelaşi lucru față de tine. 

Am fost de acord. Asta se potrivea mai mult sau mai puţin cu 
impresia mea despre Eric, şi îl cunoşteam bine sub anumite 
aspecte... deşi sub altele nu-l cunoşteam mai deloc. 

— Aici o să fie mult mai bine decât în Arkansas, zise Felicia. 

— De ce ai plecat din Arkansas? am întrebat pentru că nu 
m-am putut abţine. 

Felicia era cel mai naiv vampir pe care-l întâlnisem. 


— Peter Threadgill, zise. Regele. S-a căsătorit de curând cu 
regina ta. 

Sophie-Anne Leclerq de Louisiana nu era în nici un caz 
regina mea, dar, din curiozitate, voiam să continui 
conversaţia. 

— Ce e în neregulă cu Peter Threadgill? 

Asta era o întrebare problematică pentru Felicia. S-a gândit 
mult înainte să-mi răspundă. 

— E invidios, zise încruntându-se. Nu e niciodată mulțumit 
cu ce are. Nu e suficient că e cel mai bătrân şi cel mai puternic 
vampir din stat. Odată ce a devenit rege — şi a plănuit ani 
întregi ce trebuie să facă pentru a ajunge la asta - tot nu e 
mulțumit. Era ceva în neregulă cu statul, înţelegi? 

— Ceva de genul: „Orice stat care mă are drept rege nu e un 
stat suficient de bun al cărui rege să fiu'? 

— Exact, zise Felicia, ca şi cum aş fi fost foarte deşteaptă să 
mă gândesc la o astfel de frază. A negociat cu Louisiana luni şi 
luni de zile, şi chiar şi Floare de Jad a obosit să tot audă despre 
regină. Apoi aceasta a acceptat în sfârşit alianța. După o 
săptămână de celebrare, regele a devenit din nou ursuz. 
Brusc, nu mai era suficient de bine. Ea trebuia să-l iubească. 
Trebuia să renunţe la tot pentru el. 

Felicia clătină din cap la extravaganţele capetelor încoronate. 

— Aşadar, nu era o căsătorie din dragoste? 

— Asta e ultimul lucru pentru care regii şi reginele vampirilor 
se căsătoresc, zise Felicia. Acum se vizitează în New Orleans 
cu regina şi sunt bucuroasă că se află la celălalt capăt al 
statului. 

Nu am prins ideea cu vizitele unui cuplu căsătorit, dar eram 
sigură că o să înţeleg mai devreme sau mai târziu. 

Aş fi fost interesată să aflu mai multe, dar era vremea să mă 
întorc în sectorul meu, la treabă. 

— Mulţumesc pentru vizită, Felicia, şi nu-ți face griji. Mă 
bucur că lucrezi pentru Eric, am spus. 

Felicia îmi zâmbi — o experiență uimitoare, căci tipa avea dinți 
remarcabili. 


— Sunt bucuroasă că nu plănuieşti să mă ucizi, zise. 

I-am zâmbit şi eu, oarecum ezitantă. 

— Te asigur că acum, când ştiu cine eşti, nu o să ai nici o 
şansă să te furişezi în apropierea mea, continuă Felicia. 

Brusc, vampirul adevărat privi prin ochii Feliciei şi m-am 
cutremurat. Ar putea fi fatal să o subestimez pe Felicia. 
Deşteaptă, nu. Sălbatică, da. 

— Nu plănuiesc să mă strecor în apropierea nimănui, cu atât 
mai puţin a unui vampir. 

M-a salutat cu o mişcare hotărâtă din cap şi apoi s-a 
strecurat pe uşă afară la fel de repede cum intrase. 

— Despre ce a fost vorba? mă întrebă Ariene, când s-a 
întâmplat să ne aflăm la bar în acelaşi timp, aşteptând 
comenzi. 

Am observat că şi Sam asculta. Am ridicat din umeri. 

— Lucrează la Fangtasia, în Shreveport, şi voia doar să facem 
cunoştinţă. 

Ariene se holbă la mine. 

— Acum trebuie să se consulte cu tine? Sookie, trebuie să te 
ţii departe de morţi şi să te implici mai mult cu cei vii. 

M-am holbat din nou la ea. 

— De unde ţi-a venit o astfel de idee? Te porți ca şi cum n-aş 
putea gândi singură. 

Ariene nu avusese vreun gând ca ăsta toată viaţa ei. Lui 
Ariene i se mai spunea şi toleranta, mai ales pentru că era atât 
de uşor dispusă să treacă cu vederea lucrurile morale. 

— Sunt surprinsă, am spus, foarte conştientă de cât de 
aspru tocmai evaluasem pe cineva pe care-l privisem mereu ca 
pe un prieten. 

— Păi, am fost la biserică cu Rafe Prudhomme. Îmi plăcea 
Rafe Prudhomme, un bărbat foarte liniştit care avea în jur de 
patruzeci de ani, şi care lucra pentru Pelican State Title 
Company!5. Dar nu avusesem niciodată şansa să ajung să-l 
cunosc bine, nu-i ascultasem niciodată gândurile. Poate că 

asta fusese o greşeală. 

— La ce fel de biserică merge? am întrebat. 

— Se duce la biserica aia nouă, Frăția Soarelui. Inima îmi 
sări din piept, aproape la propriu. Nu m-am deranjat să explic 
că Frăția era o adunătură de bigoţi care erau aduşi laolaltă de 
ură şi frică. 

— Ştii că nu e cu adevărat o biserică, nu-i aşa? E vreo filială a 
Frăției prin apropiere? 

— Minden. 

Ariene privi în altă parte, părea imaginea însăşi a vinovățţiei. 

— Ştiam că nu-ţi va plăcea asta. Dar l-am văzut şi pe preotul 
catolic, părintele Riordan, acolo. Aşa că şi cei hirotonisiți cred 
că e în regulă. Am fost în ultimele două duminici, seara. 

— Şi crezi chestiile alea? 

Dar unul dintre clienţii lui Ariene o strigă şi ea se arătă foarte 
bucuroasă să plece. 

Privirea mea o întâlni pe a lui Sam; şi amândoi arătam la fel 
de tulburați. Frăția Soarelui era o organizație intolerantă, 
împotriva vampirilor, iar influența ei se întindea. Unele dintre 
enclavele Frăției nu erau militante, dar multe dintre ele 
propovăduiau ura şi frica în formele lor extreme. Dacă Frăția 
avea o listă neagră secretă, cu siguranță eram pe ea. 
Fondatorii Frăției, Steve şi Sarah Newlin, fuseseră alungaţi de 
la cea mai lucrativă biserică din Dallas pentru că mă 
amestecasem eu în planurile lor. De atunci, supraviețuisem la 
vreo două încercări de asasinat, dar exista întotdeauna 
posibilitatea ca Frăția să dea de mine şi să mă prindă la 
înghesuială. M-au văzut în Dallas, m-au văzut în Jackson şi, 
mai devreme sau mai târziu, aveau să-şi dea seama cine eram 
şi unde trăiam. 

Aveam o mulțime de lucruri de care să-mi fac griji. 


Capitolul 11 


A DOUA ZI DIMINEAȚĂ, Tanya apăru la mine acasă. Era 
duminică şi eram liberă, şi m-am simţit destul de veselă. În 
fond, Crystal se vindeca, Quinn părea să mă placă, iar eu nu 
mai auzisem nimic de Eric, aşa că poate avea să mă lase în 
pace. Încercam să fiu optimistă. Bunica mea avea un citat 
favorit din Biblie: „Ajunge zilei răutatea ei." 16 îl explica 
spunând că nu trebuie să-ți faci griji în legătură cu ziua de 
mâine sau cu lucrurile pe care nu le poți schimba. Am încercat 
să aplic filosofia asta, deşi de cele mai multe ori era greu. Azi 
era uşor. 

Păsările cântau şi ciripeau, gâzele zumzăiau, iar aerul 
încărcat de polen era plin de pace, ca şi cum ar fi fost emanat 
de plante. Stăteam în fața verandei în halatul meu roz, 
savurându-mi cafeaua, ascultând Car Talk!7 la Red River 
Radio!8, simțindu-mă cu adevărat bine, când un micuț Dodge 
Dart apăru pârâind pe aleea mea. Nu am recunoscut maşina, 
dar l-am recunoscut pe şofer. Toată liniştea mea a dispărut 
măturată de suspiciune. Acum, că ştiam de o nouă adunare a 
Frăției, prezența inchizitorială a Tanyei părea şi mai 
suspicioasă. Nu eram fericită să o văd la mine acasă. 
Bunul-simț mă împiedica să o gonesc, fără alte provocări, dar 
nu i-am adresat nici un zâmbet de bun-venit când m-am 
ridicat în picioare. 

— Bună dimineaţa, Sookie! strigă dându-se jos din maşină. 

— Tanya, am zis, fără să răspund la salut. 

Se opri la jumătatea drumului până la trepte. 

— Hm, totul e în regulă? Nu am zis nimic. 

— Ar fi trebuit să sun, nu-i aşa? Încerca să pară drăguță şi 

tristă. 

— Ar fi fost mai bine. Nu-mi plac vizitatorii neanunțațţi. 

— Îmi pare rău, data viitoare o să dau un telefon, îşi reluă 
drumul pe alee spre trepte. 

— Ai o cană de cafea în plus? 

Am violat una dintre cele mai importante reguli ale 
ospitalităţii. 

— Nu, nu în dimineața asta, am spus. 

M-am dus să mă aşez în vârful scărilor ca să-i blochez 
drumul spre verandă. 

— Păi... Sookie, zise, cu voce nesigură. Chiar că eşti 
morocănoasă dimineața. 

Am privit-o fix. 

— Nu-i de mirare că Bill Compton se întâlneşte cu altcineva, 
zise Tanya cu un hohot scurt. 

Îşi dădu seama imediat că făcuse o greşeală. 

— Scuze, zise grăbită, probabil că nu am băut nici eu 
suficientă cafea în dimineața asta. Nu ar fi trebuit să spun 
asta. Selah Pumphrey e o ticăloasă, nu-i aşa? 

Prea târziu, acum, Tanya, mi-am zis în gând. l-am răspuns la 
întrebare cu voce tare: 

— Cel puţin de la Selah ştii la ce să te aştepţi. Asta era 
suficient de clar, corect? 

— Ne vedem la lucru. 

— Bine. Data viitoare te sun, m-ai auzit?! îmi oferi un zâmbet 
strălucitor şi gol. 

— Te-am auzit. 

Am urmărit-o cum urca în maşinuţă. Îmi făcu veselă un 
semn cu mâna şi, cu o mulțime de manevre inutile, întoarse 
Dart-ul şi se îndreptă spre Hummingbird Road. 

Am urmărit-o cum se îndepărtează, aşteptând până când 
sunetul motorului dispăru complet, înainte să-mi reiau locul. 
Mi-am lăsat cartea pe masa din plastic de lângă şezlong şi 
mi-am băut restul cafelei fără plăcerea care acompaniase 
primele înghiţituri. 

Tanya punea la cale ceva. 


Practic purta un anunț luminos deasupra capului. Mi-am 
dorit ca semnul să fie destul de amabil ca să-mi spună ce era 
ea, pentru cine lucra şi care ar fi putut fi scopul ei, dar cred că 
trebuia să aflu asta singură. Aveam să-i ascult gândurile de 
fiecare dată când aveam ocazia, şi dacă asta nu funcționa — şi 
uneori nu funcționa, nu numai pentru că ea era teriantrop, 
dar nu-i poţi face pe oameni să se gândească la ce vrei tu, la 
comandă - va trebui să iau măsuri mai drastice. 

Nu că aş fi ştiut care ar fi fost acestea. 

Anul trecut, cumva mi-am asumat rolul de gardian al 
ciudățeniilor în colțişorul meu din statul nostru. Eram 
fata-model pentru toleranța între specii, învățasem o mulțime 
de chestii despre celălalt univers, cel care se afla înjurai celui 
mai vizibil - rasa umană. Eram oarecum deşteaptă, ştiind 
lucruri pe care alți oameni nu le ştiau. Dar îmi complicau 
existența mea şi-aşa destul de dificilă şi mă implicau în situații 
periculoase printre fiinţe care voiau cu disperare să-şi păstreze 
secretă existența. 

Telefonul sună în casă, iar eu m-am smuls din gândurile 
mele nefericite ca să răspund. 

— Bună, iubito, am auzit o voce caldă la celălalt capăt. 

— Quinn, am zis, încercând să nu par prea veselă. Nu că aş fi 
investit emoţional în acest bărbat, dar cu siguranță aveam 
nevoie de ceva pozitiv care să se întâmple chiar acum, iar 
Quinn era şi formidabil, şi atrăgător. 

— Ce faci? 

— Oh, stau pe veranda din fața casei, în halat, şi beau cafea. 

— Aş vrea să fiu acolo să beau o cană cu tine. Hm. O dorință 
gratuită sau un „invită-mă' serios? 

— E destulă în filtru, am spus precaută. 

— Sunt în Dallas, că altfel aş fi acolo într-un minut, zise. 

M-am dezumflat. 

— Când ai plecat? am întrebat, pentru că asta părea cea mai 
sigură, mai puțin impertinentă întrebare. 

— Ieri. Am primit un telefon de la mama unui tip care 
lucrează pentru mine din când în când. A dispărut în mijlocul 


unui angajament pe care-l aveam la New Orleans, cu 
săptămâni în urmă. Eram destul de furios pe el, dar nu eram 
cu adevărat îngrijorat. Era genul de tip care se lăsa dus de 
curent, avea o mulțime de afaceri care-l duceau peste tot prin 
țară. Dar mama lui spune că tot n-a apărat pe nicăieri, şi crede 
că a păţit ceva. Caut prin jurul casei şi prin dosarele lui ca să-i 
dau o mână de ajutor, dar am ajuns într-o fundătură. Urmele 
se pierd în New Orleans. O să mă întorc la Shreveport mâine. 
Lucrezi? 

— Da, primul schimb. O să scap în jur de cinci. 

— Aşadar mă pot invita la cină? O să aduc fripturile. Ai un 
grătar? 

— De fapt, am. Vechi, dar funcționează. 

— Cărbuni ai? 

— Trebuie să verific. 

Nu mai gătisem afară de când murise bunica mea. 

— Nici o problemă. O să aduc câțiva. 

— Bine, am zis. O să pregătesc restul. 

— Rămâne deci stabilit. 

— Ne vedem la şase? 

— Şase să fie. 

— Bine, atunci. 

De fapt, mi-ar fi plăcut să stau mai mult de vorbă cu el, dar 
nu prea aveam ce să spun, din moment ce nu acumulasem 
prea multă experiență în legătură cu discuţiile gratuite cu 
băieții. Repertoriul meu de întâlniri începuse cu un an în urmă 
când îl întâlnisem pe Bill. Aveam mult de recuperat. Nu eram, 
să spunem, ca Lindsay Popken, care fusese Miss Bon Temps în 
anul în care terminaserăm şcoala. Lindsay era în stare să-i 
transforme pe băieți în nişte idioţi cărora la curgeau balele şi-i 
făcea să se ţină după ea ca nişte hiene hipnotizate. Am 
urmărit-o de multe ori făcând asta şi tot nu puteam înțelege 
fenomenul. Nu mi s-a părut vreodată că ar vorbi despre ceva 
concret în particular. I-am ascultat chiar şi creierul, dar era în 
mare parte plin de zgomot alb. Am ajuns la concluzia că 
tehnica lui Lindsay era instinctivă şi se baza pe principiul de a 


nu spune niciodată nimic serios. 

Oh, bine. Gata cu amintirile. Am intrat în casă ca să văd ce 
am de făcut ca să mă pregătesc pentru vizita lui Quinn din 
seara următoare şi ca să fac o listă cu lucrurile care trebuiau 
cumpărate. Era un mod plăcut de a-mi petrece o duminică 
după-amiază. O să mă duc la cumpărături. Am intrat la duş 
cu perspectiva unei zile plăcute. 

O bătaie la uşa din față mă întrerupse cam o jumătate de oră 
mai târziu, în timp ce-mi dădeam cu ruj. De data asta am 
privit prin vizor. Inima îmi tresări. Oricum, eram obligată să 
deschid uşa. 

O limuzină neagră, cunoscută, era parcată pe aleea mea. 
Experiența mea anterioară cu acea limuzină mă făcea să mă 
aştept la veşti neplăcute şi necazuri. 

Bărbatul - ființa - care stătea pe veranda mea era 
reprezentantul personal şi avocatul reginei vampirilor din 
Louisiana, iar numele său era Cataliades, cu accent pe a doua 
silabă. L-am întâlnit prima dată când m-a anunţat că 
verişoara mea Hadley a murit lăsându-mi moştenire bunurile 
ei. Nu numai că Hadley murise, dar fusese asasinată, iar 
vampirul responsabil de asta îşi primise pedeapsa chiar în fața 
mea. În noaptea aceea trecusem prin nenumărate şocuri: am 
descoperit nu numai că Hadley părăsise această lume, ci că o 
făcuse sub formă de vampir şi că fusese favorita reginei, în 
sensul biblic. 

Hadley era unul dintre puţinii membri ai familiei mele şi i-am 
simţit pierderea; în acelaşi timp, trebuia să recunosc că 
Hadley, pe când era adolescentă, îi provocase multe supărări 
mamei ei şi multă tristeţe bunicii. Dacă ar fi trăit, probabil că 
ar fi încercat să se revanşeze pentru asta — sau poate că nu. Nu 
avusese şansa. 

Am tras adânc aer în piept. Am deschis uşa. 

— Domnule Cataliades, am spus, simțind cum zâmbetul meu 
temător încerca să-mi lumineze clipul. 

Avocatul reginei era un bărbat compus din cercuri, avea o 
față rubicondă şi un abdomen perfect rotund, cu ochii ca nişte 


mărgele rotunde şi închise la culoare. Nu cred că era uman, 
sau cel puţin nu în totalitate, dar nu eram sigură ce putea fi. 
Nici vampir; iată-l aici, la lumina zilei. Nici vârcolac sau 
teriantrop, nu era nici un zumzet roşu care să-i înconjoare 
creierul. 

— Domnişoară Stackhouse, zise, tot numai un zâmbet. Ce 
plăcere să vă văd din nou! 

— Şi pentru mine, am spus, mințind. 

Am ezitat simțindu-mă brusc jenată şi iritată. Eram sigură că 
acest Cataliades, la fel ca şi celelalte creaturi supranaturale pe 
care le întâlnisem, ştia că sunt în acea perioadă a lunii. 
Nemaipomenit! 

— Nu intraţi? 

— Mulţumesc, draga mea, zise, iar eu m-am dat la o parte, 
plină de presimţiri negre pentru că lăsam creatura asta să-mi 
intre în casă. 

— Vă rog, luaţi loc, am spus, hotărâtă să fiu politicoasă. 
Doriţi ceva de băut? 

— Nu, mulțumesc. Se pare că te pregăteşti să pleci undeva. 

Se încrunta la geanta pe care o aruncasem pe un scaun în 
drum către uşă. 

Bine, aici era ceva ce nu înțelegeam. 

— Da, am spus ridicând sprâncenele a nedumerire. Voiam să 
mă duc la magazinul alimentar, dar mai pot amâna asta o oră 
sau două. 

— Nu ai făcut bagajele ca să mergi cu mine la New Orleans? 

— Ce? 

— Mi-ai primit mesajul? 

— Ce mesaj? 

Ne-am uitat unul la celălalt, amândoi panicați. 

— Ţi-am trimis un mesager cu o scrisoare de la biroul meu de 
avocatură, explică domnul Cataliades. Ar fi trebuit să ajungă 
aici cam acum patru nopți. Scrisoarea era pecetluită cu magie. 
Nimeni în afară de tine nu ar fi putut-o desface. 

Am clătinat din cap, expresia mea lăsându-l să înțeleagă 
situația, fără să mai fie nevoie de cuvinte. 


— Zici că Gladiola nu a ajuns aici? M-am aşteptat să ajungă 
cel mai târziu miercuri noaptea. Nu a vrut să vină cu maşina. 
Îi place să alerge. 

Zâmbi înţelegător preț de o secundă. Dar apoi zâmbetul îi 
dispăru. 

— Miercuri noapte, îmi repetă. 

— Asta e noaptea în care am auzit pe cineva afară, am spus. 

M-am cutremurat, amintindu-mi cât de tensionată fusesem 
în acea noapte. Nimeni nu venise la uşă. Nimeni nu încercase 
să intre. Nu mă strigase nimeni. Era doar senzația că ceva se 
mişca în jurul casei şi că toate animalele amuţiseră. 

Era imposibil pentru cineva atât de puternic ca avocatul 
supranatural să pară uimit, dar păru foarte gânditor. După un 
moment se ridică cu grijă şi-mi făcu semn cu capul, 
gesticulând spre uşă. Am ieşit din nou afară. Ajuns pe veranda 
din față, se întoarse către maşină şi făcu un semn. 

O femeie foarte suplă alunecă din spatele volanului. Era mai 
tânără decât mine, probabil abia împlinise douăzeci de ani. Ca 
şi domnul Cataliades, era doar parțial umană. Avea un păr 
roşu-închis, țepos, machiajul era pus cu mistria. Chiar şi 
ținuta ţipătoare a fetei de la Părul Câinelui pălea în comparație 
cu cea a tinerei din fața mea. Purta ciorapi în dungi roz 
puternic şi negre, iar ghetele până la gleznă aveau tocuri 
extrem de înalte. Avea o fustă transparentă, neagră şi 
încrețită, iar maioul roz era singurul veşmânt în partea de sus. 

Aproape că mi-a tăiat răsuflarea. 

— Hei, ce faci? zise zâmbind, arătându-şi dinţii albi, foarte 
ascuțiți, de care orice dentist s-ar fi îndrăgostit, chiar înainte 
să-şi piardă un deget. 

— Bună, i-am răspuns eu, întinzându-i mâna. Sunt Sookie 
Stackhouse. 

Parcurse distanța dintre noi foarte repede, chiar şi pe acele 
tocuri ridicol de înalte. Avea o mână micuță şi osoasă. 

— 'cântată să te cunosc, zise. Diantha. 

— Drăguţ nume, am spus, când mi-am dat seama că nu mai 
urma nici o altă propoziție. 


— "Tumesc. 

— Diantha, zise domnul Cataliades, am nevoie să cauţi ceva 
pentru mine. 

— Ca să găsesc ce? 

— Mi-e foarte teamă că trebuie să căutăm rămăşiţele lui 
Glad. 

Zâmbetul dispăru de pe chipul fetei. 

— Rahat, glumeşti, zise destul de clar. 

— Nu, Diantha, zise avocatul. Rahat, nu glumesc. Diantha se 
aşeză pe scări şi-şi scoase pantofii şi ciorapii în dungi. Nu 
părea să o deranjeze faptul că, fără ciorapi, fusta ei 
transparentă nu mai lăsa loc imaginaţiei. Din moment ce 
expresia domnului Cataliades nu s-a schimbat, am decis că 
puteam fi suficient de mondenă ca să o ignor şi eu. 

Imediat ce s-a făcut comodă, fata s-a lăsat în jos, 
mişcându-se la nivelul solului, adulmecând într-un fel care-mi 
spunea că era încă şi mai puțin umană decât crezusem. Dar 
nu se mişca la fel ca vârcolacii pe care-i observasem, sau ca 
teriantropii-panteră. Corpul ei părea să se îndoaie şi să se 
răsucească într-un fel care pur şi simplu nu caracteriza nici 
un mamifer. 

Domnul Cataliades o urmărea, cu mâinile strânse la piept. El 
era tăcut, aşa că am rămas şi eu tăcută. Fata țâşnea dintr-o 
parte într-alta a curții, ca o mierlă dementă, vibrând, aproape 
invizibil, cu o energie nepământeană. 

Cu toată mişcarea, nu am auzit-o scoțând nici un sunet. 

Nu a durat mult până s-a oprit la marginea pădurii. Rămase 
aplecată privind solul, absolut nemişcată. Apoi, fără să 
privească în sus, a ridicat mâna ca un şcolar care găsise 
răspunsul corect. 

— Hai să vedem, sugeră domnul Cataliades, şi în felul său 
hotărât traversă aleea, apoi gazonul, îndreptându-se către 
nişte tufişuri de lemn-câinesc de la marginea pădurii. 

Diantha nu a privit în sus în timp ce ne apropiam, dar 
rămase concentrată la ceva de pe sol, de lângă tufişuri. Faţa îi 
era brăzdată de lacrimi. Am tras adânc aer în piept şi am privit 


în jos la ceea ce îi atrăsese atenția. 

Fata fusese puțin mai tânără decât Diantha, dar şi ea era 
slabă şi mică. Părul îi fusese vopsit blond strălucitor, într-un 
puternic contrast cu pielea ei ciocolatie. Când murise, buzele îi 
încremeniseră într-o grimasă care dezvelea dinţi la fel de 
ascuțiți şi de albi ca ai Dianthei. Destul de ciudat, nu arăta 
atât de rău pe cât mă aşteptasem, dat fiind faptul că stătuse 
afară mai multe zile. Erau doar câteva furnici care umblau pe 
ea, nici vorbă de colcăiala obişnuită a insectelor... şi nu arăta 
deloc rău pentru o persoană care fusese tăiată în două în zona 
taliei. 

Capul îmi vâjâi un minut, şi mi-a fost puțin frică să nu cad în 
genunchi. Mai văzusem eu câteva lucruri nasoale, inclusiv 
două masacre, dar nu mai văzusem pe nimeni tăiat în două 
cum era fata asta. Îi puteam vedea măruntaiele, nu arătau 
deloc ca măruntaiele umane, şi se părea că fusese tăiată 
dintr-o lovitură. Erau foarte puţine scurgeri. 

— Tăiată cu o sabie de oţel, zise domnul Cataliades. O sabie 
foarte bună. 

— Ce facem cu rămăşiţele ei? am întrebat. Pot să aduc o 
pătură veche. 

Ştiam fără să întreb că nu va chema poliția. 

— Va trebui să o ardem, zise domnul Cataliades. Aici, pe 
pietrişul din zona dumitale de parcare, domnişoară 
Stackhouse, ar fi cel mai sigur. Nu aştepţi musafiri? 

— Nu, am zis, şocată din mai multe motive. Îmi pare rău, dar 
de ce trebuie să fie... arsă? 

— Nimeni nu va mânca un demon, nici măcar un 
semidemon, cum sunt Glad şi Diantha, zise, ca şi cum ar fi 
explicat că soarele răsare de la est. Nici măcar insectele, după 
cum poți vedea. Pământul nu o va înghiţi, aşa cum face cu 
oamenii. 

— Nu vreţi să o duceți acasă? La ai ei? 

— Diantha şi cu mine suntem ai ei. Nu e obiceiul nostru să 
ducem morții înapoi în locurile unde au trăit. 

— Dar ce a omorât-o? 


Domnul Cataliades ridică o sprânceană. 

— Înţeleg că a fost omorâtă de ceva ce a tăiat-o în două, văd 
asta! Dar cine sau ce a mânuit lama? 

— Diantha, ce crezi? întrebă domnul Cataliades, ca şi cum ar 
fi fost în fața unei clase. 

— Ceva foarte, foarte puternic, şi care se strecoară, zise 
Diantha. Eram apropiată de Gladiola şi nu era o proastă. Nu 
suntem uşor de omorât. 

— Nu am văzut nici o urmă a scrisorii pe care o avea la ea, se 
aplecă domnul Cataliades cercetând solul. Apoi se îndreptă. Ai 
lemne de foc, domnişoară Stackhouse? 

— Da, domnule, am nişte bucăţi de stejar tăiat în spate, 
lângă magazia cu scule. 

Jason tăiase câțiva copaci pe care-i dărâmase ultimul viscol. 

— Trebuie să-ți faci bagajele, dragă? 

— Da, am rostit cu greu, copleşită. Ce? De ce? 

— Călătoria la New Orleans. Poţi merge, nu-i aşa? 

— Eu... cred că da. Trebuie însă să-mi întreb şeful. 

— Atunci Diantha se va ocupa de asta, cât tu împachetezi şi 
ceri voie şefului, zise domnul Cataliades, iar eu am clipit 
neputincioasă. 

— Bine, am zis. 

Nu păream să fiu în stare să gândesc foarte clar. 

— Apoi va trebui să plecăm spre New Orleans, continuă el. 
M-am gândit că te voi găsi pregătită. Am crezut că Glad a 
rămas să te ajute. 

Mi-am luat privirea de la cadavru, ca să mă uit la avocat. 

— Nu înţeleg asta, am zis. Dar mi-am amintit ceva. Prietenul 
meu Bill voia să meargă la New Orleans când am fost la 
apartamentul lui Hadley, am spus. Dacă poate, dacă reuşeşte 
să aranjeze, ar fi vreo problemă? 

— Vrei să meargă Bill? întrebă el, şi în vocea lui apăru o notă 
de surpriză. Bill este în grațiile reginei, aşa că nu m-ar deranja 
să meargă. 

— Bine, va trebui să iau legătura cu el când se întunecă, am 
spus. Sper că e în oraş. 


L-aş fi putut suna pe Sam, dar voiam să mă duc undeva 
departe de ciudata înmormântare de pe aleea mea. Când am 
plecat, domnul Cataliades căra micul corp afară din pădure. 
Doar jumătatea de jos, deocamdată. 

O Diantha tăcută umplea o roabă cu lemne. 


Capitolul 12 


— SAM, AM SPUS, aproape în şoaptă, am nevoie de câteva 
zile libere. 

Când am bătut la uşa rulotei sale am fost surprinsă să 
descopăr că avea musafiri, deşi văzusem celelalte vehicule 
parcate lângă camioneta lui. JB du Rone şi Andy Bellefleur 
stăteau pe canapea, cu bere şi chipsuri la îndemână pe 
măsuța de cafea. Sam era implicat într-un proces de 
relaționare masculin. 

— Vă uitaţi la sport? am adăugat, încercând să nu par 
uimită. 

Peste umărul lui Sam le-am făcut cu mâna lui JB şi lui Andy, 
iar ei mi-au răspuns: JB entuziast, iar Andy mai puțin fericit. 
Dacă poți spune că o fluturare a mâinii este ambivalenţă, 
atunci asta a făcut. 

— Oh, da, baschet. Joacă LSU...19 ei bine... ai nevoie de zile 
libere chiar acum? 

— Da, am zis. E un fel de urgență. 

— Îmi poţi spune despre ce e vorba? 

— Trebuie să mă duc la New Orleans să golesc apartamentul 
verişoarei mele, Hadley, am răspuns. 

— Şi trebuie să faci asta chiar acum? Ştii că Tanya e nouă, 
iar Charlsie şi-a dat demisia, zice ea că definitiv. Pe Ariene nu 
te mai poți baza ca până acum, iar Holly şi Danielle sunt încă 
zdruncinate de la evenimentul petrecut la şcoală. 

— Îmi pare rău, am spus. Dacă vrei să plec şi să aduci pe 
altcineva, înțeleg. 

Mi se rupea inima să spun aşa ceva, dar ca să fiu cinstită față 
de Sam am făcut-o. 

Sam închise uşa rulotei în spatele său şi ieşi pe verandă. 
Părea rănit. 

— Sookie, zise după o secundă, ai fost o persoană de bază cel 

puţin cinci ani. Ai cerut zile libere de două sau de trei ori în 
total. Nu o să te concediez pentru că ai cerut nişte zile libere. 

— Oh, atunci e bine. 

Am simțit că mă îmbujorez. Nu eram obişnuită cu laudele. 

— Fata lui Liz ar putea să vină să dea o mână de ajutor. 

— O să verific lista, zise blând. Cum ajungi la New Orleans? 

— Mă duce cineva. 

— Cine? întrebă cu o voce blajină. Nu voia să mă înfurii că se 
amesteca în treburile mele. (îmi puteam da seama măcar de 
atâta lucru.) 

— Avocatul reginei, am spus, cu o voce încă şi mai joasă. 

Deşi în general sunt toleranți cu vampirii, cetățenii din Bon 
Temps ar fi putut deveni cam nervoşi dacă ar fi ştiut că statul 
lor avea o regină şi că guvernul ei secret îi afecta în multe 
feluri. Pe de altă parte, dată fiind reputaţia proastă a politicii 
din Louisiana, ar putea să creadă că aşa merg lucrurile. 

— O să goleşti apartamentul lui Hadley? I-am povestit lui 
Sam despre a doua moarte, cea definitivă, a lui Hadley. 

— Da. Şi trebuie să aflu ce mi-a lăsat. 

— Asta pare ceva foarte brusc... 

Sam păru tulburat. Îşi trecu mâna prin părul creţ roşu-auriu 
până când acesta i se ridică în jurul capului ca un halou 
sălbatic. Trebuia să se tundă. 

— Da, şi pentru mine. Domnul Cataliades a încercat să mă 
anunţe din timp, dar mesagerul trimis de el a fost omorât. 

L-am auzit pe Andy urlând la televizor când o pasă grozavă îl 
încântă. Ciudat, nu m-aş fi gândit niciodată la Andy ca la un 
tip pasionat de sport; şi nici la JB, dacă tot veni vorba. Nu am 
înțeles niciodată toate momentele în care bărbaţii se gândeau 
la lovituri reuşite şi puncte marcate, când femeile cu care erau 
vorbeau despre perdele noi la bucătărie sau despre notele 
proaste ale lui Rudy la algebră. Când am înțeles, m-am 
întrebat dacă scopul sportului nu era să le ofere bărbaţilor o 
alternativă mai sigură la chestii dificile. 

— Nu ar trebui să te duci, zise Sam brusc. Ar putea fi 
periculos. 


Am ridicat din umeri. 

— Trebuie, am spus. Hadley mi l-a lăsat mie; trebuie să fac 
asta. 

Nu eram nici pe departe la fel de calmă pe cât încercam să 
par, dar nu mi se părea că ar fi bine dacă aş începe să țip şi să 
lovesc. 

Sam dădu să zică ceva, apoi se răzgândi. În cele din urmă, se 
hotărî: 

— E vorba despre bani, Sook? Ai nevoie de banii pe care ți i-a 
lăsat ea? 

— Sam, nu ştiu dacă Hadley avea vreun ban pe numele ei. 
Era verişoara mea şi trebuie să fac asta pentru ea. Pe lângă 
asta... 

Eram pe cale să-i explic că voiajul la New Orleans era 
probabil important, din moment ce cineva încerca să mă 
împiedice să merg acolo. 

Dar Sam avea întotdeauna tendința să-şi facă griji, mai ales 
dacă eram eu implicată, şi nu voiam să-l fac să se agite, când 
nimic din ceea ce mi-ar fi spus nu m-ar fi putut împiedica să 
merg. Nu mă gândesc la mine ca fiind o persoană 
încăpățânată, dar îmi imaginam că ăsta era ultimul serviciu pe 
care i-l puteam face verişoarei mele. 

— De ce nu-l iei cu tine pe Jason? sugeră Sam, luându-mă de 
mână. Şi el era văr cu Hadley. 

— Evident, el şi Hadley se certau tot timpul, am spus. De 
asta ea mi-a lăsat mie lucrurile. În plus, Jason are o groază de 
chestii pe cap acum. 

— Ce, mai face şi altceva decât să-i dea ordine lui Hoyt şi să 
i-o tragă oricărei femei care stă nemişcată suficient de mult? 

M-am holbat la Sam. Ştiam că nu e un mare fan al fratelui 
meu, dar nu ştiam că îl detesta chiar atât de mult. 

— De fapt, da, mai face şi altceva, am spus cu o voce la fel de 
rece ca o halbă cu bere. 

Nu aveam de gând să-i povestesc de avortul spontan al 
prietenei fratelui meu, în timp ce stăteam în pragul uşii, mai 
ales dată fiind antipatia lui Sam. 


Sam privi în altă parte, clătinând din cap cu dezgust. 

— Îmi pare rău, Sookie, îmi pare sincer rău. Doar cred că 
Jason ar trebui să-i acorde mai multă atenţie singurei surori 
pe care o are. Îi eşti atât de loială! 

— Păi, nu va lăsa să mi se întâmple ceva, am spus uimită. 
Jason m-ar ajuta. 

Înainte ca Sam să spună „bineînţeles", am zărit o licărire de 
îndoială în mintea sa. 

— Trebuie să merg să împachetez, am spus. 

Detestam că trebuia să plec. Indiferent de sentimentele sale 
față de Jason, Sam era important pentru mine şi nu-mi plăcea 
să-l las nemulțumit de ceea ce se întâmplase între noi doi. Dar 
puteam auzi bărbații comentând zgomotos în rulotă la vreo 
fază palpitantă de joc, şi am ştiut că trebuia să-l las să se ducă 
înapoi la oaspeţii săi şi la plăcerea unei după-amiezi de 
duminică. Mă sărută pe obraz. 

— Sună-mă dacă ai nevoie de mine, zise, şi păru că vrea să 
spună mult mai multe. 

Am dat din cap, m-am întors şi am coborât treptele către 
maşina mea. 

— Bill, ai zis că vrei să vii cu mine la New Orleans când merg 
să rezolv cu apartamentul lui Hadley? 

În cele din urmă, se făcuse complet întuneric şi am putut să-l 
sun pe Bill. Selah Pumphrey a răspuns la telefon şi l-a chemat 
pe Bill cu o voce foarte rece. 

— Da. 

— Domnul Cataliades este aici şi vrea să plecăm foarte 
repede. 

— Ai fi putut să-mi spui mai devreme, când ai aflat că vine, 
dar Bill nu păru cu adevărat furios sau măcar surprins. 

— A trimis un mesager, dar a fost omorât în pădure. 

— Ai găsit cadavrul? 

— Nu eu, o fată care a venit cu el. Se numeşte Diantha. 

— Atunci a murit Gladiola. 

— Da, am spus surprinsă. De unde ştii? Bill răspunse: 

— Când vii într-un stat e politicos să te prezinţi regelui sau 


reginei dacă rămâi o perioadă. Am văzut fetele din când în 
când, din moment ce au rolul de mesagere ale reginei. 

Am privit telefonul din mâinile mele la fel de gânditoare ca şi 
cum ar fi fost chipul lui Bill. Nu m-am putut abţine să nu mă 
gândesc rapid la toate lucrurile astea. Bill hoinărea în pădurea 
mea... Gladiola fusese omorâtă în pădurea mea. Fusese 
omorâtă fără zgomot, eficient şi fără greşeală, de cineva care se 
pricepea la lumea supranaturalului, cineva care ştia să 
folosească o sabie de oţel, cineva suficient de puternic încât 
să-i spintece corpul. 

Acestea erau caracteristicile unui vampir — dar la fel de bine 
un mare număr de ființe supranaturale ar fi putut face acelaşi 
lucru. 

Ca să se apropie suficient încât să poată mânui sabia, 
ucigaşul trebuie să fi fost ultrarapid, sau să arate absolut 
inocent. Gladiola nu bănuise că avea să fie omorâtă. 

Poate îl cunoscuse pe ucigaş. 

Iar felul în care corpul micuț al Gladiolei fusese aruncat în 
tufişuri... ucigaşului nu îi pasase dacă îi găseam sau nu 
corpul, deşi bineînțeles lipsa de putreziciune datorată părții 
sale demonice a avut un rol aici. Tăcerea ei era tot ce voia 
ucigaşul. De ce fusese omorâtă? Mesajul ei — dacă avocatul cel 
solid îmi spusese întreaga poveste - îmi comunica pur şi 
simplu să mă pregătesc pentru călătoria la New Orleans. 
Mergeam oricum, deşi nu avusese ocazia să mi-l transmită. 
Aşa că ce era de câştigat din tăcerea ei? Două sau trei zile de 
ignoranță din partea mea? Nu mi se părea un motiv suficient. 

Bill aştepta de la mine să pun capăt pauzei lungi din 
conversaţia noastră, ăsta era unul din lucrurile care-mi 
plăceau la el. Nu simțea nevoia să umple pauzele din 
conversație. 

— Au incinerat-o pe alee, am spus. 

— Bineînţeles. Este singurul mod în care poți scăpa de ceva 
cu sânge demonic, zise Bill, dar absent, ca şi cum s-ar fi gândit 
în sinea lui la altceva. 

— Bineînţeles? De unde ar fi trebuit să ştiu eu asta? 


— Cel puţin ştii acum. Gândacii nu-i muşcă, corpurile lor nu 
putrezesc, iar sexul cu ei este coroziv. 

— Diantha pare atât de vioaie şi ascultătoare! 

— Bineînţeles, când e cu unchiul ei. 

— Domnul Cataliades e unchiul ei? am întrebat. E şi unchiul 
lui Glad? 

— Oh, da. Cataliades e în mare parte demon, dar fratele său 
vitreg, Nergal, este demon complet. Nergal a avut mai mulți 
copii semiumani. Toţi cu mame diferite, evident. 

Nu pricepeam de ce era atât de evident, şi nici nu aveam de 
gând să-l întreb. 

— O laşi pe Selah să asculte asta? 

— Nu, e la baie, face duş. 

Bine, încă mai eram geloasă. Şi invidioasă: Selah avea luxul 
ignoranței, în timp ce eu, nu. Ce drăguță ţi se părea lumea 
când nu ştiai de partea ei supranaturală! 

Sigur. Atunci trebuie să-ți faci griji doar în legătură cu 
foametea, războiul, ucigaşii în serie, SIDA, tsunami, 
bătrânețţea şi virusul Ebola. 

— Scurteaz-o, Sookie, mi-am spus pentru mine, iar Bill a 
intervenit: 

— Poftim? m-am adunat. 

— Auzi, Bill, dacă vrei să mergi la New Orleans cu mine şi cu 
avocatul, să fii aici în următoarele treizeci de minute. Altfel, o 
să presupun că ai alte lucruri de făcut. 

Am închis. O să am o întreagă călătorie către Big Easy20ca să 
mă gândesc la asta. 

— În următoarele treizeci de minute o să fie sau nu aici, am 
strigat prin uşa din față către avocat. 

— Mă bucur să aud asta, strigă domnul Cataliades. Stătea 
lângă Diantha, în timp ce ea curăța cenuşa neagră de pe 
pietrişul meu. 

M-am dus înapoi la mine în cameră să-mi împachetez periuța 


20 O altă denumire a oraşului New Orleans, de fapt o poreclă, legată 
de faptul că aici toată viața are un ritm mai lent, mai relaxat. 


de dinți. Mi-am trecut în revistă lista pe care o făcusem în 
gând. l-am lăsat un mesaj lui Jason, pe robot. Am întrebat-o 
pe Tara dacă ar deranja-o să treacă zilnic să-mi ia 
corespondența şi ziarele, mi-am udat cele câteva plante de 
interior (bunica mea credea că plantele, la fel ca pisicile şi 
câinii, trebuiau să stea afară; destul de ironic, după moartea ei 
luasem câteva plante şi încercam din răsputeri să le țin în 
viață). 

Quinn! 

Nu avea cu el telefonul mobil, sau nu răspundea, în orice caz. 
I-am lăsat un mesaj în căsuţa vocală. Era abia a doua noastră 
întâlnire şi trebuia s-o anulez. 

Mi s-a părut greu să-mi dau seama exact cât de mult să-i 
spun. 

— Trebuie să merg la New Orleans să golesc apartamentul 
verişoarei mele, am spus. Locuia undeva pe strada Chloe şi nu 
ştiu dacă acolo există telefon sau nu. Aşa că bănuiesc că o să 
te sun când mă întorc. Îmi pare rău că a trebuit să-mi schimb 
planurile. 

Am sperat că măcar îşi va da seama că-mi părea sincer rău că 
nu puteam lua cina cu el. 

Bill sosi chiar când îmi căram geanta afară, la maşină. Avea 
un rucsac, ceea ce mi s-a părut amuzant. Mi-a pierit însă 
zâmbetul când i-am văzut fața. Chiar şi pentru un vampir, Bill 
părea palid şi tras la față. M-a ignorat. 

— Cataliades, zise cu o înclinare a capului. O să merg cu voi, 
dacă nu te deranjează. Îmi pare rău de pierderea suferită de 
voi. 

Înclină din cap şi spre Diantha, care alterna monologuri lungi 
şi furioase într-o limbă pe care nu o ştiam, cu un fel de 
expresie înghețată pe care o asociam cu un şoc puternic. 

— Nepoata mea a murit prea devreme, zise Cataliades, în 
felul său calculat. Nu va rămâne nerăzbunată. 

— Bineînţeles că nu, zise Bill, cu voce de gheață. 

În timp ce Diantha se întindea să deschidă portbagajul, Bill 
se duse să-şi îndese bagajul acolo. Am încuiat uşa din față a 


casei şi m-am grăbit să cobor treptele ca să-mi pun geanta 
lângă a lui. Înainte să-şi dea seama că vin, i-am zărit o clipă 
fața, iar ceea ce am văzut m-a şocat. 

Bill părea pur şi simplu disperat. 


Capitolul 13 


ÎN CĂLĂTORIA NOASTRĂ spre sud, au fost momente când 
am simțit nevoia să-mi împărtăşesc toate gândurile tovarăşilor 
mei de drum. Domnul Cataliades a condus vreo două ore, apoi 
a trecut la volan Diantha. Bill şi avocatul nu prea făceau 
conversație, iar eu aveam prea multe lucruri în minte ca să 
pierd vremea cu discuţii de politețe, aşa că eram un grup 
tăcut. 

Mă simțeam mai confortabil ca niciodată într-o maşină. 
Stăteam singură pe scaunul care se afla cu fața spre sensul de 
mers, în timp ce Bill şi domnul Cataliades erau aşezaţi în fața 
mea. Limuzina era ultimul răcnet în materie de lux 
automobilistic, cel puţin în ochii mei. Tapiţată cu piele şi 
dotată de nu se poate, limuzina oferea o groază de spațiu 
pentru picioare, sticle de apă şi de sânge sintetic şi un coş mic 
cu snacksuri. Domnul Cataliades avea o reală slăbiciune 
pentru Cheetos. 

Am închis ochii şi m-am gândit puţin. Creierul lui Bill era, 
normal, gol pentru mine, pe când al domnului Cataliades era 
cam tot pe-acolo. Creierul său emitea un zumzet grav, aproape 
relaxant, în timp ce creierul Dianthei vibra la un nivel mai 
ridicat. Un gând îmi dădea târcoale încă de când vorbisem cu 
Sam, şi voiam să-l urmăresc înainte să-l uit. Odată ce l-am 
analizat suficient, m-am decis să-l împărtăşesc. 

— Domnule Cataliades, am spus, iar bărbatul solid deschise 
ochii. 

Bill se uita deja la mine. Ceva se întâmpla în mintea lui Bill, 
ceva ciudat. 

— Ştiţi că miercuri, în noaptea în care fata trimisă de 
dumneavoastră trebuia să apară la uşa mea, am auzit ceva în 
pădure. 

Avocatul încuviință. Bill, de asemenea. 

— Aşadar, să presupunem că e noaptea în care a fost 
omorâtă. 


Din nou, o încuviințare dublă. 

— Dar de ce? Oricine ar fi făcut asta trebuia să ştie că mai 
devreme sau mai târziu mă veți contacta sau veți veni să mă 
vedeți ca să aflaţi ce s-a întâmplat. Chiar dacă ucigaşul nu ar fi 
ştiut ce mesaj aducea Gladiola, ar fi trebuit să-şi dea seama că 
i se va simți lipsa la un moment dat. 

— E logic, zise domnul Cataliades. 

— Dar vineri noaptea, am fost atacată în parcarea din 
Shreveport. 

Această declarație a avut efect maxim, vă zic. Dacă i-aş fi 
legat pe amândoi bărbaţii la o sursă de electroşocuri şi le-aş fi 
administrat o serie, reacția nu ar fi fost mai bruscă. 

— De ce nu mi-ai spus? întrebă Bill. 

Ochii îi străluceau de furie, iar colții îi ieşiseră. 

— De ce ar fi trebuit? Nu mai ieşim împreună. Nu ne mai 
vedem regulat. 

— Şi asta e pedeapsa ta pentru că ies cu altcineva, să-mi 
ascunzi un lucru atât de important? 

Nici în cele mai nebuneşti fantezii ale mele (care au inclus 
scene în care Bill se despărțea de Selah la Merlotte's, iar în 
mărturisirea publică ce urma îmi declara că Selah nu se 
compara nici pe departe cu farmecul meu) nu mi-am imaginat 
o astfel de reacție. Deşi era foarte întuneric în maşină, am 
crezut că-l văd pe domnul Cataliades cum îşi dă ochii peste 
cap. Probabil că şi el credea că depăşise măsura. 

— Bill, nu mi-am pus în gând să te pedepsesc, am spus. Cel 
puţin, cred că nu am făcut-o. Doar că nu ne mai împărtăşim 
tot ce se întâmplă în viețile noastre. De fapt, eram la o întâlnire 
când a avut loc atacul. Cred că m-am obişnuit cu ideea că noi 
doi, priviți ca un cuplu, nu mai facem parte din scenariu. 

— Cine era partenerul tău? 

— Nu că ar fi treaba ta, dar are relevanță pentru restul 
poveştii. Mă văd cu Quinn. 

Avusesem o întâlnire şi ne făceam planuri pentru alta. Asta 
însemna că „mă văd", nu-i aşa? 

— Quinn, tigrul, zise Bill lipsit de orice expresie. 


— Jos pălăria, tânără domnişoară! zise domnul Cataliades. 
Eşti curajoasă şi inteligentă. 

— Nu am nevoie de aprobare, am spus cât de neutru am 
putut. Şi nici de critici, dacă tot veni vorba. 

Am făcut un gest cu mâna ca să arăt că nu mai doream să 
discut despre acest subiect. 

— lată doar ce mai vreau să ştiţi: atacatorii erau vârcolaci 
tineri. 

— Vârcolaci, repetă domnul Cataliades. 

În timp ce goneam prin noapte, nu i-am putut descifra 
expresia. 

— Ce fel de vârcolaci? 

Bună întrebare. Avocatul era bine informat. 

— Vârcolaci muşcați, am răspuns. Şi cred că, pe lângă asta, 
erau şi drogati. 

Asta îl făcu să tacă. 

— Ce s-a întâmplat în timpul atacului şi după aia? întrebă 
Bill, rupând o tăcere lungă. 

Am descris atacul şi întâmplările de după. 

— Aşadar, Quinn te-a dus la Părul Câinelui, zise Bill. I s-a 
părut că asta era o treabă potrivită? 

Mi-am dat seama că Bill era furios, dar, ca de obicei, nu ştiam 
de ce. 

— S-ar putea să fi funcționat, zise Cataliades. Gândeşte-te. 
Nu i s-a mai întâmplat nimic altceva, aşa că aparent 
amenințarea lui Quinn a funcționat. 

Am încercat să nu spun „Ce?'" dar cred că privirea de vampir 
a lui Bill a putut-o citi pe fața mea. 

— I-a provocat, zise Bill, pe un ton şi mai rece decât de obicei. 
Le-a spus că eşti sub protecţia lui şi că îţi fac rău pe riscul lor. 
I-a acuzat că ar fi în spatele atacului, dar în acelaşi timp le-a 
amintit că şi dacă nu ştiau de el, erau responsabili să-l aducă 
în fața justiției pe cel care l-a pus la cale. 

— Am înțeles asta pe loc, am spus răbdătoare. Şi cred că 
Quinn îi avertiza, nu-i provoca. E o mare diferență. Ceea ce nu 
înțeleg este... nimic nu ar trebui să se întâmple în haită fără 


ştiinţa lui Patrick Furnan, nu-i aşa? Din moment ce ele 
marele mahăr acum. Aşa că de ce nu a mers direct la Patrick? 
De ce să meargă la adăpătoarea locală? 

— Ce întrebare interesantă, zise Cataliades. Care ar fi 
răspunsul tău, Compton? 

— Cel care-mi vine în minte... Quinn ar putea şti că deja se 
pune la cale o revoltă împotriva lui Furnan. A turnat gaz pe foc 
informându-i pe rebeli că Furnan încearcă să omoare un 
prieten al haitei. 

Aici nu vorbim de armate. Probabil că sunt vreo treizeci şi 
cinci de membri ai haitei, poate ceva mai mulți cu cei înrolați 
la baza Barksdale Air Force. Ar fi nevoie doar de cinci oameni 
pentru a pune la cale o revoltă. 

— De ce nu-l dau pur şi simplu jos? am întrebat. Nu am o 
gândire de politician, cred că v-aţi dat seama. 

Domnul Cataliades îmi zâmbea. Era întuneric în maşină, dar 
pur şi simplu ştiam. 

— Atât de direct, atât de clasic, zise. Atât de american. Păi, 
domnişoară Stackhouse, lucrurile stau cam aşa. Vârcolacii or 
fi ei sălbatici, oh, da! Dar au reguli. Pedeapsa pentru uciderea 
liderului haitei, dacă nu este făcută prin înfruntare directă, 
este moartea. 

— Dar cine... va cere pedeapsa dacă haita ţine uciderea 
secretă? 

— Dacă haita nu-şi doreşte să omoare întreaga familie 
Furnan, cred că familia Furnan va fi încântată să informeze 
forurile superioare ale vârcolacilor de uciderea lui Patrick. 
Acum probabil că-i cunoşti pe vârcolacii din Shreveport mai 
bine decât mulți alții. Sunt printre ei ucigaşi fără milă, pe care 
nu i-ar deranja să-i măcelărească pe soția şi pe copiii lui 
Furnan? 

M-am gândit la Amanda, Alcide şi Maria-Star. 

— Asta e o cu totul altă mâncare de peşte. Îmi dau seama. 

— Acum, printre vampiri o să găseşti mult mai mulți dispuşi 
la o astfel de trădare, zise avocatul. Nu crezi asta, domnule 
Compton? 


Urmă o tăcere ciudată. 

— Vampirii trebuie să plătească un preţ dacă ucid un alt 
vampir, zise sec Bill. 

— Dacă sunt afiliați unui clan, zise mai blând domnul 
Cataliades. 

— Nu ştiam că vampirii au clanuri, am intervenit. Aşa eram 
eu, aflam tot timpul ceva nou. 

— E un concept destul de recent. E o încercare de a 
regulariza lumea vampirilor ca să li se pară mai digerabilă 
oamenilor. Dacă modelul american prinde, lumea vampirilor 
va părea mai degrabă o uriaşă corporație multinațională decât 
o adunătură haotică de sugători de sânge răi. 

— Se pierde ceva din culoare şi tradiție, în favoarea 
profitului, am murmurat. Ca Wal-Mart împotriva lui Dad's 
Downtown Hardware?l. 

Domnul Cataliades râse. 

— Ai dreptate, domnişoară Stackhouse. Exact. Ambele 
variante au partizani, iar întâlnirea la care vom merge peste 
câteva săptămâni are acest subiect în fruntea listei. 

— Ca să lăsăm ce se va întâmpla peste câteva săptămâni şi 
să revenim la ceva mai apropiat de discuția noastră, de ce ar 
încerca Patrick Furnan să mă omoare? Nu mă place şi ştie că 
i-aş tine partea lui Alcide dacă ar trebui să aleg între ei, dar ce 
dacă? Nu sunt importantă. De ce ar plănui totul — să găsească 
doi băieți care ar face-o, să-i muşte, să-i trimită să pună mâna 
pe mine şi pe Quinn - dacă nu ar exista o recompensă mare? 

— Te pricepi să pui întrebări corecte, domnişoară 
Stackhouse. Aş vrea ca şi răspunsurile mele să fie la fel de 
bune. 

Ei, aş fi putut să-mi păstrez gândurile pentru mine dacă nu 
aveam să scot nici o informaţie de la tovarăşii mei de drum. 

Singurul motiv ca să o omoare pe Gladiola, cel puţin singurul 
motiv pentru care această ființă umană directă îl putea vedea, 


21 Denumire generică pentru magazinul de cartier, specializat în 
unelte. 


era ca să întârzie primirea mesajului care mă anunța că 
trebuia să fiu gata să plec la New Orleans. De asemenea, 
Gladiola ar fi fost un amortizor între mine şi orice ar fi venit 
după mine, sau măcar ar fi fost mult mai rapidă în cazul unui 
atac. 

În condiţiile date, ea zăcea moartă în pădure când eu m-am 
dus la întâlnirea cu Quinn. Uau! De unde au ştiut tinerii lupi 
unde să mă găsească? Shreveport nu e chiar atât de mare, dar 
nu poți păzi toate străzile din oraş cu gândul că o să apar 
pe-acolo. Pe de altă parte, dacă un vârcolac ne-ar fi zărit pe 
mine şi pe Quinn intrând în teatru, ar fi ştiut că vom sta acolo 
cam două ore şi că aveau destul timp să pregătească ceva. 

Dacă acest strateg ar fi ştiut şi mai devreme, ar fi fost chiar 
mai uşor... dacă, să zicem, cineva ştiuse dinainte că fusesem 
invitată la teatru de către Quinn. Cine ştiuse că aveam 
întâlnire cu Quinn? Păi, Tara: îi spusesem când îmi 
cumpărasem rochia. Şi îi spusesem şi lui Jason, cred, când îl 
sunasem să mă interesez de Crystal. Îi spusesem lui Pam că 
aveam o întâlnire, dar nu-mi aminteam să-i fi spus unde merg. 

Apoi, mai era Quinn însuşi. 

Eram atât de îndurerată de această idee, încât a trebuit să-mi 
rețin lacrimile. Nu era ca şi cum l-aş fi ştiut pe Quinn atât de 
bine sau i-aş fi putut judeca caracterul pe baza timpului 
petrecut împreună... Învăţasem în ultimele câteva luni că nu 
puteai să cunoşti pe cineva atât de repede, că descoperirea 
adevăratului caracter al unei persoane îți poate lua ani. Asta 
m-a zguduit profund, din moment ce sunt obişnuită să cunosc 
lumea foarte bine, foarte repede. Îi ştiu mai bine decât îşi 
imaginează. Dar greşelile pe care le-am făcut în aprecierea 
caracterului câtorva supranaturali m-au prins pe picior greşit. 
Obişnuită cu aprecierile rapide pe care telepatia mea le făcea 
posibile, fusesem naivă şi neatentă. 

Acum eram înconjurata de astfel de creaturi. M-am ghemuit 
într-un colț al banchetei largi şi am închis ochii. Trebuia să fiu 
doar cu mine însămi pentru ceva vreme, fără ca nimeni 
altcineva să ajungă acolo. Am adormit în maşina întunecată, 


cu un semidemon şi un vampir stând vizavi de mine şi un 
semidemon la volan. 

Când m-am trezit, stăteam cu capul în poala lui Bill. Mă 
mângâia cu blândeţe pe păr, iar atingerea familiară a degetelor 
lui îmi aducea liniştea, trezind acel sentiment senzual pe care 
Bill fusese întotdeauna capabil să mi-l provoace. 

Mi-a luat o clipă să-mi amintesc unde eram şi ce făceam, apoi 
m-am ridicat, clipind des. Domnul Cataliades stătea aproape 
nemişcat pe scaunul opus, iar eu am crezut că dormea, dar era 
imposibil să fiu sigură. Dacă ar fi fost o ființă umană aş fi ştiut. 

— Unde suntem? am întrebat. 

— Aproape am ajuns, zise Bill. Sookie... 

— Hm? m-am întins, am căscat şi am tânjit după periuța de 
dinți. 

— Dacă vrei te ajut cu apartamentul lui Hadley... Am avut 
impresia că s-a răzgândit în ultima clipă cu privire la ceea ce 
voia să spună. 

— Dacă am nevoie de ajutor, ştiu unde să mă duc. Asta ar fi 
trebuit să fie suficient de ambiguu. 

Începeam să am un puternic sentiment față de apartamentul 
lui Hadley. Poate că moştenirea pe care Hadley mi-o lăsase era 
mai degrabă un blestem decât o binecuvântare. Şi cu toate 
astea, îl exclusese special pe Jason, pentru că o dezamăgise 
când ea avusese nevoie de ajutor, aşa că probabil Hadley s-a 
gândit că ceea ce-mi oferea era o răsplată. Pe de altă parte, 
Hadley fusese vampir, nu mai era om, şi asta ar fi schimbat-o. 
Oh, da. 

Privind pe fereastră, am văzut luminile felinarelor şi alte 
câteva maşini mişcându-se prin întuneric. Ploua, şi era patru 
dimineața. M-am întrebat dacă era vreun IHOP?? pe undeva 
prin apropiere. Fusesem odată la unul. Mă simțisem minunat. 
Asta se întâmplase în singura călătorie pe care o mai făcusem 
la New Orleans pe vremea liceului. Merseserăm la acvariu, la 
Muzeul Sclaviei şi la biserica din Jason Square, la Catedrala 


22 Lanţ de restaurante tipic american. 


St. Louis. Fusese minunat să văd ceva nou, să mă gândesc la 
toți oamenii care trecuseră prin aceeaşi zonă, cum trebuie să fi 
arătat în hainele vremii lor. Pe de altă parte, un telepat cu o 
protecție scăzută nu putea să se distreze de minune cu un 
grup de adolescenți. 

Acum, tovarăşii mei erau mult mai greu de citit şi ceva mai 
periculoşi. 

Eram pe o stradă rezidenţială liniştită, când limuzina intră 
într-o curbă şi opri. 

— Apartamentul verişoarei tale, zise domnul Cataliades când 
Diantha deschise uşa. 

Stăteam deja afară pe trotuar când domnul Cataliades reuşi 
să se aşeze în poziția corectă ca să iasă, iar Bill era blocat în 
spatele lui. 

Mă aflam în fața unui zid de doi metri, cu o intrare pentru 
maşini. Era greu de spus, în strălucirea nesigură a luminilor 
de pe stradă, ce se afla în spatele lui, dar părea să fie o curte 
interioară mică, cu o alee foarte îngustă pentru maşini. În 
mijlocul aleii vedeai o explozie de verdeață, deşi nu puteam 
zări plantele separat. În colţul din dreapta față se găsea o 
magazie de scule. Era o clădire cu două nivele care forma un L. 
Ca să profite de adâncimea terenului, clădirea era orientată ca 
un L aşezat invers. Chiar lângă ea, se afla o clădire similară, 
cel puțin din câte îmi puteam da seama. Cea a lui Hadley era 
vopsită în alb, cu obloane verde-închis. 

— Câte apartamente sunt aici şi care este al lui Hadley? l-am 
întrebat pe domnul Cataliades, care venea în spatele meu. 

— La primul nivel stă proprietarul, iar următorul este al tău 
când vrei tu. Regina a plătit chiria până când testamentul va fi 
validat. Nu a crezut corect ca moştenitoarea lui Hadley să facă 
asta. 

Chiar şi pentru domnul Cataliades acesta era un discurs 
formal. 

Reacţia mea a fost amuțţită de oboseală, şi am putut spune 
doar: 

— Nu înțeleg de ce nu s-au pus pur şi simplu lucrurile lui 


Hadley într-un depozit. Le-aş fi putut tria într-un depozit 
închiriat. 

— O să te obişnuieşti cu felul în care regina rezolvă lucrurile, 
răspunse. 

Nu că aş fi avut ceva de spus despre asta. 

— Deocamdată, îmi poți arăta pur şi simplu cum să intru în 
apartamentul lui Hadley, ca să despachetez şi să dorm puţin? 

— Bineînţeles, bineînţeles. Se apropie zorii, aşa că domnul 
Compton trebuie să meargă la cartierul general al reginei ca 
să-şi caute adăpost pentru zi. 

Diantha pornise pe scările pe care puteam doar să mi le 
imaginez. Se ridicau pe latura scurtă a L-ului, care clădea spre 
spatele terenului. 

— Aici e cheia dumitale, domnişoară Stackhouse. Imediat ce 
Diantha coboară, o să te lăsăm singură. O să-l poţi cunoaşte 
pe proprietar mâine. 

— Desigur, am zis, şi m-am târât ținându-mă de balustrada 
din fier forjat. 

Nu era deloc ce-mi imaginasem. Am crezut că Hadley avea un 
apartament asemănător cu unul din cele de la Kingfisher 
Arms, singura clădire de apartamente din Bon Temps. Asta 
aducea mai degrabă cu un conac. 

Diantha mi-a pus geanta sport şi pe cea de voiaj la una dintre 
cele două uşi de la etajul al doilea. Dedesubtul ferestrelor şi 
uşilor de la etaj se întindea o galerie acoperită, largă, ce oferea 
umbră celor ce stăteau la parter. Magia tremura în jurul 
acestor ferestre până la pământ şi al uşilor. Am recunoscut 
acum mirosul şi atingerea ei. Apartamentul fusese sigilat, nu 
doar încuiat. 

Am ezitat cu cheia în mână. 

— Te va recunoaşte, strigă avocatul din curte. 

Aşa că am descuiat neîndemânatică uşa şi am deschis-o larg. 
Aerul cald mă învălui. Apartamentul ăsta stătea închis de 
săptămâni întregi. M-am întrebat dacă aerisise cineva. Nu 
mirosea urât în sensul propriu al cuvântului, doar că aerul era 
închis, aşa că am ştiut că sistemul de climatizare fusese lăsat 


pornit. Am pipăit primprejur după întrerupătorul cel mai 
apropiat, cel al unei lămpi aflate pe un piedestal acoperit cu 
marmură, în dreapta uşii. Am aruncat o lumină aurie asupra 
podelelor din lemn masiv şi a câtorva piese de mobilier 
antichizat (cel puţin, am presupus că nu erau cu adevărat 
vechi). Am mai făcut un pas în apartament încercând să mi-o 
imaginez pe Hadley aici, Hadley care îşi dăduse cu ruj negru 
când îşi făcuse fotografia de absolvire şi care-şi cumpăra 
pantofii de la Payless23. 

— Sookie, zise Bill în spatele meu, anunțându-mă în acest fel 
că stătea chiar în pragul uşii. 

Nu i-am spus că putea să intre. 

— Trebuie să dorm, acum, Bill. Ne vedem mâine. Am 
numărul de telefon al reginei? 

— Cataliades ţi-a pus o carte de vizită în geantă în timp ce 
dormeai. 

— Oh, bine. Păi, noapte bună atunci. 

Şi i-am trântit uşa în nas. Eram nepoliticoasă, dar nu dădea 
semne să plece, iar eu nu aveam chef să vorbesc cu el. M-a 
tulburat faptul că stăteam cu capul în poala lui când m-am 
trezit; era ca şi cum încă am fi fost un cuplu. 

După un minut, i-am auzit paşii coborând scările. Niciodată 
în viața mea nu fusesem mai uşurată să rămân singură. Din 
cauza nopții petrecute în maşină şi a somnului scurt mă 
simțeam dezorientată, răvăşită şi aveam nevoie disperată de o 
periuță de dinți. Era momentul să cercetez locul, scopul cel 
mai important fiind să descopăr baia. 

Am privit atentă în jur. Segmentul mai scurt al L-ului întors 
era sufrageria, în care mă aflam acum. Zona deschisă îngloba 
bucătăria lângă cel mai îndepărtat perete din dreapta. La 
stânga mea, formând partea lungă a L-ului, era un hol cu 
ferestre până-n pământ care se deschideau direct la nivelul 
galeriei. Peretele care forma cealaltă parte era întrerupt de uşi. 

Cu bagajele în mână am pornit pe hol, privind pe fiecare uşă 


23 Lant de magazine de încălțăminte cu prețuri mici. 


deschisă. Nu am găsit întrerupătorul care ar fi luminat holul, 
deşi trebuia să fie unul, din moment ce pe tavan existau lămpi 
la intervale egale. 

Dar prin ferestrele camerelor intra destul din strălucirea lunii 
pentru a-mi permite să văd cât aveam nevoie. Prima cameră 
era o baie, slavă cerului, deşi după o secundă am realizat că 
nu era ceea ce căutam. Era foarte mică şi foarte curată, cu o 
cabină de duş îngustă, un vas de WC şi o chiuvetă; nu vedeam 
cosmetice şi nici lucruri personale. Am trecut pe lângă ea şi 
m-am uitat la următoarea uşă, descoperind că dădea într-o 
încăpere mică, probabil gândită ca o cameră de oaspeți. 
Hadley pusese un birou cu un computer, lucruri care nu prea 
mă interesau. 

Pe lângă divanul îngust, mai era acolo un corp de bibliotecă 
ticsit de cutii şi cărți, şi mi-am promis că voi trece prin ele 
mâine. Uşa următoare era închisă, dar am crăpat-o ca să 
arunc o privire înăuntru, pentru o clipă. Era uşa unei debarale 
cu rafturi pline de lucruri pe care nu am stat să le identific. 

Spre uşurarea mea, uşa următoare era cea a băii principale, 
cu duş, cadă şi o chiuvetă mare, plus o măsuţă de toaletă. Pe 
ea şi în jur erau o mulțime de cosmetice şi mai era şi un 
ondulator electric, încă în priză. Cinci sau şase sticle cu 
parfum erau aliniate pe un raft, iar în coş erau o mulțime de 
şervete mototolite, pline de pete închise la culoare. Mi-am 
apropiat nasul de ele; la nivelul ăsta emanau o duhoare 
alarmantă. Nu puteam înțelege cum de mirosul nu invadase 
întregul apartament. Am luat coşul cu totul, am deschis 
fereastra de pe cealaltă parte a holului şi l-am pus afară. Am 
lăsat lumina aprinsă în baie, pentru că intenționam să mă 
întorc acolo în scurt timp. 

Ultima uşă, în unghi drept față de toate celelalte şi formând 
fundul culoarului, ducea în dormitorul lui Hadley. Era destul 
de mare, deşi nu la fel de mare ca dormitorul meu de-acasă. 
Conţinea un alt dressing plin ochi cu haine. Patul era făcut, 
ceea ce nu era deloc tipic pentru verişoara mea, şi m-am 
întrebat cine pătrunsese în apartament de când Hadley fusese 


omorâtă. Cineva intrase înainte ca locul să fie sigilat cu magie. 
Dormitorul, bineînţeles, era în întuneric complet. Ferestrele 
fuseseră acoperite cu panouri din lemn minunat pictate, iar 
camera avea două uşi, între care era suficient spațiu pentru o 
persoană. 

Mi-am pus gentile pe podea lângă comoda lui Hadley, şi 
m-am învârtit în jurul lor până când mi-am găsit geanta cu 
tampoane şi cosmetice. Înapoi în baie, am scos periuța şi 
pasta din gentuţă şi am savurat plăcerea de a mă spăla pe față 
şi pe dinți. După aceea m-am simțit ceva mai aproape de ceea 
ce înseamnă o ființă umană, dar nu prea mult. Am stins 
lumina din baie şi am tras cuverturile de pe patul care era jos 
şi lat. Cearşafurile m-au uimit atât de tare, încât am rămas cu 
gura căscată. Erau dezgustătoare: satin negru, pentru numele 
lui Dumnezeu! Şi nici măcar nu erau satin adevărat, ci 
material sintetic. Daţi-mi oricând percal sau bumbac 100%. 
Oricum nu aveam să alerg după alte aşternuturi la ora asta a 
dimineţii. Pe lângă asta, dacă erau singurele? 

M-am urcat în patul king-size - mă rog, m-am strecurat în 
patul king-size — şi după ce m-am răsucit o dată sau de două 
ori ca să mă obişnuiesc cu cearşafurile, am reuşit să adorm de 
minune. 


Capitolul 14 


CINEVA MĂ CIUPEA DE UN DEGET de la picior şi spunea: 

— Scoală-te! Scoală-te! 

Am revenit brusc la realitate, deschizând ochii într-o cameră 
necunoscută, plină de soare. O femeie pe care nu o ştiam 
stătea la picioarele patului. 

— Cine naiba eşti tu? 

Eram iritată, dar nu speriată. Nu părea periculoasă. Era cam 
de o vârstă cu mine şi foarte bronzată. Avea părul de culoarea 
alunei, tuns foarte scurt, ochii de un albastru strălucitor şi 
purta pantaloni scurți kaki şi o cămaşă albă care atârna peste 
un maiou corai. Era puţin în avans față de sezon. 

— Sunt Amelia Broadway. Proprietara clădirii. 

— Ce cauţi aici şi de ce mă trezeşti? 

— Noaptea trecută l-am auzit pe Cataliades în curte şi mi-am 
imaginat că te-a adus înapoi, să goleşti apartamentul lui 
Hadley. Voiam să vorbesc cu tine. 

— Şi nu puteai aştepta până mă trezeam? Şi de ce ai folosit 
cheia, în loc să suni la uşă? Ce e în neregulă cu tine? 

Categoric, era uimită. Pentru prima dată, Amelia Broadway 
arăta ca şi cum realiza că ar fi putut gestiona situația mult mai 
bine. 

— Păi, am fost îngrijorată, zise oarecum umil. 

— Da? Şi eu, am răspuns. Bine-ai venit în club! Sunt destul 
de îngrijorată şi acum. Acum ieşi de-aici şi aşteaptă-mă în 
living, bine? 

— Desigur, zise. Pot face asta. 

Mi-am lăsat inima să-şi recapete ritmul normal înainte să mă 
dau jos din pat. Apoi mi-am făcut patul rapid şi am scos câteva 
haine din geantă. Am intrat în baie, aruncându-i o privire 
rapidă musafirului meu neinvitat pe când mergeam din 
dormitor spre baie. Ştergea praful din living cu o cârpă ce 
semăna ciudat de bine cu un tricou bărbătesc din flanel. 
Bii-nee. 


Am făcut duş cât de repede am putut, m-am fardat puţin, în 
grabă, şi am ieşit desculță, dar îmbrăcată cu o pereche de 
jeanşi şi un tricou albastru. 

Amelia Broadway se opri din activitatea sa de curățenie şi se 
holbă la mine. 

— Nu semeni deloc cu Hadley, zise, iar eu nu am putut 
înțelege din tonul ei dacă asta era ceva bun sau ceva rău. 

— Nu sunt deloc ca Hadley, am spus sec. 

— Păi, asta-i bine. Hadley era îngrozitoare, zise pe 
neaşteptate Amelia. Aoleu! Scuze. Sunt lipsită de tact. 

— Serios? 

Am încercat să vorbesc pe un ton neutru, dar se poate să se fi 
strecurat o umbră de sarcasm. 

— Deci, dacă ştii unde-i cafeaua, mă poți conduce acolo? 

Priveam zona bucătăriei pentru prima dată la lumina zilei. 
Avea cărămidă aparentă şi aramă, un blat de lucru din inox şi 
un frigider asortat, şi o chiuvetă cu o baterie care costa mai 
mult decât toate hainele inele. 

Şi toate astea pentru un vampir care nici măcar nu avea 
nevoie de bucătărie. 

— Filtrul lui Hadley e chiar aici, zise Amelia. 

Era negru şi oarecum asortat cu restul. Hadley fusese 
întotdeauna înnebunită după cafea, aşa că mi-am imaginat că 
şi ca vampir va păstra o rezervă din băutura sa favorită. Am 
deschis dulapul de deasupra vasului şi am găsit două cutii de 
Community Coffee?4 şi nişte filtre. Sigiliul argintiu era întreg 
pe prima cutie deschisă, dar cealaltă cutie era deschisă şi pe 
jumătate plină. Am tras în piept aroma minunată a cafelei cu o 
plăcere de nespus. Părea uimitor de proaspătă. 

După ce am umplut filtrul şi am apăsat pe buton ca să 
pornească, am găsit două căni şi le-am pus lângă el. Zaharnița 
era chiar lângă filtru, dar când am deschis-o am găsit doar 
nişte resturi întărite. Am aruncat conținutul în coşul de gunoi 


24 Cea mai răspândită marcă de cafea din SUA; compania a fost 
înființată în urmă cu peste optzeci de ani, în Louisiana. 


în care era un sac, gol. Fusese golit după moartea lui Hadley. 
Poate că Hadley avea nişte lapte praf în frigider? În Sud, 
oamenii care nu-l folosesc constant acolo-l păstrează. 

Dar când am deschis strălucitorul frigider de inox, nu am 
găsit în el nimic altceva decât cinci sticle de Sângeadevărat. 

Nimic nu mi-a confirmat atât de puternic că verişoara mea 
Hadley era vampir când murise. Nu mai cunoscusem pe 
nimeni înainte şi după. A fost un şoc. 

Aveam atâtea amintiri despre Hadley, unele dintre ele fericite, 
altele neplăcute - dar în toate aceste amintiri, verişoara mea 
respira, iar inima-i bătea. Am stat cu buzele strânse, 
holbându-mă la sticlele roşii, până ce mi-am revenit suficient 
ca să închid foarte încet uşa. 

După ce am căutat zadarnic frişca vegetală Cremora prin 
dulapuri, i-am spus Ameliei că speram că-şi bea cafeaua 
amară. 

— Da, e în regulă, zise afectată. 

Se străduia evident să aibă un comportament mai bun, şi 
puteam doar să-i fiu  recunoscătoare pentru asta. 
Proprietăreasa lui Hadley stătea cocoțată pe brațul unuia 
dintre fotoliile cu picioare fusiforme. Tapiţeria era cu adevărat 
drăguță, un material galben, mătăsos, imprimat cu flori 
roşu-închis şi albastre, dar îmi displăcea aspectul fragil al 
mobilei. Îmi plac scaunele care arătă masiv, ca şi cum ar putea 
să țină oameni mari, persoane solide, fără să scârțâie sau să 
pârâie. Îmi place mobila care nu pare că ar fi distrusă dacă aş 
vărsa o cola pe ea, sau dacă se urcă un câine ca să tragă un 
pui de somn. Am încercat să mă aşez pe taburetul de vizavi de 
proprietăreasa. Drăguţ, da. Confortabil, nu. Suspiciuni 
confirmate. 

— Şi tu ce eşti, Amelia? 

— Poftim? 

— Ce eşti? 

— Oh, vrăjitoare. 

— Mi-am imaginat. 

Nu simțisem acel supranatural care vine dinspre creaturile 


ale căror celule le erau schimbate chiar prin natura ființei lor. 
Felul „diferit" al Amaliei era unul dobândit. 

— Tu ai făcut sigiliile de vrajă pe apartament? 

— Da, zise ea, mai degrabă mândră. 

Îmi aruncă o privire de sinceră apreciere. Ştiusem că 
apartamentul fusese păzit cu vrăji; ştiusem că era un membru 
al celeilalte lumi, lumea ascunsă. Poate că eram o ființă 
umană obişnuită, dar eram în cunoştinţă de cauză. Am citit 
aceste gânduri la fel de repede ca şi cum Amelia mi le-ar fi 
împărtăşit direct. Era un transmițător excepţional, la fel de 
curat şi de limpede ca şi tenul ei. 

— În noaptea în care Hadley a murit, avocatul reginei m-a 
sunat. Bineînţeles, dormeam. Mi-a spus să încui chestia asta, 
că Hadley nu se va mai întoarce, dar că regina voia să păstreze 
locul intact pentru moştenitorii ei. Am venit sus şi am început 
să fac curat a doua zi dimineața. 

Purtase şi mănuşi de cauciuc; am putut să văd asta în 
imaginile ei mentale din dimineața de după moartea lui 
Hadley. 

— Ai golit gunoiul şi ai făcut patul? Părea jenată. 

— Da, asta am făcut. Nu am realizat că „intact" însemna 
neatins. Cataliades a venit şi m-a lăsat să o fac. Dar sunt 
fericită că am scos gunoiul de-aici, oricum. E ciudat, pentru că 
cineva a umblat în gunoi în noaptea aia, înainte să-l dau 
gunoierilor. 

— Bănuiesc că nu ştii dacă au luat ceva? mi-a aruncat o 
privire neîncrezătoare. 

— Nu inventariez gunoiul, zise. Adăugă apoi, împotriva 
voinţei ei: 

— A fost tratat cu o vrajă, dar nu ştiu pentru ce era vraja. 

Bine, astea nu erau veşti bune. Amelia n-o recunoştea nici 
măcar în sinea ei; nu voia să se gândească la casă ca fiind ținta 
unui atac supranatural. Amelia era mândră pentru că sigiliile 
ei ținuseră, dar nu se gândise să păzească şi pubela. 

— Oh, am luat toate ghivecele ei şi le-am mutat jos, la mine, 
ca să am mai uşor grijă de ele. Aşa că dacă vrei să le iei cu tine 


înapoi la Cucuieţii din Deal eşti binevenită. 

— Bon Temps, am corectat-o. 

Amelia pufni. Avea față de oraşele mici disprețul unui 
rezident născut într-un oraş mare. 

— Aşadar, tu eşti proprietara acestei clădiri... când i-ai 
închiriat etajul lui Hadley? 

— Cam acum un an. Era deja vampir, zise Amelia. Şi era 
iubita reginei, era deja de ceva vreme. Aşa că m-am gândit că 
era o bună asigurare, ştii? Nimeni nu va ataca iepuraşul 
reginei, corect? Şi nici nu-i va sparge nimeni casa. 

Am vrut să întreb cum de Amelia îşi permitea un loc atât de 
drăguţ, dar era prea nepoliticos ca să-mi iasă de pe buze. 

— Aşadar, te întreţii din afacerea cu vrăjitoria? am întrebat în 
loc de altele, încercând să par doar vag interesată. 

A ridicat din umeri, dar părea încântată că am întrebat. Deşi 
mama ei îi lăsase o groază de bani, Amelia era încântată că se 
întreținea singură. Am auzit clar, ca şi cum ar fi spus-o cu 
voce tare. 

— Da, trăiesc din asta, zise, încercând un ton modest care 
însă nu i-a reuşit. 

Muncise din greu ca să devină vrăjitoare. Era mândră de 
puterea ei. 

Era ca şi cum aş fi citit o carte. 

— Dacă lucrurile nu merg prea bine, ajut un prieten care are 
un magazin de magie chiar în Jason Square. Ghicesc viitorul 
acolo, recunoscu. Şi uneori conduc turiştii într-un tur magic al 
oraşului New Orleans. Asta poate fi distractiv, şi dacă-i sperii 
suficient, obţii bacşişuri mari. Aşa că dintr-una-ntr-alta mă 
descurc. 

— Faci magie adevărată, am spus, iar ea a încuviințat 
fericită. Pentru cine? am întrebat. Din moment ce lumea reală 
nu admite că e posibil. 

— Supranaturalii plătesc foarte bine, zise, surprinsă că 
trebuia să întreb. 

Nu aveam cu adevărat nevoie, dar era mai uşor să-i dirijez 
gândurile dacă o întrebam cu voce tare. 


— Vampirii şi vârcolacii mai ales. Vreau să zic, lor nu le plac 
vrăjitoarele, dar mai ales vampirii îşi doresc fiecare mic avantaj 
pe care-l pot avea. Restul nu sunt la fel de organizați. 

Cu o mişcare a mâinii sale îi anulă pe cei mai slabi ai lumii 
supranaturale, vârcolacii-liliac, teriantropii şi aşa mai departe. 
Nu lua în calcul puterea celorlalți supra, ceea ce era o 
greşeală. 

— Dar zânele? am întrebat curioasă. 

— Lor le e suficientă magia lor, zise ridicând din umeri. Ele 
nu au nevoie de mine. Ştiu că cineva ca tine cu greu poate 
accepta că există talente care sunt invizibile şi naturale, care 
anulează tot ce ai fost învățată de către familie. 

Am pufnit oarecum a dispreț. Cu siguranță, ea nu ştia nimic 
despre mine. Nu ştiam despre ce vorbiseră ea şi cu Hadley, dar 
cu siguranță nu fusese despre familia lui Hadley. Când ideea 
asta îmi trecu prin gând, un clopoțel sună în mintea mea, unul 
care spunea că această idee trebuia cercetată. Dar l-am dat 
deoparte ca să mă gândesc la el mai târziu. Chiar acum 
trebuia să mă descurc cu Amelia Broadway. 

— Aşadar, spui că ai abilități supranaturale puternice? am 
întrebat. 

Puteam să simt cum era invadată de un val de mândrie. 

— Am nişte abilități, spuse modestă. De exemplu, am pus o 
vrajă de stază pe acest apartament când nu am putut să-l 
termin de curățat. Şi, deşi a fost închis luni întregi, nu miroase 
a nimic aici, nu-i aşa? 

Asta explica lipsa mirosului de la şervetele pătate. 

— Şi faci vrăji pentru supranaturali, ghiceşti viitorul în 
Jackson Square şi uneori faci pe ghidul. Nu sunt chiar nişte 
ocupații oarecare, am zis. 

— Corect, încuviință fericită şi mândră. 

— Aşadar, îţi faci propriul program, am spus. 

Am perceput uşurarea din mintea Ameliei, uşurarea că nu 
mai trebuia să meargă la birou, deşi petrecuse o perioadă de 
trei ani la oficiul poştal, până să devină o vrăjitoare adevărată. 

— Da. 


— Deci mă vei ajuta să golesc apartamentul lui Hadley? Aş fi 
fericită să te plătesc. 

— Păi, sigur că te ajut. Cu cât scap de lucrurile ei mai 
devreme, cu atât mai repede pot închiria apartamentul. Cât 
despre plată, mai bine aşteptăm să vedem cât timp o să 
muncesc. Uneori primesc, să zicem... telefoane de urgenţă. 

Amelia îmi zâmbi, un zâmbet potrivit pentru o reclamă la 
pastă de dinți. 

— Regina nu a plătit chiria de când a murit Hadley? 

— Ba da, a plătit-o. Dar mă ia cu frisoane când mă gândesc la 
lucrurile lui Hadley. Şi au fost câteva încercări de spargere. 
Ultima, doar cu vreo două zile în urmă. 

Mi-a pierit orice urmă de zâmbet. 

— M-am gândit la început, se bâlbâi Amelia în continuare, că 
atunci când moare cineva şi anunțul morții apare în ziar, în 
timpul înmormântării au loc spargeri. Bineînţeles că nu apar 
necrologuri pentru vampiri, cred că fiindcă sunt deja morți sau 
pentru că ceilalți vampiri nu trimit aşa ceva la ziar... ar fi 
interesant să vezi cum se descurcă. De ce nu încerci să trimiți 
câteva rânduri despre Hadley? Dar ştii cum bârfesc vampirii... 
sunt câteva persoane care au auzit că era categoric moartă, 
moartă pentru a doua oară. Mai ales după ce Waldo a dispărut 
de la curte. Şi toată lumea ştia că nu-i păsa de Hadley. Şi 
atunci, vampirii nici nu au înmormântări. Aşa că nu cred că 
spargerea a avut vreo legătură. Oraşul New Orleans are o rată 
a criminalității destul de ridicată. 

— Oh, l-ai cunoscut pe Waldo, am spus, ca să o întrerup. 

Waldo, cândva favoritul reginei — nu în pat, ci ca lacheu, cred 
—, s-a simțit ofensat ca locul să-i fie luat de verişoara mea 
Hadley. Când Hadley a rămas favorita reginei o perioadă fără 
precedent de lungă, Waldo a atras-o în Cimitirul Numărul Unu 
din St. Louis, pretinzând că urmau să o trezească din morți pe 
cunoscuta regină a voodoo-lui din New Orleans. În schimb, a 
omorât-o pe Hadley şi a dat vina pe Frăția Soarelui. Domnul 
Cataliades m-a îndreptat în direcția potrivită până mi-am dat 
seama de vinovăția lui Waldo, iar regina mi-a dat ocazia să-l 


execut eu însămi pe Waldo - asta era ideea reginei despre ce 
înseamnă o mare favoare. Am renunțat la ea. Dar el era acum 
mort definitiv, ca şi Hadley. M-am cutremurat. 

— Da, îl cunosc mai bine decât aş vrea, zise, cu sinceritatea 
care părea să fie caracteristica de bază a Ameliei Broadway. 
Dar văd că vorbeşti la trecut despre el... Să îndrăznesc să sper 
că Waldo şi-a atins destinația finală? 

— Poţi, i-am spus. Îndrăzneşte. 

— Uraaa! exclamă fericită. Măi, măi, măi. 

Cel puţin, înseninasem ziua cuiva. Puteam vedea în 
gândurile Ameliei cât de mult îi displăcea vampirul cel bătrân, 
şi n-o învinovățeam. Fusese dezgustător. Amelia era genul de 
femeie hotărâtă, ceea ce însemna că era o vrăjitoare 
formidabilă. Dar acum ar fi trebuit să se gândească la alte 
posibilități legate de mine, şi nu o făcea. E un dezavantaj să te 
concentrezi doar asupra unui singur lucru. 

— Aşadar, vrei să goleşti apartamentul lui Hadley deoarece 
crezi că locuința nu va mai fi astfel o ţintă? Pentru hoţii care 
au aflat de moartea lui Hadley? 

— Exact, zise, luând o ultimă înghiţitură din cafea. Îmi place 
să ştiu şi că mai e cineva aici. Apartamentul gol îmi dă fiori. 
Cel puţin, vampirii nu lasă fantome în urmă. 

— Nu ştiam asta, am spus. 

Şi nici nu mă gândisem vreodată la aşa ceva. 

— Fără fantome de vampiri, zise sec Amelia. Niciuna. 
Contează pe oameni ca să lase o fantomă în urmă. Hei, vrei 
să-ți citesc viitorul? Ştiu, ştiu, e oarecum înspăimântător, dar 
promit, sunt bună la asta! 

Se gândea că ar fi distractiv să-mi tragă o sperietură aşa cum 
le făcea turiştilor, din moment ce nu voi sta în New Orleans 
prea mult; credea de asemenea că, cu cât va fi mai drăguță cu 
mine, cu atât mai repede voi curăța apartamentul lui Hadley, 
ca să se poată folosi din nou de el. 

— Sigur, am spus încet. Poţi să-mi ghiceşti viitorul acum 
dacă vrei. 

Asta putea să constituie o evaluare a talentului Ameliei. Cu 


siguranță, nu semăna deloc cu stereotipul vrăjitoarei. Amelia 
părea curată şi strălucitoare şi sănătoasă, ca o casnică fericită 
din suburbii, cu un Ford Explorer şi un setter irlandez. Dar cât 
ai clipi, Amelia scoase din buzunarul pantalonilor săi scurți un 
pachet de tarot şi-l puse pe măsuţa de cafea. 

Începu să aşeze cărțile într-un mod rapid şi profesionist care 
nu avea nici un înțeles pentru mine. 

După ce se uită cam un minut la cărți, nu-şi mai plimbă 
privirea de la o carte la alta, ci şi-o fixă asupra mesei. Fața i se 
înroşi; închise ochii, ca şi cum s-ar fi simțit umilită. 
Bineînţeles că era. 

— Bine, zise în cele din urmă, cu o voce calmă şi fără 
expresie. Ce eşti? 

— Telepat. 

— Întotdeauna fac presupuneri! De ce nu învăţ odată! 

— Nimeni nu crede că sunt înspăimântătoare, am spus 
încercând să par blajină, iar ea se cutremură. 

— Păi, n-o să mai fac aceeaşi greşeală din nou, zise. Păreai să 
ştii mai multe despre supra decât oamenii obişnuiţi. 

— Şi învăţ în fiecare zi tot mai mult. 

Chiar şi pentru urechile mele propria-mi voce părea sinistră. 

— Acum va trebui să-i spun supraveghetorului meu că am 
zbârcit-o, zise proprietăreasa. 

Părea tristă pe cât era asta de posibil pentru ea. Nu prea 
mult. 

— Ai un... mentor? 

— Da, o vrăjitoare mai în vârstă care urmăreşte oarecum 
progresele noastre ca profesionişti în primii trei ani. 

— De unde ştii când ajungi profesionist? 

— Oh, trebuie să treci examenul, explică Amelia, 
ridicându-se în picioare şi îndreptându-se spre chiuvetă. 

Cât ai zice peşte, spălase cana de cafea şi filtrul, le pusese în 
scurgător şi ştersese chiuveta. 

— Aşadar, începem să împachetăm mâine? am întrebat. 

— De ce nu chiar acum? 

— Mi-ar plăcea să trec eu mai întâi prin lucrurile lui Hadley, 


am spus încercând să nu par iritată. 

— Oh. Sigur că da. 

Încerca să arate ca şi cum s-ar fi gândit deja la asta. 

— Şi cred că va trebui să mergi la regină în seara asta, nu? 

— Nu ştiu. 

— Oh, pun pariu că te aşteaptă. Aseară a fost aici cu tine un 
vampir înalt, brunet şi frumos? Cu siguranță, îmi pare 
cunoscut. 

— Bill Compton, am zis. Da, a trăit în Louisiana ani buni şi a 
făcut câteva treburi pentru regină. 

Se uită la mine uimită. 

— Oh, am crezut că o cunoştea pe verişoara ta. 

— Nu, am spus. Mulţumesc că m-ai trezit ca să mă pot apuca 
de lucru şi mulțumesc că vrei să mă ajuti. 

Era încântată că pleca, pentru că nu fusesem aşa cum se 
aşteptase, şi voia să se gândească la mine şi să dea nişte 
telefoane surorilor vrăjitoare din zona Bon Temps. 

— Holly Clearly, am spus. Ea e cea pe care o cunosc cel mai 
bine. 

Amelia icni şi spuse la revedere, cu glas tremurat. Plecă la fel 
de brusc cum venise. 

Dintr-odată, m-am simţit bătrână. Abia apărusem şi într-o 
oră transformasem o tânără vrăjitoare fericită într-o femeie 
anxioasă. 

Dar în timp ce scoteam un caiet şi un creion — exact de-acolo 
de unde trebuiau să fie, adică din sertarul cel mai apropiat de 
telefon - ca să-mi schițez un plan de acțiune, m-am consolat 
cu gândul că Amelia avusese mare nevoie de palma mentală pe 
care i-o dădusem. Dacă n-ar fi venit de la mine, ar fi putut veni 
de la cineva care chiar îi voia răul. 


Capitolul 15 


AVEAM NEVOIE DE CUTII, asta era sigur. Aşadar, aveam 
nevoie de bandă adezivă, multă, şi un marker, şi probabil o 
foarfecă. Şi, în cele din urmă, aveam nevoie de o camionetă 
care să transporte tot ce împachetam în Bon Temps. Îl puteam 
ruga pe Jason să conducă, sau puteam închiria o camionetă, 
sau îl puteam întreba pe domnul Cataliades dacă ştia vreuna 
pe care să o împrumut. Dacă se adunau multe lucruri, 
probabil că voi închiria o maşină şi o remorcă. Nu mai făcusem 
niciodată asta, dar cât de greu putea să fie? Din moment ce nu 
aveam chiar acum un mijloc de locomoțţie la dispoziţie, nu 
exista nici o modalitate să obțin cele necesare. Dar la fel de 
bine aş fi putut începe să sortez, din moment ce, cu cât 
terminam mai devreme, cu atât mai repede mă puteam 
întoarce la muncă, departe de vampirii din New Orleans. Eram 
bucuroasă, într-un colț al minţii mele, că venise şi Bill. Oricât 
de furioasă aş fi fost uneori pe el, îmi era apropiat. În fond, era 
primul vampir pe care-l întâlnisem vreodată, şi încă mi se mai 
părea miraculos felul în care se întâmplase totul. 

Intrase în bar şi fusesem fascinată de faptul că nu-i puteam 
auzi gândurile. Apoi, mai târziu în aceeaşi seară, îl salvasem 
de secătuitori. Am oftat gândindu-mă cât de bine fusese totul 
până când îl chemase cea care-l făcuse vampir, Lorena, acum 
şi ea moartă definitiv. 

M-am scuturat. Nu era momentul pentru o călătorie printre 
amintiri. Era timpul pentru acţiune şi decizii. Am hotărât să 
încep cu hainele. 

După cincisprezece minute, mi-am dat seama că avea să-mi 
fie uşor cu hainele. Pe cele mai multe dintre ele aveam să le 
dau. Nu numai că gusturile mele erau radical diferite de ale ei, 
dar ea avusese şolduri mai înguste şi sâni mai mici, iar 
culoarea pielii ei era diferită de a mea. Lui Hadley îi plăcuseră 
hainele în culori închise, dramatice, iar eu eram o persoană 
mai discretă. M-am întrebat în legătură cu una sau două bluze 


şi fuste subțiri şi negre, dar când le-am probat arătam ca unii 
dintre fanii colților care se învârteau prin barul lui Eric. Nu era 
imaginea pe care mi-o doream. În grămada „de păstrat" am 
pus doar o mână de maiocuri, vreo două perechi de pantaloni 
scurți şi pantaloni de pijama. 

Am găsit o cutie mare cu saci de gunoi pe care i-am folosit ca 
să împachetez hainele. Pe măsură ce terminam cu fiecare sac, 
îl scoteam pe hol ca să păstrez ordinea în apartament. 

Era aproape de prânz când m-am apucat de treabă, iar orele 
au trecut rapid după ce am descoperit cum să pornesc 
CD-playerul lui Hadley. O mare parte din muzica pe care o 
avea era cântată de artişti care nu se număraseră niciodată 
printre preferații mei, asta nu era nici o surpriză - dar era 
interesant să-i ascult. Avea o grămadă de CD-uri: No Doubt, 
Nine Inch Nails, Eminem, Usher. 

Ajunsesem la sertarele din dormitor când a început să se 
întunece. Am luat o pauză de un moment ca să stau în 
înserarea plăcută şi să urmăresc oraşul cum se pregăteşte 
pentru orele nopţii. New Orleans era acum oraşul nopții. 
Întotdeauna fusese un oraş cu o viață de noapte zgomotoasă şi 
colorată, dar acum era un centru pentru ne-vii, astfel încât 
întregul său caracter se schimbase. Jazzul de pe Bourbon 
Street era acum interpretat, în cea mai mare parte, de mâini 
care văzuseră ultima dată lumina soarelui cu multe decenii în 
urmă. Puteam auzi sunetul pierdut al notelor, muzica plăcută 
a depărtărilor. Am stat pe un scaun şi am ascultat un 
moment, şi am sperat că voi ajunge să văd ceva din oraş cât 
eram aici. Acesta nu seamănă cu nici un alt oraş din America; 
nu semăna nici înainte de venirea vampirilor, şi nici acum, 
după apariția lor. Am oftat şi mi-am dat seama că mi-era 
foame. Bineînţeles, Hadley nu avea nici un fel de mâncare în 
apartament, şi nu aveam să încep să beau sânge. Detestam să 
trebuiască să-i cer ceva Ameliei. În seara asta, oricine ar fi 
venit să mă ducă la regină poate mă ajuta să trec şi pe la 
magazinul alimentar. Oare nu era cazul să fac un duş şi să mă 
schimb? 


Când m-am întors să intru în apartament, am zărit şervetele 
mucegăite pe care le dădusem afară seara trecută. Miroseau 
mult mai puternic, ceea ce m-a surprins. Aş fi crezut că 
mirosul mai dispăruse până acum. În schimb, mi s-a tăiat 
respirația de dezgust când m-am aplecat să iau coşul să-l bag 
înăuntru. Intenţionam să le spăl. Într-un colț al bucătăriei 
exista unul din acele seturi cu maşină de spălat şi uscător, cu 
uscătorul deasupra. Ca un turn al curăţeniei. 

Am încercat să scutur şervetele, dar se uscaseră, formând o 
grămadă rigidă şi compactă. Exasperată, am tras de unul din 
colțurile unuia dintre şervete, şi, cu puţină rezistenţă, chestia 
care ținea şervetele la un loc şi mucegaiul albastru cedară în 
fața ochilor mei. 

— Oh, rahat, am spus cu voce tare în apartamentul tăcut. 
Oh, nu. 

Fluidul care se uscase şi lipise şervetele era sânge. 

— Oh, Hadley, am zis. Ce ai făcut? 

Mirosul era la fel de îngrozitor ca şi şocul. M-am aşezat la 
masa mică din bucătărie. Urme de sânge uscat căzuseră pe 
podea şi se lipiseră de brațele mele. Nu puteam citi gândurile 
unui şervet, pentru numele lui Dumnezeu. Calitatea mea 
nu-mi era de nici un folos. Aveam nevoie de... o vrăjitoare. 
Cum ar fi cea pe care o pedepsisem şi o trimisesem la 
plimbare. Îhî, exact ca aia. 

Dar mai întâi trebuia să verific întregul apartament, ca să văd 
dacă-mi mai rezerva şi alte surprize. 

Oh, da. Îmi rezerva. 

Cadavrul era în debaraua din hol. 

Nu se simțea nici un miros, deşi cadavrul, un bărbat tânăr, 
probabil că stătuse acolo tot timpul cât verişoara mea fusese 
moartă. Poate tânărul era un demon? Dar nu semăna deloc cu 
Diantha sau Gladiola, sau cu domnul Cataliades, că tot veni 
vorba. Dacă şervetele începuseră să miroasă, ai crede că... oh, 
poate aveam pur şi simplu noroc. Şi asta era o problemă la 
care trebuia să aflu răspuns, şi bănuiam că aveam să-l găsesc 
jos, la parterul casei. 


Am bătut la uşa Ameliei. A răspuns imediat şi am văzut peste 
umărul ei că apartamentul, deşi, bineînţeles, era la fel ca al lui 
Hadley, era plin de culori vii şi de energie. Îi plăceau galbenul, 
şi bejul, şi coraiul, şi verdele. Mobila ei era modernă şi cu 
tapițerie moale, iar părțile din lemn fuseseră peste măsură de 
lustruite. Aşa cum bănuisem, nu găseai nici o pată în 
apartamentul Ameliei. 

— Da? zise într-un fel oarecum supus. 

— Bine, am zis ca şi cum aş fi adus o creangă de măslin. Am 
o problemă şi bănuiesc că şi tu ai una. 

— De ce spui asta? întrebă. 

Expresia ei deschisă dispăruse, ca şi cum o figură neutră 
m-ar fi ținut departe de mintea ei. 

— Ai pus o vrajă de stază pe apartament, nu-i aşa? Ca să 
păstrezi totul exact cum era. Înainte să-l sigilezi împotriva 
intruşilor? 

— Da, zise precaută. Ţi-am spus asta. 

— Nimeni nu a fost în apartament din noaptea în care a 
murit Hadley? 

— Nu pot să-ţi dau cuvântul meu, pentru că presupun că o 
vrăjitoare sau un vrăjitor foarte bun ar fi putut să împrăştie 
vraja mea. Dar, din câte ştiu eu, nimeni nu a fost aici. 

— Aşadar, nu ştii că ai sigilat un cadavru înăuntru? Nu ştiu 
la ce fel de reacție mă aşteptam, dar Amelia a fost destul de 
relaxată. 

— Bine, zise sec. Poate că a şi înghițit în sec. Bine. Cine este? 

Pleoapele îi fluturară ceva mai mult. Poate nu era chiar atât 
de relaxată. 

— Chiar nu ştiu, am spus atentă. Va trebui să mergi să vezi. 

În timp ce urcam scările, am continuat. 

— A fost omorât acolo, iar mizeria a fost curățată cu 
şervetele. Erau în coş. 

I-am povestit cum găsisem şervetele. 

— Holly Cleary mi-a spus că i-ai salvat viața fiului ei, zise 
Amelia. 

Asta m-a luat pe nepregătite. Şi m-a făcut să mă simt 


îngrozitor. 

— Poliția l-ar fi găsit până la urmă, am spus. Eu doar am 
grăbit lucrurile puţin. 

— Doctorul i-a spus lui Holly că dacă fiul ei nu ar fi ajuns la 
spital atunci, sângerarea din creier nu s-ar fi oprit la timp, zise 
Amelia. 

— Atunci e bine, am spus cât se poate de jenată. Cum se 
simte Cody? 

— Bine, zise vrăjitoarea. O să fie bine. 

— Intre timp, avem o problemă chiar aici, i-am amintit. 

— Bine, hai să vedem cadavrul. 

Amelia se străduia din răsputeri să aibă un ton neutru. 

Îmi plăcea oarecum vrăjitoarea asta. 

Am condus-o la debara. Lăsasem uşa deschisă. A păşit 
înăuntru. Nu a scos un sunet. Când a ieşit, bronzul ei 
strălucitor avea o uşoară nuanţă verzuie. Se sprijini de perete. 

— Este un vârcolac, rosti încet, o clipă mai târziu. Vraja pe 
care o pusese peste apartament păstrase totul proaspăt. 
Sângele începuse să miroasă puţin înainte ca vraja să fie 
aruncată, iar când eu am intrat în apartament vraja fusese 
ruptă. Acum şervetele miroseau a putreziciune. Corpul nu 
avea încă nici un miros, ceea ce m-a surprins puțin, dar mi-am 
imaginat că va avea dintr-o clipă într-alta. Cu siguranţă, 
corpul se va descompune rapid acum, că fusese eliberat de 
magia Ameliei, iar ea încerca din răsputeri să nu sublinieze cât 
de bine lucrase. 

— Îl cunoşti? 

— Da, îl cunosc, zise. Comunitatea supranaturală nu este 
atât de mare, nici chiar în New Orleans. E Jake Purifoy. 
Asigura paza la nunta reginei. 

Trebuia să mă aşez. Am ieşit din debara şi am alunecat pe 
perete în jos în fața Ameliei. Ea stătea lipită de zidul opus. Abia 
dacă ştiam de unde să încep cu întrebările. 

— Asta însemnând atunci când s-a căsătorit cu regele 
Arkansasului? 

Mi-am amintit ce spusese Felicia, şi fotografia de nuntă pe 


care o văzusem în albumul lui Al Cumberland. Sub acea 
coafură elaborată se afla regina? Când Quinn a pomenit de 
aranjamentele pentru o nuntă în New Orleans, la nunta asta 
se referea? 

— Regina, după spusele lui Hadley, este bi, îmi explică 
Amelia. Aşa că da, s-a căsătorit cu un tip. Acum au o alianță. 

— Nu pot avea copii, am spus. 

Ştiu, asta era evident, dar nu înțelegeam treaba cu alianța. 

— Nu, dar dacă nu le înfige nimeni o țeapă în inimă, vor trăi 
veşnic, aşa că moştenirea nu e un subiect important, zise 
Amelia. Durează luni, chiar ani de negocieri, ca să se 
stabilească regulile pentru o astfel de nuntă. Contractul poate 
dura la fel de mult. Amândoi trebuie să-l semneze. Asta e o 
ceremonie plină de fast care are loc înaintea nunții. De fapt, nu 
trebuie să-şi petreacă viețile împreună, ştii, dar trebuie să se 
viziteze de vreo două ori pe an. Vizite conjugale. 

Oricât de fascinantă ar fi fost toată povestea, era pe lângă 
subiect în acest moment. 

— Aşadar, tipul ăsta din dulap făcea parte din forțele de 
securitate. 

Lucrase pentru Quinn? Nu spusese Quinn că unul dintre 
angajaţii lui dispăruse în New Orleans? 

— Da, nu am fost invitată la nuntă, evident, dar am ajutat-o 
pe Hadley să se îmbrace. Ela venit să o ia. 

— Jake Purifoy a venit să o ia pe Hadley la nuntă? 

— Da. Era pus la patru ace în noaptea aia. 

— Şi era noaptea nunții. 

— Da, în noaptea de dinaintea morții lui Hadley. 

— L-ai văzut plecând? 

— Nu, eu doar... Nu. Am auzit maşina oprind. Am privit pe 
fereastra livingului şi l-am văzut pe Jake intrând. ÎI 
cunoşteam, oarecum din întâmplare. Am o prietenă care ieşea 
cu el. M-am întors la ce făceam în momentul ăla, cred că mă 
uitam la televizor, şi după un timp am auzit maşina plecând. 

— Deci se poate ca el să nu fi plecat deloc. Se holbă la mine 
cu ochii mari. 


— Se poate, recunoscu, în cele din urmă, cu o voce ca şi cum 
i s-ar fi uscat complet gâtul. 

— Hadley era singură când a venit să o ia, corect? 

— Când am coborât din apartament, am lăsat-o singură 
acolo. 

— Eu am venit aici doar ca să golesc apartamentul verişoarei 
mele, am spus, privindu-mi picioarele goale. (Nu-mi plăcea 
prea mult de ea, oricum.) Acum, am un cadavru în brațe. 
Ultima dată când am scăpat de un cadavru, i-am spus 
vrăjitoarei, am avut un ajutor mare şi puternic şi am înfăşurat 
cadavrul în perdeaua de la duş. 

— Aşa ai făcut? rosti pierită Amelia. 

Nu părea prea fericită să intre în posesia acestei informații. 

— Da, am încuviințat. Nu-l omorâserăm noi. Doar a trebuit 
să scăpăm de cadavru. Am crezut că vom fi acuzați de moartea 
lui, ba chiar sunt sigură că am fi fost. 

M-am mai holbat puţin la lacul de pe unghiile mele de la 
picioare. Făcusem o treabă bună la început, un roz plăcut, 
strălucitor, dar acum trebuia fie împrospătat, fie şters. Am 
încetat să mă gândesc la alte lucruri şi, deprimată, am 
contemplat cadavrul. Zăcea în dulap întins pe podea, împins 
sub cel mai de jos raft. Bănuiam că Jake Purifoy fusese un 
bărbat frumos. Avea părul castaniu-închis şi o constituție 
atletică. Deşi fusese îmbrăcat pentru o nuntă formală, şi 
Amelia spusese că arăta foarte bine, acum era dezbrăcat. O 
întrebare minoră: unde-i erau hainele? 

— Am putea s-o sunăm pe regină, zise Amelia. În fond, 
cadavrul a fost aici, şi fie Hadley l-a ucis, fie l-a ascuns. În nici 
un caz nu ar fi putut muri în noaptea în care s-a dus cu Waldo 
la cimitir. 

— De ce nu? 

Am avut brusc un gând îngrozitor. 

— Ai un telefon mobil? am întrebat ridicându-mă în picioare 
în timp ce vorbeam. 

Amelia îmi confirmă că avea. 

— Sună la palatul reginei. Spune-le să trimită pe cineva chiar 


acum. 

— Ce?! 

Avea o privire confuză, dar continua să formeze numerele. 

Privind în dulap, am putut vedea degetele cadavrului 
chircindu-se. 

— Se trezeşte, am spus liniştită. I-a luat doar o secundă să 
priceapă. 

— Aici e Amelia Broadway de pe Chloe Street! Trimiteţi un 
vampir mai vechi imediat, ţipă în telefon. Un nou vampir se 
trezeşte! 

Acum vampirul era în picioare şi am fugit amândouă spre 
uşă. 

Nu am reuşit să scăpăm. 

Jake Purifoy se afla pe urmele noastre şi era înfometat. 

Din moment ce Amelia era în urma mea (eu aveam un pas 
avans), s-a aplecat să o apuce de gleznă. Ea a ţipat în timp ce 
se prăbuşea, iar eu m-am întors să o ajut. Nu m-am gândit 
deloc, pentru că altfel, dacă aş fi făcut-o, aş fi continuat să 
merg spre uşă. Degetele noului vampir erau încleştate ca o 
cătuşă pe glezna dezgolită a Ameliei, iar el o trăgea pe podeaua 
lustruită. Ea zgâria cu degetele podeaua, încercând să 
găsească ceva care să-i oprească înaintarea către gura lui, larg 
deschisă, cu colții complet ieşiţi, oh, Doamne! Am apucat-o de 
încheieturi şi am început să trag. Nu-l cunoscusem pe Jake 
Purifoy când era în viață, aşa că nu ştiam cum fusese. Şi nu 
puteam găsi nimic uman rămas pe chipul său, nimic la care 
puteam face apel. 

— Jake! am strigat. Jake Purifoy! Trezeşte-te! 

Bineînţeles că asta nu ne-a fost de nici un ajutor. Jake se 
transformase în ceva ce nu era un coşmar, ci un permanent... 
altceva, şi nu putea fi trezit din această stare. Scotea un sunet 
de genul mrr-mrr-mrr — era cel mai înfometat tip pe care-l 
văzusem vreodată, apoi muşcă din pulpa Ameliei, iar aceasta 
ţipă. 

Era ca şi cum ar fi prins-o un rechin. Dacă mai trăgeam de 
ea, el ar fi putut să smulgă bucata pe care dinții săi o 


apucaseră. Acum sugea din rana de la picior, iar eu îl pocneam 
în cap cu călcâiul, blestemând lipsa pantofilor. Am lovit cu 
toată forța, iar pe noul vampir nu l-a deranjat deloc. A scos un 
sunet de protest, dar a continuat să sugă, iar vrăjitoarea țipa 
întruna din cauza durerii şi a şocului. Pe masa din spatele 
unuia dintre fotolii era un sfeşnic, un sfeşnic înalt, din sticlă, 
greu. Am smuls lumânarea din el, l-am apucat cu ambele 
mâini şi l-am lovit în cap pe Jake Purifoy cu toată forța de care 
eram în stare. Sângele începu să-i curgă din rană, foarte încet; 
aşa sângerează vampirii. Sfeşnicul se sparse cu o pocnitură, 
iar eu am rămas cu mâinile goale şi cu un vampir furios. Şi-a 
ridicat fața mânjită de sânge ca să se holbeze la mine, şi sper 
că nu voi mai vedea vreodată în viaţa mea o astfel de privire. ÎI 
apucase o furie nebună, parcă era un câine turbat. 

Dar dădu drumul piciorului Ameliei, iar ea începu să se 
îndepărteze târându-se. Era evident rănită, şi se târa destul de 
încet, dar făcea efortul. Lacrimi îi alunecau pe față, iar 
respirația ei se auzea puternic, aspră în tăcerea nopţii. Am 
auzit o sirenă apropiindu-se şi am sperat că venea spre noi. 
Deşi avea să fie prea târziu. Vampirul se arunca acum asupra 
mea ca să mă doboare, iar eu nu am avut timp să mă mai 
gândesc la nimic. 

M-a muşcat de mână şi am crezut că dinții îmi vor intra în os. 
Dacă nu aş fi ridicat brațul, şi-ar fi înfipt dinţii în gâtul meu şi 
asta mi-ar fi fost fatal. Era de preferat brațul, dar în acest 
moment durerea era atât de intensă încât aproape am leşinat, 
şi era mai bine să nu fac asta. Corpul lui Jake Purifoy zăcea 
greu peste al meu, iar mâinile sale îmi apăsau brațul liber pe 
podea. Dar un alt fel de foame se trezea în noul vampir, iar eu 
i-am simţit dovada apăsându-mi coapsa. Îşi eliberă o mână ca 
să mă tragă de pantaloni. 

Oh, nu... asta era rău. O să mor în următoarele câteva 
minute, aici în New Orleans, în apartamentul verişoarei mele, 
departe de prieteni şi familie. 

Faţa şi mâinile noului vampir erau pline de sânge. 

Amelia se târa curajoasă pe podea spre noi, cu sângele 


şiroindu-i din picior. Ar fi trebuit să fugă, din moment ce nu 
mă putea salva. Gata cu sfeşnicele. Dar Amelia avea o altă 
armă, iar ea întinse o mână ce tremura violent, ca să atingă 
vampirul. „Utinam hic sanguis în ignem commutet!?5 Strigă. 

Vampirul se trase în spate, ţipând şi zgâriindu-şi fața, care fu 
brusc acoperită de mici flăcări şerpuitoare, albastre. 

Şi poliţia intră pe uşă. 

Şi ei erau tot vampiri. 

Pentru un moment interesant, ofițerii de poliție au crezut că 
noi l-am atacat pe Jake Purifoy. Amelia şi cu mine, sângerând 
şi țipând, stăteam lipite de zid. Dar, între timp, vraja Ameliei 
aruncată asupra tânărului ne-viu şi-a pierdut eficacitatea, iar 
acesta s-a repezit la cel mai apropiat polițist în uniformă, care 
se întâmpla să fie o femeie de culoare, cu un spate drept şi 
mândru şi un nas acvilin. Poliţista îşi scoase bastonul şi-l 
folosi cu o neglijență disprețuitoare față de dinţii noului 
vampir. Partenerul ei, un bărbat foarte scund, a cărui piele era 
de culoarea caramelei, bâjbâia să deschidă o sticlă de 
Sângeadevărat prinsă la centură ca orice altă unealta. Îi 
smulse capacul cu dinții, şi-i puse gâtul de cauciuc în gura 
flămândă a lui Jake Purifoy. Brusc, se făcu linişte, în timp ce 
noul vampir sugea conținutul sticlei. Noi ceilalți am rămas 
gâfâind şi sângerând. 

— O să fie liniştit acum, zise femeia ofițer, ritmul vocii sale 
spunându-mi că era mai mult africană decât americană. Cred 
că l-am îmblânzit. 

Amelia şi cu mine ne-am prăbuşit la podea, după ce bărbatul 
ofițer ne-a făcut un semn cu capul ca să ne dea de ştire că 
pericolul trecuse. 

— Scuze că ne-am înşelat asupra infractorului, zise cu o voce 
la fel de caldă ca untul topit. Doamnelor, sunteți bine? 

Era un lucru bun că vocea îi era atât de liniştitoare, căci avea 
colții scoşi. Cred că plăcerea sângelui şi violența 
determinaseră această reacție, dar era tulburătoare la un 


25 Fie ca acest sânge să se transforme în foc (lat. În original). 


ofițer de poliție. 

— Cred că nu, am spus. Amelia sângerează destul de rău şi 
cred că şi eu la fel. 

Muşcătura nu mă durea atât de rău pe cât aveam să simt mai 
târziu. Saliva vampirilor secretă o cantitate mică de anestezic, 
împreună cu un agent de vindecare. Dar agentul de vindecare 
era menit să sigileze înțepăturile colţilor, nicidecum rănile, 
locurile unde carnea era sfâşiată. 

— O să avem nevoie de un doctor. Întâlnisem un vampir în 
Mississippi care putea vindeca răni grave, dar era un talent 
rar. 

— Sunteţi amândouă ființe umane? întrebă. Femeia polițist 
cânta ceva în şoaptă, într-o limbă străină, noului vampir. Nu 
ştiam dacă fostul vârcolac Jake Purifoy putea vorbi acea 
limbă, dar cu siguranță o recunoscu atunci când o auzi. 
Arsurile de pe fața sa se vindecau în timp ce stăteam acolo. 

— Da, am spus. 

În timp ce aşteptam să vină paramedicii, Amelia şi cu mine 
ne sprijineam una de cealaltă fără să scoatem o vorbă. Ăsta era 
al doilea cadavru pe care-l găsisem într-un dulap sau era al 
treilea? m-am întrebat de ce mai deschideam uşile 
dulapurilor. 

— Ar fi trebuit să ştim, zise Amelia slab. Când nu a mirosit 
deloc, ar fi trebuit să ne dăm seama. 

— De fapt, mi-am dat seama. Din moment ce a fost doar cu 
treizeci de secunde înainte să se trezească, nu ne-a făcut mare 
bine, am zis. 

Vocea mea era la fel de slabă ca a ei. 

Totul deveni foarte confuz după aceea. Mă tot gândeam că ar 
fi un moment potrivit să leşin dacă tot era să o fac, pentru că 
ăsta era un proces în care nu voiam să fiu implicată; dar pur şi 
simplu nu am putut leşina. Paramedicii erau nişte bărbați 
tineri foarte drăguți care păreau să creadă că petrecuserăm cu 
un vampir, iar lucrurile scăpaseră de sub control. Cred că 
niciunul dintre ei nu avea să ne sune prea curând pe Amelia 
sau pe mine, pentru o întâlnire. 


— Nu vrei să ai de-a face cu vampirii, cherie?6, zise bărbatul 
care se ocupa de mine. 

Pe ecuson scria Delagardie. 

— Se zice că sunt atrăgători pentru femei, dar n-ai crede câte 
biete fete a trebuit să peticim. Şi ele au fost cele norocoase, zise 
Delagardie sever. Cum te numeşti, domnişoară? 

— Sookie, am spus. Sookie Stackhouse. 

— Mă bucur să te cunosc, domnişoară Sookie. Dumneata şi 
prietena dumitale păreți a fi nişte fete drăguțe. Ar trebui să 
aveți de-a face cu persoane mai normale, cu persoane în viață. 
Oraşul ăsta e copleşit de morți, acum. Era mai bine când toată 
lumea respira, pe bune. Acum, hai să te ducem la spital şi să-ți 
punem câteva copci. Ți-aş strânge mâna dacă nu ai fi plină de 
sânge, zise. Îmi zâmbi brusc, un zâmbet larg, alb şi încântător. 
Îţi dau un sfat bun, pe gratis, domnişorico. 

Am zâmbit, dar era ultima oară când făceam asta pentru o 
bună bucată de timp. Durerea începea să se facă simțită. 
Foarte curând, am devenit preocupată să-i fac față. 

Amelia s-a dovedit o adevărată luptătoare. Dinţii îi erau 
încleştaţi, lupta să-şi păstreze cunoştinţa şi chiar a reuşit tot 
drumul până la spital. Urgenţele păreau a fi pline. Printr-un 
cumul de factori: sângeram, eram escortate de poliţişti, şi 
prietenosul Delagardie şi partenerul său au pus o vorbă bună 
pentru noi, Amelia şi cu mine am fost introduse imediat în 
spaţii pentru consultaţii separate de perdele. Nu eram una 
lângă cealaltă, dar aşteptam să fim văzute de un doctor. Eram 
recunoscătoare. Ştiam că asta era o mare realizare pentru 
camera de gardă a unui oraş. 

În timp ce ascultam forfota de lângă mine, am încercat să nu 
înjur din cauza durerii din braţ. În momentele în care nu 
aveam accese de durere atât de violente, mă întrebam ce se 
întâmplase cu Jake Purifoy. Poliţiştii vampiri îl duseseră într-o 
celulă pentru vampiri, la închisoare, sau totul fusese iertat din 
moment ce era un vampir nou fără experiență? Fusese emisă o 

lege în legătură cu asta, dar nu-mi puteam aminti termenii şi 
pedepsele. Era greu pentru mine să mă gândesc prea mult la 
asta. Ştiam că tânărul era o victimă a noii sale stări, că 
vampirul care-l crease ar fi trebuit să fie aici să-l ghideze la 
prima sa trezire şi prima senzație de foame. Vampirul vinovat 
era cel mai probabil verişoara mea Hadley, care nu prea se 
aşteptase să fie omorâtă. Doar vraja de stază pusă asupra 
apartamentului îl împiedicase pe Jake să se trezească cu luni 
în urmă. Era o situaţie ciudată, probabil fără precedent chiar 
şi în analele vampirilor. Şi un vârcolac care să devină vampir! 
Nu auzisem niciodată despre aşa ceva. Se mai putea 
transforma? 

M-am mai gândit şi la alte câteva lucruri, din moment ce 
Amelia era prea departe pentru conversaţie, chiar dacă ar fi 
fost în stare să o facă. După vreo douăzeci de minute — timp în 
care am fost deranjată doar de o asistentă care-şi notă câteva 
informaţii —, am fost surprinsă să-l văd pe Eric holbându-se de 
după perdea. 

— Pot intra? întrebă încordat. 

Avea ochii mari şi vorbea cu grijă. Am realizat că, pentru un 
vampir, mirosul sângelui din camera de gardă era încântător 
şi învăluitor. I-am zărit o sclipire a colților. 

— Da, am spus, uimită de prezenţa lui Eric în New Orleans. 

Nu aveam chiar dispoziția să-l văd pe Eric, dar nu avea nici 
un rost să-i spun fostului viking că nu putea intra în zona 
delimitată de perdele. Era o clădire publică şi nu depindea de 
dorința mea. Oricum, ar fi putut pur şi simplu să stea afară şi 
să vorbească cu mine prin perdea până descoperea ce venise 
să descopere. Despre Eric puteai spune orice, dar nu că ştia să 
renunțe la ce-şi pusese în gând. 

— Ce naiba faci aici în oraş, Eric? 

— Am venit să negociez cu regina pentru serviciile tale în 
timpul summitului. De asemenea, Maiestatea Sa şi cu mine 
trebuie să negociem câte persoane pot aduce cu mine. 

Îmi zâmbi. Efectul era tulburător, cu colți şi tot tacâmul. 

— Aproape că am ajuns la o înțelegere. Pot veni cu trei, dar 


vreau să negociez pentru patru. 

— Oh, pentru numele lui Dumnezeu, Eric, am izbucnit. Asta 
este cea mai jalnică scuză pe care am auzit-o vreodată. Ai auzit 
de invenția modernă cunoscută sub numele de telefon? 

M-am foit agitată în patul îngust. Nu puteam găsi o poziție 
confortabilă. Fiecare nerv din trupul meu vibra ca urmare a 
spaimei provocate de întâlnirea cu Jake Purifoy, proaspătul 
copil al nopţii. Speram ca atunci când, în cele din urmă, avea 
să mă consulte un doctor, să-mi dea un analgezic puternic. 

— Lasă-mă în pace, bine? Nu ai nici un drept asupra mea. 
Sau vreo responsabilitate față de mine. 

— Ba am. 

Avea tupeul să pară surprins. 

— Avem o legătură. Ai băut din sângele meu când ai avut 
nevoie de putere ca să-l eliberezi pe Bill în Jackson. Şi am 
făcut dragoste des, după cum ai spus tu. 

— M-ai obligat să spun, am protestat. 

Şi dacă păream puțin plângăcioasă, la naiba, consideram că 
era în regulă să mă smiorcăi niţel. Eric fusese de acord să 
salveze o prietenă de-a mea aflată în pericol, dacă îi spuneam 
adevărul. Fusese ăsta şantaj? Da, eu aşa credeam. 

Dar nu exista nici o modalitate să-mi iau cuvintele înapoi. Am 
oftat. 

— Oricum, cum ai ajuns aici? 

— Regina urmăreşte îndeaproape ce se întâmplă cu vampirii 
din oraşul ei. Am crezut că e bine să vin să-ți ofer sprijin 
moral. Şi, bineînțeles, dacă ai nevoie să te curăț de sânge... 
Ochii îi străluceau în timp ce-mi inspecta brațul. Aş fi fericit să 
o fac. 

Aproape că am zâmbit, fără voia mea. Nu renunța niciodată. 

— Eric, se auzi vocea rece a lui Bill, iar acesta se strecură pe 
după perdea pentru a i se alătura lui Eric la capul patului 
meu. 

— De ce nu sunt surprins să te văd aici? întrebă Eric pe un 
ton care exprima clar neplăcerea. 

Furia lui Eric nu era ceva ce Bill putea să ignore. Eric avea un 


rang superior față de Bill, şi se uita de sus la vampirul mai 
tânăr. Bill avea în jur de o sută treizeci şi cinci de ani; Eric 
avea probabil peste o mie. (ÎI întrebasem cândva, dar părea cu 
adevărat să nu ştie.) Eric avea o personalitate de lider. Bill era 
mai fericit pe cont propriu. Singurul lucru pe care-l aveau în 
comun era că amândoi făcuseră dragoste cu mine; şi chiar în 
acel moment mă enervau cumplit. 

— Am auzit pe frecvența poliției la cartierul general al reginei 
că poliția vampirilor a fost chemată să supună un vampir 
proaspăt, şi am recunoscut adresa, zise Bill drept explicaţie. 
Bineînţeles, am aflat unde a fost adusă Sookie şi am venit aici 
cât de repede am putut. Am închis ochii. 

— Eric, o oboseşti, zise Bill cu o voce chiar mai rece decât de 
obicei. Ar trebui să o laşi pe Sookie în pace. 

A urmat un moment lung de tăcere. Am fost copleşită de o 
emoție puternică. Am deschis ochii şi le-am privit fețele, pe 
rând. Odată, îmi doream să pot citi gândurile vampirilor. 

Din câte îmi puteam da seama din expresia lui, Bill îşi regreta 
amarnic cuvintele, dar de ce? Eric se uita la Bill cu o expresie 
în care hotărârea se îmbina cu ceva mai puțin definit; regret, 
poate. 

— Înţeleg oarecum de ce vrei s-o ţii pe Sookie izolată cât e în 
New Orleans, zise Eric. 

R-urile sale deveniră mai sonore, aşa cum se întâmpla când 
era furios. Bill privea în altă parte. 

În ciuda durerii care-mi pulsa în braţ, în ciuda exasperării pe 
care mi-o provocau amândoi, ceva din mine se trezi şi luă 
aminte. În tonul lui Eric exista o semnificaţie clară. Lipsa de 
răspuns din partea lui Bill era curioasă... şi de rău augur. 

— Ce? am zis mutându-mi privirea de la unul la celălalt. 

Am încercat să mă ridic într-un cot, în cel care nu era rănit. 
Am simțit un puternic junghi dureros în braţul de care 
fusesem muşcată. Am apăsat pe buton ca să ridic capul 
patului. 

— Ce-i cu toată povestea asta, Eric? Bill? 

— Eric nu ar trebui să-ți dea motive de agitație când ai deja 


destule probleme, zise în cele din urmă Bill. 

Deşi nu excela în expresivitate, fața lui Bill era ceea ce bunica 
mea ar fi descris drept „mai tensionată decât pielea de pe o 
tobă". Eric îşi încrucişa mâinile la piept şi privi în jos către ele. 

— Bill? am întrebat. 

— Întreabă-l de ce s-a întors în Bon Temps, Sookie, zise Eric 
foarte liniştit. 

— Păi, bătrânul domn Compton a murit, iar el voia să-şi 
reclame... 

Nici măcar nu puteam descrie expresia de pe fața lui Bill. 
Inima începu să-mi bată mai repede. Panica îmi adună un nod 
în stomac. 

— Bill? 

Eric îşi întoarse capul, dar nu înainte să văd o urmă de milă 
pe chipul său. Nimic nu m-ar fi putut speria mai tare. Poate că 
nu sunt în stare să citesc gândurile unui vampir, dar în acest 
caz limbajul trupului spunea totul. Eric se întorcea pentru că 
nu voia să vadă pumnalul înfigându-se. 

— Sookie, ai fi descoperit când o vedeai pe regină... Poate aş fi 
reuşit să ascund totul de tine, pentru că nu ai înțelege... dar 
Eric a avut grijă de asta. 

Bill îi aruncă lui Eric o privire care i-ar fi putut da o gaură în 
inimă. 

— Când verişoara ta, Hadley, a devenit favorita reginei... 

Şi brusc am înţeles totul, am ştiut ce avea să spună, şi m-am 
ridicat pe patul de spital cu un icnet, cu o mână la piept 
pentru că-mi simțeam inima luând-o razna. Dar Bill continuă, 
chiar dacă eu dădeam violent din cap. 

— Se pare că Hadley a vorbit foarte mult despre tine şi despre 
darul tău, ca să o impresioneze pe regină şi să-i mențină 
interesul treaz. lar regina ştia că eram originar din Bon Temps. 
În unele nopţi, m-am întrebat dacă a trimis pe cineva să-l 
ucidă pe ultimul dintre Comptoni ca să grăbească lucrurile. 
Dar poate acesta chiar a murit de bătrânețe. 

Bill privea în jos către podea, fără să vadă mâna mea stângă 
întinsă ca să-l oprească. 


— Mi-a ordonat să mă întorc la casa mea, în care trăiam când 
eram om, să-ți ies în cale, să te seduc, dacă trebuie... 

Nu puteam respira. Nu conta cât de tare îmi apăsa mâna 
dreaptă pieptul, nu puteam opri sfărâmarea inimii mele, 
înfigerea pumnalului adânc în carne. 

— Voia ca darul tău de telepată să fie folosit în beneficiul ei, 
zise, şi deschise gura să spună mai mult. 

Ochii îmi erau atât de încețoşați de lacrimi încât nu puteam 
vedea bine, nu puteam vedea ce expresie avea pe chip, şi nici 
nu-mi păsa. Dar nu puteam plânge atâta vreme cât era lângă 
mine. Nu aveam s-o fac. 

— leşi, am spus, cu un efort teribil. 

Orice s-ar fi întâmplat, nu puteam suporta ca el să vadă 
durerea pe care o provocase. 

A încercat să mă privească în ochi, dar ai mei erau plini de 
lacrimi. Orice ar fi vrut să-mi transmită, mă pierduse. 

— Te rog, lasă-mă să termin, zise. 

— Nu vreau să te mai văd vreodată-n viața mea, am şoptit. 
Niciodată. 

Nu a spus nimic. Buzele i se mişcau ca şi cum ar fi încercat 
să articuleze un cuvânt sau o propoziție, dar am clătinat din 
cap. 

— leşi, i-am spus cu o voce atât de plină de ură şi durere, că 
nici nu mai semăna cu vocea mea. 

Bill se întoarse şi plecă, trecând de perdea în camera de 
gardă. Slavă Domnului, Eric nu se întoarse să-mi vadă chipul. 
Se întinse ca să mă atingă uşor pe picior înainte să plece şi el. 

Voiam să urlu. Voiam să omor pe cineva cu mâinile goale. 

Trebuia să-mi revin. Nu puteam lăsa pe nimeni să mă vadă 
suferind atât de tare. Durerea se împletea cu o furie adâncă, 
aşa cum nu mai simțisem vreodată. De furie şi de durere, îmi 
era greață. Mugşcătura lui Jake Purifoy nu era nimic pe lângă 
asta. 

Nu puteam sta liniştită. Cu greutate, m-am ridicat din pat. 
Eram desculță, bineînțeles, şi am observat cu o parte a minții 
mele ciudat de detaşate că eram îngrozitor de murdară pe 


picioare. M-am mişcat cu greu în afara zonei de triere, am zărit 
uşile către zona de aşteptare şi am pornit în acea direcție. 
Mersul era o problemă. 

O asistentă se repezi spre mine, cu un clipboard în mână. 

— Domnişoară Stackhouse, un doctor va veni la 
dumneavoastră imediat. Ştiu că a trebuit să aşteptaţi, şi-mi 
pare rău, dar... 

M-am întors să mă uit la ea şi a tresărit, făcând un pas în 
spate. Am continuat să merg către uşă, cu paşi nesiguri, dar 
cu un scop precis. Voiam să plec de acolo. În afară de asta, nu 
ştiam ce vreau. Am reuşit să ajung la uşi, le-am împins şi apoi 
m-am târât prin sala de aşteptare ticsită de oameni. Mă 
potriveam perfect cu amestecul de pacienţi şi rude care 
aşteptau să vadă un medic. Unii erau mai murdari şi mai 
însângerați decât mine, unii erau mai bătrâni, iar alții, cu mult 
mai tineri. Mă sprijineam cu o mână de perete şi am continuat 
să mă îndrept către uşi, către ieşire. Am reuşit să ies. 

Era mult mai linişte afară şi era cald. Vântul sufla uşor. 
Eram desculță şi fără un chior, stând sub luminile 
strălucitoare de la intrare. Nu aveam nici o idee unde mă aflam 
față de casă, şi nici o idee dacă mă îndreptam într-acolo, dar 
ştiu că nu mai eram în spital. 

Un cerşetor păşi în fața mea. 

— Ai ceva mărunt, surioară? întrebă. Şi mie mi s-a cam 
sfârşit norocul. 

— Arăt ca şi cum aş avea ceva? l-am întrebat, cu o voce 
rezonabilă. 

Părea la fel de lipsit de energie ca şi asistenta. Zise: 

— Scuze, şi se dădu în spate. 

Am făcut un pas după el. Am tipat: 

— Nu am nimic! Şi apoi am continuat cu o voce perfect 
calmă: Vezi, nu am avut nimic de la bun început. 

Bombănea şi tremura şi l-am ignorat. Am pornit la drum. 
Ambulanţa o luase la dreapta ca să ajungă aici, aşa că eu am 
luat-o la stânga. Nu-mi puteam aminti cât de lungă fusese 
călătoria. În timpul ei, vorbisem cu Delagardie. Fusesem o 


persoană diferită. Şi am mers, şi am mers. Am mers pe sub 
palmieri, am auzit ritmul muzicii, m-am sprijinit de obloanele 
caselor aflate la stradă. 

În dreptul unor baruri, câţiva tineri ieşeau exact când 
treceam eu, iar unul dintre ei m-a apucat de mână. M-am 
repezit la el cu un țipăt şi, cu un efort uriaş, l-am izbit de un 
perete. A rămas acolo, uimit şi frecându-şi capul, iar prietenii 
săi l-au tras deoparte. 

— E nebună, a zis încet unul dintre ei. Las-o în pace. 

Au pornit cu toţii în cealaltă direcție. 

După o vreme, mi-am revenit suficient cât să mă întreb de ce 
făceam asta. Dar răspunsul era vag. Când am căzut pe o 
bucată de trotuar spart, julindu-mi genunchiul destul de tare 
ca să înceapă să sângereze, noua durere fizică m-a făcut să-mi 
mai vin în fire. 

— Faci asta ca să le pară rău că te-au rănit? m-am întrebat 
cu voce tare. Oh, Doamne, biata Sookie! A plecat de una 
singură din spital, înnebunită de durere, şi a rătăcit singură 
pe străzile periculoase din Big Easy pentru că Bill a distrus-o. 

Nu voiam ca numele meu să mai ajungă vreodată pe buzele 
lui Bill. Când mi-am mai revenit - doar puţin —, puterea 
reacției mele a început să mă surprindă. Dacă am mai fi fost 
un cuplu când aş fi aflat ce aflasem în seara asta, l-aş fi 
omorât; asta mi-era cât se poate de limpede. Dar şi motivul 
pentru care a trebuit să plec din spital îmi era la fel de clar: nu 
aş fi putut să am de-a face cu nimeni de pe lumea asta, chiar 
atunci. Fusesem atacată cu cea mai dureroasă informație: 
primul bărbat care îmi spusese vreodată te iubesc nu mă 
iubise deloc. 

Pasiunea sa fusese artificială. 

Curtea pe care mi-o făcuse fusese atent regizată. 

Trebuie să-i fi părut atât de uşuratică, atât de credulă, atât 
de dispusă să cedez în fața primului bărbat care-mi dedica 
puţin timp şi efort ca să mă cucerească! Să mă cucerească! 
Chiar şi această frază m-a făcut să mă simt mai rău. El nu s-a 
gândit niciodată la mine ca la un premiu. 


Până când întreaga structură nu s-a prăbuşit într-un singur 
moment, nu am realizat cât de mult din viața mea, în anul 
trecut, fusese clădit pe premisa falsă a iubirii şi atenţiei lui 
Bill. 

— l-am salvat viața, am spus, uimită. Am fost în Jackson şi 
mi-am riscat viața pentru a o salva pe a lui, pentru că mă 
iubea. 

O parte a creierului meu ştia că asta nu era în întregime 
corect. O făcusem pentru că-l iubisem. Şi eram uimită, în 
acelaşi timp, să-mi dau seama că dorința creatoarei sale, 
Lorena, fusese chiar mai tare decât ordinele reginei. Dar nu 
aveam dispoziția să despic firul emoţional în patru. Când 
m-am gândit la Lorena, un alt adevăr m-a izbit în stomac. 

— Am omorât pe cineva pentru el, am spus, cuvintele plutind 
în noaptea neagră. Oh, Doamne! Am omorât pe cineva pentru 
el. 

Eram acoperită de zgârieturi, julituri, sânge şi mizerie, când 
am privit în sus şi am văzut un semn pe care scria: Chloe 
Street. Aici era apartamentul lui Hadley, am realizat într-un 
târziu. Am luat-o la dreapta şi am început din nou să merg. 

În casă era întuneric; şi sus, şi jos. Poate Amelia era încă la 
spital. Nu aveam nici cea mai mică idee cât era ceasul sau cât 
mersesem. 

Apartamentul lui Hadley era încuiat. Am coborât şi am luat 
unul dintre ghivecele de flori pe care Amelia le aşezase în 
apropiere de uşa ei. L-am cărat pe scări în sus şi am spart un 
ochi de geam de la uşă. Am băgat mâna înăuntru, am descuiat 
uşa şi am intrat. Nu a pornit nici o alarmă. Eram destul de 
sigură că poliția nu ar fi ştiut codul ca să o activeze la plecare, 
după ce făcuse ceea ce avea de făcut. 

Am mers prin apartament, care era încă întors cu susul în jos 
de pe urma luptei noastre cu Jake Purifoy. Aveam curățenie în 
plus de făcut dimineața sau când... când viața mea ar fi 
reînceput. Am intrat în baie şi am smuls de pe mine hainele pe 
care le purtam. Le-am ţinut în mână şi m-am uitat la ele un 
minut, la cât de groaznic arătau. Apoi am traversat holul, am 


deschis cea mai apropiată fereastră şi am aruncat hainele 
peste balustradă. Aş fi vrut ca toate problemele să poată fi la 
fel de uşor eliminate, dar în acelaşi timp personalitatea mea 
reală era suficient de trează pentru a resimți o urmă de vină 
pentru că făceam mizerie şi altcineva va trebui să o curețe. Nu 
aşa proceda o Stackhouse. Acest gând nu era suficient de 
puternic pentru a mă face să cobor scările şi să recuperez 
hainele murdare. Nu în acel moment. 

După ce am fixat cu un scaun uşa pe care o forțasem şi după 
ce am setat alarma cu numerele pe care le învățasem de la 
Amelia, am intrat la duş. Apa îmi irita numeroasele zgârieturi 
şi tăieturi, iar muşcătura adâncă de pe braț începu din nou să 
sângereze. Oh, la naiba! Verişoara mea vampir nu avusese 
nevoie de produse de prim ajutor, bineînţeles. În cele din 
urmă, am găsit nişte tampoane de bumbac pe care probabil le 
folosea la îndepărtarea machiajului, şi am răscolit printr-unul 
din sacii cu haine până am găsit o eşarfă absurd de veselă cu 
imprimeu care imita blana de leopard. Neîndemânatică, am 
pus tampoanele peste rană şi m-am legat cu eşarfa suficient 
de strâns. 

În cele din urmă, îngrozitoarele aşternuturi erau ultima mea 
grijă. M-am vârât cu greu în cămaşa de noapte şi m-am întins 
în pat, rugându-mă pentru uitare. 


Capitolul 16 


M-AM TREZIT OBOSITĂ, cu acel sentiment îngrozitor că 
într-o clipă îmi voi aminti lucruri îngrozitoare. 

Sentimentul nu mă înşela. 

Dar lucrurile rele trebuiau să ia o pauză, pentru că ziua 
începea cu o surpriză. Claudine stătea întinsă lângă mine în 
pat, sprijinită într-un cot, uitându-se plină de compasiune la 
mine. lar Amelia era la capul patului într-un balansoar, cu 
piciorul bandajat sprijinit pe un taburet. Citea. 

— Cum de eşti aici? am întrebat-o pe Claudine. După ce îi 
văzusem pe Eric şi pe Bill cu o noapte în urmă, m-am întrebat 
dacă nu cumva mă urmăriseră cu toţii. Poate că şi Sam avea 
să intre pe uşă într-o clipită. 

— Ți-am spus: sunt naşa ta zână, zise Claudine. Claudine 
era de obicei cea mai veselă zână pe care o ştiu. Claudine era la 
fel de drăguță ca femeie, pe cât era fratele ei ca bărbat; poate 
chiar mai drăguță, deoarece personalitatea ei mai plăcută i se 
citea-n priviri. Avea, ca şi el, părul negru, pielea albă. Astăzi 
purta pantaloni trei sferturi bleu şi o tunică asortată, negru cu 
albastru. Era de o drăgălăşenie eterică, sau cel puţin atât de 
eterică pe cât poți fi când eşti îmbrăcat în pantaloni trei 
sferturi. 

— Poţi să-mi explici asta după ce mă duc la baie, am spus 
amintindu-mi de toată apa pe care o înghițisem când 
ajunsesem la chiuvetă noaptea trecută. 

Plimbările mele făcuseră să-mi fie sete. Claudine se dădu jos 
din pat cu grație, iar eu am urmat-o neîndemânatică. 

— Cu grijă, mă sfătui Amelia când am încercat să mă ridic 
prea brusc. 

— Ce-ţi face piciorul? am întrebat-o, când lumea s-a 
stabilizat în jurul meu. 

Claudine mă ţinea de mână, pentru orice eventualitate. 
M-am simţit bine să o văd pe Claudine şi eram surprinzător de 
bucuroasă să o văd pe Amelia, chiar şi şchiopătând. 


— Mă doare, zise. Dar spre deosebire de tine, am rămas la 
spital, iar rana mea a fost tratată cum trebuie. 

Închise cartea şi o puse pe măsuţa de lângă balansoar. Arăta 
ceva mai bine decât bănuiam eu că arăt, dar nu era vrăjitoarea 
strălucitoare şi fericită pe care o văzusem cu o zi în urmă. 

— Am avut o experienţă instructivă, nu-i aşa? am spus, iar 
apoi respirația mi s-a tăiat când mi-am amintit cât de mult mă 
instruisem. 

Claudine m-a ajutat să intru în baie, iar după de am 
asigurat-o că mă puteam descurca m-a lăsat singură. Am 
făcut cele necesare şi am ieşit de-acolo simțindu-mă mai bine, 
aproape uman. Claudine scosese nişte haine din geanta mea 
sport, iar pe noptieră era o cană din care ieşea abur. M-am 
sprijinit cu grijă de tăblia patului, cu picioarele încrucişate în 
fața mea, şi am ţinut cana în dreptul feței pentru a putea 
inspira aroma. 

— Explică-mi treaba aia cu naşa zână, am zis. 

Nu voiam să vorbesc despre nimic mai urgent, nu încă. 

— Zânele sunt ființele supranaturale originale, zise Claudine. 
Din noi au apărut elfii şi spiriduşii casei şi îngerii şi demonii. 
Spiritele apei, omuleţii verzi, toate spiritele naturii... toate sunt 
un fel de zâne. 

— Şi tu ce eşti? întrebă Amelia. 

Ameliei nu-i trecuse prin minte să plece şi asta nu părea să o 
deranjeze pe Claudine. 

— Încerc să devin înger, zise încet Claudine. Uriaşii ei ochi 
căprui păreau luminoşi. 

— După ani în care am fost... un bun cetățean, cred că pot 
spune aşa, am primit o persoană de care să am grijă. Sook, aici 
de față. Şi ea chiar mi-a dat de furcă. 

Claudine era mândră şi fericită. 

— Nu se presupune că ar trebui să previi durerea? am 
întrebat. 

Dacă da, Claudine făcea o treabă îngrozitoare. 

— Nu, aş vrea să pot. Expresia de pe chipul frumos al lui 
Claudine se umbri. 


— Dar te pot ajuta să-ți revii în urma dezastrelor şi uneori le 
pot preveni. 

— Lucrurile ar fi mai rele fără tine prin preajmă? Încuviință 
cu mişcări energice ale capului. 

— Te cred pe cuvânt, am zis. Cum de m-am ales cu o naşă 
zână? 

— Nu am voie să spun, zise Claudine, iar Amelia îşi dădu 
ochii peste cap. 

— Nu aflăm prea multe aşa, interveni. lar ținând cont de 
problemele pe care le-am avut noaptea trecută, poate nu eşti 
cea mai competentă naşă zână, ce zici? 

— Oh, exact, domnişoară 
Am-sigilat-apartamentul-ca-să-rămână-proaspăt, am răspuns 
indignată irațional de acest atentat la competența naşei mele. 

Amelia se târi din scaunul ei, roşie la față de furie. 

— L-am sigilat! S-ar fi trezit oricum, indiferent când s-ar fi 
trezit! Eu doar am amânat puțin momentul! 

— Ar fi fost de ajutor dacă am fi ştiut că e acolo! 

— Ar fi fost de ajutor în primul rând dacă idioata ta de 
verişoară nu l-ar fi omorât! 

Amândouă ţipam, apoi urmă o pauză în dialog. 

— Eşti sigură că asta s-a întâmplat? am întrebat. Claudine? 

— Nu ştiu, zise, cu o voce fără expresie. Nu sunt omnipotentă 
sau omniscientă. Eu doar apar ca să intervin atunci când pot. 
Iti aminteşti când ai adormit la volan şi eu am ajuns la timp ca 
să te salvez? 

Şi aproape că-mi provocase un atac de cord cu această 
acțiune, apărând pe scaunul din dreapta cât ai clipi. 

— Da, am spus, încercând să par recunoscătoare şi umilă. 
Îmi amintesc. 

— E foarte, foarte greu să ajungi undeva atât de repede, zise. 
Pot face asta doar în cazuri de urgență maximă. Adică o 
urgență pe viață şi de moarte. 

Din fericire, am avut puțin mai mult timp când casa ţi-a luat 
foc... 

Claudine nu avea să ne explice nici o regulă, şi nici natura 


celui ce stabilea regulile. Va trebui să scormonesc după ele în 
sistemul meu de credințe, care-mi fusese de ajutor întreaga 
viață. Dacă stăteam să mă gândesc, dacă era complet greşit, 
nu voiam să ştiu. 

— Interesant, zise Amelia. Dar mai avem câteva lucruri pe 
care trebuie să le discutăm. 

Poate era atât de arțăgoasă pentru că nu avea propria ei naşă 
zână. 

— Despre ce vrei să vorbeşti mai întâi? am întrebat-o. 

— De ce ai plecat azi-noapte din spital? Faţa ei era încordată 
de resentimente. 

— Ar fi trebuit să-mi spui. M-am târât pe scări noaptea 
trecută să văd dacă eşti aici, şi iată-te. Şi baricadaseşi şi uşa. 
Aşa că a trebuit să cobor afurisitele de scări ca să-mi iau cheile 
şi să intru pe o fereastră, şi să mă grăbesc — cu piciorul ăsta — 
către sistemul de alarmă ca să-l opresc. Şi apoi tembela asta 
stătea lângă patul tău; ar fi putut face ea toate astea. 

— Nu ai putut deschide fereastra prin magie? am întrebat. 

— Eram prea obosită, răspunse cu demnitate. Trebuia să-mi 
încarc bateriile magice, ca să zic aşa. 

— Ca să zic aşa, am repetat cu voce seacă. Păi, seara trecută 
am aflat... Şi m-am oprit. 

Pur şi simplu nu puteam vorbi despre asta. 

— Ce ai aflat? 

Amelia era exasperată şi nu puteam spune că o 
învinovățeam. 

— Bill, primul ei iubit, a fost trimis în Bon Temps ca să o 
seducă şi să-i câştige încrederea, zise Claudine. Noaptea 
trecută, a recunoscut asta în fața ei şi în fața celuilalt iubit pe 
care-l mai avusese vreodată, un alt vampir. 

lată un rezumat absolut corect. 

— Păi... asta-i de rahat, zise pierită Amelia. 

— Oh, da, am spus. Este. 

— Aoleu! 

— Da. 

— Nu pot să-l omor pentru tine, spuse Claudine. Aş regresa 


prea mult. 

— E în regulă, am consolat-o. Nu merită să pierzi punctele de 
spiriduş al casei. 

— Oh, nu sunt un spiriduş al casei, explică amabilă 
Claudine. Am crezut că ai înțeles. Sunt o zână pursânge. 

Amelia încerca să nu râdă şi m-am holbat la ea. 

— Dă-i drumul, vrăjitoareo, i-am zis. 

— Da, telepato. 

— Şi în continuare? am întrebat, în general vorbind. 

Nu mai puteam discuta despre inima mea sfărâmată şi 
despre stima de sine pierdută. 

— Ne dăm seama ce s-a întâmplat, zise vrăjitoarea. 

— Cum? Sunăm la CSI27? 

Claudine părea pierdută, aşa că am bănuit că zânele nu se 
uită la televizor. 

— Nu, zise Amelia cu o răbdare studiată. Facem o 
reconstrucție ectoplasmică. 

Eram sigură că acum expresia mea semăna cu a lui 
Claudine. 

— Bine, lasă-mă să-ţi explic, zise Amelia, zâmbind. lată ce 
vom face. 

Amelia, aflată în al nouălea cer la demonstrația minunatelor 
sale puteri magice, ne explică mie şi lui Claudine pe îndelete 
despre acest procedeu. Consuma timp şi energie, spuse, 
acesta fiind motivul pentru care nu era utilizat mai des. Şi 
trebuia să aduni cel puţin patru vrăjitoare, estima ea, ca să 
acoperi o suprafață a locului implicat în uciderea lui Jake. 

— Tot ce-mi trebuie sunt nişte vrăjitoare adevărate, zise 
Amelia. Unele care să facă treabă de calitate, nu nişte mături 
de Wicca. 

Şi Amelia se porni împotriva vrăjitoarelor Wicca o bună 
bucată de timp. Le disprețuia pe acestea (pe nedrept), le 
considera nişte impostoare care îmbrăţişau copaci - aşa 
reieşea suficient de clar din gândurile ei. Îmi părea rău că 


27 Crime Scene Investigation (Investigaţii la locul crimei). 


Amelia avea prejudecăţi, căci întâlnisem nişte Wicca şi 
într-adevăr mă impresionaseră. 

Claudine privi în jos spre mine, cu o expresie de îndoială. 

— Nu sunt sigură că ar trebui să fim aici şi să facem asta. 

— Poţi pleca dacă vrei, Claudine. 

Eram gata să experimentez cu orice, doar ca să uit de durerea 
pe care o purtam în inimă. 

— Eu o să rămân să mă uit. Trebuie să ştiu ce s-a întâmplat 
aici. Sunt prea multe mistere în viața mea în acest moment. 

— Dar, în seara asta trebuie să mergi la regină, zise 
Claudine. Ai ratat seara trecută. Să o vizitezi pe regină este o 
ocazie să te pui la patru ace. Trebuie să te duc la cumpărături. 
Nu poți purta din hainele verişoarei tale. 

— Nu că fundul meu ar intra în ele, am zis. 

— Nu că fundul tău ar trebui să vrea asta, zise, la fel de 
brutal. Termină chiar acum cu asta, Sookie Stackhouse. 

M-am uitat în sus la ea, lăsând-o să-mi vadă durerea din 
priviri. 

— Da, am înţeles, zise, bătându-mă blând pe obraz. Şi e un 
mare rahat. Dar trebuie să uiţi — e doar un tip. 

Fusese primul meu tip. 

— Bunica mea l-a tratat cu limonada, am spus, şi acest gând 
mi-a adus din nou lacrimile în ochii. 

— Auzi? zise Amelia. Dă-l dracului, bine? M-am uitat la 
tânăra vrăjitoare. Era drăguță şi dură şi peste măsură de 
nebună, m-am gândit. Era în regulă. 

— Da, am spus. Când poți face chestia aia ecto?! 

Îmi explică: 

— Trebuie să dau câteva telefoane, să văd pe cine pot aduna. 
Noaptea e întotdeauna mai bună pentru magie, bineînțeles. 
Când te duci în vizită la regină? 

M-am gândit un moment. 

— Chiar când se întunecă de tot. Poate pe la şapte. 

— Ar trebui să dureze vreo două ore, zise Amelia, iar 
Claudine încuviință. Bine, o să le cer să fie aici la zece ca să 
avem o marjă de siguranță. Ştii, ar fi grozav dacă regina ar 


plăti pentru asta. 

— Cât vrei să taxezi? 

— Eu o s-o fac gratis, ca să acumulez experienţă şi să pot 
spune că am făcut una, recunoscu, cinstită, Amelia, dar 
pentru ceilalți e nevoie de ceva dolari. Să zicem, cam trei sute 
de căciulă, plus materialele. 

— Şi mai ai nevoie de trei vrăjitoare? 

— Mi-ar plăcea să mai am încă trei, deşi, dacă le pot găsi pe 
cele pe care le vreau într-un timp atât de scurt... mă rog, o să 
fac tot ce pot. Două ar putea să fie de ajuns. lar materialele ar 
trebui să coste... Făcu nişte calcule rapide în gând. Undeva 
înjur de şaizeci de dolari. 

— Ce ar trebui să fac eu? Vreau să zic, care e rolul meu? 

— Să observi. Eu fac treaba grea. 

— O s-o întreb pe regină. Am tras adânc aer în piept. Dacă ea 
nu plăteşte, plătesc eu. 

— Bine, atunci. Ne-am înţeles. 

leşi şchiopătând din dormitor, fericită, numărând ceva pe 
degete. Am auzit-o coborând scările. Claudine zise: 

— Va trebui să-ți îngrijesc brațul. Şi apoi să mergem să 
căutăm ceva de îmbrăcat. 

— Nu vreau să cheltuiesc bani pe o vizită de curtoazie la 
regina vampirilor. 

Mai ales din moment ce s-ar putea să trebuiască să suport 
factura pentru vrăjitoare. 

— Nu trebuie să o faci. E din partea mea. 

— Poate oi fi tu naşa mea zână, dar nu trebuie să cheltuieşti 
bani cu mine. 

Am avut o revelaţie. 

— Tu ai plătit factura la spitalul din Clarice. Claudine ridică 
din umeri. 

— Lasă asta, sunt bani care au venit de la clubul de 
striptease, nu din slujba mea obişnuită. 

Claudine era coproprietar al clubului de striptease din 
Ruston, alături de Claude, care se ocupa de administrarea 
zilnică a acestuia. Claudine lucra la un magazin, la relații cu 


clienţii. Oamenii îşi uitau plângerile odată ce se trezeau în fața 
zâmbetului cald al lui Claudine. 

Era adevărat că nu mă deranja la fel de tare să cheltuiesc 
banii de la clubul de striptease, ca atunci când aceştia ar fi 
provenit din economiile personale. Nu era logic, dar era 
adevărat. 

Claudine îşi parcase maşina în curte, pe aleea circulară, şi se 
afla deja în ea când am coborât scările. Scosese o trusă de 
prim ajutor din maşină; mi-a bandajat brațul şi m-a ajutat să 
mă îmbrac. Brațul mă durea, dar nu părea să fie infectat. 
Eram slăbită, ca şi cum aş fi fost răcită sau aş avut vreo altă 
boală care implica febră mare şi deshidratare. Aşa că mă 
mişcăm încet. 

Purtam blugi, sandale şi un tricou, pentru că asta aveam. 

— Categoric nu poți merge la regină cu hainele astea, zise ea 
blând, dar hotărât. 

Fie că era foarte familiarizată cu oraşul New Orleans, fie că 
avea noroc la cumpărături, Claudine a condus direct către un 
magazin din Garden District. Era genul de magazin pe care eu 
nu l-aş fi luat în calcul, considerându-l ca fiind pentru femei 
mult mai sofisticate, cu mai mulți bani decât aveam eu, dacă 
aş fi mers singură la cumpărături. Claudine a intrat direct în 
parcare şi, în patruzeci şi cinci de minute, aveam o rochie. Era 
din şifon, cu mâneci scurte, şi avea o mulțime de culori: 
turcoaz, arămiu, maro, alb-gălbui. Sandalele cu barete pe care 
le purtam la ea erau maro. 

Nu mai aveam nevoie decât de un card de membru pentru 
country club?8. 

Claudine scosese eticheta cu prețul. 

— Lasă-ţi părul liber, mă sfătui Claudine. Nu ai nevoie de o 
coafură sofisticată la rochia asta. 

— Da, e destul de elaborată, am spus. Cine e Diane von 


28 Club aflat de obicei în suburbii, oferindu-le membrilor săi 
diverse activități sociale şi sportive. 


Furstenburg?%? Nu e scumpă? Nu e un pic cam prea subțire 
pentru sezonul ăsta? 

— S-ar putea să-ţi fie cam frig în ea, în martie, recunoscu 
Claudine. Dar o s-o poți purta în fiecare vară, ani buni 
de-acum încolo. O să arăţi minunat. lar regina îşi va da seama 
că te-ai străduit să porți ceva special la întâlnirea cu ea. 

— Nu poți merge cu mine? am întrebat, căzând puţin în 
melancolie. Nu, bineînțeles că nu poți. Vampirii roiesc în jurul 
zânelor ca fluturii în jurul lămpii. 

— S-ar putea să nu supraviețuiesc, zise, reuşind să pară 
jenată că o astfel de posibilitate o putea ţine departe de mine. 

— Nu-ţi face griji. În fond, ce e mai rău s-a întâmplat deja, 
nu-i aşa? Obişnuiau să mă amenințe, ştii? Dacă nu faci asta 
sau asta, o să-l luăm pe Bill. Dar, ia ghici? Nu-mi mai pasă. 

— Gândeşte-te înainte să vorbeşti, mă sfătui Claudine. Nu 
poţi să-i dai nici o replică reginei. Nici măcar un goblin nu i-ar 
răspunde reginei. 

— Promit, am spus. Apreciez că ai venit atâta drum, 
Claudine. 

Claudine mă îmbrățişa. Era ca şi cum ar fi fost o îmbrățişare 
cu un copac moale, din moment ce Claudine era atât de înaltă 
şi subțire. 

— Aş fi preferat să nu ai nevoie de mine, zise. 


29 Corect: Diane von Furstenberg — creatoare de modă americană, 
născută în anul 1946 în Belgia. 


Capitolul 17 


REGINA ERA PROPRIETARA unui grup de clădiri în centrul 
oraşului New Orleans, la distanţă de trei cvartale de Cartierul 
Francez. Asta spune câți bani băga acolo. Am luat cina 
devreme — mi-am dat seama că mi-era foame — şi apoi Claudine 
m-a lăsat la o distanță de două cvartale, pentru că traficul şi 
aglomeraţia turiştilor erau imposibile în apropierea reşedinţei 
reginei. Deşi publicul nu ştia că Sophie-Anne Leclerq era 
regină, ştia că era un vampir foarte bogat, care deţinea o 
groază de proprietăți imobiliare şi care investea mult în 
comunitate. În plus, paznicii ei erau plini de culoare şi 
obținuseră un permis special care le permitea să poarte arme 
în oraş. Asta însemna că birourile/locuinţa ei erau pe lista 
destinațiilor turiştilor, mai ales noaptea. 

Deşi în timpul zilei traficul înconjura clădirea, pe timpul 
nopții străzile care o delimitau erau deschise doar pentru 
pietoni. Autobuzele parcau la un cvartal distanţă, iar ghizii îi 
conduceau pe cei din afara oraşului pe lângă clădirea veche. 
Tururile pietonale şi grupurile gălăgioase de turişti 
independenţi includeau în planurile lor ceea ce ghizii numeau 
Cartierul general al vampirilor. 

Securitatea era la vedere. Acest cvartal era o țintă naturală 
pentru bombele Frăției Soarelui. Câteva afaceri deținute de 
vampiri în alte oraşe fuseseră atacate, iar regina nu era 
dispusă să-şi piardă viața-de-după-moarte astfel. 

Gărzile formate din vampiri erau la datorie, şi arătau 
înspăimântătoare ca naiba. Regina avea propria ei echipă 
SWAT. Deşi vampirii erau letali fără ajutor, regina descoperise 
că oamenii le acordau mai multă atenţie dacă siluetele le 
păreau recognoscibile. Nu numai că toate gărzile erau bine 
înarmate, dar purtau veste antiglonț negre peste uniformele 
negre. Ucigător de şic. 

Claudine mă pregătise pentru toate astea în timpul cinei, iar 
când m-a părăsit mă simțeam perfect instruită. Mă simțeam şi 


ca şi cum aş fi mers la petrecerea în aer liber dată de regina 
Angliei, în noua mea ţinută rafinată. Cel puţin nu trebuia să 
port pălărie. Dar sandalele mele maro, cu toc înalt, erau un 
pariu riscant pe pavajul denivelat. 

— Priviţi cartierul general al celui mai faimos şi mai vizibil 
vampir din New Orleans, Sophie-Anne Leclerq, spunea un ghid 
grupului său. 

Era îmbrăcat colorat, într-un fel de ținută colonială: tricorn, 
pantaloni până la genunchi, ciorapi, pantofi cu cataramă. Oh, 
Doamne! Când m-am oprit să ascult, privirea lui m-a măsurat, 
mi-a evaluat ținuta şi a devenit interesată. 

— Dacă îi faceţi o vizită lui Sophie-Anne nu puteți merge 
într-o ținută oarecare, explică grupului şi făcu un gest către 
mine. Această tânără poartă o rochie potrivită pentru un 
interviu cu vampirul... unul dintre cei mai importanți vampiri 
din America. 

Rânji către grup, invitându-l să se bucure de aluzia sa%. 

Mai erau alți cincizeci de vampiri la fel de importanți. Poate 
nu la fel de orientați către publicitate sau la fel de plini de 
culoare ca Sophie-Anne Leclerq, dar publicul nu ştia asta. 

Mai degrabă decât să fie înconjurat de un aer macabru exotic, 
castelul" reginei era un Disneyland macabru, datorită 
vânzătorilor de suveniruri, ghizilor şi curioşilor. Exista chiar şi 
un fotograf. În timp ce mă apropiam de primul rând de gărzi, 
un bărbat sări în fața mea şi-mi făcu o poză. Am fost paralizată 
de lumina blițului şi m-am holbat la el — sau în partea în care 
am crezut că era - până când am văzut din nou. Când am 
putut să-l văd clar, am descoperit că era un bărbat mărunt, 
murdar, cu un aparat mare şi o expresie hotărâtă. A țâşnit 
imediat spre ceea ce bănuiam că era locul său permanent, un 
colț de pe cealaltă parte a străzii. Nu s-a oferit să-mi vândă o 
fotografie sau să-mi spună de unde aş putea cumpăra una, şi 
nu mi-a oferit nici o explicaţie. 

Aveam un sentiment neplăcut legat de acest incident. Când 


30 Aluzie la cartea lui Anne Rice, Interviu cu un vampir. 


am vorbit cu gărzile, suspiciunea mi-a fost confirmată. 

— Este un spion al Frăției, zise vampirul, făcând un semn cu 
capul în direcția omulețului. 

Îmi găsi numele pe o listă, prinsă pe un clipboard. Paznicul 
era un bărbat solid, cu piele arămie şi un nas curbat ca un 
curcubeu. Se născuse undeva în Orientul Mijlociu, cu multă 
vreme în urmă. Pe ecusonul prins cu arici pe casca lui scria 
Rasul. 

— Ni s-a interzis să-l omoram, zise Rasul, ca şi cum mi-ar fi 
explicat un obicei popular jenant. 

Îmi şi zâmbi, ceea ce era oarecum tulburător. Casca neagră îi 
cobora mult pe frunte, iar cureluşa de sub bărbie îi acoperea 
toată barba, aşa că îi puteam vedea doar o mică parte din față. 
În acel moment, zăream deci mai mult nişte dinţi albi, ascuţiţi. 

— Frăția îi fotografiază pe toţi cei care intră şi ies de aici, şi se 
pare că nu putem face nimic, din moment ce trebuie să 
păstrăm atitudinea binevoitoare a oamenilor. 

Rasul presupusese corect că eram un aliat al vampirilor, din 
moment ce eram pe lista vizitatorilor, şi mă trata cu o 
camaraderie care mi se părea relaxantă. 

— Ar fi minunat dacă aparatul de fotografiat ar păţi ceva, am 
sugerat. Frăția mă vânează deja. 

Deşi m-am simţit destul de vinovată să cer unui vampir să 
aranjeze un accident al altei ființe umane, tineam destul de 
mult la viața mea pentru a vrea să o salvez. 

Ochii săi străluciră pe când treceam pe sub felinare. Lumina 
se reflectă în ei astfel încât pentru o clipă părură roşii, aşa cum 
sunt ochii oamenilor uneori când fotograful foloseşte blițul. 

— Destul de ciudat, aparatul său a pățit mereu câte ceva, 
zise Rasul. De fapt, două dintre aparatele sale au fost distruse 
şi n-au mai putut fi reparate. Ce mai înseamnă un accident în 
plus? Nu garantez nimic, dar ne vom strădui, drăguță 
doamnă. 

— Vă mulțumesc foarte mult, am spus. Apreciez orice puteți 
face. După vizită, pot vorbi cu o vrăjitoare care s-ar putea 
ocupa de problema asta pentru voi. Cred că ar putea face ca 


toate fotografiile să fie supraexpuse, sau ceva de genul ăsta. Ar 
trebui să o suni. 

— Este o idee excelentă. Ea este Melanie, zise atunci când am 
ajuns la intrarea principală. Vă las în grija ei şi mă întorc la 
postul meu. Ne întâlnim când plecaţi, ca să-mi dați numele şi 
adresa vrăjitoarei? 

— Desigur, am zis. 

— V-a spus vreodată cineva că mirosiți minunat, ca o zână? 
întrebă Rasul. 

— Oh, am fost cu naşa mea zână, am explicat. M-a dus la 
cumpărături. 

— Iar rezultatul este minunat, zise el galant. 

— Lingugşitorule! 

Nu m-am putut abține să nu-i zâmbesc şi eu. Egoul meu 
încasase o lovitură cruntă noaptea trecută (dar nu mă 
gândeam la asta), şi un lucru mărunt, cum era admiraţia 
paznicului, era exact ce-mi trebuia, chiar dacă mirosul lui 
Claudine era cel care provocase complimentul. 

Melanie era o femeie delicată chiar şi în echipamentul SWAT. 

— Miam, miam, miroşi a zână, zise. Îşi consultă clipboardul. 
Tu eşti Stackhouse? Regina te aştepta seara trecută. 

— Am fost rănită, mi-am ridicat braţul, arătându-i bandajele. 

Mulțumită unei mari cantități de Advil, durerea devenise 
surdă. 

— Da, am auzit despre asta. Noul vampir are o seară 
minunată. A fost instruit, are un mentor şi un donator 
voluntar. Când se va obişnui mai mult cu noua postură, ne-ar 
putea spune cum a fost transformat. 

— Oh? mi-am auzit vocea şovăind când am realizat că vorbea 
despre Jake Purifoy. S-ar putea să nu-şi amintească? 

— Dacă a fost un atac-surpriză, uneori nu-şi amintesc o 
vreme, zise şi ridică din umeri. Dar întotdeauna le revine 
memoria mai devreme sau mai târziu. Între timp, va avea o 
masă gratuită. Râse şi se uită la mine cercetător. Se stă la rând 
pentru acest privilegiu, ştiai? Oameni idioţi. Ridică din umeri. 
Nu e nici o distracție, odată ce ai trecut peste emoția 


hrănitului în sine. Distracţia era întotdeauna vânătoarea. 

Melanie era cu adevărat nefericită de noua politică a 
vampirilor de a se hrăni doar de la oameni doritori sau cu 
sânge sintetic. Categoric simțea lipsa vechii sale diete. 

Am încercat să par politicos interesată. 

— Când prada face primul pas, nu e la fel, bombăni. Oamenii 
din ziua de azi... 

Clătină din cap exasperată. 

— Aşadar, se trezeşte şi voi lăsaţi voluntarul să intre? Ca şi 
cum ați da drumul unui şoarece viu în cuşca unui şarpe? am 
reuşit să întreb şi să păstrez în acelaşi timp o expresie 
serioasă. 

Nu voiam ca Melanie să creadă că îmi băteam joc de ea. 

După un moment de suspiciune, Melanie răspunse: 

— Mai mult sau mai puțin. A fost instruit. Sunt şi alți vampiri 
prezenți. 

— Iar voluntarul supravieţuieşte? 

— Semnează o declarație pe proprie răspundere, înainte, zise 
Melanie, atentă. 

M-am cutremurat. 

Rasul m-a escortat de pe cealaltă parte a străzii până la 
intrarea principală a domeniului reginei. Era o clădire de 
birouri cu trei nivele, probabil datând din anii '50, şi 
întinzându-se pe un întreg cvartal. În alte locuri, subsolul ar fi 
fost ascunzişul vampirilor, dar în New Orleans, cu pânza sa 
freatică ridicată, era imposibil. Toate ferestrele avuseseră 
parte de un tratament deosebit. Obloanele care le acopereau 
fuseseră decorate cu scene de Mardi Gras5!, aşa că imobilul 
anost din cărămidă era înviorat cu desene roz, violet şi verzi pe 
fond negru sau alb. Apăreau şi petice strălucitoare pe obloane. 
Efectul era tulburător. 

— Ce face când dă o petrecere? am întrebat. 

În ciuda obloanelor, prozaicul cub cu birouri era pur şi 
simplu neatrăgător. 


31 Celebru carnaval care are loc în New Orleans. 


— Oh, are o mănăstire, zise Melanie. Poţi lua o broşură 
despre ea înainte să intri. Acolo au loc toate demersurile 
statului. Unii dintre cei bătrâni nu pot intra în vechea capelă, 
dar în afară de asta... are un zid înalt de jur împrejur, aşa că e 
uşor de patrulat; şi e foarte frumos decorată. Regina are 
apartamente acolo, dar este prea nesigur să locuiască în ele în 
permanenţă. 

Nu m-am putut gândi la nimic de adăugat. M-am îndoit că voi 
vedea vreodată reşedinţa principală a reginei. Dar Melanie 
părea plictisită şi dispusă să stea de vorbă. 

— Am auzit că eşti verişoara lui Hadley? 

— Da. 

— Ciudat, să te gândeşti la faptul că ai rude în viață. Pentru 
moment păru pierdută în depărtare şi gânditoare, în măsura 
în care un vampir poate arăta astfel. Apoi păru să se scuture 
de gânduri. 

— Hadley nu era rea pentru cineva atât de tânăr. Dar părea 
să ia longevitatea ei ca vampir ca pe ceva absolut garantat. 

Melanie clătină din cap. 

— Nu ar fi trebuit să-i iasă în cale cuiva atât de bătrân şi de 
viclean ca Waldo. 

— Asta e al naibii de clar, am zis. 

— Chester, strigă Melanie. 

Chester era următorul gardian din rând, şi stătea lângă 
cineva îmbrăcat în (aşa cum ajunsesem să mă gândesc) 
chestiile de la SWAT. 

— Bubba! am exclamat. 

Aproape în acelaşi timp cu mine, vampirul a strigat: 

— Domnişoară Sookie! 

Bubba şi cu mine ne-am îmbrăţțişat, spre amuzamentul 
vampirilor. Vampirii nu-şi strâng mâna, de obicei, iar 
îmbrățişatul este pur şi simplu bizar în cultura lor. 

Eram bucuroasă să văd că nu-l lăsaseră să poarte armă, ci 
doar echipamentul gărzilor. Arăta bine în hainele militare şi 
i-am spus-o: 

— Negrul se potriveşte foarte bine cu părul tău, am comentat, 


iar Bubba mi-a oferit faimosul său zâmbet. 

— Eşti foarte drăguță că spui asta, zise. Mulţumesc mult. 

Pe vremuri, toată lumea cunoştea fața şi zâmbetul lui Bubba. 
Când a fost dus la morga din Memphis, un îngrijitor vampir a 
detectat mica scânteie de viață din el. Din moment ce 
îngrijitorul era un mare fan, şi-a asumat responsabilitatea de 
a-l transforma pe cântăreț, şi aşa s-a născut o legendă. Din 
nefericire, corpul lui Bubba fusese atât de plin de droguri şi 
afecțiuni, încât transformarea nu fusese un succes deplin, iar 
lumea vampirilor îl pasa pe Bubba de colo până colo ca un 
coşmar al relaţiilor publice ce era. 

— De când eşti aici, Bubba? am întrebat. 

— Oh, de vreo câteva săptămâni, dar îmi place mult, zise. O 
mulțime de pisici vagaboande. 

— Exact, am zis, încercând să nu gândesc prea mult în 
imagini. 

Îmi plac cu adevărat pisicile. Îi plăceau şi lui Bubba, dar nu 
în acelaşi fel. 

— Dacă oamenii îl zăresc, se gândesc că e un imitator, zise 
liniştit Chester. 

Melanie se întorsese la postul ei, iar Chester, care fusese un 
puşti de la ţară, cu dinţii stricați, atunci când fusese 
transformat, se ocupa acum de mine. 

— Asta e în regulă, în majoritatea cazurilor. Dar, uneori, îl 
strigă pe vechiul său nume. Sau îi cer să cânte. 

Bubba cânta foarte rar în prezent, deşi din când în când 
putea fi convins să reproducă unul sau două cântece 
familiare. Aceea era o ocazie memorabilă. Deşi, cel mai adesea 
nega că ştia să cânte, şi de obicei devenea foarte agitat când 
era strigat pe numele său adevărat. 

Veni după noi pe măsură ce Chester mă conducea tot mai 
adânc în clădire. Am cotit şi am urcat un etaj, întâlnind tot mai 
mulți vampiri — şi câțiva oameni — care se foiau de colo-colo cu 
un aer preocupat. Era la fel ca orice altă clădire de birouri 
agitată, într-o zi a săptămânii, cu excepţia faptului că angajații 
erau vampiri, iar cerul era negru, cât de negru poate fi cerul în 


New Orleans. În timp ce mergeam, am observat că unii dintre 
vampiri păreau a fi mai relaxaţi decât alții. Am observat de 
asemenea că vampirii prudenți aveau aceeaşi insignă prinsă la 
rever, insignă în forma statului Arkansas. Aceşti vampiri 
făceau probabil parte din anturajul soțului reginei, Peter 
Threadgill. Când unul dintre vampirii din Louisiana s-a ciocnit 
cu un vampir din Arkansas, acesta din urmă a mârâit şi, 
pentru o secundă, am crezut că avea să urmeze o încăierare 
acolo pe coridor, din cauza acestui mic accident. 

Doamne, voi fi fericită să plec de-aici! Atmosfera era foarte 
tensionată. 

Chester s-a oprit în fața unei uşi care nu părea deloc diferită 
de niciuna dintre celelalte uşi închise, cu excepţia celor doi 
vampiri uriaşi care stăteau în fața ei. Cei doi probabil că 
fuseseră considerați uriaşi pe vremea lor, din moment ce 
aveau probabil în jur de un metru nouăzeci înălțime. Păreau 
frați, dar poate erau de vină doar mărimea şi expresia lor, 
precum şi culoarea părului lor castaniu care generau 
comparația: uriaşi ca nişte stânci, bărboşi, cu nişte cozi care le 
atârnau pe spate, cei doi păreau marfă de prima mână pentru 
circuitul profesionist de wrestling. Unul avea o cicatrice uriaşă 
pe față, căpătată înainte de moarte, bineînțeles. Celălalt 
avusese vreo boală de piele în viața inițială. Nu erau doar 
spectaculoşi; erau absolut letali. 

(Apropo, un promoter avusese ideea unui circuit de wresling 
dedicat vampirilor, cu vreo doi ani în urmă, dar se renunțase 
repede. La primul meci, un vampir îi smulsese altuia mâna, în 
direct, la TV. Vampirii nu înțeleg conceptul de luptă 
demonstrativă.) 

Aceşti doi vampiri aveau cuțite agățate la brâu, şi fiecare 
purta la centură un topor. Cred că îşi imaginaseră că dacă 
cineva a ajuns atât de departe, armele nu mai aveau nici o 
valoare. Plus că propriile lor corpuri constituiau o armă. 

— Bert, Bert, zise Chester făcându-le pe rând câte un semn 
cu capul. Aceasta este femeia Stackhouse; regina vrea să o 
vadă. 


Se întoarse şi plecă, lăsându-mă cu paznicii reginei. Să urlu 
nu părea o idee prea bună, aşa că am spus: 

— Nu pot să cred că amândoi aveți acelaşi nume. Cu 
siguranță, s-a produs o greşeală? 

Două perechi de ochi căprui se opriră asupra mea, 
privindu-mă intens. 

— Eu sunt Sigebert, zise cel cu cicatrice, cu un accent 
puternic, pe care nu am putut să-l identific. 

Îşi pronunță numele un fel de See-ya-bairt. Chester folosea 
versiunea americanizată a ceea ce trebuia să fi fost un nume 
foarte vechi. 

— Ăst frate-miu, Wybert. Acesta este fratele meu Way-bairt? 

— Bună, am spus, încercând să nu tresar. Sunt Sookie 
Stackhouse. 

Nu părură impresionați. Chiar atunci, unul dintre vampirii 
cu insignă îşi croi drum pe lângă noi, aruncând o privire de 
dispreț abia ascuns către cei doi frați, iar atmosfera de pe 
coridor deveni ucigătoare. 

Sigebert şi Wybert urmăriră cu privirea vampirul — o femeie 
înaltă într-un costum business —, până ce dispăru după un 
colț. După care atenția lor se întoarse din nou către mine. 

— Regina e... ocupată, zise Wybert. Când te vrea în camera 
ei, lumina aia o să se aprindă. 

Îmi arătă o lampă rotundă pe zid, în dreapta uşii. Aşadar 
eram blocată aici pentru o perioadă nedefinită - până ce... 
lumina aia o să se aprindă. 

— Numele voastre au o semnificație? Bănuiesc că provin din 
engleza veche? 

Vocea mi se stinse. 

— Suntem saxoni. Tatăl nostru merse din Germania în 
Anglia, cum ziceți voi acum, zise Wybert. Numele meu 
înseamnă Luptă Glorioasă. 

— Şi al meu, Victorie glorioasă, adăugă Sigebert. Mi-am 
amintit de o emisiune pe care o văzusem pe History Channel. 
Saxonii au devenit în cele din urmă anglo-saxoni, iar mai 
târziu au fost copleşiți de normanzi. 


— Aşadar, ați fost crescuți să deveniți luptători, am spus 
încercând să par inteligentă. 

Schimbară o privire. 

— Nu era nimic altceva de făcut, zise Sigebert. Capătul 
cicatricii sale tresărea atunci când vorbea şi am încercat să nu 
mă holbez la el. 

— Eram fiii unui conducător războinic. 

Îmi veneau în minte sute de întrebări pe care aş fi putut să le 
pun în legătură cu vieţile lor umane, dar stând în picioare în 
mijlocul unui coridor într-o clădire de birouri în miez de 
noapte, nu părea locul cel mai potrivit. 

— Cum se face că ați devenit vampiri? am întrebat. Sau asta 
e o întrebare de prost-gust? Dacă e aşa, uitaţi că am spus 
ceva. Nu vreau să calc pe nimeni pe bătături. 

Sigebert chiar se uită în jos la picioarele sale, aşa că am 
bănuit că engleza colocvială nu era punctul lor forte. 

— Femeia aceasta... foarte frumoasă... ea a venit la noi în 
noaptea dinaintea bătăliei, zise Wybert ezitând. Ea a zis... noi 
vom fi mai puternici dacă ea... ne are. 

S-au uitat întrebători la mine şi am dat energic din cap ca să 
arăt că am priceput că Wybert spunea că femeia asta vampir 
dăduse de înțeles că voia să se culce cu ei. Sau înțeleseseră că 
voia să-i golească de sânge? Nu-mi puteam da seama. M-am 
gândit că era un vampir destul de ambițios dacă se luase de 
aceşti doi oameni în acelaşi timp. 

— Ea nu a zis că noi luptăm doar noaptea după asta, zise 
Sigebert, ridicând din umeri ca să arate că fusese un truc pe 
care nu-l înțeleseseră. 

— Nu am pus prea multe întrebări. Eram prea nerăbdători! 

Şi a zâmbit. Bine, nu e nimic mai înspăimântător decât un 
vampir căruia i-au rămas doar colții. Era posibil ca Sigebert să 
aibă mai mulți dinți în fundul gurii, pe care nu-i puteam vedea 
de la înălțimea mea, dar dantura completă, deşi cu dinții 
încălecațţi, a lui Chester arăta super prin comparație. 

— Asta probabil că a fost cu foarte multă vreme în urmă, am 
spus, fără să mă pot gândi la altceva pentru a continua 


conversaţia. De cât timp lucraţi pentru regină? 

Sigebert şi Wybert se uitară unul la celălalt. 

— Din acea noapte, zise Wybert, uimit că nu înțelesesem. 
Suntem ai ei. 

Respectul meu față de regină şi poate teama mea de regină 
crescură vertiginos. Sophie-Anne, dacă acesta era numele ei 
adevărat, fusese curajoasă, cu o gândire strategică şi o carieră 
plină, de lider al vampirilor. I-a transformat şi i-a ținut alături 
de ea, într-o legătură care — cel al cărui nume nu-l voi pomeni 
nici măcar în sinea mea -— îmi explicase că era mai puternică 
decât orice altă legătură emoțională, pentru un vampir. 

Spre uşurarea mea, lampa de pe perete deveni verde. 

Sigebert zise: 

— Poţi merge acum, şi deschise uşa grea. 

El şi Wybert mă salutară la fel cu o înclinare a capului, în 
timp ce eu treceam peste prag într-o încăpere care era ca 
biroul oricărui director de oriunde. 

Sophie-Anne Leclerq, regina Louisianei, şi un vampir, bărbat, 
stăteau la o masă rotundă plină de hârtii. O mai întâlnisem o 
dată pe regină, când venise la mine acasă ca să-mi anunțe 
moartea verişoarei mele. Nu observasem atunci cât de tânără 
trebuie să fi fost când murise, probabil nu avusese mai mult 
de cincisprezece ani. Era o femeie elegantă, probabil cu vreo 
zece centimetri mai scundă decât mine, care aveam un metru 
şaizeci şi cinci, şi era pusă la patru ace. Machiaj, rochie, 
coafură, ciorapi, bijuterii — tot tacâmul. 

Vampirul care stătea cu ea la masă era copia ei masculină. 
Purta un costum care mi-ar fi plătit factura la cablu un an 
întreg; era bărbierit şi avea manichiura făcută, dat cu parfum 
- aproape că nu mai avea nimic masculin în el. În colțul meu 
de pădure nu văzusem prea des bărbați atât de spilcuiți. M-am 
întrebat dacă murise într-o asemenea stare; de fapt, m-am 
întrebat dacă pompele funebre îl aranjaseră aşa pentru 
înmormântarea lui, neştiind că sejurul său sub pământ va fi 
doar temporar. Dacă aşa se întâmplase, era mai tânăr decât 
regina. Poate că vârsta nu era singurul criteriu, dacă aspirai 


să devii rege. 

În cameră se mai aflau încă două persoane. Un bărbat scund 
stătea cam la un metru în spatele scaunului reginei, cu 
picioarele depărtate, cu mâinile adunate în față. Avea părul 
blond tuns foarte scurt şi ochi albaştri strălucitori. Fața era 
lipsită de maturitate; arăta ca un copil mare, dar cu umerii 
unui bărbat. Purta costum şi era înarmat cu o sabie şi o 
puşcă. 

În spatele bărbatului de la masă stătea o femeie, tot vampir, 
îmbrăcată în roşu; pantaloni de trening, tricou, bascheți 
Converse. Alegerea ei era nefericită, deoarece roşul nu i se 
potrivea. Era asiatică, şi m-am gândit că venea probabil din 
Vietnam, deşi poate că pe vremea aia se numea altfel. Avea 
unghii foarte scurte şi nedate cu ojă, şi o sabie înfricoşătoare 
prinsă în diagonală peste spate. Aparent, părul îi fusese tăiat 
la nivelul bărbiei cu o foarfecă ruginită. Nu era fardată deloc, 
chipul ei fiind aşa cum i-l dăduse Creatorul. 

Din moment ce nu fusesem informată asupra protocolului 
corect, am înclinat din cap către regină, apoi am zis: 

— Mă bucur să vă văd din nou, doamnă, şi am încercat să am 
o atitudine plăcută față de rege în timp ce făceam din nou 
mişcarea cu capul. 

Către cei doi care stăteau în picioare, care probabil erau 
secunzi sau gărzi de corp, mi-am înclinat mai scurt capul. 
M-am simțit ca o idioată, dar nu voiam să-i ignor. Oricum, ei 
nu aveau nici o problemă în a mă ignora pe mine, odată ce mă 
evaluaseră ca potenţial pericol. 

— Ai avut parte de ceva aventuri în New Orleans, zise regina — 
o introducere sigură. 

Nu zâmbea, dar am avut oricum impresia că nu era genul de 
tipă zâmbăreaţă. 

— Da, doamnă. 

— Sookie, acesta este soțul meu, Peter Threadgill, regele 
Arkansasului. 

Nu era nici urmă de afecțiune pe chipul ei. Ar fi putut la fel de 
bine să-mi spună numele căţeluşului ei. 


— Îmi pare bine, am spus şi am repetat mişcarea cu capul, 
adăugând rapid: domnule. 

Bine, m-am plictisit deja de asta. 

— Domnişoară Stackhouse, zise el, îndreptându-şi din nou 
atenția asupra hârtiilor din fața sa. 

Masa rotundă era mare şi acoperită complet cu scrisori, 
printuri şi tot felul de alte hârtii — extrase de cont? 

În timp ce mă simțeam uşurată că regele nu era interesat de 
mine, m-am întrebat ce căutam exact acolo. Am aflat când 
regina a început să-mi pună întrebări despre noaptea trecută. 
I-am spus cât de clar am putut ce se întâmplase. 

Avea o expresie foarte serioasă când îi povesteam despre 
vraja de stază a Ameliei şi despre efectul asupra corpului. 

— Crezi că vrăjitoarea nu ştia că e acolo când a aruncat 
vraja? întrebă regina. 

Am observat că, deşi privirea regelui era îndreptată spre 
hârtiile din fața lui, nu clintise niciuna de când am început să 
vorbesc. Bineînţeles, era posibil să citească foarte încet. 

— Nu, doamnă. Când a aruncat vraja, Amelia nu ştia că el 
era acolo. 

— Datorită abilităților tale telepatice? 

— Da, doamnă. 

Peter Threadgill se uită atunci la mine, şi am văzut că ochii 
săi erau de un cenuşiu neobişnuit de rece. Faţa îi era alcătuită 
numai din unghiuri ascuţite: un nas ca o lamă, buze subțiri şi 
drepte, pomețţi înalți. 

Regele şi regina arătau amândoi bine, dar nu într-un fel care 
să facă să vibreze ceva în mine. Aveam impresia că 
sentimentul era reciproc. Slavă Domnului! 

— Tu eşti telepata pe care draga mea Sophie vrea să o aducă 
la conferință, zise Peter Threadgill. 

Din moment ce îmi spunea ceva ce deja ştiam, nu am simțit 
nevoia să răspund. Dar politețea a învins pura iritare. 

— Da, eu sunt. 

— Şi Stan are unul, îi zise regina soțului ei, ca şi cum 
vampirii colecționau telepaţi la fel cum amatorii de câini 


colecționau springer spaniels2. 

Singurul Stan pe care îl ştiam era un vampir, şef în Dallas, şi 
singurul telepat pe care-l mai întâlnisem trăia tot acolo. Din 
cele câteva cuvinte ale reginei, am ghicit că viaţa lui Barry 
Băiatul cu Bagajele se schimbase mult de când îl cunoscusem. 
Aparent, acum lucra pentru Stan Davis. Nu ştiam dacă Stan 
era şerif sau chiar rege, căci la vremea aceea nici nu ştiam că 
vampirii au o astfel de ierarhie. 

— Aşadar, acum încerci să-ți aranjezi anturajul după al lui 
Stan? îşi întrebă Peter Threadgill soția, într-un mod categoric 
lipsit de tandrețe. 

Din multe indicii care-mi fuseseră oferite, mi-am dat seama 
că nu era o unire din dragoste. Dacă mi-aţi cere să-mi dau cu 
părerea, aş spune că nu era nici măcar o uniune bazată pe sex. 
Ştiam că regina o plăcuse pe verişoara mea Hadley în sensul 
carnal, şi cei doi frați paznici îmi spuseseră despre legătura cu 
regina. Peter Threadgill nu era aproape de niciunul dintre 
capetele spectrului. Dar poate asta demonstra că regina era 
omnisexuală, dacă acesta era un cuvânt. Va trebui să verific 
când ajung acasă. Dacă ajung vreodată acasă. 

— Dacă Stan vede un avantaj în a folosi o astfel de persoană, 
pot lua şi eu în considerare această variantă - mai ales din 
moment ce o astfel de persoană este atât de uşor disponibilă. 

Eram pe stoc. 

Regele ridică din umeri. Nu că aş fi avut multe aşteptări, dar 
aş fi presupus că regele unui stat drăguţ, sărac, cu un peisaj 
atât de frumos ca Arkansasul, era mai puțin sofisticat şi mai 
popular, cu simțul umorului. Poate Threadgill era un 
carpetbaggers33 din New York. Accentele vampirilor par de 
regulă să acopere toată harta - în sens propriu —, astfel încât 
era imposibil să-ți dai seama din vorbirea lui. 

— Aşadar, ce crezi că s-a întâmplat în apartamentul lui 


32 Câine de aport, de talie medie, cu blană ondulată. 
33 Termen peiorativ cu care sudiştii îi denumeau pe nordiştii care 
se mutau în Sud în perioada Reconstrucțţiei (1865-1877). 


Hadley? mă întrebă regina, şi mi-am dat seama că ne 
întorseserăm la subiectul inițial. 

— Nu ştiu cine l-a atacat pe Jake Purifoy, am spus. Dar în 
noaptea în care Hadley s-a dus la cimitir cu Waldo, corpul golit 
de sânge al lui Jake aterizase deja în dulapul ei. Cât despre 
cum a ajuns acolo, n-aş putea spune. De asta Amelia face 
chestia aia ecto diseară. 

Expresia reginei se schimbă; păru chiar interesată. 

— Face o reconstrucție ectoplasmică? Am auzit de ele, dar nu 
am fost niciodată martoră la una. 

Regele arăta mai mult decât interesat. Pentru o fracțiune de 
secundă, păru extrem de furios. 

M-am străduit să-mi îndrept din nou atenţia asupra reginei. 

— Amelia se întreba dacă ați putea să... să... o finanțați? 

M-am întrebat dacă trebuia să adaug „Maiestate”, dar nu 
m-am putut hotări să o fac. 

— Asta ar fi o investiție bună, din moment ce noul nostru 
vampir ne-ar fi putut băga într-un necaz de toată frumusețea. 
Dacă ar fi scăpat printre oameni... Voi fi bucuroasă să plătesc. 

De uşurare, am tras adânc aer în piept. 

— Şi cred că voi şi asista, adăugă regina, înainte să apuc să 
dau tot aerul afară din piept. 

Asta părea a fi cea mai proastă idee din lume. M-am gândit că 
prezența reginei o va flata pe Amelia până ce toată magia va fi 
inutilă. Oricum, nu aveam nici o modalitate să-i spun reginei 
că nu e bine-venită. 

Peter Threadgill avea o privire aspră când regina a anunțat că 
va urmări experimentul. 

— Nu cred că ar trebui să te duci, zise, cu voce calmă şi 
autoritară. Va fi greu pentru gemeni şi pentru Andre să te 
păzească în oraş, într-un cartier ca ăla. 

M-am întrebat cum se făcea că regele Arkansasu-lui ştia cum 
era cartierul lui Hadley. De fapt, era o zonă liniştită, pentru 
clasa mijlocie, mai ales prin comparaţie cu grădina zoologică 
pe care o reprezenta Cartierul general al vampirilor, cu fluxul 
său continuu de turişti şi soldați şi fanatici cu aparate de 


fotografiat şi de filmat. 

Sophie-Anne se pregătea deja să iasă. Această pregătire 
consta într-o privire aruncată în oglindă ca să se asigure că 
fațada sa impecabilă era încă impecabilă şi în a-şi strecura 
picioarele în pantofii ei cu toc foarte înalt, care fuseseră sub 
masă. Stătuse acolo desculță. Acest detaliu o făcu brusc pe 
Sophie-Anne Leclerq mult mai reală pentru mine. Sub 
exteriorul strălucitor exista o adevărată personalitate. 

— Bănuiesc că ţi-ar plăcea ca Bill să ne însoțească, îmi zise 
regina. 

— Nu, i-am tăiat-o. 

Bine, era o personalitate - şi era urâtă şi crudă. 

Dar regina părea sincer uimită. Soțul ei era ofensat de 
impolitețea mea - îşi ridică fruntea, iar ciudații săi ochi cenuşii 
mă fixară cu furie — dar regina era pur şi simplu uimită de 
reacția mea. 

— Am crezut că sunteți un cuplu, zise cu o voce perfect 
calmă. 

Mi-am înghițit primul răspuns, străduindu-mă să-mi 
amintesc cu cine stăteam de vorbă, şi am spus, aproape în 
şoaptă: 

— Nu, nu suntem. 

Am tras adânc aer în piept şi am făcut un mare efort să mă 
stăpânesc. 

— Îmi cer scuze că am fost atât de tăioasă. Vă rog să mă 
iertați. 

Regina se uită pur şi simplu la mine încă vreo câteva 
secunde, şi tot nu am putut avea nici cel mai mic indiciu 
despre gândurile, emoţiile sau intențiile ei. Era ca şi cum m-aş 
fi uitat la o tavă antică din argint — o suprafaţă strălucitoare, 
cu un model elaborat, şi dură la atingere. Cum de Hadley 
avusese suficient spirit de aventură încât să se culce cu 
această femeie era pur şi simplu dincolo de înțelegerea mea. 

— Scuzele-ți sunt acceptate, zise ea în cele din urmă. 

— Eşti prea tolerantă, spuse în cele din urmă soțul ei, iar 
chipul i se crispa. 


Strâmbă din buze, slobozind ceva ce se apropia de un mârâit, 
şi am descoperit că nu mai voiam să fiu în raza vizuală a acelor 
ochi strălucitori nici o secundă în plus. Nu-mi plăcea nici felul 
în care tipa asiatică îmbrăcată în roşu mă privea. Şi de fiecare 
dată când mă uitam la tunsoarea ei mi se făcea pielea de 
găină. La naiba, chiar şi doamna în vârstă care-i făcea bunicii 
părul permanent de trei ori pe an ar fi făcut o treabă mai bună 
decât Mad Weed Whacker3+. 

— Mă voi întoarce într-o oră, două, Peter, zise Sophie-Anne, 
foarte răspicat, pe un ton care ar fi putut tăia şi un diamant. 

Bărbatul cel scund, cu fața sa copilăroasă lipsită de expresie, 
apăru lângă ea cât ai clipi, întinzându-şi mâna astfel încât ea 
să aibă sprijin atunci când se ridica. Am ghicit că era vorba de 
André. 

Atmosfera era tensionată. Oh, îmi doream atât de mult să fiu 
în altă parte! 

— M-aş simți mult mai relaxat dacă aş şti că Floare de Jad e 
cu tine, zise regele. 

Se îndreptă spre femeia în roşu. Floare de Jad pe naiba: arăta 
mai degrabă ca Ucigaşul de Piatră. Fața asiaticei nu-şi 
schimbă deloc expresia la vorbele regelui. 

— Dar asta înseamnă să rămâi tu singur, zise regina. 

— Nici pe departe adevărat. Clădirea e plină de gărzi şi 
vampiri loiali, spuse Peter Threadgill. 

Bine, chiar şi eu am priceput asta. Gărzile, care aparțineau 
reginei, erau separate de vampirii loiali, care, am bănuit, erau 
cei pe care Peter îi adusese cu el. 

— Atunci, bineînțeles, voi fi mândră ca o luptătoare precum 
Floare de Jad să mă însoțească. 

Câh! Nu-mi dădeam seama dacă regina vorbea serios sau 
încerca să-şi calmeze soțul acceptându-i oferta, sau râdea de 
se prăpădea de strategia jalnică prin care se asigura că spionul 


34 Maşină de tuns iarba; posibilă aluzie la o povestire cu acelaşi 
titlu, în care un personaj nu putea suporta plantele şi tăia tot ce-i 
creştea în grădină. 


său participa la reconstrucția ectoplasmică. Regina folosi 
interfonul ca să sune sus — sau jos, din câte ştiam — la camera 
sigură unde Jake Purifoy era instruit într-ale vampirilor. 

— Puneţi gărzi în plus lângă Purifoy, zise. Şi daţi-mi de ştire 
dacă-şi aminteşte ceva. 

O voce servilă o asigură pe Sophie-Anne că ea va fi prima care 
va afla. 

M-am întrebat de ce Jake avea nevoie de paznici în plus. Mi 
se părea dificil să fiu cu adevărat preocupată de situația lui, 
dar, în mod evident, regina era. 

Aşadar, iată-ne: regina, Floare de Jad, André, Sigebert, 
Wybert şi cu mine. Cred că mai fusesem într-o companie aşa 
de variată, dar nu aş putea spune când. După un marş pe 
coridoare, am intrat într-un garaj păzit şi ne-am înghesuit 
într-o limuzină modificată pentru a fi mai încăpătoare. Andre a 
arătat cu degetul spre una dintre gărzi, indicând că va trebui 
să conducă. Până acum, nu auzisem ca vampirul cu față de 
copil să scoată vreun sunet. Spre încântarea mea, şoferul era 
Rasul, care spre deosebire de ceilalți mi se părea un prieten 
vechi. 

Sigebert şi Wybert nu se simțeau prea confortabil în maşină. 
Erau cei mai inflexibili vampiri pe care-i întâlnisem, şi m-am 
întrebat dacă apropierea lor de regină nu fusese în defavoarea 
lor. Nu trebuiseră să se schimbe, iar schimbarea odată cu 
vremurile era cheia supraviețuirii vampirilor înainte de Marea 
Revelaţie. Şi rămăsese în continuare aşa în țări care nu 
acceptaseră existența vampirilor cu aceeaşi toleranță de care 
dăduse dovadă America. Cei doi vampiri ar fi fost fericiți să 
poarte piei şi pânză țesută manual şi ar fi arătat perfect în 
cizme lucrate manual, cu scuturi pe braț. 

— Şeriful tău, Eric, a venit să vorbească cu mine noaptea 
trecută, îmi spuse regina. 

— L-am văzut la spital, am spus, sperând că părusem la fel 
de naturală. 

— Înţelegi că noul vampir, cel care era vârcolac, nu a avut de 
ales, înţelegi, nu-i aşa? 


— Aud deseori asta când vine vorba de vampiri, am spus, 
amintindu-mi toate momentele din trecut în care Bill îmi 
explicase diferite lucruri spunând că nu se putuse abține. 

Atunci îl crezusem, dar nu mai eram la fel de sigură. De fapt, 
eram atât de obosită şi mă simțeam atât de mizerabil, încât 
abia mai aveam putere să termin cu apartamentul lui Hadley 
şi cu proprietatea ei, şi cu lucrurile ei. Mi-am dat seama că 
dacă mă duceam acasă în Bon Temps, lăsând treburile 
neterminate aici, o să stau şi o să mă tot gândesc la asta. 

Ştiam acest lucru, dar, în clipa de față, îmi era greu să 
accept. 

Era momentul pentru una din discuțiile acelea în sinea mea. 
Mi-am spus severă că deja avusesem unul sau două momente 
care-mi făcuseră plăcere în acea seară, şi că o să mai am 
câteva secunde care să-mi placă în fiecare zi, până ce aveam să 
mă întorc la starea mea anterioară de mulțumire. Mă 
bucurasem întotdeauna de viaţă şi ştiam că aveam să o fac din 
nou. Dar eram nevoită să-mi croiesc drum cu greutate printr-o 
mulțime de momente rele până să ajung acolo. 

Nu cred că am fost vreodată o persoană care să-şi facă multe 
duzii. Dacă citeşti gândurile, nu ai prea multe îndoieli legate 
de cât de răi pot fi chiar şi cei mai buni oameni. 

Dar cu siguranță nu mă aşteptam la asta. 

Spre groaza mea, lacrimile începură să-mi curgă pe față. Am 
băgat mâna în geantă, am scos un şervețel şi mi-am tamponat 
obrajii în timp ce toți vampirii se uitau la mine, Floare de Jad 
cu cea mai uşor de identificat expresie pe care o văzusem 
vreodată pe fața ei: dispreţ. 

— Suferi? întrebă regina, arătând spre braţul meu. 

Nu credeam că-i păsa cu adevărat; eram sigură că se 
antrenase atât de mult pentru a oferi un răspuns corect, tipic 
uman, încât devenise un reflex. 

— Suferință sufletească, am spus, şi mai bine mi-aş fi 
muşcat limba. 

— Oh, zise. Bill? 

— Da, am spus şi am înghițit în sec, încercând să fac tot 


ce-mi stătea în putință pentru a împiedica exteriorizarea 
emoțiilor. 

— Şi eu am suferit la moartea lui Hadley, spuse ea în mod 
neaşteptat. 

— A fost bine că a avut pe cineva căruia să-i pese. După un 
minut, am spus: 

— M-aş fi bucurat să ştiu mai devreme că a murit, am spus 
pe ocolite. 

Nu aflasem că verişoara mea murise decât câteva săptămâni 
mai târziu, după ce faptul fusese consumat. 

— Am avut motive să aştept înainte de a-l trimite pe 
Cataliades, zise Sophie-Anne. 

Fața ei netedă şi ochii deschişi la culoare erau la fel de 
impenetrabili ca un bloc de gheaţă, dar am avut impresia clară 
că ar fi vrut să nu deschid subiectul. Am privit către regină 
încercând să găsesc vreun indiciu, iar ea îmi arătă cu o scurtă 
mişcare a ochilor către Floare de Jad, care stătea în dreapta ei. 
Nu ştiam cum putea Floare de Jad să stea într-o poziție atât de 
relaxată cu sabia aceea lungă prinsă la spate. Dar am avut 
categoric impresia că în spatele chipului ei lipsit de expresie şi 
a ochilor de nepătruns, Floare de Jad asculta cu atenţie tot ce 
se vorbea. 

Ca să aleg varianta cea mai sigură, m-am hotărât că nu voi 
spune nimic, iar restul călătoriei avu loc în tăcere. 

Rasul nu a vrut să intre cu limuzina în curte, şi mi-am 
amintit că şi Diantha parcase tot în stradă. 

Rasul veni în spate ca să deschidă uşa pentru regină, iar 
Andre cobori primul, privi în jur mult timp, apoi încuviință că 
era sigur pentru regină să iasă. Rasul rămase pe poziție, cu 
puşca în mână, cercetând cu privirea zona, după atacatori. 
Andre era la fel de vigilent. 

Floare de Jad ieşi următoarea de pe scaunul din spate şi 
privirea ei se alătură celorlalte care scanau zona. Apărând-o pe 
regină cu trupurile lor, intrară în curte. Sigebert fu următorul, 
cu toporul în mână, şi mă aşteptă pe mine. După ce m-am 
alăturat lui pe trotuar, el şi Wybert mă conduseră pe poarta 


deschisă cu mai puțină ceremonie decât o conduseseră ceilalți 
pe regină. 

O văzusem pe regină la mine acasă, nepăzită de nimeni în 
afara lui Cataliades, o văzusem pe regină în biroul ei, păzită de 
o singură persoană. Cred că nu mi-am dat seama până în 
acest moment cât era de importantă securitatea pentru 
Sophie-Anne, cât de precară era probabil puterea sa. Voiam să 
ştiu împotriva cui o păzeau aceste gărzi. Cine voia să o ucidă 
pe regina Louisianei? Poate toți conducătorii vampirilor se 
aflau într-un pericol la fel de mare - sau poate doar 
Sophie-Anne. Brusc, conferința vampirilor de la toamnă părea 
o propunere mult mai înspăimântătoare decât înainte. 

Curtea era bine luminată, iar Amelia stătea pe aleea 
circulară, cu trei prieteni. Ca să se ştie, printre ei nu se afla 
nici o babă călare pe coadă de mătură. Unul era un puşti care 
arăta ca un misionar mormon: pantaloni negri, cămaşă albă, 
cravată închisă la culoare, pantofi negri lustruiți. De un copac 
aflat în cercul desenat de alee era sprijinită o bicicletă. 

Poate era un misionar mormon. Părea atât de tânăr, încât 
m-am gândit că era încă în creştere. Femeia înaltă care stătea 
lângă el părea să aibă în jur de şaizeci de ani, dar avea un corp 
de culturist. Purta un tricou mulat, pantaloni drepţi, sandale 
şi o pereche de cercei rotunzi, uriaşi. A treia vrăjitoare era cam 
de-o vârstă cu mine, înjur de douăzeci şi cinci, spre treizeci de 
ani, şi era de origine hispanică. Avea obraji plini, buze roşii, 
strălucitoare, şi păr negru, ondulat, era scundă şi avea mai 
multe rotunjimi decât un S. Sigebert o admira în mod special 
(puteam să-mi dau seama după privirea sa expresivă), dar ea 
ignora toți vampirii, ca şi cum nu i-ar fi putut vedea. 

Se poate ca Amelia să fi fost uimită de invazia de vampiri, dar 
dădu dovadă de mult aplomb când făcu prezentările. Evident, 
regina se prezentase înainte ca eu să mă apropii. 

— Maiestate, spunea Amelia, aceştia sunt colaboratorii mei. 

Făcu o mişcare cu mâna spre ei, ca şi cum ar fi prezentat o 
maşină audienței: Bob Jessup, Patsy Sellers, Terencia 
Rodriguez — Terry i se spune. 


Vrăjitorii se uitară unii la ceilalți înainte să o salute cu o 
scurtă mişcare din cap pe regină. Era greu de spus cum a luat 
regina această lipsă de respect, fața ei era atât de nemişcată, 
ca şi cum ar fi fost de sticlă - dar le întoarse salutul şi 
atmosfera rămase suportabilă. 

— Tocmai ne pregăteam pentru reconstrucție, zise Amelia. 

Părea foarte sigură pe ea, dar am observat că-i tremurau 
mâinile. Gândurile ei nu erau nici pe departe la fel de 
încrezătoare pe cât îi era vocea. Amelia îşi trecea în revistă 
pregătirile, în gând, luând la rând, agitată, fiecare obiect pe 
care-l adunase, reanalizându-şi temătoare colaboratorii ca să 
fie sigură că erau pregătiți pentru ritual, şi aşa mai departe. 
Amelia, am realizat cu întârziere, era o perfecționistă. 

M-am întrebat unde era Claudine. Poate îi văzuse venind pe 
vampiri şi prudentă se retrăsese într-un colț întunecat. În timp 
ce priveam în jur după ea, am avut un moment când durerea 
din suflet m-a luat pe nepregătite. A fost ca în momentele de 
după moartea bunicii, când făceam ceva familiar, cum ar fi 
periatul părului, şi brusc întunericul mă copleşea. Mi-a luat 
un moment sau două să mă adun şi să ies din nou la 
suprafață. 

Aşa avea să se întâmple o vreme, şi va trebui să strâng din 
dinți şi să suport. 

M-am străduit să-i observ pe cei aflați în jurul meu. 
Vrăjitoarele îşi luaseră locurile în primire. Bob se instalase 
într-un şezlong în curte, şi l-am urmărit cu oarecare interes 
cum scotea nişte chestii sfărâmate dintr-o pungă, mare cât 
pentru un sendviş, şi un chibrit din buzunarul de la piept. 
Amalia țâşni pe scări, către apartament, Terry se opri la 
jumătatea scărilor, iar vrăjitoarea mai în vârstă, Patsy, stătea 
deja pe galeria exterioară privind în jos către noi. 

— Dacă vreți să urmăriți, probabil aici sus va fi cel mai bine, 
strigă Amelia, iar regina şi cu mine o luarăm în sus pe scări. 

Gărzile se adunară la poartă ca să fie cât mai departe posibil 
de magie; chiar şi Floare de Jad părea a arăta respect față de 
puterea care avea să fie pusă la lucru, chiar dacă nu respecta 


vrăjitoarele ca persoane în sine. 

Ca urmare, Andre o urmă pe regină pe scări în sus, dar mi s-a 
părut că poziția pe care o luaseră umerii săi nu sugera 
entuziasmul. 

Era drăguţ să mă concentrez la ceva nou, în loc să-mi plâng 
de milă pentru nefericirea mea, şi am ascultat cu interes cum 
Amelia - care arăta ca şi cum s-ar fi aflat undeva afară, pe o 
plajă, jucând volei — dădea indicaţii legate de vraja magică pe 
care se pregătea să o facă. 

— Am stabilit timpul cu două ore înainte ca eu să-l văd 
venind pe Jake, zise ea. Aşa că s-ar putea să vedeţi o mulțime 
de lucruri ciudate şi plictisitoare. Dacă se întinde prea mult, o 
să încerc să grăbesc lucrurile. 

Brusc, am avut un gând care m-a uimit prin norocul acestei 
descoperiri. Aveam să-i cer Ameliei să se întoarcă în Bon 
Temps cu mine, şi acolo îi voi cere să repete procedura în 
curtea mea; atunci, aveam să ştiu ce s-a întâmplat cu biata 
Gladiola. M-am simțit mult mai bine odată ce mi-a venit 
această idee, şi m-am străduit să acord toată atenția 
momentului de față. 

Amelia strigă: 

— Începeţi! 

Şi imediat începu să recite cuvinte, bănuiesc că în latină. Am 
auzit un ecou slab venind din capătul de sus al scărilor şi din 
curte, pe măsură ce celelalte vrăjitoare se alăturau. 

Nu ştiam la ce să ne aşteptăm, şi era ciudat de plictisitor să 
auzi incantația continuând şi după două minute. Am început 
să mă întreb ce se va întâmpla cu mine dacă regina se plictisea 
de-adevăratelea. 

Apoi, verişoara mea, Hadley, intră în sufragerie. 

Am fost atât de şocată, încât aproape că-mi venea să vorbesc 
cu ea. Când m-am uitat însă mai atentă, mi-am dat seama că 
nu era cu adevărat Hadley, avea forma ei şi se mişca la fel ca 
ea, dar acest simulacru era pur şi simplu acoperit cu culoare. 
Părul ei nu era cu adevărat negru, ci doar dădea impresia 
strălucitoare a negrului. Părea ca şi cum ar fi fost făcută din 


apă colorată, care se mişca. Puteai vedea strălucirea de la 
suprafață. Am privit la ea nerăbdătoare: trecuse atâta vreme 
de când ne văzusem! Hadley arăta mai bătrână, bineînţeles, cu 
o expresie sardonică a gurii şi o privire sceptică. 

Inconştientă față de prezența oricui altcuiva în cameră, 
reconstrucția se  îndreptă către fotoliu, luă o 
telecomandă-fantomă şi dădu drumul la televizor. Eu chiar 
m-am uitat spre ecran ca să văd dacă va arăta ceva, dar 
bineînţeles că nu arăta. 

Am simțit o mişcare lângă mine şi am aruncat o privire către 
regină. Dacă eu fusesem şocată, ea era pur şi simplu 
electrizată. Nu am crezut niciodată cu adevărat că regina ar fi 
putut-o iubi sincer pe Hadley, dar am văzut acum că o iubise 
din tot sufletul. 

Am urmărit-o pe Hadley uitându-se la televizor din când în 
când, în timp ce-şi făcea unghiile de la picioare, bea un 
fantomatic pahar cu sânge şi dădea un telefon. Nu o puteam 
auzi. O puteam doar vedea, şi asta doar într-un spațiu limitat. 
Obiectul după care se întindea avea să apară doar în 
momentul în care mâna ei îl atingea, nu înainte, astfel încât 
puteai fi sigură despre ce era vorba doar când începea să-l 
folosească. Când se întinse ca să pună paharul cu sânge pe 
masă, dar încă îl mai ținea în mână, am văzut paharul, masa 
cu toate celelalte obiecte, şi pe Hadley, totul deodată, toate cu 
acea patină strălucitoare. Masa-fantomă se suprapuse cu 
masa adevărată, care era aproape în acelaşi loc în care fusese 
şi în acea noapte, doar ca lucrurile să fie şi mai ciudate. Când 
Hadley dădu drumul paharului, ambele, şi pahar şi masă, 
dispărură din peisaj. 

Ochii lui Andre îi erau ieşiţi din orbite când m-am uitat din 
nou la el, şi arăta cea mai expresivă grimasă pe care o văzusem 
pe chipul lui. Dacă regina îşi plângea pierderea, iar eu eram 
fascinată şi tristă, Andre era pur şi simplu înspăimântat. 

Au mai trecut câteva minute până când Hadley a auzit în 
mod evident o bătaie la uşă. (întoarse capul către uşă, şi păru 
surprinsă.) Se ridică (fotoliul-fantomă, probabil cu vreo şase 


centimetri mai încolo față de cel real, dispăru în neant) şi 
traversă camera. Păşi prin pantofii mei sport, care stăteau 
unul lângă celălalt alături de fotoliu. 

Bine, asta era ciudat. Întreaga treabă era ciudată, dar 
fascinantă. 

Probabil cei din curte îl urmăriseră pe scări în sus pe cel care 
bătuse la uşă, din moment ce am auzit o înjurătură puternică 
a unuia dintre cei doi Bert - Wybert, cred. Când Hadley a 
deschis o uşă-fantomă, Patsy care stătea afară, în galerie, a 
deschis uşa adevărată ca să putem vedea. Din expresia tristă a 
Ameliei, mi-am dat seama că nu se gândise dinainte la asta. 

În fața uşii se afla (fantoma) Waldo, un vampir care fusese 
alături de regină ani întregi. Fusese mult pedepsit în anii de 
dinaintea morții sale, ceea ce îl făcuse să aibă o piele foarte 
ridată. Din moment ce Waldo fusese un albinos foarte slab 
înainte de pedepsirea sa, arăta îngrozitor în singura noapte 
când îl întâlnisem. Ca o fantomă apoasă arăta, de fapt, mai 
bine. 

Hadley păru surprinsă să-l vadă. Expresia era suficient de 
puternică pentru a fi recunoscută cu uşurinţă. Apoi păru 
dezgustată. Dar se dădu înapoi ca să-l lase să intre. 

Când se întoarse către masă ca să-şi ia paharul, Waldo 
aruncă o privire în jurul lui, ca şi cum ar fi vrut să vadă dacă 
mai era cineva acolo. Tentaţia să o avertizez pe Hadley era atât 
de puternică, încât devenise aproape irezistibilă. 

După ce discutară puțin, discuţie pe care noi bineînţeles nu 
am putut-o înțelege, Hadley ridică din umeri şi păru să fie de 
acord cu un oarecare plan. Probabil, asta era ideea despre care 
îmi povestise Waldo referitor la noaptea în care recunoscuse că 
o omorâse pe verişoara mea. Îmi spusese că fusese ideea lui 
Hadley să meargă la cimitirul St. Louis Numărul Unu ca să 
trezească fantoma preotesei voodoo Marie Laveau, dar aceasta 
îmi dovedea că Waldo fusese cel care sugerase excursia. 

— Ce are în mână? zise Amelia, cât de încet putu, iar Patsy 
intră în casă din galerie, ca să verifice. 

— O broşură, îi zise Ameliei, încercând să vorbească la fel de 


încet. Despre Marie Laveau. 

Hadley se uită la ceasul pe care-l avea la încheietură şi-i 
spuse ceva lui Waldo. Era ceva aspru, judecând după expresia 
lui Hadley şi după mişcarea bruscă pe care o făcu arătându-i 
uşa clătinând din cap. Spunea „nu" pe cât de clar o putea 
spune limbajul corpului său. 

Şi, cu toate acestea, în noaptea următoare mersese cu el. Ce 
se întâmplase ca să o facă să se răzgândească? 

Hadley intră înapoi în dormitorul său şi noi o urmarăm. 
Privind în urmă, îl văzurăm pe Waldo părăsind apartamentul, 
după ce pusese broşura pe o masă lângă uşă. 

M-am simţit ciudat ca un voyeur să stau în dormitorul lui 
Hadley cu Amelia, regina şi André, urmărind-o pe Hadley cum 
îşi dădea jos halatul şi-şi punea o rochie foarte elegantă. 

— A purtat asta la petrecerea de dinaintea nunţii, zise calmă 
regina. 

Era o rochie mulată, roşie, decoltată de aproape nu mai lăsa 
loc imaginaţiei, cu paiete roşu-închis şi purta nişte minunațţi 
pantofi din piele de aligator. Hadley intenţiona, evident, să o 
facă pe regină să regrete ceea ce pierdea. 

Am urmărit-o pe Hadley cum se privea în oglindă, 
aranjându-şi părul în două feluri şi calculându-şi îndelung 
alegerea rujului. Noutatea dispărea din întreaga acţiune şi 
eram nerăbdătoare să grăbesc lucrurile, dar regina pur şi 
simplu nu se sătura să-şi vadă din nou iubita. Cu siguranţă, 
nu aveam să protestez, mai ales ținând cont că regina plătea 
nota. 

Hadley se tot învârtea în fața oglinzii sale până-n pământ, 
părând satisfăcută de ceea ce vedea, apoi izbucni în lacrimi. 

— Oh, draga mea, zise încet regina. Îmi pare atât de rău! 

Ştiam exact cum se simțea Hadley şi, pentru prima dată, am 
simţit relația de sânge pe care o aveam cu verişoara mea, pe 
care o pierdusem în timpul anilor cât stătuserăm despărțite. În 
această reconstrucție, se derula noaptea de dinaintea nunții 
reginei, iar Hadley trebuia să meargă la o petrecere şi să o vadă 
pe regină alături de logodnicul său, formând un cuplu. lar 


următorul lucru pe care trebuia să-l facă era să participe la 
nunta lor; sau aşa credea ea. Nu ştia că avea să fie moartă 
până atunci, categoric moartă, definitiv. 

— Vine cineva, strigă Bob vrăjitorul. 

Vocea sa trecu prin ferestrele mari, deschise spre galerie. În 
lumea fantomatică a spiritelor, probabil că sunase soneria, 
pentru că Hadley se crispa, aruncă o ultimă privire în oglindă 
(chiar prin noi, din moment ce stăteam chiar în fața ei) şi se 
adună, vizibil. Când Hadley porni pe hol, avea o unduire 
familiară a şoldurilor, iar fața ei plânsă era crispată într-un 
zâmbet rece. 

Deschise uşa. Din moment ce vrăjitoarea Patsy lăsase uşa 
adevărată deschisă după ce Waldo „sosise', am putut vedea 
acum s-au desfăşurat lucrurile. Jake Purifoy era îmbrăcat în 
smoching şi arăta foarte bine, aşa cum spusese Amelia. I-am 
aruncat o privire Ameliei când el intră în apartament, iar ea 
privea cu regret fantoma. 

Nu-i păsa că fusese trimis să o ia pe iubiţțica reginei, îţi puteai 
da seama de asta, dar era prea diplomat şi prea curtenitor ca 
să-i arate asta lui Hadley. Aşteptă răbdător ca ea să-şi ia o 
poşetă minusculă şi să-şi pieptene o ultimă oară părul, apoi 
cei doi ieşiră. 

— Vine încoace, jos, strigă Bob, iar noi am ieşit pe uşă, am 
traversat galeria ca să privim peste balustradă. 

Cele două fantome se urcară într-o maşină strălucitoare şi 
ieşiră din curte. Acolo se termina zona afectată de vrajă. În 
timp ce maşina-fantomă ieşea pe poartă, dispăru chiar lângă 
grupul de vampiri adunaţi lângă uşă. Sigebert şi Wybert erau 
miraţi şi solemni, Floare de Jad părea nemulțumită, iar Rasul 
părea uşor amuzat, ca şi cum s-ar fi gândit la poveştile grozave 
pe care va putea să le debiteze la postul de gardă. 

— E timpul să grăbim lucrurile, strigă Amelia. Părea obosită 
acum şi m-am întrebat cât de mare era presiunea pe care 
coordonarea acestui act de vrăjitorie o exercita asupra tinerei 
vrăjitoare. 

Patsy, Terry, Bob şi Amelia începură să rostească la unison o 


altă vrajă. Dacă exista vreo verigă slabă în acest efort de 
echipă, aceasta era Terry. Vrăjitoarea cu chipul rotund 
transpira puternic şi tremura din cauza efortului pe care-l 
făcea ca să-şi ducă la capăt magia. Am fost puţin îngrijorată 
când am observat tensiunea de pe chipul ei. 

— Uşurel, uşurel! îşi îndemnă Amelia echipa, văzând aceleaşi 
semne. 

Atunci îşi reluară cu toții cântatul, iar Terry păru să se 
calmeze puţin; nu mai arăta atât de disperată. Amelia zise: 

— Încetiniţi... uşor... acum, şi cântecul se opri încet. 

Maşina apăru din nou la poartă, de această dată trecând prin 
Sigebert, care făcuse un pas în față, ca să o vadă mai bine pe 
Terry, am bănuit. Se opri brusc, pe jumătate înăuntru şi pe 
jumătate afară. 

Hadley țâşni afară din maşină. Plângea, şi după expresia de 
pe chipul ei plângea de ceva vreme. Jake Purifoy ieşi pe partea 
lui şi rămase acolo, cu mâinile peste portiera maşinii, vorbind 
cu Hadley peste maşină. 

Pentru prima dată, garda de corp a reginei vorbi. Andre zise: 

— Hadley, trebuie să încetezi. Oamenii vor observa, iar noul 
rege acționa din această cauză. E genul gelos, ştii? Nu-i pasă 
de... 

Aici Andre pierdu şirul şi clătină din cap. 

— Îi place să păstreze aparențele. 

Ne uitarăm cu toții la el. Era medium? Paznicul reginei îşi 
mută privirea către Hadley cea ectoplasmatică şi zise: 

— Dar, Jake, nu pot suporta. Ştiu că trebuie să facă asta din 
motive diplomatice, dar mă dă la o parte! Nu pot suporta. 

Andre putea citi pe buze. Chiar şi pe buzele ectoplasmatice. A 
început să vorbească din nou. 

— Hadley, du-te sus şi culcă-te. Nu poți merge la nuntă dacă 
ai de gând să faci o scenă. Ştii că asta ar pune-o într-o situație 
jenantă pe regină şi ar distruge toată ceremonia. Şeful meu mă 
va ucide dacă se întâmplă asta. Asta e cel mai mare eveniment 
pe care l-am avut vreodată. 

Mi-am dat seama că vorbea despre Quinn. Jake Purifoy era 


angajatul despre care Quinn îmi spunea că dispăruse. 

— Nu pot să suport, repeta Hadley. Tremura, îmi dădeam 
seama din felul în care-şi mişca buzele, dar din fericire Andre 
nu găsi de cuviință să o imite. Era destul de ciudat să auzi 
cuvintele ieşind din gura lui. 

— Am făcut ceva teribil! 

Aceste cuvinte melodramatice sunară foarte ciudat spuse cu 
vocea monotonă a lui André. 

Hadley alergă pe scări în sus, iar Terry se trase automat din 
drum, ca să o lase să treacă. Hadley descuie uşa (deja 
deschisă) şi năvăli în apartamentul său. Ne întoarserăm să-l 
urmărim pe Jake. Acesta oftă şi ieşi din maşină, care dispăru. 
Deschise un telefon mobil şi formă un număr. Vorbi la telefon 
cel puțin un minut, fără nici o pauză în care să i se răspundă, 
aşa că era destul de posibil să fi fost vorba de o mesagerie 
vocală. 

Andre zise: 

— Şefule, trebuie să-ți spun că o să avem necazuri. Iubita nu 
va fi în stare să se controleze în ziua cu pricina. 

Oh, Doamne, spune-mi că nu Quinn a omorât-o pe Hadley! 
m-am gândit, simțind că mi se face rău la simplul gând. Dar 
chiar în timp ce ideea începu să se contureze, Jake se îndreptă 
spre spatele maşinii, care apăru din nou în timp ce el o 
atingea. Îşi trecu mâna cu afecțiune de-a lungul portbagajului, 
apropiindu-se tot mai mult de zona exterioară a porții, şi brusc 
o mână se întinse şi-l înhaţă. Zona vrăjitoarelor nu se întindea 
dincolo de ziduri, aşa că restul corpului era absent, iar efectul 
mâinii care apăruse din neant şi-l înhățase pe vârcolacul care 
nu bănuia nimic era înspăimântător, ca într-un film de groază. 

Era exact ca unul dintre acele vise în care vezi pericolul 
apropiindu-se, dar nu poţi vorbi. Nici o avertizare din partea 
noastră nu ar fi putut schimba ceea ce se întâmplase deja. Dar 
am fost cu toţii şocațţi. Fraţii Bert au strigat, Floare de Jad îşi 
scoase sabia fără ca eu să văd măcar mâna mişcându-i-se, iar 
regina rămase cu gura căscată. 

Am putut vedea doar picioarele lui Jake agitându-se. Apoi 


rămaseră nemişcate. 

Stăteam cu toţii în picioare, ne uitam unii la alții, chiar şi 
vrăjitoarele, concentrarea lor slăbind până ce curtea începu să 
se umple de ceaţă. 

— Vrăjitoarelor! strigă Amelia răguşit. Înapoi la treabă! 

Într-o clipă totul se limpezi. Dar picioarele lui Jake stăteau 
nemişcate, iar o secundă mai târziu, conturul lor deveni tot 
mai slab; dispăreau din vedere ca orice alt obiect lipsit de 
viaţă. În câteva clipe, verişoara mea apăru în galerie, privind în 
jos. Expresia ei era precaută şi îngrijorată. Auzise ceva. Am 
înregistrat momentul când a văzut cadavrul şi a coborât 
scările cu viteză vampirică. A țâşnit pe poartă şi a dispărut din 
vedere, dar într-o clipă era din nou înapoi, târând cadavrul de 
picioare. Câtă vreme îl atingea, corpul era la fel de vizibil cum 
ar fost şi o masă sau un scaun. Apoi se aplecă deasupra 
cadavrului, şi acum am putut vedea că Jake avea o rană 
uriaşă la gât. Rana era înfricoşătoare, deşi vampirii care o 
priveau nu părură înfricoşați, ci captivați. 

Hadley cea ectoplasmică privi în jurul ei sperând la un ajutor, 
care nu veni. Părea disperat de nesigură. Degetele ei apăsau 
gâtul lui Jake în timp ce-i urmărea pulsul. 

În cele din urmă, se aplecă asupra lui şi-i spuse ceva. 

— E singura cale, traduse Andre. Poţi să mă urăşti, dar asta e 
singura cale. 

Am urmărit-o pe Hadley cum îşi sfâşie încheietura mâinii cu 
propriii colți şi apoi pune încheietura sângerândă la gura lui 
Jake, urmărind sângele cum se strecoară înăuntru, văzându-l 
cum îşi revine suficient cât să o apuce de mână şi să o tragă în 
jos către el. Când Hadley îl făcu pe Jake să-i dea drumul, ea 
păru extenuată, iar el arăta de parcă ar fi avut convulsii. 

— Vârcolacul nu e un vampir prea bun, zise Sigebert în 
şoaptă. Nu am mai văzut un vârcolac transformat. 

Cu siguranță, era greu pentru Jake Purifoy. Văzându-i 
suferința, am început să-l iert pentru oroarea din seara 
anterioară. Verişoara mea Hadley îl ridică şi-l cără în sus pe 
scări, făcând din când în când câte o pauză ca să arunce o 


privire în jurul ei. Am urmat-o sus încă o dată, cu regina pe 
urmele mele. Am văzut cum Hadley îi dădu lui Jake hainele 
sfâşiate jos, înfăşură nişte şervete în jurul gâtului său până ce 
sângerarea i se opri, şi-l puse în dulap, acoperindu-l cu grijă şi 
închizând uşa, astfel încât soarele dimineţii să nu-l ardă pe 
noul vampir, care trebuia să stea la întuneric trei zile. Hadley 
îndesă şervetele pline de sânge în coşul de rufe. Apoi introduse 
un alt şervet în spaţiul rămas sub uşă, ca să se asigure că 
Jake era în siguranță. 

După care se aşeză în hol şi căzu pe gânduri. În cele din 
urmă, luă telefonul mobil şi formă un număr. 

— Cere cu Waldo, zise Andre. 

Când buzele lui Hadley începură să se mişte din nou, Andre 
zise: 

— Stabileşte o întâlnire pentru noaptea următoare. Spune că 
trebuie să vorbească cu fantoma lui Marie Laveau, dacă 
fantoma va veni cu adevărat. Are nevoie de sfaturi. 

După mai multă conversaţie, Hadley închise telefonul şi se 
ridică. Adună hainele sfâşiate şi însângerate ale vârcolacului 
şi le puse într-o sacoşă. 

— Ar trebui să iei şi şervetele, am sfătuit-o în şoaptă, dar vara 
mea le lăsă în coş, ca să le găsesc eu când aveam să sosesc. 

Hadley scoase cheile de la maşină din buzunarul pantalonilor 
şi, după ce cobori scările, urcă în maşină şi plecă luând şi 
sacul de gunoi. 


Capitolul 18 


— MAIESTATEA VOASTRĂ, trebuie să ne oprim, zise Amelia, 
iar regina îşi flutură mâna, într-un fel care ar fi putut însemna 
un acord. 

Terry era atât de extenuată, încât se sprijinea de balustrada 
scărilor, iar Patsy părea aproape la fel de sfârşită. Bob cel 
fraier părea neschimbat, dar apoi se aşeză cu înțelepciune pe 
un scaun, pentru început. La semnalul fără cuvinte al Ameliei, 
începură să desfacă vraja pe care o aruncaseră şi, încet, 
atmosfera ciudată se mai relaxa. Treptat, am devenit cu toții 
mai degrabă o amestecătură de persoane ciudate, într-o curte 
din New Orleans, decât martori neajutorați ai unei 
reconstituiri magice. 

Amelia se duse în magazia din colț şi scoase nişte scaune 
pliante. Sigebert şi Wybert nu înțeleseră mecanismul, aşa că 
Amelia şi Bob desfăcură scaunele. După ce regina şi 
vrăjitoarele se aşezară, mai rămăsese un scaun, şi l-am luat 
eu, după un schimb tăcut de invitaţii între mine şi cei patru 
vampiri. 

— Aşadar, ştim ce s-a întâmplat în noaptea următoare, am 
spus obosită. 

Mă simţeam uşor caraghioasă în rochia mea elegantă şi cu 
sandalele cu toc. Ar fi fost minunat să-mi iau hainele 
obişnuite. 

— Oh, scuză-mă, poate că tu ştii, dar noi restul nu, şi vrem 
să aflăm, zise Bob. 

Părea că uitase că ar trebui să tremure în prezența reginei. 

Era ceva care-l făcea plăcut pe vrăjitorul cel pămpălău. Şi toți 
patru munciseră din greu; dacă voiau să ştie restul poveștii, 
nu exista nici un motiv pentru care să nu-l poată asculta. 
Regina nu avu nici o obiecţie. Chiar şi Floare de Jad, care-şi 
pusese la loc sabia, părea vag interesată. 

— În noaptea următoare, Waldo a atras-o pe Hadley în cimitir 
cu povestea despre mormântul lui Marie Laveau şi cu tradiția 


vampirilor, conform căreia morții pot trezi morții — în acest caz, 
pe preoteasa voodoo Marie Laveau. Hadley voia ca Marie 
Laveau să-i răspundă la întrebări, cum îi spusese Waldo lui 
Hadley că era posibil dacă se realiza ritualul corect. Deşi, în 
noaptea când l-am întâlnit, Waldo îmi oferise un motiv pentru 
care Hadley fusese de acord cu asta, acum ştiam că mințea. 
Dar îmi vin în minte mai multe motive pentru care ea ar fi 
putut accepta să meargă cu Waldo la cimitirul St. Louis, am 
spus. 

Regina încuviință în tăcere. 

— Cred că voia să afle cum va fi Jake când se va trezi, am 
spus. Cred că voia să afle ce să facă cu el. Nu-l putea lăsa să 
moară, ați văzut asta, dar nu voia să admită în fața nimănui că 
a creat un vampir, mai ales unul care fusese vârcolac. 

Aveam ceva audienţă. Sigebert şi Wybert stăteau de pază de o 
parte şi alta a reginei, şi erau prinşi de poveste. Probabil că 
pentru ei asta era ca şi cum ar fi mers la film. Toate vrăjitoarele 
erau interesate să audă povestea din spatele evenimentelor pe 
care tocmai le urmăriserăm. Floare de Jad era cu ochii pe 
mine. Doar André părea imun şi era ocupat să-şi facă treaba 
de paznic, cercetând constant curtea şi cerul, în eventualitatea 
unui atac. 

— Este de asemenea posibil ca Hadley să fi crezut că fantoma 
ar fi putut-o sfătui cum să recâştige afecțiunea reginei. Nu vă 
supăraţi, doamnă, am adăugat, amintindu-mi prea târziu că 
regina stătea la un metru de mine, pe un scaun pliant care 
încă mai avea agățată pe un inel de plastic eticheta cu prețul. 

Regina îşi flutură mâna cu un gest relaxat. Era cufundată în 
gânduri atât de adânc, încât nici nu eram sigură că mă auzise. 

— Nu Waldo a fost cel care l-a golit de sânge pe Jake Purifoy, 
zise regina, spre uimirea mea. Waldo nu şi-ar fi putut imagina 
asta când a reuşit s-o omoare pe Hadley, şi mi-a povestit, dând 
vina pe Frăția Soarelui, că vrăjitoarea asta inteligentă va urma 
ad litteram ordinul de a sigila apartamentul, incluzând o vrajă 
de stază. Waldo avea deja un plan. Şi cel care l-a ucis pe Jake 
avea un alt plan — putea să dea vina pe Hadley pentru moartea 


şi renaşterea lui Jake... ceea ce ar fi condamnat-o la închisoare 
într-o celulă pentru vampiri. Probabil că ucigaşul s-a gândit că 
Jake o va omori pe Hadley peste trei zile când avea să se 
scoale... şi probabil că ar fi făcut-o. 

Amelia încercă să pară modestă, dar era o luptă peste 
puterile ei. Ar fi trebuit să fie uşor, din moment ce singurul 
motiv pentru care făcuse vraja fusese ca în apartament să nu 
miroasă urât atunci când avea să-l redeschidă. Ştia asta, şi eu 
ştiam asta. Dar fusese o dovadă frumoasă de vrăjitorie, şi nu 
intenționam să-i spulber visul. 

Amelia şi-l distruse singură. 

— Sau poate, zise ea fără să se gândească, cineva l-a plătit pe 
Waldo ca s-o dea pe Hadley la o parte într-un fel sau altul. 

A trebuit să-mi ridic scuturile imediat, pentru că vrăjitoarele 
au început să emită semnale de panică atât de puternice, încât 
era insuportabil să fiu în preajma lor. Ştiau că ceea ce Amelia 
spusese o va supăra pe regină, iar când regina Louisianei era 
agitată, cei din preajma ei aveau tendința de a fi şi mai agitati. 

Regina sări de pe scaunul ei, aşa că toți ne ridicarăm în 
picioare, grăbiţi şi neîndemânatici. Amelia abia îşi strânsese 
picioarele sub ea, aşa că era şi mai neîndemânatică, ceea ce-i 
fu de folos. Floare de Jad se îndepărtă câțiva paşi de restul 
vampirilor, dar poate voia doar mai mult loc în caz că trebuia 
să mânuiască sabia. În afară de mine, Andre se dovedi 
singurul care observă asta. Rămase cu privirea fixată asupra 
paznicului regelui. 

Nu ştiu ce s-ar fi întâmplat dacă n-ar fi intrat atunci pe 
poartă maşina lui Quinn. 

Cobori din maşina neagră şi mare, ignoră scena tensionată şi 
traversă aleea către mine. Îşi puse ca din întâmplare o mână 
pe umerii mei şi se aplecă să mă sărute uşor. Nu ştiu să fac o 
comparație între săruturi. Bărbaţii sărută diferit, nu-i aşa? Şi 
asta spune ceva despre caracterul lor. Quinn mă sărută ca şi 
cum abia ne-am fi despărțit cu puţin timp în urmă. 

— Iubito, zise, când s-a terminat cu sărutul. Am ajuns la 
timp? Ce s-a întâmplat cu braţul tău? 


Atmosfera se mai relaxa puţin. L-am prezentat persoanelor 
din curte. Îi cunoştea pe toţi vampirii, dar nu şi pe vrăjitoare. 
Se îndepărtă de mine ca să se prezinte şi să salute. Patsy şi 
Amelia auziseră, evident, de el şi încercau din răsputeri să nu 
pară prea impresionate de faptul că-l întâlniseră. 

Trebuia să scap de restul de ştiri legate de seara aceea. 

— Am fost muşcată de braț, Quinn, am început. Quinn 
aşteptă, privindu-mă fix. 

— Am fost muşcată de un... Mi-e teamă că ştim ce s-a 
întâmplat cu angajatul tău. ÎI chema Jake Purifoy, nu-i aşa? 
am zis. 

— Ce? 

În luminile strălucitoare din curte am văzut că expresia sa 
era precaută. Ştia că urmează ceva grav; bineînțeles, văzând 
adunarea din zonă, oricine ar fi ghicit asta. 

— A fost golit de sânge şi lăsat aici, în curte. Ca să-i salveze 
viața, Hadley l-a transformat. A devenit vampir. 

Quinn nu înţelese, preţ de câteva secunde. Am urmărit cum i 
se schimba expresia pe măsură ce înțelegea enormitatea a 
ceea ce i se întâmplase lui Jake Purifoy. Fața lui Quinn 
împietri. M-am trezit gândindu-mă că speram să nu se uite 
vreodată la mine aşa. 

— Schimbarea a avut loc fără consimțământul vârcolacului, 
zise regina. Bineînţeles, un vârcolac nu ar fi niciodată de acord 
să devină unul dintre noi. 

Nu eram prea surprinsă că avea un ton oarecum iritat. 
Vârcolacii şi vampirii se priveau unii pe alții cu un dezgust 
abia mascat, şi doar faptul că erau uniți împotriva lumii 
normale împiedica dezgustul lor să degenereze într-un război 
deschis. 

— Am trecut pe la tine pe-acasă, îmi spuse Quinn, pe 
neaşteptate. Am vrut să văd dacă te-ai întors de la New 
Orleans înainte să trec pe-aici ca să-l caut pe Jake. Cine a ars 
un demon pe aleea ta? 

— Cineva a omorât-o pe Gladiola, mesagerul reginei, când 
aceasta a venit să-mi aducă un mesaj, am spus. 


Vampirii din jurul meu au devenit agitați - Regina ştiuse 
despre moartea Gladiolei, bineînţeles; domnul Cataliades s-ar 
fi asigurat că-i spune. Dar nimeni altcineva nu aflase. 

— O mulțime de oameni mor în curtea ta, iubito, zise Quinn 
către mine, şi deşi tonul îi era absent, nu l-am putut învinovăţi 
că subiectul era pe lista lui de priorități 

- Doar doi, am spus defensivă, după o rapidă numărătoare în 
gând. 

Bineînţeles, dacă-i puneai la socoteală şi pe cei care muriseră 
în casă... Am abandonat rapid linia aceasta de gândire. 

— Ştiţi ceva? zise Amelia cu un ton ascuţit, artificial 
nonşalant. Cred că noi, vrăjitoarele, o să ne ducem la pizzeria 
de la colțul dintre Chloe şi Justine. Aşa că, dacă aveţi nevoie de 
noi, ne găsiți acolo. Bine, oameni buni? 

Bob, Patsy şi Terry se mişcară către poartă mai repede decât 
i-aş fi crezut capabili, iar când vampirii nu primiră nici un 
semnal de la regina lor, se dădură la o parte şi-i lăsară să 
treacă. Din moment ce Amelia nu se deranjase să-şi ia geanta, 
am sperat că avea bani într-un buzunar şi cheile în celălalt. 
Foarte bine. 

Aproape că am vrut să o iau pe urmele lor. Stai puţin! De ce 
nu puteam? Am privit cu jind către poartă, dar Floare de Jad a 
păşit în cadrul acesteia şi m-a privit fix, cu ochii săi ca nişte 
găuri negre în mijlocul feței rotunde. Aceasta era o femeie care 
nu mă plăcea nici un pic. Lui André, lui Sigebert şi lui Wybert 
le eram indiferentă, iar Rasul ar fi putut crede că nu eram o 
companie rea pentru o oră sau două în oraş, dar Floare de Jad 
s-ar fi bucurat să-mi reteze capul cu sabia, şi asta era sigur. 
Nu puteam citi gândurile vampirilor (cu excepţia unei 
străfulgerări din când în când, şi asta era un mare secret), dar 
puteam citi limbajul corpului şi expresia din ochii ei. 

Nu cunoşteam motivul acestei antipatii, şi acest motiv nici nu 
cred că avea vreo importanţă. 

Regina se gândise. Zise: 

— Rasul, ar trebui să mergem înapoi acasă în scurt timp. 

Acesta se înclină şi porni către maşină. 


— Domnişoară Stackhouse, zise ea întorcându-şi privirea 
către mine. 

Ochii îi sclipeau ca nişte lămpi palide. Mă luă de mână şi 
pornirăm pe scări în sus, către apartamentul lui Hadley. Andre 
porni în urma noastră ca şi cum ar fi fost legat de piciorul lui 
Sophie-Anne cu o sfoară. Tot îmi venea să fac o mişcare lipsită 
de înțelepciune şi să-mi smulg mâna din cea a reginei, care 
bineînţeles era rece şi uscată şi puternică, deşi avea grijă să nu 
mă strângă prea tare. Să fiu atât de aproape de un vampir 
vechi mă făcea să vibrez ca o coardă de vioară. Nu înțelegeam 
cum putuse Hadley să îndure. 

Mă conduse în apartamentul lui Hadley şi închise uşa în 
urma noastră. Cred că nici auzul excelent al vampirilor de sub 
noi nu putea percepe acum conversaţia noastră. Acesta fusese 
şi scopul ei, pentru că primul lucru pe care-l spuse a fost: 

— Nu vei dezvălui nimănui ceea ce-ţi spun acum. Am clătinat 
din cap, mută de teamă. 

— Mi-am început viaţa în locul care a devenit nordul Franţei, 
cam acum... o mie o sută de ani. 

Mi s-a pus un nod în gât. 

— Nu ştiam unde sunt, bineînțeles, dar cred că era 
Lotharingia35. În ultimul secol am încercat să găsesc locul în 
care mi-am petrecut primii doisprezece ani, dar nu am putut, 
chiar dacă viața mea ar fi depins de asta. Mama mea era soția 
celui mai bogat om din oraş, ceea ce însemna că avea cu doi 
porci mai mult decât oricine altcineva. Pe vremea aceea, mă 
numeam Judith. 

Am încercat din răsputeri să nu par şocată, să par doar 
interesată, dar era greu. 

— Când aveam doar zece sau doisprezece ani, cred, un 
vânzător ambulant a venit pe drum către noi. Nu mai văzusem 
nici un chip nou de şase luni. Eram încântate. 

Dar nu zâmbi şi nici nu arătă ca şi cum şi-ar fi amintit acel 


35 Regat din nord-estul Franţei, care a durat doar între anii 855 şi 
869, în timpul domniei regelui Lothar. 


sentiment de plăcere, ci doar faptul că existase. Ridică din 
umeri. 

— Purta o boală care nu mai fusese niciodată pe la noi. Acum 
cred că era un fel de gripă. În cele două săptămâni cât rămase 
în oraşul nostru, toată lumea muri, cu excepția mea şi a unui 
băiat, Clovis, puțin mai în vârstă. 

A urmat un moment de linişte în timp ce ne gândeam la asta. 
Cel puțin eu o făceam, şi cred că regina rememora cele 
întâmplate. Andre s-ar fi putut la fel de bine gândi la prețul 
bananelor în Guatemala. 

— Clovis nu mă plăcea, zise regina. Am uitat de ce. Taţii 
noştri... nu-mi amintesc. Lucrurile poate că ar fi fost diferite 
dacă i-ar fi păsat de mine. Dar fiindcă nu era aşa, mă violă şi 
mă duse în oraşul următor, unde începu să mă ofere la 
schimb. Pentru bani, bineînțeles, sau mâncare. Deşi gripa 
bântuia regiunea noastră, noi nu ne-am îmbolnăvit niciodată. 

Am încercat să mă uit oriunde în altă parte, dar nu la ea. 

— De ce-mi ocoleşti privirea? mă întrebă. Felul în care 
construia propoziţiile şi accentul i se schimbaseră în timp ce 
vorbea, ca şi cum abia ar fi învățat engleză. 

— Îmi pare atât de rău pentru tine! am spus. 

A oftat lung, într-un fel aparte, după care a făcut un efort ca 
să inspire adânc şi să expire. A sunat cam ca un: "ffftt" 

— Nu te agita, zise regina. Pentru că ceea ce a urmat a fost 
cam aşa. Eram în pădure şi un vampir a pus mâna pe el. 

Părea încântată de această amintire. Ce călătorie prin trecut! 

— Vampirului îi era foarte foame şi a început cu Clovis, 
pentru că era mai mare, dar când a terminat cu el, s-a opritun 
minut şi s-a uitat la mine; şi-a zis că aş fi un tovarăş bun 
alături de el. ÎI chema Alain. Am călătorit cu Alain mai mult de 
trei ani. Bineînţeles, vampirii reprezentau un secret pe atunci. 
Ei existau doar în poveştile spuse de femeile bătrâne lângă foc. 
lar Alain era bun în a păstra lucrurile aşa cum erau. Alain 
fusese preot şi era foarte încântat să surprindă preoții în 
paturile lor. 

Zâmbi aducându-și aminte. Am simțit cum simpatia mea 


scade. 

— Alain îmi tot promitea, şi-mi tot promitea că mă va 
transforma, pentru că bineînţeles voiam şi eu să fiu ce era el. 
Voiam forța vampirilor. 

Ochii săi se îndreptară spre mine. Am încuviințat cu o 
mişcare a capului. Puteam înțelege asta. 

— Dar când avea nevoie de bani pentru haine sau pentru 
mâncarea mea, făcea acelaşi lucru pe care-l făcuse şi Clovis: 
mă vindea pentru bani. Ştia că bărbații ar fi observat dacă 
eram rece, şi ştia că i-aş fi muşcat dacă m-ar fi transformat. 
Obosisem să tot aştept să-şi respecte promisiunea. 

Am dat iar din cap, ca să-i arăt că eram atentă. Şi eram, dar 
în străfundul minții mele mă întrebam unde naiba ducea 
monologul ăsta şi de ce eram eu auditoriul acestei poveşti 
fascinante şi triste. 

— Apoi, într-o noapte, am ajuns într-un sat unde mai-marele 
ştia exact ce-i cu Alain. Prostul de Alain uitase că mai trecuse 
pe-acolo mai devreme şi că o golise de sânge pe soția acestuia! 
Aşa că sătenii l-au legat cu un lanț de argint, ceea ce era 
incredibil într-un sat mic, îţi zic... şi l-au aruncat într-o 
cocioabă, plănuind să-l țină acolo până ce preotul satului se 
întorcea dintr-o călătorie. Apoi intenționau să-l scoată la 
soare, cu o întreagă ceremonie în biserică. Era un sat sărac, 
dar peste el adunaseră toate bucățele de argint şi tot usturoiul 
pe care lumea le avea, într-un efort de a-l ține subjugat. Regina 
chicoti. 

— Ştiau că sunt o ființă umană şi ştiau că el profitase de 
mine, zise ea. Aşa că nu m-au legat. Familia starostelui 
propunea să mă ia sclavă, din moment ce pierduseră o femeie 
din cauza vampirului. Ştiam cum ar fi fost asta. 

Expresia de pe fața ei era în acelaşi timp sfâşietoare şi rigidă. 
Am rămas nemişcată. 

— În acea noapte, am smuls câteva scânduri şubrede din 
spatele colibei şi m-am târât înăuntru. l-am spus lui Alain că 
atunci când mă va transforma îl voi elibera. Am negociat o 
bună bucată de vreme, apoi a fost de acord. Am săpat o gaură 


în podea, destul de mare pentru corpul meu. Am plănuit ca 
Alain să mă golească de sânge şi să mă îngroape sub scândura 
pe care stătea, netezind pământul cât de bine putea. Se putea 
mişca suficient pentru asta. În cea de-a treia noapte, aveam să 
mă trezesc. Aveam să-i rup lanţurile şi să arunc usturoiul, 
deşi mi-ar fi ars mâinile. Am fi zburat în întuneric. 

Râse cu hohote. 

— Dar preotul se întoarse înainte de cele trei zile. Până când 
mi-am croit eu drum afară, Alain devenise cenuşă înnegrită, 
spulberată de vânt. Era coliba preotului cea în care-l lăsaseră 
pe Alain. Bătrânul preot a fost cel care mi-a spus ce s-a 
întâmplat. 

Aveam impresia că ştiam sfârşitul poveştii. 

— Bine, am zis repede, bănuiesc că preotul a fost prima ta 
masă. 

I-am zâmbit. 

— Oh, nu, zise Sophie-Anne, fostă Judith. I-am spus că eram 
îngerul mortii şi că o să-l las în pace din moment ce fusese atât 
de virtuos. 

Luând în calcul starea în care fusese Jake Purifoy atunci 
când se trezise prima dată, puteam să-mi dau seama ce efort 
neînchipuit însemnase pentru proaspătul vampir. 

— Ce ai făcut după aceea? am întrebat. 

— Câţiva ani mai târziu, am găsit un orfan ca şi mine; 
rătăcind prin păduri ca şi mine, zise ea şi se întoarse să-şi 
privească paznicul. De atunci, suntem împreună. 

Şi în cele din urmă, am văzut o expresie pe fața netedă a lui 
Andre: devotament dincolo de limite. 

— Fusese abuzat, aşa cum fusesem şi eu, zise ea blând. Şi 
am avut grijă de asta. 

Am simţit un fior rece pe şira spinării. Nu aş fi putut găsi ceva 
de spus nici dacă mă plăteai. 

— Motivul pentru care te-am plictisit cu povestea mea veche, 
zise regina, scuturându-se şi rămânând şi mai dreaptă, este ca 
să-ți explic de ce am luat-o pe Hadley sub aripa mea. Şi ea a 
fost molestată de străunchiul ei. Te-a molestat şi pe tine? 


Am confirmat. Nici nu bănuiam că se luase de Hadley. Nu 
ajunsese la penetrarea propriu-zisă, doar pentru că părinții 
mei muriseră, iar eu mă dusesem să locuiesc cu bunica mea. 
Părinții mei nu mă crezuseră, dar o convinsesem pe bunica de 
faptul că spuneam adevărul; urma s-o facă atunci când ar fi 
simțit că sunt coaptă, când aveam aproape nouă ani. 
Bineînţeles, Hadley fusese mai mare. Aveam în comun mai 
multe decât aş fi crezut. 

— Îmi pare rău, nu ştiam, am şoptit. Mulţumesc că mi-ai 
spus. 

— Hadley vorbea deseori despre tine, zise regina. Da, 
mulțumesc, Hadley. Mulţumesc că m-ai aranjat cum e mai 
rău... nu, stai, asta era nedrept. Să descopăr dezamăgirea 
uriaşă provocată de Bill nu era cel mai rău lucru care mi se 
întâmplase vreodată. Dar nici nu era prea jos pe lista mea 
personală. 

— Am aflat, am spus cu o voce la fel de rece şi de aspră ca o 
tulpină de țelină. 

— Eşti supărată că l-am trimis pe Bill să cerceteze, ca să afle 
dacă îmi poți fi de folos, zise regina. 

Am tras adânc aer în piept, străduindu-mă să-mi descleştez 
maxilarele. 

— Nu, nu sunt supărată pe tine. Nu te poți abţine să fii aşa 
cum eşti. Şi nici nu mă cunoşteai. Din nou, aer tras în piept. 
Sunt supărată pe Bill, care mă cunoştea şi a continuat cu tot 
programul tău într-un mod foarte calculat şi hotărât. A trebuit 
să alung durerea. Pe lângă asta, de ce ţi-ar păsa? 

Tonul meu se apropia de insolență, ceea ce nu era înțelept 
atunci când aveai de-a face cu un vampir puternic. Mă 
atinsese într-un punct foarte sensibil. 

— Pentru că Hadley ţinea la tine. 

— Nu ţi-ai fi dat seama din felul în care se purta cu mine, 
după ce ajunsese la adolescență, am spus, hotărâtă aparent că 
sinceritatea era cea mai bună politică. 

— Îi părea rău pentru asta, zise regina, odată ce devenise 
vampir, mai ales, şi descoperise ce înseamnă să fii o 


minoritate. Chiar şi aici, în New Orleans, există prejudecăți. 
Discutam despre viața ei deseori atunci când eram singure. 

Nu ştiam ce mă făcea să mă simt mai prost: ideea că regina 
făcuse sex cu verişoara mea, Hadley, sau faptul că după aceea 
discutaseră despre mine. 

Nu-mi pasă dacă adulții fac sex, indiferent în ce constă 
acesta, câtă vreme cele două părți au căzut de acord înainte. 
Dar nici nu am neapărat nevoie să aud detalii. Orice 
curiozitate legată de sex aş fi avut fusese ştearsă de-a lungul 
timpului de imaginile din mintea oamenilor de la bar. 

Se dovedea a fi o conversaţie lungă. Voiam ca regina să treacă 
la subiect. 

— Ideea este, zise regina, că îți sunt recunoscătoare. Prin 
intermediul vrăjitoarelor mi-ai oferit o perspectivă mai bună 
asupra morții lui Hadley. Şi m-ai anunţat că împotriva mea 
există un complot mai mare decât gelozia lui Waldo. 

Aşa am făcut? 

a Îţi sunt datoare. Spune-mi ce aş putea face acum pentru 
tine. 

— Să-mi trimiți o mulțime de cutii ca să pot împacheta 
lucrurile lui Hadley şi să mă pot întoarce în Bon Temps? Să 
trimiți pe cineva să ia lucrurile pe care nu le vreau şi să le ducă 
la un centru de donaţii? 

Regina privea în jos şi jur că mustăcea. 

— Da, cred că pot face asta, zise. O să trimit o ființă umană 
mâine ca să facă toate astea. 

— Dacă cineva ar putea încărca într-un camion lucrurile pe 
care le vreau şi le-ar putea duce în Bon Temps, ar fi foarte 
bine, am spus. M-aş putea întoarce şi eu acasă cu acel 
camion? 

— Nici asta nu-i o problemă, zise. Acum, marea favoare. 

— Chiar trebuie să merg cu tine la conferința asta? am 
întrebat, ceea ce ştiam că înseamnă să forțez nota. 

— Da, răspunse. Bine, de neclintit aici. Ea adăugă însă: 

— Dar te voi plăti cu bani frumoşi. 

M-am luminat la față. Ceva din banii pe care-i primisem 


pentru serviciile pe care le mai făcusem vampirilor încă mai 
erau în contul meu de economii, şi prinsesem un adevărat 
respiro financiar când Tara îmi „vânduse" maşina ei pentru un 
dolar, dar eram atât de obişnuită să trăiesc pe muchie de cuțit 
cu finanțele, încât o rezervă era întotdeauna bine-venită. Eram 
întotdeauna speriată că mi-aş putea rupe piciorul, sau că 
maşinii mele i s-ar putea strica un piston, sau că îmi va lua 
casa foc... stai, asta s-a întâmplat deja... bine, că se va 
întâmpla un dezastru, cum ar fi un vânt puternic ce ar lua pe 
sus prostia de acoperiş de tablă pe care bunica mea insistase 
să-l pună, sau altceva... 

— Vrei ceva ce i-a aparținut lui Hadley? am întrebat-o atunci 
când şirul gândurilor s-a îndepărtat de la bani. Ştii, vreo 
amintire? 

Ceva sclipi în privirea ei, ceva ce mă surprinse. 

— Mi-ai luat vorba din gură, zise regina cu un adorabil 
accent franțuzesc. 

Oho! Nu putea fi de bine, dacă trecuse la partea cu 
fermecatul. 

— l-am cerut lui Hadley să ascundă ceva pentru mine, zise. 

Detectorul meu de vrăjeli suna ca alarma unui ceas. 

— Şi dacă dai peste chestia aia în timp ce împachetezi, mi-ar 
plăcea să o primesc înapoi. 

— Cum arată? 

— E o bijuterie, îmi explică. Soţul meu mi-a dat-o drept 
cadou de logodnă. S-a întâmplat să o las aici înainte să mă 
căsătoresc. 

— Te rog să priveşti în cutia cu bijuterii a lui Hadley, am spus 
imediat. Dacă-ţi aparține, bineînțeles că o poţi lua. 

— Eşti foarte amabilă, zise, revenind la chipul său obişnuit, 
fără expresie. E vorba de un diamant, un diamant mare, fixat 
pe o brățară de platină. 

Nu mi-am amintit de nimic de felul acesta printre lucrurile lui 
Hadley, dar nu privisem totul cu atenţie. Plănuisem să 
împachetez cutia cu bijuterii a lui Hadley fără să umblu la ea, 
ca să o pot cerceta în linişte în Bon Temps. 


— Te rog, uită-te acum, am sugerat. Ştiu că ar fi o mare gafă 
să pierzi un cadou de la soțul tău. 

— O, zise ea blând, nici nu-ţi dai seama. Sophie-Anne închise 
ochii o secundă, ca şi cum şi-ar fi căutat cuvintele. 

— Andre, zise, şi la acest cuvânt el se îndreptă spre dormitor 
- am observat că nu avea nevoie de indicaţii — şi, cât timp el fu 
plecat, reginei păru în mod ciudat să-i lipsească ceva. 

M-am întrebat de ce nu a însoțit-o la Bon Temps şi, dintr-un 
impuls, am întrebat-o. 

S-a uitat la mine cu ochii săi limpezi, mari şi lipsiți de 
expresie. 

— Se presupunea că nu sunt plecată, zise. Ştiam că dacă 
Andre apărea în New Orleans, toată lumea va presupune că şi 
eu sunt acolo. 

M-am întrebat dacă şi reversul era adevărat. Dacă regina era 
aici, ar presupune toată lumea că era şi Andre? Şi asta a făcut 
ca prin minte să-mi treacă un gând, un gând care a dispărut 
înainte să-l pot prinde. 

Andre se întoarse chiar în acea clipă, clătinând imperceptibil 
din cap, sugerându-i astfel reginei că nu găsise ceea ce căuta 
ea. Pentru o clipă, Sophie-Anne păru chiar nefericită. 

— Hadley a făcut asta într-o clipă de furie, zise regina, iar eu 
am crezut că vorbea cu ea însăşi. Dar m-ar putea lovi de 
dincolo de mormânt. 

Apoi, chipul i se relaxa, revenind la starea obişnuită, lipsită 
de expresie. 

— O să fiu atentă dacă văd brățara, am spus. Bănuiam că 
valoarea bijuteriei nu stătea în prețul său oficial. 

— Brățara a fost lăsată aici în noaptea de dinaintea nunții? 
am întrebat precaută. 

Bănuiam că verişoara mea Hadley a furat brățara de la regină 
din pură supărare că regina se căsătorea. Părea un lucru pe 
care Hadley l-ar fi făcut, era stilul ei. Dacă aş fi ştiut de 
subtilizarea brățării de către Hadley, aş fi rugat vrăjitoarele să 
dea ceasul înapoi în reconstituirea ectoplasmică. Am fi 
urmărit-o pe Hadley ascunzând-o. 


Regina încuviință scurt. 

— Trebuie să o recuperez, zise regina. Înțelegi că nu mă 
preocupă valoarea diamantelor? Înţelegi că o nuntă între 
vampiri nu este o uniune din dragoste în care multe pot fi 
iertate? Să pierzi un cadou de la soțul tău este o ofensă foarte 
gravă. lar balul nostru de primăvară este programat peste 
două nopţi. Regele se aşteaptă să port cadoul de la el. Dacă nu 
o fac... 

Vocea i se stinse, şi chiar şi Andre păru aproape îngrijorat. 

— Înţeleg ce vrei să spui, am zis. 

Observasem tensiunea care domnea deja pe holurile 
cartierului general al lui Sophie. Va fi un adevărat iad, iar 
Sophie-Anne va fi în mijlocul lui. 

— Dacă e aici, ţi-o voi înapoia. Bine? mi-am deschis braţele 
întrebându-mă dacă mă va crede. 

— Bine, zise ea. André, nu mai pot sta prea mult aici. Floare 
de Jad va raporta că am venit sus cu Sookie. Sookie, va trebui 
să pretindem că am făcut sex. 

— Îmi pare rău, oricine mă cunoaşte ştie că nu o fac cu femei. 
Nu ştiu cui te aştepţi tu ca Floare de Jad să-i dea raportul... 

(Bineînţeles că ştiam, era vorba despre rege, dar mi s-a părut 
lipsit de tact să spun „ştiu totul despre treburile tale”.) 

— Dar dacă şi-au făcut temele, asta se ştie despre mine, am 
continuat eu. 

— Atunci, poate ai făcut sex cu Andre, zise ea calmă. Şi m-ai 
lăsat să mă uit. 

În minte mi-au venit câteva întrebări, prima dintre ele fiind: 
„Asta e procedura cu tine?" urmată de „Nu e în regulă să pierzi 
o brățară, dar e în regulă să te dai în bărci cu altcineva?" Dar 
mi-am ținut gura închisă. Dacă cineva mi-ar fi ținut un pistol 
lipit la tâmplă, mai degrabă aş fi făcut sex cu regina decât cu 
André, indiferent de preferințele mele legate de genul 
persoanei, pentru că Andre îmi dădea fiori pe şira spinării. 
Dar, dacă trebuia doar să ne prefacem... 

Într-un fel foarte profesionist, André îşi scoase cravata, o 
împături, o puse în buzunar, şi-şi descheie câțiva nasturi la 


cămaşă. Mi-a făcut semn cu degetul. M-am apropiat precaută 
de el. M-a luat în braţe, m-a strâns la pieptul lui şi şi-a aplecat 
capul spre gâtul meu. Pentru o secundă, am crezut că avea să 
mă muşte, şi am avut un atac de panică, dar el doar m-a 
mirosit. Acesta este un act calculat pentru un vampir. 

— Pune-ţi buzele pe gâtul meu, zise el, după ce mă mai 
mirosi o dată. Rujul tău va lăsa urme. 

Am făcut aşa cum mi-a spus. Era rece ca gheața. Era ca... 
păi, era ciudat. M-am gândit la şedinţa foto alături de Claude; 
petrecusem o mulțime de timp în ultima vreme pretinzând că 
fac sex. 

— Îmi place mirosul de zână. Crezi că ştie că are sânge de 
zână? o întrebă el pe Sophie-Anne, în timp ce eu eram în plin 
proces de a lăsa urme de ruj. 

Am tras brusc capul în spate. M-am uitat fix în ochii lui, iar el 
s-a holbat la mine. Încă mă mai ţinea strâns şi am înţeles că se 
asigura că voi mirosi ca el, iar el va mirosi ca mine, ca şi cum 
chiar am fi făcut treaba. Categoric, nu avea dispoziția să o facă 
în realitate, ceea ce era o uşurare pentru mine. 

— Ce să ştiu? 

Eram sigură că nu auzisem bine. 

— Ce am? 

— Are un nas bun la treburile astea Andre al meu, zise 
regina. 

Părea oarecum mândră. 

— Am umblat cu prietena mea Claudine, azi, mai devreme, 
am spus. Ea e zână. De la ea vine mirosul. 

Chiar aveam nevoie să fac un duş. 

— Îmi dai voie? întrebă Andre şi, fără să aştepte un răspuns, 
îmi râcâi brațul rănit cu unghia, chiar deasupra bandajului. 

— Au! am protestat. 

Luă un pic de sânge pe deget, şi-l gustă. Îl plimbă prin gură 
ca şi cum ar fi fost o înghițitură de vin, şi în cele din urmă 
declară: 

— Nu, acest miros de zână nu este transferat. Este în sângele 
tău. 


Andre se uită la mine într-un fel care voia să spună că vorbele 
sale erau un verdict definitiv. 

— Ai ceva dintr-o zână. Poate bunica sau bunicul erau pe 
jumătate zâne? 

— Nu ştiu nimic despre asta, am spus, ştiind că suna stupid, 
dar negăsind ce altceva să spun. Dacă oricare dintre bunicii 
mei era altceva şi nu sută la sută umani, nu mi se transmisese 
această informaţie. 

— Nu, n-ar fi făcut-o, spuse regina ca o constatare. 
Majoritatea oamenilor descendenți din zâne ascund acest 
lucru, pentru că nu-l cred cu adevărat. Preferă să creadă că 
părinții lor sunt nebuni. Rădică din umeri: Inexplicabil! Dar 
acest sânge ar arăta de ce ai curtezani supranaturali şi nu 
admiratori umani. 

— Nu am admiratori umani pentru că nu-i vreau, am spus, 
categoric enervată. Pot să le citesc gândurile şi asta-i scoate 
din competiție. Dacă nu sunt scoşi de reputația mea de 
ciudată, am adăugat întorcându-mă la stilul meu sincer. 

— E un comentariu trist la adresa oamenilor, că niciunul 
dintre ei nu poate fi tolerat de cineva care îi poate citi 
gândurile, zise regina. 

Cred că asta era concluzia asupra capacităţii de a citi 
gândurile. M-am decis că ar fi mai bine să pun capăt 
conversației. Aveam o mulțime de lucruri la care să mă 
gândesc. 

Am coborât scările, cu Andre în frunte, regina urmându-l, iar 
eu în spatele lor. Andre insistase ca eu să-mi dau jos pantofii şi 
cerceii ca să se poată presupune că m-am dezbrăcat, apoi am 
tras din nou rochia pe mine. 

Ceilalți vampiri aşteptau obediențţi în curte, şi deveniră atenți 
când am început să coborâm. Faţa lui Floare de Jad nu se 
schimbă deloc când zări toate indiciile a ceea ce făcuserăm noi 
în ultima jumătate de oră, dar cel puţin nu păru sceptică. Cei 
doi Bert arătau că au înțeles, dar nu erau interesați, ca şi cum 
scenariul lui Sophie-Anne uitându-se la garda ei de corp 
făcând sex (cu, teoretic, o necunoscută) devenise deja o rutină. 


Cum stătea în cadrul porții aşteptând mai multe instrucţiuni 
legate de postul său de şofer, fața lui Rasul exprima un regret 
moderat, ca şi cum şi-ar fi dorit să fie implicat în acțiune. Pe de 
altă parte, Quinn avea buzele strânse într-o linie atât de 
subțire, că aproape nici nu se mai vedeau. Aici era o problemă. 

Dar, în timp ce ieşeam din apartamentul lui Hadley, regina 
mi-a cerut clar să nu povestesc nimănui ce-mi spusese, 
accentuând nimănui. Trebuia să mă gândesc la o metodă de a-l 
face pe Quinn să înțeleagă, fără să-i spun direct. 

Fără alte discuţii sau formalități sociale, vampirii se 
înghesuiră în maşina lor. Creierul meu era atât de plin de idei 
şi evenimente, încât mă simțeam amețţită ca şi cum aş fi băut. 
Voiam să-l sun pe fratele meu, Jason, să-i spun că în fond nu 
e nici pe departe atât de irezistibil, că de vină era sângele de 
zână, doar ca să văd ce avea să spună. Nu, stai, Andre 
insinuase că oamenii nu erau afectaţi de apropierea zânelor 
aşa cum erau vampirii. Asta înseamnă că oamenii nu vor să 
consume zâne, dar le găsesc atrăgătoare din punct de vedere 
sexual. (M-am gândit la mulțimea care o înconjura 
întotdeauna pe Claudine la Merlotte's.) Iar Andre spusese că şi 
celelalte ființe supranaturale erau atrase de sângele de zână, 
doar că nu în felul acela în care „imi vine să le mănânc" are 
sensul propriu. Eric va fi uşurat>? Va fi atât de fericit să ştie că 
nu m-a iubit cu adevărat! Tot timpul fusese de vină sângele de 
zână! 

Am urmărit limuzina regală îndepărtându-se. În timp ce eu 
mă luptam cu un val compus din şase emoţii diferite, Quinn se 
lupta doar cu una. 

Era chiar în fața mea, furios. 

— Cum te-a convins, Sookie? mă întrebă. Dacă ai fi strigat, 
aş fi venit imediat acolo. Sau poate ai vrut să faci asta? Aş 
putea jura că nu ai fost violată. 

— Nu am ajuns în pat cu nimeni în seara asta, am spus. 

L-am privit fix în ochi. În fond, nu dezvăluiam nimic din ce-mi 
spusese regina, ci doar... corectam o eroare. 

— E în regulă dacă restul cred asta, dar nu şi tu. Se uită în 


jos la mine un lung moment, ochii săi căutându-mi privirea, ca 
şi cum ar fi citit ceva scris acolo. 

— Dar ai vrea să ajungi în pat cu cineva în seara asta? mă 
întrebă. 

Mă sărută. Mă sărută mult, mult, în timp ce stăteam lipiți 
unul de altul în curte. Vrăjitoarele nu se întorseseră, vampirii 
plecaseră de-a binelea. Doar câte o maşină care trecea pe 
stradă sau o sirenă în depărtare îmi aminteau că suntem în 
mijlocul unui oraş. Era cât se poate de diferit față de cum mă 
simţisem lângă Andre. Quinn era cald, şi-i puteam simţi 
muşchii mişcându-i-se sub piele. Îi puteam auzi respirația şi-i 
puteam simți bătăile inimii. Puteam urmări vârtejul gândurilor 
sale, care erau acum în majoritate centrate pe patul care ştia 
că trebuie să fie undeva sus, în apartamentul lui Hadley. Îmi 
iubea mirosul, atingerea, felul în care îmi simțea buzele... şi o 
mare parte din Quinn demonstra acest lucru. Acea mare parte 
era prinsă între noi, chiar în acel moment. 

Mai ajunsesem în pat cu alți doi bărbați, şi în niciuna dintre 
dați nu ieşise prea bine. Nu ştiusem suficient despre ei. 
Acţionasem dintr-un impuls. Ar trebui să înveți din greşeli. 
Pentru o secundă, nu m-am simţit prea deşteaptă. 

Din fericire pentru capacitatea mea de a lua decizii, telefonul 
lui Quinn a ales să sune în acel moment. Dumnezeu să 
binecuvânteze acel telefon. Fusesem la un pas de a-mi arunca 
hotărârile înțelepte pe fereastră, pentru că fusesem speriată şi 
singură toată seara, iar Quinn îmi era relativ familiar şi mă 
dorea atât de mult. 

Oricum, Quinn nu urma acelaşi fir al gândurilor - nici pe 
departe — şi înjură când telefonul sună a doua oară. 

— Scuză-mă zise, cu o voce furioasă, şi răspunse la afurisitul 
de telefon. Bine, confirmă, după ce ascultă o clipă vocea de la 
celălalt capăt al firului. Bine, voi fi acolo. 

Închise brusc minusculul telefon. 

— Jake întreabă de mine, zise. 

Eram atât de copleşită de o combinaţie ciudată de plăcere şi 
uşurare, încât mi-a luat ceva timp să adun unu cu unu. Jake 


Purifoy, angajatul lui Quinn, trăia experiența celei de-a doua 
nopți în calitate de vampir. 

Fiind hrănit de vreun voluntar era suficient de bine ca să vrea 
să vorbească cu Quinn. Stătuse într-un dulap câteva 
săptămâni şi erau multe chestii cu care trebuia să fie pus la 
curent. 

— Atunci trebuie să te duci, am spus, mândră că vocea mea 
nu tremura deloc. Poate îşi va aminti cine l-a atacat. Mâine va 
trebui să-ți spun ce am văzut aici în noaptea asta. 

— Ai fi fost de acord? mă întrebă. Dacă am fi fost lăsați în 
pace încă un minut? 

M-am gândit un moment. 

— Dacă aş fi fost de acord, mi-ar fi părut rău că am făcut-o, 
am recunoscut. Nu pentru că nu te doresc. Te vreau. Dar, în 
mamele câteva zile, am deschis mai bine ochii. Ştiu că sunt 
destul de uşor de prostit. 

Am încercat ca asta să sune ca o constatare, nu ca şi cum 
mi-aş fi plâns de milă. Nimănui nu-i place o femeie 
plângăcioasă, şi cu atât mai puţin mie. 

— Nu sunt interesată să încep o relaţie cu cineva care e doar 
înfierbântat în acest moment. Nu am fost niciodată genul de 
femeie adeptă a aventurilor de o noapte. Vreau să fiu sigură că, 
dacă fac sex cu tine, este pentru că vrei să-mi fii prin preajmă 
pentru o vreme şi pentru că mă placi pentru cine sunt, nu 
pentru ce sunt. 

Probabil vreun milion de femei au ținut aproximativ acelaşi 
discurs. Eram la fel de sinceră ca oricare femeie din acel 
milion. 

Iar Quinn dădu răspunsul perfect: 

— Cine s-ar mulțumi doar cu o noapte când e vorba de tine? 
Zise, apoi plecă. 


Capitolul 19 


AM DORMIT SOMNUL MORȚILOR. Mă rog, probabil că nu, 
dar fusesem pe cât de aproape va ajunge vreodată o ființă 
umană. Ca într-un vis, auzisem vrăjitoarele întorcându-se 
cherchelite în curte, încă se mai felicitau, cu un elan plin de 
alcool. Am găsit nişte cearşafuri adevărate, cinstite, de 
bumbac, printre albituri (de ce li se mai spune încă albituri? 
Aţi mai văzut vreun cearşaf alb în viața voastră?) şi le-am 
îndesat pe cele negre şi lucioase în maşina de spălat, aşa că 
mi-era uşor să adorm la loc. 

Când m-am trezit, era trecut de zece dimineața. Se auzi o 
bătaie în uşă, iar eu m-am împiedicat grăbindu-mă pe hol să o 
deschid, după ce mi-am pus o pereche de colanţi de 
gimnastică de-ai lui Hadley, din spandex, şi un maiou roz şi 
sexy. Am zărit o grămadă de cutii prin vizor şi am deschis uşa 
simțindu-mă cu adevărat fericită. 

— Domnişoara Stackhouse? întrebă tânărul bărbat negru 
care ținea cutiile în brațe. 

Când am încuviințat, zise: 

— Am primit ordin să-ți aduc cât de multe cutii doreşti. 
Pentru început, ajung treizeci? 

— Oh, da, am zis. Oh, va fi grozav. 

— Am primit de asemenea instrucţiuni, zise, să aduc tot ce-ţi 
trebuie pentru mutare. Am aici bandă adezivă de mai multe 
feluri, nişte markere, foarfeci şi etichete autoadezive. 

Regina îmi dăduse, se pare, un valet personal. 

— Vrei buline colorate? Unii oameni preferă să-şi pună 
lucrurile din living în cutii cu buline portocalii, lucrurile din 
dormitor în cutii cu buline verzi, şi aşa mai departe. 

Nu mă mutasem niciodată, dacă nu puneam la socoteală 
căratul câtorva sacoşe cu lucruri şi prosoape la apartamentul 
mobilat al lui Sam, după ce-mi arsese bucătăria, aşa că nu 
ştiam care era cea mai bună metodă. Am avut o viziune 
încântătoare a unui rând de cutii frumoase cu buline colorate 


pe fiecare parte, ca să nu poată fi confundate din nici un 
unghi. Apoi am revenit la realitate. Nu voi lua atât de multe 
lucruri la Bon Temps. Era greu să fac o estimare, din moment 
ce mă aflam pe un teritoriu necunoscut, dar ştiam că nu voiam 
prea multe piese de mobilier. 

— Nu cred că voi avea nevoie de buline, mulțumesc oricum, 
am spus. O să încep să mă ocup de cutiile astea, apoi te sun 
dacă am nevoie de mai multe, bine? 

— Le asamblez eu pentru tine, se oferi el. Avea părul foarte 
scurt şi cele mai întoarse gene pe care le văzusem vreodată la o 
persoană. Vacile au uneori asemenea gene. Purta o cămaşă ca 
pentru golf şi pantaloni din doc prinşi în talie cu o curea, 
pantofi sport tip gheată. 

— Îmi pare rău, nu ţi-am reţinut numele, am spus în timp ce 
scotea o rolă de bandă adezivă dintr-o sacoşă mare de plastic. 

Se puse pe treabă. 

— Oh, scuză-mă, zise, şi pentru prima dată păru natural. Mă 
numesc Everett O'Dell Smith. 

— Mă bucur să te cunosc, am spus, iar ela făcut o pauză ca 
să ne putem strânge mâinile. Cum de ai ajuns aici? 

— Oh, sunt la Tulane Business School, iar unul dintre 
profesorii mei a primit un telefon de la domnul Cataliades, 
care este, se pare, cel mai faimos avocat din zona vampirilor. 
Profesorul meu e specializat în dreptul vampirilor. Domnul 
Cataliades avea nevoie de o persoană care să poată ieşi în 
timpul zilei; vreau să zic, el poate ieşi în timpul zilei, dar avea 
nevoie de cineva care să fie comisionarul său. 

Făcuse deja trei cutii. 

— Şi în schimb? 

— În schimb, o să stau alături de el la tribunal pentru 
următoarele cinci cazuri şi o să ajung să câştig nişte bani de 
care am mare nevoie. 

— O să ai timp în după-amiaza asta să mă duci la banca 
verişoarei mele? 

— Desigur. 

— Nu lipseşti acum de la şcoală, nu-i aşa? 


— Oh, nu. Mai am două ore până la următorul curs. 

Fusese deja dimineaţă la un curs şi adunase toate lucrurile 
înainte ca eu să mă scol. Mă rog, el nu stătuse treaz jumătate 
din noapte urmărindu-şi verişoara cum se plimba de colo-colo. 

— Poţi duce aceşti saci la cel mai apropiat magazin Goodwill 
sau Armata Salvării. 

Asta ar fi eliberat galeria şi m-ar fi făcut mai productivă în 
acelaşi timp. Trecusem cu grijă prin haine, ca să fiu sigură că 
Hadley nu ascunsese nimic pe acolo, şi m-am întrebat ce avea 
să facă Armata Salvării cu ele. Hadley era genul care purta 
mulat şi scurt; ăsta era cel mai drăguţ mod de-a o spune. 

— Da, doamnă, zise, scoțând un carnețel şi notând în el. 

Apoi aşteptă atent alte explicaţii. 

— Altceva? mă întrebă. 

— Da, în casa asta nu există mâncare. Când vii înapoi, 
după-amiază, îmi poți aduce ceva alimente? 

Puteam bea apă de la robinet, dar nu aveam din ce să fac 
mâncare. 

Chiar atunci, un strigăt din curte mă făcu să privesc peste 
balustrada. Quinn era jos, ţinând în mână o pungă cu ceva 
unsuros. Îmi ploua în gură. 

— Se pare că partea cu mâncarea e rezolvată, i-am spus lui 
Everett, făcându-i lui Quinn semn să urce. 

— Cum te pot ajuta? întrebă Quinn. Mi-am dat seama că 
verişoara ta s-ar putea să nu aibă mâncare şi cafea, aşa că am 
adus nişte gogoşi şi nişte cafea atât de tare, că o să-ți crească 
păr pe piept. 

Auzisem asta deja de câteva ori, dar tot mă făcea să zâmbesc. 

— Oh, ăsta e scopul meu, am spus. Ad-o-ncoace. De fapt, aici 
există cafea, dar nu am avut timp să pregătesc pentru că 
Everett, aici de față, e un tip cu inițiativă. 

Everett îmi zâmbi de jos, de lângă a zecea sa cutie. 

— Ştii că nu e adevărat, dar îmi face plăcere că o spui, zise. 

Le-am făcut cunoştinţă celor doi bărbați şi, după ce Quinn 
îmi întinse punga, începu să monteze cutiile alături de Everett. 
Am stat la masa acoperită cu sticlă şi am mâncat până la 


ultima firimitură de gogoaşă care era în pungă şi am băut 
toată cafeaua. Eram plină de zahăr, dar nu-mi păsa deloc. 
Quinn se întoarse să se uite la mine şi încercă să-şi ascundă 
zâmbetul. 

— Se citeşte meniul pe tine, iubito, zise. Am privit în jos către 
maiou. 

— Cu toate astea, nu am păr pe piept, am spus. La care el s-a 
grăbit să răspundă: 

— Pot verifica? 

Am râs şi m-am dus în spate să mă spăl pe dinți şi să-mi perii 
părul, amândouă îndeletniciri esenţiale. Am verificat hainele 
lui Hadley cu care eram îmbrăcată. Colanţii negri din spandex 
veneau până la jumătatea gambei. Hadley probabil că nu îi 
purtase niciodată, pentru că ar fi fost prea mari pentru gustul 
ei. Pe mine erau strâmțţi, dar nu strâmți aşa cum îi plăceau lui 
Hadley, când puteai număra... oh, lăsaţi. Maioul sexy şi roz 
lăsa la vedere bretelele roz ale sutienului, ca să nu mai spun 
de vreo câțiva centimetri din abdomen, dar mulțumită lui 
Peck’s Tan-a-Lot (aflat în cadrul lui Peck's Bunch-o-Flicks, un 
magazin de închirieri casete din Bon Temps), acea bucată era 
frumoasă şi arămie. Hadley şi-ar fi pus o bijuterie în buric. 
M-am uitat în oglindă, încercând să mă imaginez cu un inel în 
buric. Nu. Mi-am pus nişte sandale decorate cu strasuri şi 
m-am simțit strălucitoare timp de vreo treizeci de secunde. 

Am început să vorbesc cu Quinn despre ce am plănuit să fac 
în ziua aceea, şi decât să țip ca să mă audă, am preferat să ies 
din dormitor pe hol cu peria şi elasticul. M-am aplecat, mi-am 
periat părul cât am stat cu capul în jos, şi l-am strâns într-o 
coadă în creştet. Eram sigură că era centrată, pentru că 
mişcările deveniseră automate după atâția ani. Am răsucit 
elasticul, am trecut coada prin el şi l-am strâns, coada 
zburând peste umăr. Quinn şi Everett se opriseră din treabă 
ca să se holbeze la mine. Când m-am uitat înapoi la ei, cei doi 
bărbaţi reveniră rapid la treburile lor. 

Bine, nu-mi dădusem seama că făceam ceva interesant, dar 
aparent aşa era. Am ridicat din umeri şi am dispărut în baia 


principală ca să mă fardez puţin. După o altă privire în 
oglindă, mi-a trecut prin minte că probabil tot ce făceam în 
acea costumație era destul de interesant dacă erai un tip 
normal. 

Când am ieşit, Everett plecase, iar Quinn îmi dădu o hârtie 
cu numărul de telefon al acestuia. 

— A zis să-l suni când o să-ți mai trebuiască alte cutii, zise 
Quinn. A luat toate hainele puse în saci. Se pare că nu ai deloc 
nevoie de mine. 

— Nu se poate compara, am spus zâmbind. Everett nu mi-a 
adus grăsimi şi cafea în dimineața asta, dar tu ai făcut-o. 

— Deci care-i planul şi cum te pot ajuta? 

— Bine, planul este... 

Ei bine, nu aveam niciunul mai detaliat în afară de „căutat 
prin lucruri şi sortat", iar Quinn nu putea face asta pentru 
mine. 

— Ce părere ai de asta? am întrebat. Scoţi totul din 
dulapurile din bucătărie şi aşezi lucrurile în aşa fel încât să le 
pot vedea pe toate, iar eu mă decid ce păstrez şi ce arunc. Tu 
poți împacheta ce vreau să păstrez şi pui afară în galerie ce 
vreau să arunc. 

Sper că nu va ploua. Dimineaţa însorită parcă era pe 
terminate şi începea să se înnoreze. 

— În timp ce lucrăm, îţi voi povesti ce s-a întâmplat aici seara 
trecută. 

În ciuda amenințării de vreme rea, am muncit întreaga 
dimineață, am comandat o pizza la prânz, şi am terminat 
treaba după-amiază. Lucrurile pe care nu le voiam au ajuns în 
sacii de gunoi, iar Quinn şi-a lucrat muşchii ducând toți sacii 
în curtea interioară şi punându-i în magazia mică ce 
adăpostise scaunele de grădină, încă înşirate pe iarbă. Am 
încercat să-i admir muşchii doar atunci când nu se uita, şi 
cred că am avut succes. Quinn era foarte interesat să audă 
despre reconstrucția ectoplasmică, şi am vorbit despre ce ar 
putea însemna totul, fără să ajungem la nici o concluzie. Jake 
nu avea nici un duşman printre vampiri, despre care Quinn să 


fi ştiut, iar Quinn credea că Jake fusese probabil omorât mai 
degrabă pentru situația jenantă în care ar fi pus-o pe Hadley, 
decât pentru vreun păcat al său. 

Nu am văzut mei picior de Amelia şi m-am întrebat dacă 
plecase acasă cu Bob Mormonul. Sau poate că el rămăsese cu 
ea, iar acum se distrau de minune în apartamentul Ameliei. 
Poate zăcea o adevărată flacără sub cămaşa albă şi sub 
pantalonii negri. Am privit de jur împrejurul curții. Da, 
bicicleta lui Bob era încă proptită de zidul de cărămidă. Din 
moment ce pe cer se tot adunau nori, am băgat şi bicicleta în 
magazie. 

Stând toată ziua lângă Quinn, deveneam tot mai fierbinte cu 
fiecare moment. Era dezbrăcat în maiou şi blugi, şi m-am 
trezit întrebându-mă cum ar arăta fără haine. Nu cred că eram 
singura care făcea presupuneri despre cum ar arăta oamenii 
dezbrăcați. Din când în când, puteam prinde o sclipire a 
gândurilor lui Quinn în timp ce căra un sac în jos pe scări sau 
împachetând vase şi tigăi. 

Aveam destulă gândire practică ca să sting lumina când am 
auzit prima bubuitură de tunet, în depărtare. Big Easy era pe 
cale să fie inundat. 

Apoi m-am întors la Quinn ca să flirtăm fără cuvinte — 
asigurându-mă că avea o privelişte bună atunci când mă 
întindeam să iau un pahar din dulapuri sau mă aplecam să 
împachetez acel pahar în hârtie. Poate pe sfert eram jenată, 
dar în rest mă distram. Distracţia nu fusese un factor 
important în viața mea în ultima perioadă - mă rog, niciodată — 
şi mă bucuram de mica mea călătorie extremă. 

La parter, am simțit creierul Ameliei trezindu-se cu greu. 
Acest sentiment îmi era familiar, pentru că lucram într-un bar: 
Amelia era mahmură. Am zâmbit în sinea mea, în timp ce 
vrăjitoarea se gândea la Bob care era încă adormit lângă ea. Pe 
lângă obişnuitul „Cum am putut?", cel mai coerent gând al 
Ameliei era că avea nevoie de cafea. Avea mare nevoie de ea. 
Nu putea nici măcar să aprindă lumina în apartament, unde 
era tot mai întuneric odată cu apropierea furtunii. Lumina i-ar 


fi rănit ochii prea mult. 

M-am întors cu un zâmbet pe buze, pregătită să-i spun lui 
Quinn că vom avea curând veşti de la Amelia, doar ca să 
descopăr că el era chiar în spatele meu, cu o expresie care nu 
putea fi nicicum confundată. Era pregătit pentru ceva cu totul 
diferit. 

— Spune-mi că nu vrei să te sărut, şi renunţ, zise, apoi mă 
sărută. 

Nu am zis nimic. 

Când diferența de înălțime a devenit o problemă, Quinn m-a 
luat pur şi simplu pe sus şi m-a aşezat pe marginea blatului de 
lucru din bucătărie. O bubuitură de tunet se auzi afară când 
mi-am desfăcut genunchii ca să-l las să se apropie cât de mult 
se putea. Mi-am înfăşurat picioarele în jurul lui. Mi-a tras 
elasticul din păr, un gest nu chiar lipsit de durere, şi şi-a 
trecut degetele prin pletele mele. Mi-a strâns părul în mână şi 
a inspirat adânc, ca şi cum ar fi mirosit o floare. 

— E bine? întrebă răguşit în timp ce degetele găsiseră 
marginea de jos a maioului şi se strecuraseră pe sub el. 

Mi-a examinat pe pipăite sutienul şi şi-a dat seama într-un 
timp record cum să-l deschidă. 

— Bine? am spus într-o clipă. 

Nu eram sigură ce vreau să spun. „Bine? La naiba, da, 
grăbeşte-te!" sau „Vrei să ştii care parte din asta e bine?" dar 
Quinn bineînțeles luă asta ca pe o invitaţie. Mâinile sale 
dădură sutienul la o parte şi-şi trecu degetele peste sfârcurile 
mele, care erau deja întărite. M-am gândit că voi exploda, şi 
doar anticiparea sigură a unor lucruri mai bune m-a 
împiedicat să termin atunci şi acolo. Am alunecat chiar mai 
mult pe marginea dulapului, astfel încât umflătura uriaşă din 
pantalonii lui Quinn să fie presată de despicătura din 
pantalonii mei. Uimitor cum se potriveau. S-a lipit de mine, s-a 
tras, s-a lipit din nou, ridicătura formată de blugi peste 
penisul său lovea exact locul corect, atât de uşor de atins prin 
spandexul subțire şi elastic. Odată în plus, am ţipat, 
agățându-mă de el în timp ce trăiam un moment orbitor de 


orgasm, când aş fi putut jura că am fost catapultată într-o altă 
lume. Gâfâiam şi m-am înfăşurat în jurul lui ca şi cum ar fi 
fost marele meu erou. În acest moment, era cu siguranţă. 

Respirația lui era tot gâfâită, şi se apăsa de mine, 
căutându-şi şi el eliberarea, din moment ce a mea venise cu 
atâta zgomot. L-am muşcat de gât în timp ce mâna mea cobora 
între noi şi-l mângâiam prin blugi; brusc, scoase un strigăt la 
fel de puternic ca al meu, şi brațele i se strânseră în jurul meu 
convulsiv. 

— Oh, Doamne, zise. Oh, Doamne. 

Îşi închise ochii cu uşurare, mă sărută pe gât, pe obraz, pe 
buze, iar şi iar. Când respiraţia sa — şi a mea — a devenit mai 
echilibrată, zise: 

— Iubito, nu am mai terminat aşa de când aveam 
şaptesprezece ani - pe bancheta din spate a maşinii tatălui 
meu, cu Ellie Hopper. 

— Aşadar, ăsta e un lucru bun, am mormăit. 

— Poţi să pui pariu, zise. 

Am stat îmbrățişați un moment, iar eu am devenit conştientă 
că ploaia se lovea în geamuri şi în uşi, iar tunetul răsuna în 
depărtare. Creierul meu se gândea să se închidă pentru un pui 
de somn, şi eram vag conştientă de faptul că şi creierul lui 
Quinn devenea la fel de leneş şi-mi încheie la loc sutienul la 
spate. Jos, Amelia făcea cafea în bucătăria ei întunecată, iar 
Bob, vrăjitorul, se trezea în mirosul minunat şi se întreba unde 
îi erau pantalonii. Iar în curte, furişându-se pe scări, inamicii 
se apropiau. 

— Quinn! am exclamat, chiar în momentul în care auzul său 
ascuțit percepu paşii înfundați. 

Quinn intră în alertă de luptă. Din moment ce nu fusesem 
acasă şi nu-mi verificasem calendarul, uitasem că eram atât 
de aproape de luna plină. Mâinile lui Quinn aveau acum 
gheare, gheare de cel puţin zece centimetri, în loc de degete. 
Ochii îi deveniră verticali, cu pupile negre dilatate. Schimbarea 
oaselor feței îl făcea să pară extraterestru. Făcusem dragoste 
cu acest bărbat în ultimele zece minute, iar acum cu greu l-aş 


fi recunoscut dacă aş fi trecut pe lângă el pe stradă. 

Dar nu mai era timp să mă gândesc la nimic, ci doar la cea 
mai bună apărare. Eu eram veriga slabă şi ar fi fost mai bine 
să mă bazez pe elementul-surpriză. Am alunecat de pe dulap, 
m-am repezit pe lângă el către uşă şi am ridicat lampa de pe 
piedestalul ei. Când primul vârcolac a ţâşnit pe uşă, l-am 
pocnit în cap şi s-a prăbuşit, iar cel care venea în urma lui s-a 
împiedicat de predecesorul său; Quinn era mai mult decât 
pregătit pentru cel de-al treilea. 

Din nefericire, mai erau încă şase. 


Capitolul 20 


DOI AU FOST DE AJUNS pentru a mă ţine pe loc. Îi loveam, 
tipam, îi muşcam şi îi împingeam cu toată energia pe care o 
aveam. A fost nevoie de patru pentru a-l prinde pe Quinn şi 
trebuie spus că şi-aşa au reuşit numai pentru că aveau un 
pistol cu electroşocuri. Altfel, sunt sigură că Quinn ar fi scos 
din acțiune vreo şase sau opt dintre ei, în locul celor trei de 
care se ocupase înainte ca ei să-l prindă. 

Ştiam că, în cele din urmă, aveam să fiu învinsă, şi mai ştiam 
că, dacă acceptam să mă predau fără luptă, puteam să-mi 
salvez pielea de julituri inutile şi un os sau două de pericolul 
de a fi rupte. Dar am şi eu mândria mea. Care s-a materializat 
în hotărârea de a face tot posibilul pentru ca Amelia să audă ce 
se petrecea deasupra ei. Nu eram sigură de ce avea să facă, 
dar, cu siguranță, avea să facă ceva. 

Eram purtată în jos pe scări, fără a le putea atinge, cu 
mâinile legate cu bandă adezivă, de două matahale de bărbați 
pe care nu îi mai văzusem până atunci. Am încercat să-i 
încetinesc, însă îşi făcuseră bine temele. 

— Mmm, miroase a sex, spuse cel scund pişcându-mă de 
fund. 

Am hotărât să-i ignor privirea lacomă, mulțumindu-mă să-i 
admir vânătaia pe care i-o făcusem pe obraz când îl lovisem cu 
pumnul (care, apropo, mă durea îngrozitor; nu poţi lovi pe 
cineva fără să plăteşti şi tu pentru asta). 

Pe Quinn au trebuit să-l târâie şi nu s-au străduit să fie prea 
atenți cu el. Se lovea de scări peste tot şi, o dată, chiar l-au 
scăpat. Era un tip bine — acum, mai mult un tip sângerând 
bine, fiindcă una dintre lovituri îi spărsese arcada ochiului 
stâng. ÎI legaseră şi pe el cu bandă adezivă şi mă întrebam cum 
avea să-i reacționeze blana la contactul cu banda adezivă. 

Am fost puşi unul lângă altul în curtea de lângă casă şi 
Quinn s-a uitat în ochii mei ca şi când ar fi încercat să-mi 
spună ceva. Sângele îi şiroia pe obraz, iar el era puţin amețit 


din cauza şocului electric. Mâinile i se preschimbau la loc în 
mâinile lui obişnuite. M-am aplecat înspre el, dar vârcolacii 
ne-au despărțit. 

Pe aleea din fața curții au intrat două furgonete. Ambele 
aveau inscripționat pe o parte BiG Easy Electric36. Erau albe, 
lungi şi fără geamuri în partea din spate, iar logourile aflate pe 
partea laterală fuseseră acoperite cu noroi, ceea ce le făcea să 
arate suspect. Din cabina fiecărei furgonete sări câte un şofer 
şi primul dintre ei deschise uşile din spate. 

În timp ce răpitorii noştri ne împingeau pe mine şi pe Quinn 
înspre acea furgoneta, restul participanţilor la raid erau aduşi 
în jos pe scări. Bărbaţii pe care Quinn reuşise să-i rănească se 
aflau într-o stare mult mai proastă decât Quinn şi nu-mi pare 
rău să spun asta. Ghearele pot provoca nişte răni foarte grave, 
mai ales atunci când sunt dublate de forța unui tigru. Tipul pe 
care îl lovisem cu lampa îşi pierduse cunoştinţa, iar cel care 
ajunsese primul la Quinn era probabil mort. Era acoperit din 
cap până-n picioare de sânge, iar din burta lui erau expuse la 
lumină chestii ce ar fi fost mult mai bine să fi rămas ascunse. 

Zâmbeam cu satisfacție, când cel care mă ţinea m-a împins 
înăuntru pe uşa din spate a furgonetei, care era plină de gunoi 
şi murdară. Lucraseră cu mare clasă. Scaunele din față şi 
partea din spate erau despărțite de o plasă cu ochiuri mari, iar 
rafturile din spate fuseseră golite, probabil pentru venirea 
noastră. 

Am fost înghesuită în spațiul îngust dintre rafturi, iar Quinn 
a fost aruncat înăuntru imediat după mine. Cu el au avut ceva 
de furcă, fiindcă era încă ameţit. Escortele mele ne închiseră 
uşa, în timp ce ceilalți vârcolaci erau urcați în cealaltă 
furgonetă. Îmi imaginam că furgonetele fuseseră parcate pe 
stradă pentru ca noi să nu le auzim intrând în curte. Când au 
fost gata să ne urce în maşini, cei care ne prinseseră trăseseră 
maşina în curte. Chiar şi oamenii dintr-un oraş ca minunatul 
New Orleans ar fi remarcat nişte corpuri snopite în bătaie care 


36 Compania de Electricitate din Big Easy. 


ar fi fost încărcate în nişte furgonete... sub ploaia deasă. 

Speram că vârcolacilor nu avea să le treacă prin cap să-i 
caute şi pe Amelia şi pe Bob, şi m-am rugat ca Amelia să fie 
inspirată şi să se ascundă, în loc să facă vreun truc impulsiv şi 
curajos de vrăjitoare. Ştiam că e o contradicție, nu-i aşa? Să te 
rogi pentru un lucru (a-i cere lui Dumnezeu o favoare) şi a 
spera, în acelaşi timp, că inamicii tăi vor fi omorâți. 

Tot ce pot spune în apărarea mea este că am sentimentul că 
secole întregi creştinii au făcut acelaşi lucru - cel puţin 
creştinii răi, ca mine. 

— Dă-i drumul, răcni omulețul mai scund, care sărise pe 
locul de lângă şofer. 

Şoferul demară în trombă, ceea ce nu era deloc necesar, şi 
am ieşit din curte într-o viteză de parcă Preşedintele tocmai ce 
fusese împuşcat şi ar fi trebuit să-l ducem la Walter Reed37. 

Când am ieşit de pe Chloe Street pentru a ne îndrepta spre 
destinație, oricare ar fi fost aceasta, în curbă, Quinn se 
răsturnă. Avea mâinile legate la spate şi încă îi mai curgea 
sânge din rana de la frunte. Mă aşteptam să nu-şi revină prea 
curând din amețeală, însă ochii lui se opriră asupra mea şi 
tipul spuse: 

— Iubito, te-au bătut rău. Probabil că nu arătam prea grozav. 

— Ei bine, şi tu pari să fii în aceeaşi situație, am răspuns. 

Ştiam că şoferul şi tovarăşul său ne-ar fi putut auzi, dar 
nu-mi păsa. Cu o strâmbătură în loc de zâmbet, Quinn spuse: 

— Ce mai apărător m-am dovedit a fi! 

După estimările vârcolacilor, eu nu eram la fel de 
periculoasă, astfel încât mâinile mele fuseseră legate în față. 
M-am mişcat până ce am reuşit să apăs pe rana de pe fruntea 
lui Quinn. Asta l-a durut probabil foarte tare, însă n-a 
protestat. Mişcarea furgonetei, efectele bătăii şi mirosul de 
gunoi au făcut ca următoarele zece minute să fie tare 
neplăcute. Dacă aş fi fost foarte deşteaptă, aş fi putut să spun 
încotro ne îndreptam - însă nu mă dădeam foarte deşteaptă. 


37 Centrul medical al Armatei. 


M-am minunat că, într-un oraş cu atât de multe restaurante 
mari cum era acesta, furgoneta noastră era plină cu hârtii de 
la Burger King şi pahare de plastic de la Taco Bell. Dacă aş fi 
avut cum să răscolesc prin acele gunoaie, ar fi fost posibil să 
găsesc ceva folositor. 

— Când suntem împreună, ne atacă vârcolacii, a constatat 
Quinn. 

— Este vina mea, am spus. Îmi pare atât de rău că te-am 
băgat în povestea asta! 

— Sunt cunoscut ca fiind mereu în preajma celor în nevoie, 
spuse el. 

Stăteam întinşi cu fața unul la altul, iar Quinn a încercat să 
mă atingă cu piciorul. Încerca să-mi spună ceva, însă nu-mi 
dădeam seama ce anume. 

Cei doi bărbaţi din față vorbeau despre o fată drăguță care 
traversa strada. Era suficient să auzi acea conversație pentru 
a dori dintr-odată să nu mai ai de-a face cu bărbații; dar, cel 
puţin, ştiam că nune ascultau pe noi. 

— Îţi aduci aminte când am vorbit despre starea mea 
mentală? am spus eu în şoaptă. Mai ştii ce ţi-am zis în 
legătură cu asta? 

I-a trebuit o vreme pentru a-şi aduce aminte, fiindcă nu era 
tocmai în apele lui, însă prinse înțelesul. Faţa i se crispa, ca şi 
când ar fi făcut ceva ce necesita foarte multă concentrare, apoi 
gândul lui îmi răsună în creier. Telefonul este în buzunarul 
meu, îmi spuse. Problema era că telefonul se afla în buzunarul 
lui drept, iar el stătea tocmai pe acea parte. Abia dacă ar fi 
avut loc să se întoarcă. 

Era nevoie de o mulțime de mişcări, şi nu voiam ca răpitorii 
să ne vadă. Însă, în cele din urmă, am reuşit să-mi strecor 
mâinile în buzunarul lui şi mi-am făcut o notiță mentală 
pentru a-i spune mai târziu că, în aceste circumstanțe, blugii 
lui erau prea strâmți, (în orice altă situație nu aveam mei o 
problemă cu felul în care-i stăteau.) Dar să scot acel telefon, 
într-o maşină care ne sălta încoace şi-ncolo, în timp ce doi 
vârcolaci îşi aruncau câte un ochi la noi la fiecare minut, nu 


era tocmai la-ndemână. 

Cartierul general al reginei este pe apelare rapidă, îmi spuse 
el când simți că reuşisem să scot telefonul. Dar cu asta mă 
pierduse. Nu ştiam cum să accesez apelare rapidă. Mi-au fost 
necesare câteva clipe pentru a-l face pe Quinn să înțeleagă 
ideea şi încă nu sunt sigură cum am rezolvat asta, însă, în cele 
din urmă, el s-a gândit la numărul de telefon pentru mine şi eu 
l-am format cu atenţie şi am apăsat pe tasta de apel. Însă 
poate că nu se gândise ce se va întâmpla până la capăt, pentru 
că, atunci când o voce subțirică a spus „Alo?'", vârcolacii au 
auzit-o. 

— Nu l-ai percheziționat? l-a întrebat şoferul pe celălalt, 
nevenindu-i să creadă. 

— La naiba, nu! Am încercat să-l bag repede înăuntru şi să 
mă car din ploaie, îi răspunse cel care mă ciupise. Trage pe 
dreapta, fir-ar să fie! 

A băut cineva din sângele tău? m-a întrebat Quinn în gând, 
deşi, de data aceasta, ar fi putut să vorbească şi, după o clipă 
prețioasă, memoria mi-a sărit în ajutor. 

— Eric, am spus. 

Vârcolacii ieşiseră deja din maşină şi alergau înspre uşile din 
spate. 

— Quinn şi Sookie au fost capturați de nişte vârcolaci, spuse 
Quinn în telefonul pe care i-l ţineam în dreptul gurii. Eric 
Nordicul poate să le ia urma. 

Speram că Eric se mai afla în New Orleans şi că oricine era 
persoana care răspunsese la telefon la Cartierul general al 
reginei avea să reacționeze repede. 

În clipa imediat următoare, cei doi vârcolaci deschiseră uşile 
din spate ale furgonetei şi ne traseră afară. Unul dintre ei mă 
lovi, iar celălalt îi trase un pumn în burtă lui Quinn. Îmi 
smulseră telefonul din degetele încleştate şi îl azvârliră pe 
ierburile dese de la marginea drumului. Şoferul trăsese lângă o 
zonă părăsită, însă de-a lungul drumului, la distanţe mari una 
de alta, se aflau nişte case, cufundate într-o mare de ierburi. 
Cerul era acoperit de prea mulți nori pentru a putea să-mi dau 


seama de direcția în care o luaserăm, însă eram destul de 
sigură că ne îndreptasem spre sud, înspre mlaştini. Am reuşit 
să văd cât era ceasul şoferului şi nu mică mi-a fost mirarea 
când am descoperit că era trecut de ora cincisprezece. 

— Clete, prostovane! Pe cine sunase? se auzi țipând o voce 
din cea de-a doua furgonetă, care oprise odată cu noi. 

Cei doi se uitară unul la altul cu o expresie de consternare 
care m-ar fi făcut să râd dacă n-aş fi suferit de durere. Arătau 
ca şi când se antrenaseră serios pentru a face pe proştii. 

De data aceasta, Quinn fu percheziționat la sânge; şi eu la fel, 
deşi nu aveam buzunare sau vreun alt loc în care să pot 
ascunde ceva, cu excepția cazului în care ar fi vrut să-mi 
controleze şi diferite părți ale corpului. Pentru o secundă, 
m-am gândit că domnul Ciupitor-de-buci, Clete, avea de gând 
să o facă. Degetele lui îmi îndesară pantalonii din spandex în 
interior. Şi Quinn gândise la fel ca mine. De frică, am scos un 
sunet înăbuşit, în vreme ce răcnetul care se auzi din gâtul lui 
Quinn avu o intensitate animalică, puternic şi amenințător. 

— Clete, las-o în pace pe fată şi hai să ne întoarcem în 
maşină, spuse şoferul cel înalt, cu acel ton de „aici am 
terminat". Nu ştiu cine-i tipul ăsta, dar nu cred că se va 
transforma într-o nutrie. 

Mă întrebam dacă Quinn avea să-i amenințe cu numele său — 
cei mai mulți vârcolaci îl cunoşteau, sau auziseră de el —, dar, 
din moment ce nu le spusese cine era, am decis să nu spun 
nici eu nimic. 

Clete m-a îmbrâncit înapoi în furgonetă, bombănind printre 
dinți: „Cine a murit, ca să devii tu Dumnezeu? la nu o mai face 
tu pe şeful cu mine" şi lucruri de genul acesta. Tipul mai înalt 
era în mod evident şeful lui Clete, ceea ce era un lucru bun. 
Bine că existase cineva cu puţină decenţă care să se interpună 
între mine şi degetele investigatoare ale lui Clete. 

Nu le-a fost însă prea uşor să-l urce pe Quinn din nou în 
furgonetă. Acesta se împotrivea şi, în cele din urmă, doi 
bărbaţi din cea de-a doua furgonetă se apropiară şi-l ajutară 
pe Clete. Îi legară picioarele lui Quinn cu o bandă de plastic, 


din acelea prin care treci vârful ascuţit printr-o gaură şi apoi îl 
roteşti. Am folosit ceva asemănător ultima oară când am gătit 
curcanul de Ziua Recunoştinţei. Legătura pe care au folosit-o 
pentru a-l imobiliza pe Quinn era dintr-un plastic de culoare 
neagră şi se încuia cu ceva ce semăna cu o cheie de cătuşe. 

Mie nu mi-au legat picioarele. 

Mi-a făcut plăcere atunci când Quinn s-a ambalat fiindcă ei 
mă trataseră rău şi se smucise suficient de tare cât să se 
elibereze, însă rezultatul a fost că picioarele lui au fost legate, 
în timp ce ale mele, nu -— fiindcă eu nu reprezentam o 
amenințare, cel puțin în mintea lor. 

Şi probabil că aveau dreptate. N-aveam idee ce aş fi putut 
face pentru a-i împiedica să ne ducă încotro ne duceau. Nu 
aveam nici o armă şi, când am încercat să-mi desfac cu dinţii 
banda adezivă care îmi lega mâinile, n-am reuşit să fac nici 
măcar o gaură, oricât de mică. Pentru un minut, am închis 
ochii şi mi-am tras sufletul. De la ultima încăierare, 
căpătasem pe obraz o rană care încă nu se oprise din sângerat. 
O limbă mare îmi şterse obrazul, o dată şi încă o dată. 

— Nu plânge, spuse o voce ciudată, guturală, şi am deschis 
ochii pentru a mă asigura că într-adevăr era a lui Quinn. 

Quinn avea puterea de a opri transformarea, odată ce aceasta 
începuse. Bănuiam că o putea şi declanşa şi remarcasem că o 
făcea adesea în situaţii-limită. În lupta din apartamentul lui 
Hadley fusese transformat în jumătatea lui cu gheare şi 
balanța aproape că se înclinase în partea noastră. Fiindcă se 
enervase atât de tare din cauza lui Clete, în episodul de la 
marginea drumului, nasul lui Quinn se turtise şi se lărgise. Îi 
zărisem de aproape şi dinţii, care se transformaseră în nişte 
mici pumnale. 

— De ce nu te-ai transformat de tot? l-am întrebat eu în 
şoaptă. 

Fiindcă te-aş fi înghesuit îngrozitor în spațiul ăsta, iubito. 
După transformare, am peste doi metri şi 204 kg. 

Nişte dimensiuni ca acestea ar face orice femeie să dea 
înapoi. Îi eram recunoscătoare că se gândise la asta. L-am mai 


privit o dată. 

Nu eşti îngrozită? 

Clete şi şoferul se acuzau unul pe celălalt în legătură cu 
incidentul cu telefonul. 

— Vai, bunicuţo, dar ce dinți mari ai! i-am şoptit eu. Caninii 
îi erau atât de lungi şi de ascuțiți, încât deveniseră cu adevărat 
înspăimântători (i-am numit canini, fără să-mi dau seama că, 
pentru pisici, aceasta ar putea fi o insultă). 

Ascuţiţi — erau ascuțiți. Mi-am dus mâinile până în dreptul 
gurii lui, implorându-l din ochi să înțeleagă. Din câte puteam 
citi pe fața lui Quinn pe jumătate transformată, mi-am dat 
seama că era îngrijorat. Aşa cum în situația precedentă i se 
treziseră instinctele de apărare, în cea prezentă i se trezeau 
alte instincte. Îţi voi face mâinile să sângereze, mă preveni el cu 
greutate. Acum era pe jumătate animal, iar gândurile 
animalelor nu urmează neapărat aceleaşi căi cu cele ale 
oamenilor. 

Mi-am muşcat buza de jos, pentru a nu scoate vreun sunet 
atunci când dinţii lui Quinn se înfipseră în banda adezivă. 
Trebuia să apese puternic pentru ca dinții lui de şase 
centimetri să străpungă banda, iar asta presupunea ca 
incisivii, mai mici şi mai scurți, să intre puțin în pielea mea, 
oricât de multă grijă ar fi avut. Un şuvoi de lacrimi începu să 
mi se prelingă pe obraz, şi l-am simțit ezitând. Mi-am mişcat 
mâinile pentru a-l grăbi, iar el a continuat. 

— Hei, George, tipul o muşcă, spuse Clete de pe scaunul 
pasagerului. Văd cum i se mişcă fălcile. 

Însă noi eram suficient de apropiaţi şi lumina era slabă, astfel 
încât Clete nu-l putu vedea pe Quinn muşcând banda care îmi 
lega mâinile. Şi acesta era un lucru bun. Iar în acel moment, 
aveam mare nevoie de nişte lucruri bune de care să mă agăţ, 
fiindcă în clipele acelea lumea nu arăta prea roz. Dacă există şi 
o parte bună în a sta culcată într-o furgoneta şi a călători prin 
ploaie pe un drum necunoscut, pe undeva prin sudul 
Louisianei, atunci eu n-am găsit-o încă. 

Eram nervoasă, deprimată, înghesuită şi sângeram, sprijinită 


în mâna stângă, care mai fusese rănită. Ceea ce-mi doream, 
idealul meu suprem, era să ajung să fiu curată, bandajată şi 
să stau într-un pat moale, cu cearşafuri albe. Dar m-aş fi 
mulțumit şi să fiu curată, bandajată şi îmbrăcată într-o 
cămaşă de noapte. Iar în acelaşi pat să se mai afle şi Quinn, în 
forma sa umană, şi să fie şi el curat şi bandajat. Odihnit şi 
complet gol. Însă durerea cauzată de tăietura de pe obraz şi 
mâini devenea prea mare pentru a o mai putea ignora, astfel 
încât nu mă mai puteam concentra să visez cu ochii deschişi. 
Însă tocmai când eram pe punctul de a începe să scâncesc — 
sau poate pur şi simplu să ţip —, mi-am simțit articulațiile 
libere. 

Pentru câteva secunde, am rămas locului, țintuită de durere, 
încercând să-mi controlez reacția la durere. Din nefericire, 
Quinn nu-şi putea muşca legătura de pe propriile mâini, 
fiindcă erau legate la spate. În cele din urmă, reuşi să se 
întoarcă, astfel încât îi vedeam articulațiile. 

— Ce fac acolo? întrebă George. 

Clete aruncă o privire înspre noi, moment în care mi-am ţinut 
mâinile împreunate. Era o zi întunecată, astfel încât nu putea 
vedea foarte bine. 

— Nu fac nimic. Nici nu o mai muşcă, spuse Clete cu 
dezamăgire în glas. 

Quinn reuşi să-şi înfigă o gheară în banda adezivă argintie. 
Ghearele lui nu erau ascuțite şi în partea curbată, cum ar fi, 
de pildă, un iatagan. Puterea lor stă în înțepătura 
pătrunzătoare, dublată de forța animalului. Însă Quinn nu era 
în postura de a-şi exercita acea forță. Astfel încât, această 
operațiune avea să dureze şi bănuiam că banda avea să facă 
zgomot atunci când ar fi reuşit să o rupă. 

Nu ne mai rămăsese mult timp. În orice clipă, cineva, chiar şi 
un prostovan cum era Clete, putea să observe că ceva nu era 
în ordine. 

Am început să-mi apropii mâinile de picioarele lui Quinn, 
străduindu-mă din răsputeri să nu se vadă că nu mai eram 
legată. Clete aruncă o privire când sesiză cu coada ochiului că 


mă mişcăm; m-am rostogolit lângă rafturile goale, cu mâinile 
strânse una lângă alta, în poală. Am încercat să par disperată, 
ceea ce mi-a venit foarte uşor. După o clipă sau două, Clete a 
devenit mai interesat să-şi aprindă o ţigară, dându-mi ocazia 
să mă uit la fâşia de plastic care îi lega gleznele lui Quinn. Deşi 
îmi amintise de cea pe care o folosisem ultima oară la Ziua 
Recunoştinței, aceasta era dintr-un plastic negru, gros şi 
foarte tare, iar eu nu aveam nici un cuţit pentru a o tăia, nici o 
cheie pentru a o descuia. Credeam însă că, atunci când Clete îi 
pusese piedica, făcuse o greşeală şi m-am grăbit să profit de pe 
urma acesteia. Quinn era încălțat încă, iar eu i-am desfăcut 
şireturile şi i-am scos pantofii. Apoi i-am ţinut un picior cu 
vârful în jos. Piciorul a început să alunece în cercul legăturii. 
După cum bănuisem, pantofii îi ţinuseră picioarele la distanță 
unul de altul, ceea ce făcuse ca legătura să fie mai puţin 
strânsă. 

Deşi din mâini şi încheieturi îmi picura sânge pe şosetele lui 
Quinn (pe care i le lăsasem pentru a-l proteja de zgârieturile 
plasticului), mă descurcam destul de bine. Iar el suporta cu 
stoicism manevrele mele. În cele din urmă, i-am auzit oasele 
protestând la faptul că fuseseră răsucite într-o poziție 
nefirească, însă unul dintre picioare îi alunecă afară din 
strânsoare. Slavă Domnului! 

Îmi luase mai mult să mă gândesc la ce trebuia să fac decât 
să fac efectiv. Mă simțeam de parcă trecuseră ore întregi. 

I-am dat jos legăturile şi le-am aruncat într-un morman de 
gunoi, apoi l-am privit pe Quinn şi am încuviințat. Gheara lui, 
prinsă de banda adezivă, a sfâşiat-o, făcând o gaură. Sunetul 
nu fusese deloc puternic, iar eu m-am întins la loc pe spate 
pentru a acoperi activitatea lui Quinn. 

Mi-am băgat degetele în gaura făcută de Quinn şi am tras, 
însă n-am reuşit să fac mare lucru. Există un motiv pentru 
care banda adezivă este atât de folosită, iar acela este că te poți 
baza pe ea că va ţine. 

Trebuia să ieşim din furgoneta înainte de a ajunge la 
destinație şi mai trebuia să fugim înainte ca cealaltă furgoneta 


să poată trage lângă a noastră. Am început să cotrobăi printre 
pungile dimprejur şi printre cutiile goale de carton de la 
cartofii prăjiți şi, în cele din urmă, într-un intrând dintre 
podea şi una dintre laturi, am găsit o şurubelniţă. Era lungă şi 
subțire. 

L-am privit şi am inspirat adânc. Ştiam ce aveam de făcut. 
Mâinile lui Quinn erau legate, deci el nu o putea face. Pe obraz 
îmi şiroiau lacrimile; mă purtam ca un copil plângăcios, dar 
nu mă puteam abține. M-am uitat la Quinn, iar expresia feței 
lui era fermă. Ştia la fel de bine ca şi mine ce trebuia făcut. 

Chiar în clipa aceea, furgoneta încetini şi intră de pe un drum 
destul de bine pavat, probabil cu pietriş, ce ducea în pădure. 
Părea că ne apropiam de destinaţie. Era cea mai bună ocazie, 
poate chiar ultima pe care o aveam. 

— Întinde-ţi mâinile, i-am şoptit, şi am pus capătul 
şurubelniței în cruce în gaura făcută în banda adezivă. 

Am repetat operațiunea. Cei doi bărbaţi, sesizându-mi 
mişcările frenetice, se întoarseră în clipa în care am tăiat 
banda pentru ultima oară. În vreme ce Quinn se străduia să 
înlăture bucăţile perforate, eu m-am aşezat în genunchi, m-am 
apucat de grilaj şi am strigat: — Clete! 

El s-a întors şi s-a aplecat printre scaune, apropiindu-se de 
grilaj, pentru a vedea mai bine. Am inspirat adânc şi, cu 
dreapta, am introdus şurubelnița printre zăbrelele de metal. 
lar aceasta i-a pătruns în obraz. Clete a țipat îngrozit şi 
obrazul a început să-i sângereze, iar George abia dacă a reuşit 
să oprească maşina suficient de repede. Cu un răget, Quinn a 
reuşit să-şi rupă legăturile, apoi s-a mişcat cu viteza luminii şi, 
în secunda în care furgoneta s-a oprit, am țâşnit amândoi 
afară pe uşile negre şi nu ne-am oprit până în pădure. Slavă 
Domnului că era aproape de drum! 

Aici aş vrea să precizez că sandalele din cureluşe, cu mărgele, 
nu sunt cele mai bune încălțări pentru a alerga prin pădure, 
iar Quinn era încălțat numai cu şosetele. Însă luasem distanță 
şi, până ca şoferul celei de-a doua furgonete să oprească şi 
pasagerii să pornească în urmărirea noastră, noi ieşiserăm 


deja din raza lor vizuală. Am continuat să alergăm, pentru că 
ei erau vârcolaci şi ne puteau lua urma. Când scosesem 
şurubelnița din obrazul lui Clete, mă gândisem că ar fi fost 
periculos să alerg cu un obiect ascuţit în mână. Îmi amintisem 
de degetul lui Clete căutându-şi dram printre picioarele mele 
şi nu-mi mai păru atât de rău de ceea ce făcusem. În 
următoarele clipe, în timp ce săream peste un copac căzut, 
şurubelnița mi-a alunecat din mână şi n-am mai avut timp s-o 
caut. 

Am mai alergat o vreme, până ce am ajuns la mlaştină. În 
Louisiana se găsesc o mulțime de mlaştini şi de smârcuri. 
Smârcurile şi mlaştinile adăpostesc o mulțime de animale 
sălbatice şi sunt încântătoare când le vezi de la bordul unei 
bărci. Însă când străbaţi zona la picior, prin ploaie, totul se 
schimbă. 

Poate că, dintr-un anumit punct de vedere, mlaştina era un 
lucru bine-venit, pentru că, atâta vreme cât eram în apă, nu 
puteam lăsa urme. Însă din punctul meu de vedere, mlaştina 
era îngrozitoare, fiindcă era murdară şi prin ea mişunau şerpi, 
aligatori şi Dumnezeu mai ştie ce. 

A trebuit să fac un efort de voință pentru a-l urma pe Quinn 
prin apa întunecată şi rece (până la urmă, încă mai era 
primăvară). Vara, senzaţia ar fi fost că înaintezi printr-o ciorbă 
caldă. Într-o zi atât de urâtă, odată ajunşi la adăpostul 
copacilor, am fi devenit de negăsit pentru urmăritorii noştri. 
Acesta era aspectul pozitiv, însă în condiţiile acestea, orice 
vietate ar fi putut fi observată abia atunci când am fi călcat pe 
ea sau ne-ar fi muşcat. Ceea ce nu-mi surâdea deloc. 

Însă Quinn zâmbea şi mi-am amintit că în habitatul natural 
al tigrilor există o mulțime de mlaştini. Măcar unul dintre noi 
era fericit. 

Apa devenea din ce în ce mai adâncă, iar în scurtă vreme am 
început să înotăm. Quinn înota cu o grație care mă descuraja. 
Încercam din toate puterile să mă mişc în linişte. Ba chiar, la 
un moment dat, mi se făcuse atât de frig şi eram atât de 
speriată, încât m-am gândit, pentru o clipă, că ar fi fost mai 


bine să fi rămas în maşină, însă gândul s-a dus repede. 

Eram atât de obosită! Muşchii îmi tremurau ca urmare a 
efortului şi a adrenalinei: evadarea, alergarea prin pădure şi, 
înaintea lor, lupta din apartament şi, înainte... Dumnezeule, 
făcusem sex cu Quinn. Oarecum. Dar da, sex, cu siguranţă. 
Mai mult sau mai puţin. 

Nu ne mai adresaserăm nici un cuvânt de când ieşiserăm din 
furgonetă şi mi-am amintit brusc că îi văzusem brațul 
sângerând când dădusem buzna afară din maşină. În timp ce-l 
eliberam, îl înțepasem cu capătul şurubelniței cel puţin o dată. 

— Quinn, lasă-mă să te ajut. 

— Să mă ajuţi? mă întrebă. 

Nu-mi puteam da seama din tonul lui ce voia să zică şi, cum 
înota înaintea mea, nu puteam citi nimic din expresia chipului 
său. Însă mintea îi era plină de confuzie şi furie oarbă, care 
începu să dea pe dinafară. 

— Dar eu, eu te-am ajutat pe tine? Te-am eliberat? Te-am 
apărat de nenorociții de vârcolaci? Nu, eu l-am lăsat pe 
afurisitul acela să te pipăie şi am privit neputincios. 

Ei bine... mândria masculină îşi spusese cuvântul. 

— Mi-ai eliberat mâinile, am ţinut să subliniez. Şi mă poți 
ajuta acum. 

— Cum? mă întrebă el, întorcându-se spre mine cu o 
expresie descurajată. 

Mi-am dat atunci seama că era un tip care îşi lua rolul de 
protector foarte în serios. Faptul că bărbații sunt mai puternici 
decât femeile este una dintre diferenţele misterioase lăsate de 
Dumnezeu. Bunica îmi spunea că acesta fusese modul Lui de 
a echilibra ecuația, din moment ce femeile sunt mai rezistente 
şi mai diplomate. Nu sunt convinsă de adevărul acestei 
afirmaţii, însă ce ştiu sigur este că el, poate fiindcă era un tip 
bine făcut şi fiindcă se putea transforma într-o bestie 
fabuloasă şi foarte periculoasă, era panicat din cauza faptului 
că nu-i omorâse pe toți atacatorii noştri şi nu mă salvase din 
situația de a fi umilită de atingerile lor. 

Eu, una, aş fi preferat de departe acel scenariu, mai ales 


luând în considerare situația noastră actuală, însă 
evenimentele nu se desfăşuraseră după cum ne doriserăm noi. 

— Quinn, am spus, cu o voce la fel de lipsită de vlagă ca şi 
întreg trupul din care venea, ei trebuie să se fi îndreptat spre 
un loc din această zonă. Undeva prin mlaştină. 

— De aceea am şi luat-o pe-aici, spuse el. 

În momentul acela, am văzut un şarpe încolăcit pe o creangă 
aplecată deasupra apei, chiar în apropierea lui, şi probabil că 
expresia de pe fața mea reflecta exact nivelul de panică pe care 
îl resimțeam, pentru că tocmai atunci Quinn se întoarse într-o 
clipită, prinse şarpele şi îl izbi de două ori. Şarpele mort se 
îndepărtă plutind pe apa tulbure. După această întâmplare, 
Quinn păru să se simtă mai bine. 

— Nu ştim încotro ne îndreptăm, dar, cu siguranță, mergem 
cât mai departe de ei. Nu? întrebă el. 

— Nu simt alte creiere în aria din jurul meu, am spus după ce 
am verificat puţin. Dar nu am stabilit cât de mare e această 
arie. Asta-i tot ce pot să-ţi spun. Ce-ar fi să ieşim puţin din 
apă, măcar un minut, în timp ce ne mai gândim? am adăugat, 
tremurând din toate încheieturile. 

— Pune-ţi brațele în jurul gâtului meu, îmi spuse, 
apropiindu-se de mine înot. 

— Ţi-ar fi mai uşor dacă te-ai transforma în tigru? l-am 
întrebat. 

— S-ar putea să am nevoie de asta mai târziu şi deja m-am 
transformat parțial de două ori pe ziua de azi. Ar fi mai bine 
să-mi păstrez energia pentru mai târziu. 

— Ce rasă eşti tu? 

— Bengaleză, îmi răspunse el şi chiar atunci ploaia se opri. 

Auzirăm voci strigând şi ne-am oprit, întorcându-ne către 
sursa sunetelor. Pe când stăteam acolo împietriți, am auzit o 
ființă mare mişcându-se prin apă, la dreapta noastră. Mi-am 
întors privirea în acea direcție, îngrozită de ceea ce aş fi putut 
vedea -— dar apa era aproape nemişcată, ca şi cum ceva abia ar 
fi trecut. Ştiam că se fac tururi ale mlaştinilor din New 
Orleans, şi ştiam că localnicii trăiau din plimbatul turiştilor pe 


apele întunecate ca să vadă aligatori. Partea bună era că aceşti 
localnici câştigau bani, iar cei din alte state puteau să vadă 
ceva ce altfel nu ar fi văzut. Partea rea era că unii dintre 
localnici lăsau momeli ca să atragă aligatorii. Mi-am imaginat 
că aligatorii asociau oamenii cu mâncarea. 

Mi-am pus capul pe umărul lui Quinn şi am închis ocini. Dar 
vocile nu s-au apropiat şi nu am auzit lătratul lupilor, şi nimic 
nu mă muşcă de picior ca să mă tragă în adânc. 

— Asta fac aligatorii, ştii, i-am zis lui Quinn. Te trag în adânc 
şi te îneacă, apoi te duc undeva unde se pot înfrupta din tine. 

— Iubito, lupii nu ne vor mânca azi, şi nici aligatorii. 

Râse, un mârâit adânc, din piept. Eram bucuroasă să aud 
acel sunet. După un moment, am început din nou să ne 
mişcăm prin apă. Copacii şi porțiunile de uscat se apropiară 
tot mai mult, canalele se îngustară şi, în cele din urmă, am 
ajuns pe o bucată de pământ suficient de mare cât să 
adăpostească o baracă. 

Mai mult mă căra Quinn atunci când ne-am târât afară din 
apă. 

Baraca nu oferea un adăpost prea grozav. Poate acea 
structură fusese un minunat adăpost de vânătoare, nişte 
pereți şi un acoperiş, nimic altceva. Acum era o ruină, pe 
jumătate prăbuşită. Lemnul putrezise, acoperişul de metal se 
îndoise, iar rugina îl găurise pe alocuri. M-am îndreptat spre 
grămada de materiale folosite de oameni, dar nu am găsit 
nimic ce ne-ar fi putut servi drept armă. 

Quinn era ocupat să smulgă resturile de bandă adezivă ce-i 
rămăseseră pe încheieturi, fără ca măcar să clipească atunci 
când aceasta se mai dezlipi şi cu bucăţi de piele. Eu mă 
purtam ceva mai blând cu încheieturile mele. Apoi, pur şi 
simplu am renunțat. 

M-am prăbuşit la pământ, cu spatele sprijinit de coaja aspră 
a unui stejar. Denivelările copacului începură imediat să-mi 
lase semne adânci pe spate. M-am gândit la toți microbii care 
se împrăştiau fără urmă de îndoială prin corpul meu din 
momentul în care intraseră prin tăieturile de la încheieturi. 


Muşcătura nevindecată, acoperită cu un bandaj de acum 
murdar, îşi primise fără îndoială porția de particule nasoale. 
Fața mi se umfla de la bătaia pe care o primisem. Mi-am 
amintit că mă uitasem în oglindă cu o zi înainte şi văzusem că 
semnele lăsate de vârcolacii muşcaţi din Shreveport 
începuseră în cele din urmă să dispară. Al naibii de grozav! 

— Amelia ar fi trebuit să facă ceva până acum, am spus 
încercând să mă simt optimistă. Probabil că a sunat la 
Cartierul general al vampirilor. Chiar dacă telefonul nostru nu 
a ajuns la nimeni care să ştie de asta, poate ne caută cineva 
acum. 

— Vor trebui să trimită angajați umani. E încă lumină, din 
punct de vedere tehnic, chiar dacă cerul e atât de întunecat. 

— Măcar ploaia s-a oprit în cele din urmă, am spus. Chiar în 
acea clipă, a început din nou să plouă. Era cât pe ce să mă 
enervez, dar sincer, nu mi s-a părut necesar să irosesc 
energia. Din cer avea să continue să plouă, indiferent cât mă 
înfuriam eu. 

— Îmi pare rău că ai fost amestecat în asta, am spus, 
gândindu-mă că aveam o mulțime de lucruri pentru care 
să-mi cer scuze. 

— Sookie, nu ştiu dacă tu ar trebui să-ți ceri scuze. Quinn 
accentua pronumele. 

— Totul s-a întâmplat în timp ce eram împreună. 

Asta era adevărat, iar eu încercam să cred că pentru toate 
astea nu eu eram vinovată. Dar cumva eram convinsă că 
într-adevăr eram. 

Brusc, Quinn spuse: 

— Ce relaţie ai cu Alcide Herveaux? l-am văzut la bar 
săptămâna trecută cu altă fată. Dar polițistul, cel din 
Shreveport, a spus că ai fost logodită cu el. 

— Este o minciună, am spus stând prăbuşită în noroi. 

lată-mă în inima unei mlaştini din sudul Louisianei, cu 
ploaia curgând şiroaie peste mine... 

Hei, stai niţel. M-am holbat la gura lui Quinn mişcându-se, 
mi-am dat seama că spunea ceva, dar am aşteptat sfârşitul 


unui gând ca să mă agăț de ceva. Dacă aş fi avut un bec 
deasupra capului s-ar fi luminat cu siguranţă. 

— lisuse Hristoase, am spus pioasă. Ei fac asta. Quinn se 
ghemui în fața mea. 

— Ţi-ai dat seama că cineva face ce? Câţi duşmani ai? 

— Cel puţin ştiu cine a trimis vârcolacii muşcaţi şi cine ne-a 
răpit, am spus, refuzând să fiu distrasă de la subiect. 

Ghemuiţi amândoi în ploaie, ca un cuplu de oameni ai 
cavernelor, Quinn mă ascultă în timp ce-i povesteam. 

Apoi, am discutat variantele. 

Apoi, am făcut un plan. 

ODATĂ CE-ŞI DĂDU SEAMA cum trebuia acţionat, Quinn 
deveni de neoprit. Cum nu puteam fi mai jalnici decât eram 
deja, el hotărî să ne punem în mişcare. Începu să umble în sus 
şi-n jos, încercând să adulmece vreo urmă, în timp ce mie 
nu-mi rămase altceva de făcut decât să mă ţin după el şi să fiu 
atentă să nu-i stau în cale. În cele din urmă, obosi să se tot 
aplece şi spuse: 

— Mai bine mă transform. 

Îşi scoase rapid hainele, le adună într-un sul compact (dar 
moale) şi mi le dădu să le țin. Cu încântare, am remarcat că 
presupunerile pe care le făcusem în legătură cu trupul lui 
Quinn erau cât se poate de adevărate. Începuse să-şi dea jos 
hainele fără nici o ezitare, însă când remarcase faptul că îl 
priveam, rămăsese nemişcat şi mă lăsase să mă uit. Chiar şi 
aşa, sub ploaia neagră şi deasă, tabloul merita tot efortul. 
Corpul lui Quinn era o operă de artă, deşi una cam zeâriată. 
Din cap până-n picioare, era un singur bloc masiv de muşchi. 

— Îţi place ce vezi? mă întrebă. 

— Oh, Doamne! am exclamat. Arăți mai ceva decât un Happy 
Meal în ochii unui copil de trei ani. 

Quinn mi-a adresat un zâmbet mulțumit. Se aplecă, pentru a 
se ghemui la pământ. Ştiam ce avea să se întâmple. În jurul 
lui, aerul începu să strălucească şi să vibreze şi apoi, sub 
această acoperire, Quinn începu să se transforme. Muşchii 
începură să-i pulseze şi să se mărească, oasele îşi modificară 
forma şi, de undeva dinlăuntrul lui, ieşi la iveală părul de 
animal - ştiam că acest lucru nu putea fi adevărat, însă 
aceasta era impresia lăsată. Sunetul era înspăimântător. Era 
un vuiet cu sunete grele, ca şi când cineva ar fi târât un ulcior 
plin cu bețe şi pietre. 

La sfârşit, în fața mea se afla un tigru. 

Quinn arăta la fel de bine şi ca bărbat, şi ca tigru. Blana era 
de un oranj puternic, străbătută de dungi negre, întrerupte pe 


burtă şi pe față de pete albe. Mă privi cu ochii lui aurii. Era 
lung de doi metri probabil şi înalt de un metru, de la umăr 
până la pământ. Eram uimită de cât de mare putea fi. Labele 
lui erau cât două farfurii, iar urechile rotunjite erau cât se 
putea de simpatice. Se apropie încet, cu o grație neobişnuită 
pentru un conglomerat atât de masiv. Îşi frecă imensul cap de 
mine, aproape dărâmându-mă, şi începu să toarcă. Suna ca 
un contor Geiger38 fericit. 

Blana deasă era unsuroasă la atingere, aşa că mi-am 
imaginat că era şi impermeabilă. Tuşi răguşit, ca şi când ar fi 
mârâit încet, şi mlaştina amuțţi. N-aţi fi crezut că animalele 
sălbatice din Louisiana ar recunoaşte răgetul unui tigru, nu-i 
aşa? Însă l-au recunoscut, au tăcut şi s-au ascuns. 

Faţă de animale, nu este neapărat nevoie să păstrezi distanța 
aşa cum o faci față de oameni. Am îngenuncheat lângă tigrul 
care fusese Quinn, care, într-un mod supranatural, încă era 
Quinn şi mi-am petrecut braţele în jurul gâtului lui, 
îmbrățişându-l. Mirosul lui de tigru era un pic stânjenitor şi a 
trebuit să îmi repet faptul că el devenise tigru, că înăuntru se 
afla Quinn. Apoi am plecat mai departe, prin mlaştină. 

Am fost puţin surprinsă când am văzut tigrul marcându-şi 
teritoriul — nu este un lucru pe care te-ai aştepta ca prietenul 
tău să-l facă —, însă m-am gândit că ar fi fost ridicol să ignor 
scena. În plus, aveam deja destule pe cap şi trebuia să mă ţin 
după animal. Căuta urme, şi am acoperit o bucată bună de 
teritoriu. Simțeam cum, încet-încet, mă cuprindea oboseala. 
Nu mă mai miram de nimic şi nu-mi mai simțeam decât 
hainele ude, reci, foamea şi devenisem morocănoasă. Dacă ar 
fi putut exista cineva care să gândească în locul meu, nu sunt 
sigură că mintea mea ar mai fi fost în stare să facă efortul de a 
prelua acele gânduri. 

Tigrul împietri, cu nările adulmecând aerul. Îşi întoarse 
capul şi-şi roti urechile, pentru a cerceta într-o direcție 


38 Contorul Geiger măsoară nivelul de radiații şi scoate un zgomot 
specific. 


anume. Se întoarse şi mă privi. Deşi tigrii nu pot zâmbi, pot 
spune cu certitudine că am văzut pe chipul acelei feline mari o 
expresie triumfătoare. Tigrul îşi întoarse din nou capul spre 
est, apoi mă privi din nou, pentru ca la numai câteva clipe 
după aceea să privească din nou spre est. Mesajul era clar: 
Urmează-mă! 

— OK, am spus şi mi-am aşezat mâna pe umărul lui. 

Am început din nou să mergem. Drumul prin mlaştină a 
durat o eternitate, măcar că, mai târziu, am estimat că 
„eternitatea", în acest caz, însemnase aproximativ treizeci de 
minute. Pe măsură ce înaintam, pământul devenea mai tare, 
iar apa era din ce în ce mai greu de găsit. Acum nu mai eram în 
mlaştină, ci ajunseserăm într-o pădure. 

Credeam că ne apropiaserăm de destinația răpitorilor, pe 
drumul pe care se oprise furgoneta. Aveam dreptate. Când am 
ajuns în vârful luminişului în care se afla casa, ne aflam în 
partea de vest a casei orientate spre nord. De acolo de unde 
stăteam, puteam vedea atât curtea din față, cât şi pe cea din 
spate. Furgoneta în care fuseserăm ținuți prizonieri era 
parcată în spate. În mica grădină din față era parcată o maşină 
care semăna cu un Sedan GMC. 

Casa era mică şi nu se deosebea cu nimic de un milion de alte 
case din partea rurală a Americii. Era ca o cutie din lemn 
închis la culoare, cu storuri verzi la ferestre şi stâlpi verzi care 
susțineau acoperişul deasupra micii verande din față. Cei doi 
bărbaţi care fuseseră în furgoneta, Clete şi George, stăteau 
înghesuiți în acel loc îngust, fiindcă era singurul acoperit şi în 
acea clipă asta conta mai mult decât orice altceva. 

În partea din spate, casa avea o mică platformă în dreptul 
uşii din spate, mare cât să încapă un grătar cu gaz şi un mop. 
Nu era deloc protejat de intemperiile vremii. Şi, apropo de 
vreme, aceasta îşi făcea de cap rău de tot. Am aşezat hainele şi 
pantofii lui Quinn lângă trunchiul unui copac. Buzele tigrului 
se ridicară când îi simți mirosul lui Clete, iar dinţii lui lungi 
erau la fel de înspăimântători ca cei ai unui rechin. 

Ploaia, care durase toată după-amiaza, răcise atmosfera. În 


răcoarea umedă a serii, George şi Clete tremurau. Amândoi 
fumau. Cei doi vârcolaci, transformați în oameni şi fumând, 
aveau un simț al mirosului la fel ca al oricărui alt om. Nu 
dădură nici un semn că şi-ar fi dat seama de prezența lui 
Quinn. Cred că ar fi reacționat destul de prompt dacă ar fi 
simţit mirosul unui tigru în Louisiana de Sud. 

Mi-am făcut drum printre copaci până la luminiş, în 
apropierea furgonetei. M-am furişat pe lângă ea şi m-am 
strecurat pe scaunul pasagerului. Furgoneta era descuiată şi 
am zărit pistolul. Ţinta era pe jumătate atinsă. Am luat o gură 
de aer şi am deschis uşa, sperând că lumina care se aprinsese 
nu stârnea interesul celui care ar fi putut să o vadă prin 
geamul din spate. Am luat pistolul cu şocuri din mormanul de 
lucruri dintre cele două scaune. Am închis uşa pe cât de încet 
poate fi închisă uşa unei furgonete. Din fericire, ploaia păru să 
acopere zgomotul. Nimic nu se mişcă, iar eu am răsuflat 
uşurată. Apoi am intrat în adăpostul pădurii şi am 
îngenuncheat lângă Quinn. 

Tigrul m-a lins pe obraz. Am apreciat măcar afecțiunea pe 
care mi-o arăta, dacă nu şi respiraţia tigrului şi l-am mângâiat 
pe creştet (dintr-un motiv oarecare, nu mă trăgea deloc 
sufletul să-l sărut pe blană). Acestea fiind făcute, am arătat la 
stânga, spre fereastra dinspre vest, care ar fi trebuit să fie a 
sufrageriei. Quinn nu a încuviințat, şi nici nu a bătut palma 
(laba), desigur, ambele fiind nişte gesturi deplasate pentru un 
tigru, dar aşteptam cumva o încuviințare. Însă el doar mă 
privea. 

Atentă la fiecare pas, am pornit pe îngustul petic de pământ 
dintre pădure şi casă, înspre fereastra luminată. 

Nu voiam să apar la fereastră precum jucăriile care sar în sus 
din cutii, aşa că m-am apropiat de perete şi, cu paşi mici, 
m-am ridicat doar până la înălțimea colțului ferestrei. Membrii 
mai mari ai familiei Pelt, Barbara şi Gordon, stăteau într-un 
scaun american de prin secolul al XVIII-lea şi, din limbajul 
corpului lor, reieşea destul de clar că erau cât se putea de 
nefericiți. Fiica lor, Sandra, se agita încoace şi-ncolo prin fața 


lor, deşi nu era prea mult loc pentru o asemenea paradă. Era o 
cameră foarte mică, în care nu era loc decât pentru o familie 
formată dintr-un singur membru. Cei mari arătau ca şi când 
s-ar fi pregătit pentru o şedinţă foto la Capătul Pământului, în 
timp ce Sandra se aventurase să poarte nişte colanțţi kaki şi un 
pulover cu mâneci scurte, în dungi, deschis la culoare. Sandra 
era îmbrăcată mai degrabă ca pentru agăţat băieți drăguți în 
mall, decât pentru a tortura nişte oameni. Însă tortura era 
tocmai ceea ce-şi planificase. În cameră mai era înghesuit un 
scaun cu spătar, iar de el erau prinse nişte chingi şi nişte 
cătuşe. 

Un element deja familiar era banda adezivă aflată lângă 
scaun. 

Până la vederea benzii adezive, fusesem destul de relaxată. 

Nu ştiam dacă tigrii puteau număra, însă am ridicat trei 
degete, pentru cazul în care Quinn mă urmărea. M-am mişcat 
încet, cu atenție, ghemuită cât mai aproape de pământ, până 
ce am ajuns sub cea de-a doua fereastră, dinspre sud. Eram 
destul de mândră de abilitatea mea de a mă furişa, ceea ce ar fi 
trebuit să mă alerteze în fața unui potenţial dezastru. Mândria 
duce la decădere. 

Deşi de partea cealaltă a ferestrei era întuneric, când m-am 
ridicat am dat peste ochii unui om mic, cu piele neagră, ce 
purta mustață şi barbişon. Stătea la masa de lângă fereastră şi 
ținea în mână o ceaşcă de cafea. Surprins, a scăpat-o pe masă, 
stropindu-se pe mâini, piept şi bărbie cu lichidul fierbinte. 

Şuieră printre dinţi câteva cuvinte, deşi nu sunt sigură că 
acelea fuseseră nişte cuvinte în sensul propriu. Apoi uşa din 
față se deschise şi am auzit ceva sau pe cineva mişcându-se 
prin cameră. 

Ei bine... 

Am ocolit colțul casei şi am urcat treptele spre mica 
platformă mai repede decât ai zice peşte. Am deschis dintr-o 
smucitură uşa cu plasă pentru țânțari, am împins şi uşa de 
lemn şi am intrat în bucătărie cu pistolul cu unde pornit. 
Omulețul încă îşi mai ştergea fața cu un şervet. Am îndreptat 


pistolul înspre el şi am tras, iar el s-a prăbuşit ca un sac cu 
cartofi. 

Uau! 

Pistolul cu şocuri trebuia însă reîncărcat, după cum am 
descoperit când Sandra Pelt a dat buzna în bucătărie, 
arătându-şi colții. Pistolul nu i-a clintit nici măcar un fir de 
păr din creştet şi ea s-a năpustit spre mine ca... un lup 
supărat ce era. 

Totuşi, rămăsese în forma umană, iar eu eram disperată şi 
furioasă. 

Văzusem câteva zeci de lupte în baruri, mergând de la pumni 
dați mai cu jumătate de inimă până la oameni tăvălindu-se pe 
jos şi muşcându-se, şi pot să spun că ştiu cum să lupt. lar 
acum eram mai mult decât dispusă să fac tot ce-mi stătea în 
puteri. Sandra era rea, însă era mai uşoară şi mai puțin 
experimentată, aşa că, după puţin wrestling, lovit cu pumnii şi 
tras de păr, care s-au petrecut în numai câteva secunde, 
ajunsesem deasupra ei şi o țintuiam la podea. Sandra urla şi 
se zbătea, însă nu-mi putea atinge gâtul, iar eu mă pregătisem 
să o lovesc cu capul, dacă ar fi trebuit. 

Undeva în fundal o voce ţipă „lasă-mă să intru" şi am 
presupus că era Quinn, în spatele vreunei uşi. 

— Vino, i-am strigat. Am nevoie de ajutorul tău! Sandra se 
zvârcolea sub mine şi nu îndrăzneam să-mi slăbesc 
strânsoarea. 

— Ascultă, Sandra, stai locului, fir-ai a naibii! i-am spus 
într-un suflet. 

— La dracu! mi-a răspuns ea furioasă şi şi-a întețit atacurile. 

— E chiar amuzant, spuse o voce familiară. Înălțându-mi 
privirea, l-am zărit pe Eric, care ne privea cu ochii lui albaştri 
şi mari. 

Arăta impecabil: blugi albaştri şi o cămaşă cu dungi albe şi 
albastre. Părul lui blond strălucea minunat, fiind curat şi 
(aceasta este partea de invidiat) uscat. Îmi displăcea enorm 
tupeul lui. Mă provoca la culme. 

— Nu mi-ar strica o mână de ajutor, am spus. 


— Desigur, Sookie, deşi mă distra dansul ăsta al vostru. Dă-i 
drumul şi ridică-te, mi-a răspuns. 

— Numai dacă eşti pe poziții, am spus, gâfâind din cauza 
efortului de a o ține pe Sandra la pământ. 

— Mereu sunt pe poziție, a spus Eric cu un zâmbet 
strălucitor. Uită-te la mine, Sandra. 

Dar ea era prea deşteaptă pentru asta. A închis ochii, 
strângând cât putea, şi a început să se zbată şi mai tare. Într-o 
clipită, şi-a eliberat unul dintre braţe şi l-a tras înapoi, pentru 
a aştepta momentul potrivit să lovească. Eric s-a lăsat în 
genunchi şi i-a prins mâna, înainte ca ea să poată tinti capul 
meu. 

— Destul! a spus el pe un ton complet diferit şi, surprinsă, ea 
şi-a deschis larg ochii. 

Deşi încă nu-i putuse prinde privirea, m-am gândit că o ţinea 
acum sub controlul lui. M-am întins pe spate pe ceea ce mai 
rămăsese din podeaua micii bucătării. Domnul Mic şi Negru (şi 
Ars şi Afumat), despre care îmi imaginam că era proprietarul 
acestei case, stătea înghesuit lângă masă. 

Eric, care avea la fel de mult de furcă cu Sandra pe cât 
avusesem şi eu, ocupa mult mai mult din spațiul disponibil 
decât o făcusem eu. Exasperat de purtarea ei, a găsit o 
rezolvare simplă: a strâns pumnul pe care îl prinsese, ea a 
țipat, apoi a tăcut şi a încetat să se mai zvârcolească. 

— Nu-i deloc corect, am spus cu, luptându-mă cu un 
amalgam de sentimente de sfârşeală şi de durere care mă 
copleşise. 

— Este foarte corect, a răspuns el aproape în şoaptă. 

Nu-mi plăcu felul în care sunase asta. 

— Despre ce vorbeşti? l-am întrebat. Eric şi-a clătinat uşor 
capul. 

Am continuat: 

— Unde este Quinn? 

— Tigrul s-a ocupat de cei doi răpitori ai voştri, a spus el cu 
un zâmbet rău prevestitor. Ai vrea să-i vezi? 

— Nu în mod special, am spus şi am închis din nou ochii. 


Sunt morți? 

— Ar vrea ei să fie, a spus Eric. Ce i-ai făcut omulețului de pe 
podea? 

— Dacă ţi-aş spune, nu m-ai crede, am spus. 

— Pune-mă la încercare. 

— L-am speriat atât de tare, încât şi-a vărsat pe el cafeaua 
fierbinte. Apoi am tras în el cu pistolul cu şocuri luat din 
furgoneta. 

— Oh, spuse el, apoi am auzit o respiraţie şi am deschis ochii 
pentru a-l vedea pe Eric râzând încet. 

— Familia Pelt? l-am întrebat. 

— Are Rasul grijă de ei, a spus Eric. S-ar părea că ai încă un 
fan. 

— Este din cauza sângelui de zână, am spus eu pe un ton 
iritat. Ştii, nu mi se pare corect. Bărbații din rasa umană nu 
mă plac. Ştiu cam două sute dintre ei care nu ar vrea să se 
întâlnească cu mine nici dacă le-aş da o camionetă Chevy. 
Însă, fiindcă ființele supranaturale sunt atrase de mirosul de 
zână, sunt acuzată că aş fi un magnet de atras bărbaţii. Ce 
poate fi mai greşit decât asta? 

— Ai sânge de zână, spuse Eric ca şi când tocmai i-ar fi picat 
fisa. Asta explică multe. 

Afirmația lui mi-a jignit sentimentele. 

— Ah, nu, nu ai fi putut să mă placi pur şi simplu, am spus, 
obosită şi incoerentă. Nu, Doamne fereşte, trebuie neapărat să 
existe un motiv. lar acesta nu va fi personalitatea mea 
minunată, în nici un caz, ci sângele meu, fiindcă este special. 
Nu eu, nu eu sunt cea specială... 

Şi aş fi continuat mult şi bine, dacă Quinn nu ar fi spus: 

— Nici mie nu-mi pasă prea mult de chestia cu zânele. 

Orice spaţiu disponibil din bucătărie era acum doar o 
amintire. 

M-am ridicat în picioare. 

— Eşti bine? l-am întrebat cu o voce tremurândă. 

— Da, mi-a răspuns, cu un mârâit grav. 

Era din nou om şi totodată din nou gol. Aş fi vrut să-l 


îmbrățişez, dar, din cauza prezenţei lui Eric, mi-a fost jenă să 
mă apropii de el. 

— Ți-am lăsat hainele în pădure, i-am spus. Mă duc să ţi le 
aduc. 

— Pot să mă duc şi eu. 

— Mai bine mă duc eu, ştiu deja unde sunt şi, oricum, sunt 
deja udă leoarcă. 

În afară de asta, nu eram suficient de sofisticată pentru a mă 
simţi bine într-o cameră în care se aflau un tip gol, unul 
inconştient, o fată cu adevărat îngrozitoare şi un alt tip care 
îmi fusese iubit. 

— Du-te dracului, strigă după mine încântătoarea Sandra şi 
începu din nou să țipe. 

— Revin imediat, am mormăit şi m-am îndreptat spre uşa 
deschisă prin care se vedea cum plouă. 

Fiindcă, da, încă mai turna. 

Încă mai meditam la chestia cu sângele de zână când am dat 
peste pachetul de haine ude leoarcă al lui Quinn. Ar fi fost 
foarte uşor să cad într-o depresie dacă m-aş fi gândit că 
singurul lucru pentru care cineva mă plăcuse vreodată era 
faptul că aveam sânge de zână. Desigur, mai era şi vampirul 
acela ciudat căruia i se ceruse să mă seducă... Sunt sigură că, 
în acel caz, sângele de zână fusese doar un bonus... nu, nu, 
nu, nu aveam să încep iar cu asta. 

Privit din alt punct de vedere, sângele era doar o parte din 
mine, la fel cum era şi culoarea ochilor sau grosimea firului de 
păr. Nu-i schimbase în nici un fel viața bunicii mele jumătate 
zână, presupunând că moştenisem genele ei şi nu ale unuia 
dintre ceilalți bunici. Se căsătorise cu un om care o tratase la 
fel ca şi când ar fi avut sânge de grupa A. Fusese ucisă de un 
om care nu ştiuse despre sângele ei nimic mai mult decât că 
avea culoarea roşie. Urmând aceeaşi logică, sângele de zână 
nu a reprezentat o diferență majoră pentru tatăl meu. Nu a 
întâlnit în viața lui un vampir care să fie interesat de el din 
acest motiv — sau dacă a făcut-o, a ţinut-o secret. Însă acest 
lucru nu părea deloc probabil. Iar sângele moştenit nu îl 


salvase pe tata de viitura care le măturase, lui şi mamei, 
maşina de pe un pod, înghițind-o şi luând-o mai departe cu ea. 
Dacă moştenisem sângele de la mama, ei bine, şi ea murise tot 
atunci. lar Linda murise de cancer pe la patruzeci de ani, 
indiferent de ce bagaj genetic ar fi moştenit. 

În plus, nu credeam că acest minunat sânge de zână a făcut 
prea multe nici pentru mine. Poate că, într-adevăr, câțiva 
vampiri mi-au arătat un interes mai mare şi au fost mai 
prietenoşi decât în mod obişnuit, însă nu pot spune că acesta 
fusese cine ştie ce avantaj. 

De fapt, nu puţini sunt cei care ar spune că atenţia pe care 
mi-au acordat-o vampirii a constituit în viața mea un foarte 
mare factor negativ. lar unul dintre aceşti oameni aş putea fi 
chiar eu. Mai ales din moment ce mă aflam în ploaie şi țineam 
în mână pachetul cu hainele ude ale altcuiva, întrebându-mă 
ce să fac cu ele. 

Am dat un ocol complet şi m-am întors înapoi în casă. 
Dinspre curtea din față se auzeau vaiete — probabil de la Clete 
şi George. Ar fi trebuit să merg să verific, dar eram epuizată. 

Când am ajuns în bucătărie, l-am văzut pe omulețul cel 
negru agitându-se puţin, închizându-şi şi deschizându-şi 
ochii şi strâmbându-şi gura. Avea mâinile legate la spate. 
Sandra era legată cu bandă adezivă, ceea ce îmi mai ridică 
puțin moralul. Îmi păru o minunată şi poetică mostră de 
justiție. Avea chiar şi un dreptunghi lipit peste gură, probabil 
opera lui Eric. Quinn găsise un prosop pe care şi-l petrecuse în 
jurul taliei, iar acum arăta ca în reclamele pentru produse de 
lux. 

— Mulţumesc, iubito, a spus. 

Şi-a luat hainele şi a început să le stoarcă deasupra 
chiuvetei, iar eu m-am scurs pe podea. 

— Mă întreb dacă există pe-aici vreun uscător, a mai spus. 

Am deschis o uşă şi am descoperit în spatele ei o cămăruţă de 
serviciu care avea rafturi pe un perete şi un încălzitor de apă, o 
mică maşină de spălat şi un uscător pe celălalt perete. 

— Dă-le încoace, am strigat şi Quinn şi-a adus hainele. 


— Şi ale tale trebuie să ajungă tot acolo, iubito, a spus, iar eu 
am remarcat că vocea lui sunase la fel de obosită cum mă 
simțeam eu. 

Trebuie să-i fi fost foarte greu să se transforme în tigru şi 
înapoi în om într-o noapte fără lună plină şi la un interval atât 
de scurt. 

— Ai putea să-mi găseşti şi mie un prosop? l-am întrebat, 
scoțându-mi cu dificultate pantalonii uzi. 

Fără să facă nici măcar o glumă sau să rostească vreo vorbă 
răutăcioasă, s-a dus să caute haine. S-a întors cu nişte haine, 
probabil din dormitorul omulețului: un tricou, pantaloni 
scurți şi şosete. 

— Mai mult de-atât, n-am găsit, a spus. 

— Este mai mult decât mă aşteptam, am răspuns. După ce 
m-am şters cu prosopul şi mi-am pus hainele uscate, aproape 
că mi-a venit să țopăi de bucurie. l-am dat lui Quinn un pupic 
şi pe urmă am plecat să aflu ce urma să facem cu ostaticii. 

Familia Pelt stătea în sufragerie, pe podea, cu cătuşele puse. 
Rasul îi păzea. Barbara şi Gordon păruseră atât de paşnici 
când veniseră la Merlotte să se întâlnească cu mine în biroul 
lui Sam! Acum însă nu arătau deloc blânzi. Pe fețe lor de 
burghezi se întipăriseră furia şi răutatea. 

Eric o aduse înăuntru şi pe Sandra, pe care o aşeză lângă 
părinții ei. Eric stătea în fața unei uşi, Quinn, în fața celeilalte 
(care clădea înspre dormitorul lui Mic şi Negru). Rasul, cu 
pistolul în mână, o lăsă puțin mai moale cu vigilența, acum, că 
avea spatele acoperit de trei formidabili. 

— Unde-i tipul cel mic? întrebă el. Sookie, arăţi foarte bine, 
deşi aspectul general este sub standardele tale obişnuite. 

Pantalonii scurți aveau turul jos şi buzunare aplicate, tricoul 
era mare, iar şosetele albe erau ca de bunică. 

— Tu ştii cum să faci o fată să se simtă frumoasă, Rasul, am 
spus eu, reuşind să schițez un zâmbet. 

M-am aşezat pe scaunul cu spătar de lemn şi am întrebat-o 
pe Barbara Pelt: 

— Ce aveațţi de gând să faceți cu mine? 


— Să te luăm la întrebări până ce aveai să ne spui adevărul, 
până ce Sandra avea să fie mulțumită, a spus ea. Familia 
noastră nu poate avea linişte până ce nu aflăm adevărul. Iar 
cheia adevărului este la tine, sunt sigură de asta. 

Eram încurcată. Mai bine zis, mai mult decât încurcată. 
Fiindcă pe moment n-am ştiut ce să-i zic, îmi mutam privirea 
de la Eric la Rasul. 

— Numai voi? am întrebat. 

— Când doi vampiri nu vor putea face față unui grup de 
vârcolaci, eu voi redeveni om, spuse Rasul cu o expresie atât 
de îngâmfată pe chip încât am fost tentată să râd. 

Însă fusese cât se poate de exact (deşi, desigur, avea un tigru 
care d ajuta). Quinn se proptise în cadrul uşii. Arăta foarte 
pictural, măcar că în acel moment marea întindere de piele 
catifelată pe care o etala nu mă tenta câtuşi de puţin. 

— Eric, am spus eu, ce ar trebui să fac? 

Nu cred că-i mai cerusem lui Eric sfatul vreodată. Acesta era 
surprins. Însă secretul nu era numai al meu. După o clipă de 
gândire, Eric dădu aprobator din cap. 

— Am să vă spun ce s-a întâmplat cu Debbie, am comunicat 
familiei Pelt. 

Nu le-am cerut lui Rasul sau lui Quinn să iasă din cameră. 
Venise momentul să mă eliberez de sentimentul apăsător de 
vină şi de puterea pe care Eric o avea asupra mea. 

Mă gândisem la acel moment atât de des, încât cuvintele 
curgeau automat. Nu am plâns, pentru că toate lacrimile mele 
curseseră în şuvoi acum câteva luni, în singurătate. 

Când am terminat de povestit, cei trei Pelt mă priveau 
înmărmuriți. 

— Da, Debbie a noastră ar fi putut face aşa ceva, spuse 
Barbara Pelt. Povestea asta are o sămânță de adevăr. 

— Şi avea un pistol, spuse şi Gordon Pelt. I l-am dat de 
Crăciun, acum doi ani. 

Cei doi vârcolaci se uitară unul la altul. 

— Era... proactivă, spuse Barbara după o clipă, şi se întoarse 
spre Sandra. Mai ştii când a trebuit să mergem la tribunal, 


când era în liceu, pentru că pusese lipici în peria de păr a unei 
majorete? Cea care se întâlnea cu fostul ei prieten? Asta sună 
ca ceva ce ar fi făcut Debbie, nu-i aşa? 

Sandra încuviință, însă banda adezivă nu-i permitea să 
vorbească. Pe obrajii ei curgea un şiroi de lacrimi. 

— Şi tot nu-ți aminteşti unde ai pus-o? îl întrebă Gordon pe 
Eric. 

— Dacă mi-aş aminti, ți-aş spune, îi răspunse Eric. Nu că 
mi-ar păsa, reieşea din tonul lui. 

— Voi i-ați angajat pe cei doi care ne-au atacat în Shreveport, 
spuse Quinn. 

— Da, Sandra a făcut-o, recunoscu Gordon. N-am ştiut 
despre ei decât după ce Sandra i-a muşcat. Le promisese..., 
continuă el, dând din cap. I-a trimis la Shreveport cu un 
comision, însă aveau să se întoarcă înapoi pentru a-şi lua 
răsplata. Haita din oraşul Jackson i-ar fi omorât. În 
Mississippi nu sunt acceptaţi vârcolacii muşcaţi. Îi omoară pe 
loc. Băieţii ar fi putut spune că Sandra fusese Creatorul lor. 
Banda ar fi renegat-o. Barbara poate face vrăji, însă niciuna 
nu le-ar fi putut pecetlui buzele acelor băieți. Când am aflat, 
am angajat un vârcolac din afara regiunii. Nu-i putea opri, nu 
putea împiedica arestul lor, aşa că trebuia să fie şi el arestat şi 
să intre în închisoare împreună cu ei, pentru a se ocupa de 
problemă. 

Gordon îşi ridică privirea înspre noi cu un aer sever. 

— L-a mituit pe Cal Myers să-l pună în aceeaşi celulă cu ei. 
Desigur, Sandra a fost pedepsită pentru asta. 

— Dar este fiica noastră, adăugă Barbara. Şi credea că-şi 
răzbuna sora moartă. 

— Şi apoi i-ați angajat pe vârcolacii care se aflau în a doua 
furgonetă, şi pe cei doi care se află acum în curtea din față. Vor 
muri, Quinn? 

— Dacă Pelţii nu-i duc la un doctor de vârcolaci, s-ar putea 
să moară. Şi, cu siguranță, nu pot merge la oricare dintre 
spitalele pentru oameni. 

Cuvintele lui Quinn avură efect. 


— Ai face tu asta? l-am întrebat cu scepticism. Să-i duci pe 
Clete şi pe George la un doctor de vârcolaci? 

Pelţii se uitară unul la altul, ridicând din umeri. 

— Am crezut că o să ne omorâți, spuse Gordon. Ne veți reda 
libertatea? Cum se poate asta? 

Nu mai întâlnisem pe nimeni ca Pelţii înainte, şi îmi era din ce 
în ce mai uşor să văd cum îşi formase Debbie acea 
personalitate încântătoare, moştenită sau nu. 

— Cu asigurarea că nu voi mai auzi niciodată pomenindu-se 
despre acest subiect, am spus. Nici eu, nici Eric. 

Quinn şi Rasul ascultaseră în tăcere. 

— Sookie este o prietenă a haitei din Shreveport, spuse 
Quinn. Şi haita este foarte supărată că ea a fost atacată în 
propriul lor oraş, iar acum ştim că voi sunteți responsabili 
pentru acel atac. 

— Noi am auzit că noul conducător al haitei n-o simpatiza 
prea tare, spuse Barbara cu o urmă de sfidare în voce, 
începând să se întoarcă la purtarea ei obişnuită, acum, că nu 
se mai temea pentru viaţa ei. 

Cu siguranță, îi plăceam mult mai tare când erau speriați. 

— Nu va conduce haita pentru prea mult timp, spuse Quinn 
cu amenințare în voce. Chiar dacă stă în birou, nu poate 
respinge protecția  haitei, fiindcă este garantată de 
conducătorul anterior. Onoarea haitei va fi pierdută. 

— Îi vom cere iertare haitei din Shreveport, spuse Gordon 
spăsit. 

— Tu ai trimis-o pe Tanya la Bon Temps? am întrebat. 

Barbara părea mândră de ea însăşi. 

— Da, eu am făcut-o. Ştii că Debbie a noastră era adoptată? 
Era un vârcolac-vulpe. 

Am încuviințat. Eric părea buimăcit. Nu cred că o cunoscuse 
pe Tanya. 

— Tanya este un membru al familiei naturale a lui Debbie şi 
voia să ne ajute. S-a gândit că, dacă se duce la Bon Temps şi 
începe să lucreze alături de tine, s-ar putea ca, vreodată, să-ți 
scape ceva. A spus că erai prea suspicioasă în privința 


prieteniei ei. Cred că s-ar putea să rămână în Bon Temps. 
Înţeleg că un proprietar al barului atât de atractiv a fost un 
bonus neaşteptat. 

Era liniştitor să descopăr că Tanya era pe atât de nedemnă de 
încredere pe cât bănuisem. Mă întrebam dacă aveam dreptul 
să-i spun lui Sam întreaga poveste, doar ca să-l pun în gardă. 
Dar la acestea aveam să mă gândesc mai târziu. 

— Şi proprietarul acestei case? 

ÎI auzeam mormăind şi văitându-se în bucătărie. 

— Este un fost coleg de liceu al lui Debbie, spuse Gordon. 
L-am întrebat dacă ne putem folosi de casa lui în această 
după-amiază. Şi l-am plătit. Nu va spune nimic nici după ce 
vom pleca. 

— Şi Gladiola? am întrebat. 

Îmi reveniră în minte cele două bucăţi de corp arzânde de pe 
alee. Mi-am amintit de chipul domnului Cataliades şi de 
durerea Dianthei. 

Toţi trei se uitau la mine cu o expresie goală. 

— Gladiola? Floarea? întrebă Barbara, părând cu adevărat 
încurcată. Acum nici măcar nu este anotimpul lor. 

Ajunsesem deci într-un punct mort. 

— Sunteţi de acord că ne-am reglat conturile? am întrebat. 
V-am făcut rău, mi-aţi făcut rău. Chit? 

Sandra clătina din cap, însă părinţii ei o ignorară. Slavă 
Domnului pentru banda adezivă! Gordon şi Barbara se priviră 
şi încuviințară. 

— Tu ai omorât-o pe Debbie, însă credem că ai omorât-o în 
legitimă apărare, spuse Gordon. lar mea noastră care a rămas 
în viață te-a atacat prin metode extreme şi nelegitime... Nu-mi 
este uşor să spun asta, însă cred că trebuie să cădem de acord 
să te lăsăm în pace de azi înainte. 

Sandra făcu o mulțime de zgomote ciudate. 

— Însă cu nişte condiţii, adăugă Gordon şi faţa îi deveni 
dintr-odată impasibilă, ca săpată în piatră. Nu te vei întoarce 
după Sandra. Şi nu vei mai intra în Mississippi. 

— S-a făcut, am spus eu instantaneu. O poţi face pe Sandra 


să respecte acest angajament? 

Era o întrebare nepoliticoasă, însă validă. 

Sandra avea destulă ambiţie cât să lupte ca pentru o armată 
întreagă, iar eu mă îndoiam foarte tare că familia Pelt avusese 
vreodată vreun control asupra fiicelor lor. 

— Sandra, o strigă Gordon pe fiica lor, iar aceasta îşi înfipse 
privirea în ochii tatălui ei. Sandra, acesta este cuvânt de lege. 
Îi vom da cuvântul nostru acestei femei şi peste această 
promisiune nu vei trece. Dacă nu o vei respecta, te voi înfrunta 
la următoarea lună plină. Şi am să te umilesc în fața întregii 
haite. 

Şi mama, şi fiica erau şocate, Sandra însă mai mult decât 
mama ei. Sandra îl săgeta din ochi pe tatăl ei, însă după un 
scurt moment, încuviință. 

Speram ca Gordon să trăiască mult şi să fie sănătos. Eram 
sigură că, dacă el s-ar fi îmbolnăvit sau ar fi murit, Sandra nu 
s-ar mai fi simţit legată de această promisiune. Dar, chiar şi 
aşa, aveam o şansă destul de mare să nu-i mai văd pe cei trei 
Pelt în viața mea, mi-am spus pe drumul spre ieşirea din 
căsuţa din mlaştină. 


Capitolul 22 


AMELIA SCORMONEA în dulapul ei încăpător. Era chiar a 
doua zi, după lăsarea întunericului. Dintr-odată, zgomotul 
umeraşelor care se mişcau pe stativ a dispărut. 

— Cred că am găsit, s-a auzit vocea ei surprinsă. 

Stăteam pe marginea patului ei şi aşteptam să iasă de acolo. 
Dormisem cel puţin zece ore, făcusem un duş lung şi mi se 
acordase primul ajutor, iar acum mă simțeam de o sută de ori 
mai bine. Amelia strălucea de bucurie şi mândrie. Nu era aşa 
doar pentru că Bob vrăjitorul fusese bun la pat, dar se 
treziseră la timp ca să poată observa momentul în care Quinn 
şi cu mine fuseserăm răpiți, şi avuseseră şi minunata idee de a 
suna la regină acasă în loc de poliția normală. Nu-i spusesem 
nimic despre faptul că Quinn şi cu mine apucaserăm să 
telefonăm înainte, pentru că nu ştiam care dintre apeluri 
fusese mai eficient şi îmi făcea plăcere să o văd fericită. 

Nu vrusesem să mă duc la petrecerea reginei până când nu 
am fost la bancă cu domnul Cataliades. Imediat ce m-am 
întors în apartamentul lui Hadley, am continuat să strâng 
lucrurile verişoarei mele, însă în timp ce puneam cafeaua în 
cutie am auzit un zgomot ciudat. Mi-am dat seama că dacă 
voiam să evit un dezastru, trebuia să mă duc la petrecerea de 
primăvară a reginei, evenimentul supranatural al anului. Am 
încercat să-l contactez pe André, la sediul central al reginei, 
însă o voce necunoscută mi-a spus că nu putea fi deranjat 
momentan. M-am întrebat cine răspundea la telefoanele de 
acolo în ziua respectivă. Să fi fost vreunul dintre vampirii lui 
Peter Threadgill? 

— Da, sigur! a exclamat Amelia. Ah, şi e şi puțin îndrăzneț. 
Am fost domnişoară de onoare la o nuntă extremă. 

A apărut dintr-odată din dulap, cu părul jumulit şi cu o 
licărire triumfală în privire. A rotit umeraşul ca să pot privi în 
ansamblu. Rochia era făcută din atât de puţin material, încât 
fusese nevoită să o prindă de umeraş ca să nu cadă. 


— Aoleu! am spus puțin îngrijorată. 

Rochia era făcută în cea mai mare parte din şifon 
verde-deschis, avea o despicătură în V care ajungea până 
aproape de talie şi o singură fâşie de material subţire ce trecea 
pe după gât. 

— A fost nunta unei vedete de cinema, a spus Amelia cu o 
privire care parcă rememora evenimentul. 

Din moment ce rochia nu avea nici spatele acoperit, nu m-am 
putut abţine să nu mă întreb cum reuşeau femeile de la 
Hollywood să-şi țină sânii acoperiţi. Scotch dublu? Vreun lipici 
special? Cum nu am mai văzut-o pe Claudine din momentul în 
care dispăruse din grădină înainte de reconstrucția 
ectoplasmică, am presupus că se întorsese deja la slujba şi la 
viața ei din Monroe. Mi-ar fi fost de ajutor serviciile ei speciale 
în aceste momente. Trebuia să existe vreo vrajă care să facă 
rochia să stea locului. 

— Măcar nu ai nevoie de sutien special pentru ea, a spus 
Amelia. 

Avea dreptate; era imposibil să porți sutien la rochia 
respectivă. Am şi pantofi, dacă ţi se potriveşte măsura 38. 

— Asta mă ajută enorm, am spus eu încercând să par 
mulțumită şi recunoscătoare. Bănuiesc că nu te pricepi să 
aranjezi şi părul, nu? 

— Nicidecum, a răspuns Amelia arătându-mi printr-un gest 
scurt din mână propria tunsoare. Îl spăl, îl pieptăn şi atât. Dar 
pot să-l sun pe Bob. Ochii îi licăreau de fericire. E stilist. 

M-am străduit să nu par foarte şocată. La o casă funerară? 
am gândit în sinea mea. Bob nu arăta nicidecum ca un stilist. 

După aproximativ două ore, eram mai mult sau mai puțin 
îmbrăcată cu rochia, şi complet aranjată. 

Bob se descurcase de minune cu părul meu, deşi îmi ceruse 
de câteva ori să stau nemişcată, pe un ton care mă neliniştise. 

Şi Quinn a apărut la timp în maşina lui. Când Eric şi Rasul 
m-au adus acasă pe la două dimineaţa, Quinn tocmai se 
urcase în maşină şi plecase spre locuinţa lui — oriunde ar fi fost 
ea, nu fără a mă săruta pe frunte înainte ca eu să apuc să urc 


scările. Amelia a ieşit din apartamentul ei, fericită că mă 
întorsesem şi că eram bine şi pentru a mă anunţa că trebuia 
să-l sun pe domnul Cataliades care se întreba dacă sunt bine 
şi care dorea să-l însoțesc la bancă să rezolv problemele 
financiare ale lui Hadley. Eram bucuroasă că dorea să merg cu 
el, pentru că pierdusem ocazia de a mă duce cu Everett. 

Dar când m-am întors de la bancă, în apartamentul lui 
Hadley am găsit pe robot un mesaj prin care eram anunțată că 
regina dorea să ne întâlnim la petrecerea care avea loc diseară 
la vechea mănăstire. 

— Nu vreau să părăseşti oraşul până nu ne mai întâlnim o 
dată, a citat-o pe regină secretara ei (umană), înainte de a-mi 
aduce la cunoştinţă faptul că ţinuta obligatorie era de tip 
formal. 

După ce am descoperit mesajul şi am realizat că trebuia să 
particip la petrecere, am coborât, panicată, până la Amelia. 

Rochia mi-a cauzat un alt gen de panică. Deşi eram mai 
scundă decât Amelia, eram mai bine făcută, astfel că eram 
obligată să stau absolut dreaptă. 

— Mor de curiozitate, spuse Quinn cu ochii fixați în decolteul 
meu. 

Îi stătea foarte bine în smoching. Bandajele de la încheietura 
mâinii mele erau scoase în evidență de bronzul pielii, aşa că 
păreau ca nişte brățări ciudate. De fapt, una dintre ele era 
chiar incomodă şi abia aşteptam să o dau jos. Chiar şi aşa, 
încheietura mea trebuia să rămână bandajată un timp, în 
ciuda faptului că acelaşi lucru nu era valabil şi pentru 
muşcătura de la mâna stângă. Poate curiozitatea cu privire la 
sânii mei va distrage atenția petrecăreţilor suficient de mult, 
încât să nu observe că jumătate din față îmi era umflată. 

Quinn arăta, bineînțeles, de parcă nu i s-ar fi întâmplat 
nimic. Nu numai că avea acea piele cu proprietăți de 
autovindecare rapidă, pe care o aveau cea mai mare parte a 
teriantropilor, dar un smoching acoperă multe răni. 

— Să nu mă faci să mă simt şi mai jenată decât sunt deja, am 
spus eu. Pentru 10 cenți m-aş târî până la pat şi aş dormi o 


săptămână. 

— Subscriu, însă m-aş mulțumi şi cu mai puțin timp de 
somn, a spus Quinn. Dar sunt de părere că, pentru liniştea 
noastră, cel mai bine ar fi să terminăm cu asta întâi. Apropo, 
curiozitatea mea era legată de drumul tău până la bancă, 
nicidecum de rochie. Cu rochia îmi imaginez că e o situaţie cu 
două tăişuri. Dacă reuşeşti s-o ţii pe tine, e bine. Dacă nu 
reuşeşti, e şi mai bine. 

Am întors privirea în încercarea de a controla un zâmbet 
involuntar. 

— Drumul până la bancă. 

Mi s-a părut a fi un subiect neutru. 

— Păi, contul ei bancar era relativ gol, lucru de care eram 
oarecum sigură. Hadley nu era foarte atentă cu banii. Hadley 
nu era foarte atentă în general, de fapt. Dar cutia de valori... 

În cutia de valori se aflau certificatul de naştere al lui Hadley, 
un certificat de căsătorie şi o hotărâre de divorț veche de trei 
ani — ambele conțineau numele aceluiaşi bărbat, lucru care 
m-a bucurat, şi o copie laminată a ferparului mătuşii mele. 
Hadley a ştiut când a murit mama ei şi i-a păsat suficient de 
mult de acest lucru, încât să păstreze anunţul. Erau şi poze 
din perioada pe care o petrecuserăm împreună în copilărie, cu 
mama mea şi sora ei; mama şi Jason, Hadley şi cu mine; 
bunica cu soţul ei. În cutie se mai aflau şi un colier cu safire şi 
diamante (pe care domnul Cataliades mi-a spus că Hadley îl 
primise de la regină), şi o pereche de cercei din set. Mai erau şi 
alte câteva lucruri la care aş fi vrut să mai reflectez. 

Totuşi, brățara reginei nu se afla în cutie. Cred că acesta era 
motivul pentru care domnul Cataliades dorise să mă 
însoțească; nu era decât pe jumătate sigur de faptul că brățara 
s-ar fi putut afla în cutie şi părea foarte nerăbdător când i-am 
arătat conținutul cutiei de valori. 

— În după-amiaza asta am terminat de împachetat lucrurile 
din bucătărie după ce Cataliades m-a dus înapoi la 
apartamentul lui Hadley, i-am spus lui Quinn urmărindu-i 
reacția. 


Nu voi mai considera niciodată dezinteresul companionilor 
mei ca pe un bun dat. Imediat ce am observat cât de calm era 
Quinn cu privire la ceea ce tocmai îi spusesem, am fost destul 
de convinsă de faptul că nu mă ajutase să împachetez, cu o zi 
în urmă, pentru că fusese nevoit să caute ceva. 

— Asta e bine, a spus el. Îmi pare rău că nu am reuşit să vin 
astăzi să te ajut. Am închis afacerile lui Jake cu firma mea. A 
trebuit să-mi sun partenerii să-i anunţ. A trebuit să o sun şi pe 
prietena lui Jake. El nu era foarte implicat şi e posibil ca ea să 
nici nu mai vrea să-l vadă. Sincer, nu e o iubitoare de vampiri. 

În acel moment, nici eu nu eram. Nu înţelegeam adevăratul 
motiv pentru care regina dorea să iau parte la petrecere, dar 
găsisem unul pentru care să vreau să o văd eu pe ea. Quinn 
mi-a zâmbit, iar eu i-am zâmbit sperând că această 
după-amiază va aduce şi ceva bun. În sinea mea eram 
curioasă să văd cum arăta petrecerea din hambar a reginei, ca 
să o numesc aşa, şi mă bucuram pentru că avusesem ocazia 
să mă îmbrac şi să arăt bine după călătoria prin mlaştină. 

Pe tot parcursul drumului, am început conversaţia cu Quinn 
de cel puţin trei ori, dar de fiecare dată când ajungeam la 
partea mai interesantă... eu tăceam. 

— Ne apropiem, mi-a spus el când am intrat în unul dintre 
cele mai vechi cartiere din New Orleans, Garden District. 

Casele, aşezate în locuri superbe, ajungeau să coste de 
câteva ori mai mult decât s-ar fi putut obţine chiar şi pentru 
conacul Bellefleur. În mijlocul acestor minunăţii, se afla un 
perete înalt care se întindea pe o distanță de câteva case. Aici 
era mănăstirea renovată, pe care o folosea regina pentru 
petreceri. 

Nu este exclus ca în spatele acestei proprietăți să se găsească 
şi alte puncte de acces, însă în această seară traficul era dirijat 
către intrarea principală. Intrarea era supravegheată de cei 
mai eficienți paznici din câți există: vampirii. Oare 
Sophie-Anne Leclerq era paranoică, precaută, sau oare pur şi 
simplu nu se simțea iubită (sau în siguranţă) în oraşul 
adoptiv? Eram convinsă că regina dispunea şi de restul 


arsenalului de securitate: camere de luat vederi, senzori de 
mişcare cu infraroşu, sârmă ghimpată şi, de ce nu, chiar şi 
câini. La intrare se aflau paznicii, iar înăuntru un melanj de 
tip ying-yang în care elitele vampirilor petreceau cu crema 
societății umane. În seara asta petrecerea era doar pentru 
ființe supranaturale şi prima mare petrecere pe care însurățeii 
o organizaseră de când formau un cuplu. 

Trei dintre vampirii reginei păzeau intrarea împreună cu alți 
trei vampiri din Arkansas. Toţi vampirii lui Peter Threadgill 
purtau uniformă, deşi bănuiam că regele o numea ținută. 
Vampirii din Arkansas, deopotrivă bărbați şi femei, purtau cu 
toții costume albe cu cămăşi albastre şi veste roşu. Nu aş fi 
putut să spun cu certitudine dacă regele era ultranaționalist 
sau dacă alesese culorile acelea doar pentru că se regăseau în 
ambele steaguri: cel al statului Arkansas şi cel al Americii. 
Oricare dintre variante ar fi fost cea corectă, costumele erau de 
prost-gust şi şi-ar fi găsit locul mai degrabă într-un top al celor 
mai proaste ținute. Şi Threadgill se îmbrăcase foarte 
conservator! Să fi fost asta vreo tradiţie de care eu nu auzisem 
încă? Chiar şi eu îmi puteam da seama că ţinutele erau 
nepotrivite, cu toate că cele mai multe dintre hainele mele erau 
cumpărate de la Wal-Mart. 

Quinn le-a arătat paznicilor invitaţia de la regină dar, chiar şi 
aşa, tot au sunat să verifice. Quinn părea neliniştit, iar eu 
speram că şi el este la fel de preocupat ca şi mine de faptul că 
măsurile de securitate erau drastice şi că vampirii lui 
Threadgill îşi dăduseră toată silința să se deosebească de 
supuşii reginei. Mă gândeam intens la dorința reginei de a le 
oferi vampirilor din suita regelui un motiv ca să o lase să 
meargă cu mine până sus la Hadley. M-am gândit la 
îngrijorarea pe care o afişase când a întrebat de brățară. M-am 
mai gândit şi la prezența vampirilor din ambele tabere la 
intrarea principală ca la un semn că niciunul dintre soți nu 
credea că celălalt i-ar putea oferi aceeaşi protecție. 

Mi s-a părut că a trecut o veşnicie până când ni s-a permis în 
sfârşit să intrăm. În tot acest timp, nici Quinn, nici eu nu am 


scos vreun cuvânt. Împrejurimile erau frumos amenajate şi 
întreținute, şi cu siguranţă foarte bine luminate. 

— Quinn, ceva nu e în regulă, am spus eu. Ce se întâmplă 
aici? Crezi că ne vor lăsa să plecăm? 

Din păcate, toate suspiciunile mele începeau să se 
adeverească. 

Quinn nu părea să fie mai fericit decât mine. 

— Nu ne vor lăsa să ieşim, a spus el. Trebuie să continuăm. 

Am strâns şi mai tare gentuța mea de seară, dorindu-mi ca în 
ea să se fi aflat un obiect mai letal decât o oglindă, un ruj şi un 
tampon. Quinn a condus cu grijă pe alee, până în fața 
mănăstirii. 

— Ce altceva ai mai făcut azi, în afara faptului că ţi-ai ales 
ținuta? m-a întrebat Quinn. 

— Am dat o mulțime de telefoane, am răspuns eu. Şi unul 
dintre ele nu a fost deloc în zadar. 

— Ai telefonat? Unde? 

— La benzinăriile care se află pe drumul dintre New Orleans 
şi Bon Temps. 

S-a întors, holbându-se la mine, dar am apucat să-l 
atenționez la timp ca să poată frâna. Un leu se plimba de-a 
lungul aleii. 

— OK, ce a fost asta? Un animal sau un teriantrop? Cu 
fiecare minut care trecea, simțeam că îmi pierd şi mai mult 
mințile. 

— Animal, mi-a răspuns Quinn. 

Cu ocazia asta, am renunțat la ideea că împrejurimile ar fi 
fost păzite de câini. Speram ca zidul să fie destul de înalt, încât 
leul să nu poată scăpa. 

Am parcat maşina în fața a ceea ce fusese cândva o 
mănăstire, o clădire care se înălța pe două etaje. Nu fusese 
construită cu scopul de a fi frumoasă, ci utilă, deci era o 
structură mare, inexpresivă. Pe mijlocul fațadei se aflau o uşă 
mică şi o ferestruică aşezată regulamentar. Din nou, destul de 
uşor de apărat. 

La uşă se aflau şase vampiri — trei în costume elegante, dar 


care nu se asortau între ele, cu siguranță erau cei din 
Louisiana, şi încă trei în costumele acelea țipătoare şi de 
prost-gust. 

— Sunt pur şi simplu oribile, am spus eu. 

— Dar uşor de reperat, chiar şi în întuneric, a continuat 
Quinn, cu o expresie care lăsa impresia că se gândeşte 
profund. 

— Evident, am replicat eu. Nu asta şi era ideea? Ei imediat... 
oh, am meditat puţin asupra ideii. Da, am spus. Nimeni nu ar 
purta aşa ceva sub nici o formă; nici măcar din greşeală. Decât 
dacă nu ar fi absolut necesar să poată fi identificat imediat. 

— Este posibil ca Peter Threadgill să nu-i fie devotat lui 
Sophie-Anne. 

Am pufnit în râs chiar în timp ce cei doi vampiri din 
Louisiana ne deschideau portierele maşinii cu nişte mişcări 
atât de bine coordonate, încât era imposibil să nu fi repetat 
înainte. Melanie, vampirul paznic pe care o cunoscusem la 
sediul din centru al reginei, mi-a întins mâna ca să mă ajute să 
ies din maşină şi mi-a zâmbit. Arăta mult mai bine când nu 
era îmbrăcată cu uniforma SWAT. Purta o rochie drăguță, 
galbenă, iar în picioare avea pantofi cu toc mic. Acum, că nu 
purta cască, am putut observa că era tunsă scurt şi că avea 
părul şaten, cârlionțat. 

A tras adânc aer în piept când am trecut pe lângă ea, după 
care a exclamat cu o privire încântată: 

— Miros de zână! îmi face inima să tresalte de bucurie! 

Am atins-o în joacă. Aş minți dacă aş spune că a fost 
surprinsă. Este cunoscut faptul că vampirii nu excelează la 
capitolul simțul umorului. 

— Drăguţă rochia, spuse Rasul. Destul de îndrăzneață, nu? 

Chester zise: 

— Nimic nu e prea îndrăzneț pentru mine. Arăţi foarte 
apetisant. 

M-am gândit că nu putea fi o coincidenţă faptul că trei dintre 
vampirii pe care îi întâlnisem la sediu erau de serviciu în seara 
respectivă. Cu toate acestea, nu mi-am putut da seama care 


era semnificația acestui lucru. Cei trei vampiri din Arkansas 
erau tăcuți, în timp ce urmăreau cu o privire rece schimbul de 
replici dintre noi. Nu erau la fel de zâmbitori şi relaxaţi ca şi 
colegii lor. 

Cu siguranţă, ceva nu era în regulă acolo. Dar cum eram 
înconjurați de vampiri cu un simț al auzului foarte dezvoltat, 
nu puteam discuta despre asta. 

Quinn m-a luat de mână. Am păşit într-un hol lung care 
părea să se întindă pe aproape toată lungimea clădirii. Un 
vampir de-al lui Threadgill, o femeie, păzea uşa unei camere 
care părea a fi recepţia. 

— Doriţi să vă lăsaţi bagajul? a întrebat ea, vizibil deranjată 
de faptul că primise sarcina de a se ocupa de garderobă. 

— Nu, mulțumesc, am răspuns eu, deşi ea mai avea puțin 
şi-mi smulgea gentuța de sub braț. 

— Îmi permiteţi să o verific? a întrebat. Verificăm ca să fim 
siguri că nu intră nici o armă. 

M-am holbat la ea; un lucru care ar trebui evitat în preajma 
vampirilor. 

— Bineînţeles că nu. Nu am nici o armă. 

— Sookie, a exclamat Quinn încercând să nu pară foarte 
alarmat. Trebuie să o laşi să-ți verifice geanta. Aşa este 
procedura. 

M-am uitat furioasă la el. 

— Ai fi putut să-mi spui, am zis eu pe un ton răspicat. 

Femeia, tânără şi zveltă, cu o figură palidă care concura cu 
pantalonii albi, mi-a luat geanta cu un aer triumfător. A 
scuturat-o deasupra unei tăvi şi cele câteva obiecte din ea au 
zornăit când au aterizat pe tavă: o oglinjoară, un ruj, un mic 
tub de lipici, o batistă, o bancnotă de zece dolari şi un tampon 
într-un aplicator din plastic rigid, complet acoperit cu o folie 
de plastic. 

Quinn nu era genul care să roşească, însă s-a uitat discret în 
altă parte. Femeia-vampir, care murise cu mult înainte ca 
femeile să poarte asemenea obiecte în geantă, m-a întrebat la 
ce folosea şi a dat din cap aprobator când i-am explicat. Mi-a 


pus apoi toate obiectele înapoi în geantă şi mi-a dat-o 
indicându-ne cu un gest al mâinii că trebuia să ne deplasăm în 
continuare de-a lungul holului. Şi-a concentrat atenţia către 
cei care veneau din spatele nostru, un cuplu de vârcolaci cam 
de şaizeci de ani, înainte ca noi să apucăm măcar să părăsim 
camera. 

— Ce pui la cale? a şoptit Quinn, în timp ce înaintam pe 
coridor. 

— Trebuie să mai trecem de multe controale de securitate? 
am întrebat eu, cu o voce la fel de joasă. 

— Nu ştiu. Nu mai văd pe nimeni. 

— Am puţină treabă. Te rog să mă scuzi un moment, până 
găsesc toaleta doamnelor. 

Am încercat să-i comunic, cu privirea şi cu o strângere de 
mână, că totul va fi bine în câteva minute, şi speram sincer ca 
acesta să fie adevărul. Quinn nu era deloc mulțumit, dar a 
aşteptat lângă toaleta doamnelor (Dumnezeu ştie ce fusese 
acolo când clădirea încă mai funcționa ca mănăstire) cât timp 
eu m-am ascuns într-unui dintre separeuri şi am făcut câteva 
modificări. Înainte să ies, aruncasem ambalajul tamponului şi 
îmi rebandajasem încheietura. 

Uşa de la capătul coridorului ducea către acea cameră 
imensă care servise cândva ca sală de mese pentru călugări. 
Cu toate că pereţii camerei erau încă acoperiți cu piatră şi 
câțiva stâlpi susțineau tavanul -— trei în stânga şi trei în 
dreapta —, restul decorului era complet schimbat. Mijlocul 
încăperii era liber ca să se poată dansa, iar podeaua era din 
lemn. Lângă masa cu băuturi se montase o platformă pentru 
orchestră, iar în capătul opus ei era o alta destinată capetelor 
încoronate. 

De-a lungul camerei erau grupate scaunele astfel încât să se 
poată purta o conversaţie. Întreaga încăpere era decorată în 
alb şi albastru, culorile statului Louisiana. Pe unul dintre 
pereți erau fresce ce înfățişau diverse locaţii din stat: o 
mlaştină, care m-a făcut să mă cutremur; un colaj cu Bourbon 
Street; un câmp arat şi nişte stive de cherestea tăiată; un 


pescar care scotea plasa din Golf Coast. În toate aceste imagini 
apăreau şi oameni şi nu m-am putut abţine să nu mă întreb ce 
motiv stătea ascuns în spatele acestui fapt. Apoi, când m-am 
întors şi m-am uitat la peretele pe care se afla uşa prin care 
tocmai intrasem, am observat viața vampirilor din Louisiana: 
un grup de vampiri fericiți cu viori sub bărbie, cântând; un 
ofițer de politie vampir, care patrula pe străzile din Cartierul 
Francez; un vampir ghid care plimba turiştii printr-unul din 
Oraşele Celor Morți. Am observat că nu erau expuşi vampiri 
care să se înfrupte din oameni, care să bea ceva. Aceasta era 
ca o declaraţie publică. Mă întrebam dacă reuşiseră să 
păcălească pe cineva cu asta. Ca să-ți aminteşti cât de diferiți 
sunt de noi, nu trebuia decât să stai cu ei la masă. 

Dar nu pentru asta eram eu aici. M-am uitat în jur după 
regină şi, într-un final, am zărit-o lângă soțul ei. Purta o rochie 
din mătase portocalie, cu mânecă lungă, şi arăta minunat în 
ea. Mâneca lungă ar fi putut părea ciudată într-o seară atât de 
caldă, însă vampirii nu simțeau schimbările de temperatură. 
Peter Threadgill purta smoching şi arăta la fel de impecabil. 
Floare de Jad se afla în spatele lui cu sabia pe spate, cu toate 
că purta o rochie roşie din paiete (care, apropo, îi venea oribil). 
Andre era şi el la fel de bine înarmat, în spatele reginei. 
Sigebert şi Wybert nu puteau fi nici ei foarte departe. l-am zărit 
flancând o uşă, care cel mai probabil ducea către 
apartamentele private ale reginei. Cei doi vampiri păreau să nu 
se simtă deloc bine în costumele pe care le purtau. Era ca şi 
cum ai fi privit doi urşi care fuseseră obligați să poarte pantofi. 

Bill se afla în cameră. L-am zărit într-un colț opus locului în 
care se afla regina şi m-am cutremurat de scârbă. 

— Ai prea multe secrete, s-a plâns Quinn urmărindu-mi 
privirea. 

— Îţi voi împărtăşi bucuroasă câteva dintre ele în curând, 
i-am promis în timp ce ne aşezam la capătul cozii de la 
recepție. Când ajungem la ei, ia-o înaintea mea. Cât vorbesc eu 
cu regina, tu distrage-i atenţia regelui, OK? apoi îți voi spune 
tot. 


Am ajuns întâi la domnul Cataliades. Am bănuit că era un fel 
de secretar de stat al reginei. Sau poate ministru de Justiţie 
era mai potrivit. 

— Mă bucur să vă văd din nou, domnule Cataliades, am spus 
eu cu cea mai sociabilă voce de care eram în stare. Am o 
surpriză pentru dumneavoastră, am adăugat. 

— S-ar putea să fii nevoită să iei loc, a spus el cu o voce 
destul de rigidă. Regina e pe cale să danseze primul ei dans cu 
noul rege. Şi cu toţii suntem nerăbdători să-i vedem. 

M-am uitat înjur, dar nu am văzut-o nicăieri pe Diantha. 

— Ce vă face nepoata? am întrebat eu. 

— Cea care a supraviețuit, a spus el, înverşunat, e acasă cu 
mama el. 

— Păcat, am răspuns. Ar trebui să fie aici. Domnul 
Cataliades s-a holbat la mine. Apoi mi-a aruncat o privire plină 
de interes. 

— Într-adevăr. 

— Am aflat că cineva de-aici s-a oprit să facă plinul maşinii, 
miercurea trecută, în drumul către Bon Temps. Cineva cu o 
sabie lungă. Lăsaţi-mă să vă pun asta în buzunar. Eu nu mai 
am nevoie de ea. 

Când m-am îndepărtat de el şi mă aflam cu fața la regină, 
tineam mâna peste încheietura rănită. Bandajul dispăruse. 

Am întins mâna dreaptă, forțând-o astfel pe regină să o 
apuce. Mă bazam pe faptul că puteam să o oblig pe regină să 
dea noroc, conform obiceiului oamenilor, şi am fost uşurată 
când a făcut-o. Între timp, Quinn trecuse de la regină la rege 
spunându-i acestuia: 

— Maiestate, sunt sigur că vă amintiți de mine. Am fost 
coordonatorul nunţii. Florile au fost pe placul Maiestăţii 
Voastre? 

Puțin uimit, Peter Threadgill şi-a aţintit ochii mari asupra lui 
Quinn, iar Floare de Jad urmărea fiecare mişcare pe care o 
făcea regele. 

Încercând să-mi păstrez rapiditatea mişcărilor fără a fi 
neîndemânatică, am presat mâna stângă şi ce aveam în ea de 


încheietura de la mâna reginei. Nu s-a dat înapoi, dar cred că 
s-a gândit la acest lucru. A aruncat o privire spre încheietura 
mâinii ca să vadă ce i-am pus pe ea şi a închis ochii în semn de 
uşurare. 

— Da, dragă, vizita noastră a fost minunată, a spus ea la 
nimereală. Andre şi cu mine ne-am simţit foarte bine. 

S-a uitat repede peste umăr, iar Andre a aprobat-o 
înclinându-şi capul către mine ca un semn de apreciere al 
presupuselor mele talente. Eram bucuroasă că scăpasem de 
acest coşmar şi i-am zâmbit, iar el a părut puţin amuzat. 
Regina a ridicat mâna pentru a-i face semn să se apropie, şi 
mâneca i-a alunecat. Dintr-odată, Andre avea un zâmbet la fel 
de încântător ca al meu. 

Mişcarea lui Andre i-a atras atenţia lui Floare de Jad care l-a 
urmărit cu privirea. Pupilele i s-au dilatat şi nu era deloc 
zâmbitoare. De fapt, era chiar furioasă. Domnul Cataliades se 
uita împietrit la sabia de pe spatele ei. 

Apoi, regele i-a permis lui Quinn să se îndepărteze şi a fost 
rândul meu să-mi exprim respectul față de Peter Threadgill, 
rege al statului Arkansas. 

— Am auzit că ai avut parte de o aventură, ieri în mlaştină, a 
spus regele cu o voce rece şi indiferentă. 

— Aşa este. Dar cred că totul este în ordine acum. 

— Mă bucur că ai venit. Acum că ai terminat cu proprietatea 
verişoarei tale, te vei întoarce la tine acasă, nu? 

— Oh, da, cât de repede posibil. 

Acesta era purul adevăr. Mă voi duce acasă cu condiția să 
scap teafără în această seară, deşi în momentul de față 
lucrurile nu erau tocmai roz. Am numărat cât am putut de 
bine prin marea de persoane, în cameră se aflau cel puțin 
douăzeci de vampiri care purtau costumele din Arkansas, şi 
probabil tot atâția acoliți ai reginei. 

M-am dat la o parte şi cuplul de vârcolaci care intrase după 
noi mi-a luat locul. Am bănuit că el era guvernator adjunct al 
statului Louisiana şi am sperat că avea o asigurare de viață 
bună. 


— Ce este? m-a întrebat Quinn. 

L-am condus până lângă un perete şi l-am manevrat încet 
până când se afla cu spatele lipit de el. Trebuia să stau cu 
spatele la cei care puteau citi pe buze. 

— Ştiai că brăţțara reginei lipsea? 

A dat din cap în semn că nu avea idee. 

— Una dintre brățările cu diamante pe care regele i le-a dat 
ca dar de nuntă? a întrebat Quinn cu capul în pământ, ca să-i 
evite pe cei care priveau. 

— Da, lipsea. De când a murit Hadley. 

— Dacă regele ar fi ştiut de lipsa ei, ar fi putut să o forțeze pe 
regină să recunoască faptul că a dat-o unui amant, şi astfel ar 
fi avut motiv să divorțeze. 

— Şi ce ar fi primit? 

— Ce nu ar fi primit! A fost un mariaj între vampiri de rang 
înalt, nu poți fi mai legat de atât. Cred că tot contractul nunții 
a avut în jur de treizeci de pagini. 

Acum înțelegeam mai bine. 

O femeie-vampir îmbrăcată frumos, cu o rochie de seară 
gri-verde acoperită cu flori sclipitoare de culoare gri, a ridicat 
mâna pentru a atrage atenţia publicului. Rând pe rând, toți cei 
adunați acolo au tăcut. 

— Sophie-Anne şi Peter vă urează bun-venit la primul lor 
eveniment organizat împreună, a spus aceasta cu vocea ei atât 
de blândă şi melodioasă încât ţi-ai fi dorit să o poți asculta ore 
în şir. 

Ar trebui să o ducă la Oscaruri. Sau la concursurile pentru 
Miss America. 

— Sophie-Anne vă invită să mâncaţi, să beţi şi să vă distrați 
în seara aceasta. Pentru a deschide seara oficial, gazdele 
noastre vor dansa un vals. 

Chiar dacă era pus la patru ace, mi-am imaginat că Peter s-ar 
fi simțit mult mai confortabil dacă ar fi putut să danseze 
altceva, dar cu o soție ca Sophie-Anne ori valsai, ori nu dansai 
deloc. S-a îndreptat către ea, cu brațele deschise, şi i-a spus 
cu o voce suavă: 


— Dragă, arată-le brățările. 

Sophie-Anne a aruncat un zâmbet mulțimii şi şi-a ridicat 
braţele pentru a lăsa mânecile să cadă, şi cele două brățări, 
una pe fiecare mână, cu câte un diamant imens care capta 
lumina candelabrelor, au strălucit sub privirile oaspeților. 

Pentru un moment, Peter Threadgill a rămas nemişcat, de 
parcă înghețase. Şi-a schimbat pasul pe măsură ce înainta şi 
i-a apucat una dintre mâini. S-a uitat fix la brățară, apoi i-a 
dat drumul şi a luat cealaltă mână. Şi acea brățară a trecut 
testul lui tăcut. 

— Minunat, a spus el; şi, dacă ar fi fost să ne luăm după colții 
lui, ai fi crezut că au crescut pentru că soția lui îl incita. Le 
porți pe amândouă. 

— Bineînţeles, dragul meu. Zâmbetul ei era la fel de sincer ca 
şi al lui. 

Şi au început să danseze, deşi ceva din felul cum dansa el mă 
făcea să cred că îşi dădea frâu liber temperamentului. Avusese 
un plan măreț, iar eu i-l stricasem... din fericire, el nu ştia de 
contribuția mea. Ştia doar că Sophie-Anne reuşise cumva să 
recupereze brățara şi să se salveze, iar acum el nu mai avea 
nici un motiv să-şi pună planul în aplicare. Trebuia să se 
retragă. După asta, cu siguranţă că va mai căuta un mijloc de 
a-şi distruge regina, însă eu, cel puţin, nu voi mai fi prinsă în 
lupta lor. 

Quinn şi cu mine ne-am retras la masa cu băutură, care se 
afla în partea sudică a imensei încăperi, lângă unul dintre 
stâlpi. Ospătarii aveau cuțite pentru a tăia şunca şi carnea de 
vită. Aveau şi platouri rotunde pe care să aşeze carnea. 
Mirosea minunat, dar eram prea nervoasă ca să mă pot gândi 
la mâncare. Quinn mi-a adus un pahar cu bere de ghimbir de 
la bar. 

Mă uitam la cuplul care dansa şi aşteptam ca în orice 
moment tavanul să se prăbuşească. 

— Nu-i aşa că arată minunat împreună? a spus o doamnă cu 
părul grizonant şi bine îmbrăcată. 

Mi-am dat seama că era cea care intrase după mine. 


— Da. Aşa este. 

— Mă numesc Genevieve Thrash, iar acesta este soțul meu, 
David. 

— Încântată de cunoştinţă. Eu sunt Sookie Stackhouse, iar 
acesta este prietenul meu, John Quinn. 

Quinn părea surprins. M-am întrebat dacă acesta era cu 
adevărat numele lui. 

Cei doi bărbați, tigru şi vârcolac, şi-au strâns mâinile, în timp 
ce Genevieve şi cu mine priveam cuplul care încă mai dansa. 

— Rochia ta este foarte drăguță, a spus Genevieve lăsând să 
se înțeleagă că vorbea sincer. E nevoie de un corp tânăr ca să 
poți purta o astfel de rochie. 

— Vă mulțumesc. Am expus la vedere mai mult decât o fac de 
obicei, dar acum că aţi spus asta, mă simt ceva mai bine. 

— Ştiu că partenerul tău îți apreciază ținuta. Şi la fel şi 
tânărul de acolo. 

A dat din cap subtil, iar eu am aruncat o privire în direcția pe 
care mi-o indica. Bill. Arăta foarte bine în smoching, dar 
simplul fapt că ne aflam în aceeaşi cameră făcea ca ceva din 
mine să urle de durere. 

— Soțul dumneavoastră este guvernatorul adjunct, nu-i aşa? 

— Într-adevăr. 

— Şi cum este să fiți soția lui? 

Mi-a spus câteva poveşti amuzante despre oamenii pe care 
i-a întâlnit de-a lungul carierei lui David. 

— Şi tânărul tău domn cu ce se ocupă? a întrebat ea cu acel 
interes nerăbdător care pare să-l fi ajutat pe soțul ei să urce în 
rang. 

— Este coordonator de evenimente, am spus după un 
moment de ezitare. 

— Ce interesant! Şi tu lucrezi? 

— Oh, da. Sunt barmaniţă. 

Asta a fost puțin şocant pentru soția de politician, dar mi-a 
zâmbit. 

— Eşti prima barmaniță pe care o cunosc, a spus veselă. 

— lar dumneavoastră sunteți prima soție de guvernator 


adjunct pe care am cunoscut-o. 

La naiba, acum că o cunoscusem şi îmi plăcuse, mă simțeam 
răspunzătoare pentru ea. Quinn şi David vorbeau puțin mai 
departe, şi cred că discutau despre pescuit. 

— Doamnă Thrash, ştiu că sunteți vârcolac şi că sunteți cât 
se poate de puternică, dar permiteți-mi să vă dau un sfat. 

S-a uitat la mine întrebătoare. 

— Sfatul acesta vă poate salva viața. Sprâncenele i s-au 
ridicat. 

— Bine, a spus, încet. Te ascult. 

— Ceva rău se va întâmpla aici, în curând. Va fi atât de rău, 
încât mulți dintre cei prezenți vor fi probabil ucişi. Puteţi 
rămâne aici să vă distrați până când se va întâmpla, şi apoi vă 
veți întreba de ce nu m-aţi ascultat, sau puteți pleca acum 
prefăcându-vă că nu vă simțţiți bine, salvându-vă astfel. 

Privirea ei era intensă. O puteam auzi cum se întreba dacă să 
mă creadă sau nu. Nu păream a fi vreo ciudată sau o nebună. 
Arătam ca o femeie tânără, normală şi atractivă, însoțită de un 
tânăr foarte chipeş. 

— Mă ameninți cumva? 

— Nu, doamnă. Încerc să vă salvez pielea. 

— Mai întâi vom dansa, a spus Genevieve Thrash hotărâtă. 
David, dragă, hai să ne mişcăm puţin pe ringul de dans şi apoi 
să plecăm. Am o durere de cap cumplită. 

David a întrerupt, forțat, conversaţia cu Quinn pentru a-şi 
conduce soția în spaţiul liber şi a dansa alături de cuplu regal 
de vampiri, care au părut uşurați de faptul că aveau 
companie. 

Începeam să mă relaxez, când o privire aruncată de Quinn 
mi-a amintit că trebuia să stau dreaptă. 

— Îmi place rochia asta. Dansăm? 

— Ştii vals? 

Speram că falca nu-mi căzuse de tot. 

— Aha, a spus el. 

Nu m-a întrebat totuşi dacă eu ştiam, deşi urmărisem cu 
atenție paşii reginei. Pot să dansez — nu pot să cânt, dar iubesc 


ringul de dans. Nu dansasem niciodată vals, dar mi-am 
imaginat că nu putea fi chiar atât de greu. 

Era minunat să simt brațul lui Quinn în jurul meu, 
mişcându-ne atât de grațios pe ringul de dans. Pentru un 
moment am uitat de tot, şi m-am bucurat că mă puteam uita 
la el, simțindu-mă aşa cum se simte o fată care dansează cu 
tipul cu care ştie că urmează să facă dragoste, mai devreme 
sau mai târziu. Degetele lui Quinn care îmi atingeau spatele 
gol îmi provocau furnicături. 

— Mai devreme sau mai târziu, a spus el, ne vom afla într-o 
cameră cu un singur pat, fără telefoane şi cu o uşă care se 
încuie. 

I-am zâmbit în timp ce îi spionam pe soţii Thrash care ieşeau 
pe uşă. Speram ca maşina să le fie adusă repede. Acela a fost 
ultimul gând normal pe care l-am avut o perioadă. 

Un cap a zburat pe deasupra umărului lui Quinn. Totul s-a 
petrecut rapid, astfel că nu am avut timp să-mi dau seama al 
cui era, dar părea foarte familiar. Un jet de sânge forma un nor 
roşu în deschizătura capului. 

Am scos un sunet. Nu era un țipăt sau un suspin, ci mai 
degrabă un „Eeeep". Quinn a încremenit, deşi muzica a mai 
continuat o vreme. S-a uitat în toate direcțiile, încercând să-şi 
dea seama ce se întâmpla şi cum am fi putut scăpa teferi 
de-acolo. Am crezut că puteam termina un dans, dar mi-am 
dat seama că poate ar fi fost mai bine dacă plecam odată cu 
cuplul de vârcolaci. Quinn a început să mă tragă spre partea 
laterală a sălii spunând: 

— Spatele la perete. 

Bine gândit; aşa puteam şti din ce parte venea pericolul. 
Cineva a fost azvârlit în noi şi strânsoarea mâinii lui Quinn 
asupra mâinii mele a cedat. 

Erau multe țipete şi multă agitație. Ţipetele porneau în cea 
mai mare parte de la vârcolaci şi restul de ființe supranaturale, 
iar agitația aparținea mai mult vampirilor care îşi căutau 
aliații în haosul creat. Aici intrau în joc hainele oribile pe care 
le purtau adepţii regelui. Era uşor de remarcat cine făcea parte 


dintre ei. Bineînţeles, dacă nu erai un adept al regelui, tot 
acest amănunt îi putea transforma în ținte destul de uşoare. 

Un vampir negru şi slab cu codițe rasta scosese o sabie cu 
tăişul curbat, aparent din senin. Lama era plină de sânge, iar 
eu m-am gândit că domnul Codiţe era cel care tăiase capul. 
Purta oribilul costum, deci făcea parte dintre cei pe care 
trebuia să-i evit. Dacă era să am aliați, aici, cu siguranţă nu ar 
fi fost din rândul celor care lucrau pentru Peter Threadgill. 
M-am ascuns după unul dintre stâlpii care susțineau tavanul 
din partea vestică a sălii de mese; încercam să-mi dau seama 
care ar fi fost cea mai sigură cale de ieşire din cameră, când am 
lovit cu piciorul ceva care şi-a schimbat forma. Când m-am 
uitat în jos, am văzut capul. Îi aparținuse lui Wybert. Pentru o 
fracțiune de secundă, m-am întrebat dacă se va mişca sau 
dacă va începe să vorbească, dar decapitarea este un proces 
ireversibil, indiferent de specia căreia îi aparții. 

— Oh, am murmurat eu, şi m-am decis că cel mai bine ar fi 
să mă adun, dacă voiam să evit să ajung ca Wybert. 

Lupta începuse în întreaga cameră. Nu am văzut incidentul 
care a stârnit totul, dar aparent sub un fals pretext vampirul 
negru l-a atacat pe Wybert, decapitându-l. Cum Wybert făcea 
parte din suita reginei, iar Codiţe din cea a regelui, decapitarea 
fusese un act provocator. 

Regina şi cu Andre stăteau spate în spate în mijlocul 
încăperii. Andre avea un pistol într-o mână şi un cuțit cu lama 
mare în cealaltă, iar regina îşi luase un cuţit de la bufet. Erau 
prinşi într-un cerc format din haine albe, iar când una dintre 
ele cădea, o alta îi lua locul. Imaginea amintea de ultima luptă 
a lui Custer3?, cu regina în rolul lui Custer. Sigebert era la fel 
de asaltat pe platforma orchestrei, iar orchestra, formată în 


39 George Armstrong Custer — locotenent-colonel din Regimentul 7 
de cavalerie americană; ultima sa luptă a fost cea de la Litlle Bighom 
împotriva unei coaliții de nativi americani. Lupta în care şi-a pierdut 
viața este cunoscută şi sub denumirea folosită de autoare în 
original: Custer's last stand. 


egală măsură din vârcolaci, teriantropi şi vampiri, se 
destrămase în cele trei tabere din care era compusă. Unii 
dintre ei se alăturau luptei, în timp ce alţii încercau să fugă. 
Cei care încercau din răsputeri să iasă de acolo blocau uşa 
care ducea către coridor. Efectul era similar cu cel al unui 
buştean care blochează un râu. 

Regele era atacat de cei trei prieteni ai mei: Rasul, Chester şi 
Melanie. Eram sigură că Floare de Jad se afla în spatele lui, 
dar ea avea propriile ei probleme, spre bucuria mea. Domnul 
Cataliades se străduia din răsputeri - cel puţin părea că 
încerca să o atingă. Ea îi para încercările cu sabia ei imensă, 
aceeaşi care o tăiase pe Gladiola în două, dar niciunul dintre ei 
nu părea că avea de gând să cedeze prea curând. 

În acel moment, am fost trântită la pământ şi mi-am pierdut 
suflul preţ de o clipă. M-am zbătut, dar mâna îmi fusese 
prinsă. Eram strivită sub un corp imens. 

— Te-am prins, spuse Eric. 

— Ce naiba faci? 

— Te protejez, a răspuns el. 

Zâmbea la bucuria luptei, iar ochii albaştri îi sclipeau ca 
două safire. Eric adora încăierările. 

— Nu văd pe nimeni încercând să mă atace pe mine. Am 
impresia că regina are mai mare nevoie de tine decât am eu. 
Dar, oricum, apreciez intenția. 

Lăsându-se dus de un val de bucurie, Eric m-a sărutat lung 
şi apăsat, iar apoi a ridicat de jos capul lui Wybert: 

— Bowling cu vampiri, a spus el bucuros aruncând 
dezgustătorul obiect către vampirul negru cu o precizie şi o 
forță care l-au făcut pe cel din urmă să-şi scape sabia din 
mână. 

Dintr-un salt, Eric a luat-o, iar sabia s-a balansat deasupra 
proprietarului ei cu o forță letală. Cu un strigăt de război cum 
nu se mai auzise de o mie de ani, Eric a atacat cercul care se 
formase în jurul reginei şi a lui André, cu o sălbăticie şi un 
abandon de sine care, în felul lor, erau chiar frumoase. 

Un teriantrop care încerca să scape din cameră pe un alt 


drum s-a izbit de mine cu suficient de multă forță, încât să mă 
arunce din locul unde eram cât de cât în siguranţă. 
Dintr-odată, între mine şi stâlp erau prea mulți indivizi, iar 
drumul înapoi era blocat. La naiba! Puteam să văd uşa pe care 
Wybert şi fratele lui o păziseră. Uşa se afla în cealaltă parte a 
camerei, dar era singurul drum liber. Orice drum care m-ar fi 
ajutat să ies din încăpere era foarte bun. Am început să mă 
furişez pe lângă perete până la ieşire, ca să nu fiu nevoită să 
trec prin spaţiile deschise şi periculoase. 

Una dintre hainele albe s-a ivit în fața mea. 

— Trebuie să te prindem! a zbierat. 

Era un vampir tânăr; îmi dădeam seama de asta chiar şi în 
situația în care mă aflam. Acesta cunoscuse binefacerile vieții 
modeme. Existau toate indiciile — dinţii superdrepţi care 
făcuseră cunoştinţă cu aparatul de îndreptat, un corp voinic 
datorat nutriției modeme, oase mari şi o statură impozantă. 

— Priveşte! am spus, trăgând în jos de corsaj. 

S-a uitat, binecuvântat fie, şi l-am lovit în testicule atât de 
puternic, încât am crezut că îi vor ieşi pe gură. Asta pune la 
pământ orice bărbat, indiferent de natura lui. Vampirul ăsta 
nu făcea excepţie de la regulă. Am trecut repede pe lângă el, 
ajungând la peretele estic, cel unde se afla uşa. 

Mai aveam cam un metru până la uşă, când cineva m-a prins 
de picior şi, inevitabil, am căzut. Am alunecat într-o baltă de 
sânge şi am căzut în ea în genunchi. Îmi puteam da seama 
după culoarea părului că era vorba de o femeie-vampir blondă. 

— Nenorocito, am auzit-o pe Floare de Jad. Târfă. Nu-mi 
aminteam să o fi auzit vorbind până atunci. 

Mi-ar fi fost mai bine dacă nu apărea. A început să mă tragă 
de mână către colții ei. Nu se ridica să mă omoare, pentru că 
îşi pierduse un picior. Aproape că am început să vomit, dar a 
trebuit să mă concentrez mai mult asupra modului cum urma 
să scap decât asupra vomitatului. Ajunsesem în patru labe şi 
încercam să-mi reiau controlul asupra picioarelor, astfel încât 
să mă pot elibera din strânsoarea ei. Nu ştiam dacă Floare de 
Jad avea sau nu să moară în urma acelei răni. Vampirii 


puteau supraviețui în numeroase situații în care un om ar fi 
murit, iar asta reprezenta bună parte din atracție... Revino-ți, 
Sookie! mi-am ordonat singură. 

Era posibil să intru în stare de şoc. 

Am întins mâna şi am reuşit să mă prind de tocul uşii. Am 
tras, şi iar am tras, dar nu reuşeam să mă eliberez din 
strânsoarea lui Floare de Jad, iar degetele ei îmi pătrundeau în 
carnea din gleznă. În curând va reuşi să-mi crape oasele, iar 
eu nu voi mai putea merge. 

Cu piciorul meu liber, i-am dat un şut în față micuţei 
asiatice. Am lovit-o, iar şi iar. Nasul îi sângera, la fel şi buzele, 
şi, cu toate astea, nu renunţa la strânsoare. Nici nu cred că a 
simțit. 

Apoi, Bill i-a sărit în spate, aterizând cu suficient de multă 
forță încât să-i rupă coloana şi să o determine să slăbească 
strânsoarea gleznei mele. M-am târât de acolo în timp ce ela 
ridicat un cuţit asemănător cu cel pe care îl avusese regina. 
L-a înfipt în gâtul lui Floare de Jad de câteva ori, până când 
capul i s-a desprins de corp, după care el s-a uitat la mine. 

Nu mi-a vorbit, mi-a aruncat doar acea privire întunecată. 
Apoi s-a ridicat şi a dispărut, la fel trebuia să fac şi eu. 

Apartamentele reginei era întunecate. Asta nu era bine. Cine 
ştie ce se putea ascunde acolo unde lumina din sala de bal nu 
ajungea? 

Trebuia să existe pe undeva o uşă care să dea în exterior. 
Regina nu ar fi acceptat să fie închisă astfel. Ar fi trebuit să 
aibă o ieşire pe undeva. Şi dacă eu îmi aminteam bine felul 
cum era orientată clădirea, trebuia să merg tot înainte ca să 
ajung la peretele bun. 

M-am adunat şi mi-am spus că trebuia să fac asta cu paşi 
mari. Gata cu pititul după pereți. La naiba cu asta! 

Şi spre surprinderea mea a funcționat, până la un punct. Am 
trecut printr-o cameră — o cameră de zi, înainte de a ajunge în 
ceea ce mi-am imaginat că trebuie să fi fost dormitorul reginei. 
O mişcare lentă în cameră mi-a reaprins frica şi m-am furişat 
de-a lungul peretelui până la întrerupătorul de lumină. Când 


am aprins lumina, mi-am dat seama că mă aflam în aceeaşi 
cameră cu Peter Threadgill. Stătea cu faţa la André. Între ei doi 
se afla un pat, pe care era întinsă regina, destul de grav rănită. 
Nici André, nici Peter Threadgill nu aveau sabie la ei. Andre în 
schimb avea o armă şi, în momentul în care eu am aprins 
lumina, el l-a împuşcat pe rege chiar în față. De două ori. 

În spatele lui Peter Threadgill se afla o uşă. Trebuia să fi fost 
cea care clădea afară. Am încercat să mă strecor afară din 
cameră cu corpul lipit de perete. Nimeni nu m-a băgat în 
seamă. 

— Andre, dacă îl omori, a spus regina destul de calmă, va 
trebui să plătesc o amendă uriaşă. 

Cu o mână presa rana, iar rochia ei portocalie era acum 
închisă la culoare din cauza sângelui. 

— Dar nu ar merita fiecare bănuț? 

Din partea reginei nu se auzi nimic, în timp ce eu deschideam 
cele şase zăvoare. 

— Într-un fel, da, a răspuns Sophie-Anne. Până la urmă, 
banii nu reprezintă chiar totul. 

— Vai, ce bine, a spus Andre fericit ridicând arma. 

În cealaltă mană am observat că ţinea un ţăruş. Nu am 
rămas acolo să văd cum termină treaba Andre. 

Am început să alerg de-a lungul gazonului; în pantofii mei de 
seară verzi. În mod uimitor, pantofii erau încă intacţi. De fapt, 
erau într-o stare mult mai bună decât glezna pe care Floare de 
Jad mi-o rănise destul de rău. Până să apuc să fac zece paşi, 
începusem deja să şchiopătez. 

— Ai grijă la leu, a strigat regina în spatele meu şi, 
uitându-mă în spate, l-am văzut pe Andre care o ducea în 
braţe afară din clădire. 

Mă întrebam de partea cui era leul. 

Apoi, uriaşa felină mi-a apărut chiar în față. Pentru o 
secundă, drumul meu către ieşire fusese liber, iar în 
următoarea era blocat de un leu. Luminile de securitate de 
afară erau stinse, iar în lumina lunii bestia arăta atât de 
fioroasă încât frica m-a lăsat fără aer în piept. 


Leul a scos un sunet gutural. 

— Pleacă, am spus. 

Nu aveam nici o armă cu care m-aş fi putut lupta cu animalul 
şi eram oricum la capătul puterilor. 

— Pleacă, am ţipat. Dispari de-aici! Şi s-a furişat în tufişuri. 

Nu cred că a fost un comportament obişnuit pentru un leu. 
Probabil că a simţit tigrul apropiindu-se, pentru că în câteva 
secunde Quinn a apărut clătinându-se prin iarbă. Quinn şi-a 
frecat capul lui mare de mine. André şi-a lăsat regina jos şi s-a 
aplecat asupra ei cu grijă. Pentru regina lui a smuls sârma 
ghimpată cu mâinile abia acoperite de haina ruptă. Apoi s-a 
dat jos şi a ridicat-o cu grijă pe Sophie-Anne. S-a adunat şi pe 
sine şi a sărit peste gard dintr-o mişcare. 

— Ei, eu nu pot face asta, am spus eu şi chiar şi mie mi s-a 
părut că am spus-o cu o voce puţin țâfnoasă. Pot să mă sui pe 
spatele tău?! Imi dau jos pantofii. 

Quinn s-a aşezat comod pe perete, iar eu mi-am trecut mâna 
prin baretele de la sandale. Nu voiam să-i fac rău tigrului 
împovărându-l cu prea multă greutate, însă îmi doream să ies 
de-acolo mai mult decât îmi dorisem ceva vreodată. Încercând 
să nu mă gândesc la nimic, m-am cățărat pe spatele lui şi 
mi-am luat suficient avânt încât să mă pot cățăra pe perete. 
M-am uitat în jos şi mi s-a părut că era o distanță imensă până 
la trotuar. 

După câte îndurasem în seara asta, mi s-a părut aiurea o 
căzătura de câțiva metri. Dar am stat pe perete, câteva 
momente, spunându-mi în sinea mea că eram o idioată. Apoi 
am reuşit să mă întorc pe burtă, să-mi dau drumul pe perete 
în jos şi să spun cu voce tare: „Unu, doi, trei!" Apoi mi-am dat 
drumul şi am căzut. 

Pentru câteva minute am stat întinsă acolo, uimită de felul 
cum se desfăşurase seara. 

lată, stăteam întinsă pe trotuar în partea veche a oraşului 
New Orleans, cu sânii ieşiţi din rochie, cu părul desfăcut, cu 
sandalele în mână şi cu un tigru imens care mă lingea pe faţă. 
Quinn sărise fără prea mari probleme. 


— Cum crezi că ar fi mai bine să te întorci - sub formă de 
tigru sau ca un bărbat mare şi dezbrăcat? l-am întrebat eu. 
Oricum ar fi, sigur vei atrage atenţia asupra ta. Eu, una, cred 
că este mai mare riscul să fii împuşcat dacă îți păstrezi forma 
de tigru. 

— Nu va fi necesar, se auzi o voce, şi l-am văzut apoi pe Andre 
aplecat deasupra mea. Regina şi cu mine suntem aici, în 
maşina ei, şi vă vom duce oriunde aveţi nevoie. 

— E foarte drăguţ din partea voastră, am spus eu, în timp ce 
Quinn îşi schimba forma. 

— Maiestatea Sa simte că îți este îndatorată, a continuat 
André. 

— Nu cred că este cazul, am spus eu. 

De ce eram eu atât de amabilă acum? Nu puteam pur şi 
simplu să tac din gură? În fond, dacă nu găseam eu brățara şi 
nu o înapoiam, regele ar fi... 

— Ar fi început acel război oricum, a spus André, în timp ce 
mă ajuta să mă ridic. 

A întins mâna şi, cu un gest complet impersonal, mi-a împins 
sânul drept înapoi sub rochia verde-deschis. 

— Ar fi acuzat-o pe regină de încălcarea contractului, care 
prevedea că toate cadourile trebuiau păstrate ca mărturie a 
căsătoriei lor. Ar fi dat-o în judecată pe regină, care ar fi 
pierdut tot ce avea şi ar fi fost dezonorată. Era pregătit pentru 
ambele variante, dar când a văzut că regina poartă ambele 
brățări a fost nevoit să aleagă violența. Ra Shawn a dat startul 
când l-a decapitat pe Wybert pentru că s-a izbit de el. 

Ra Shawn am presupus că era numele lui Codiţe. 

Nu eram convinsă că am înţeles corect, însă eram sigură că 
Quinn avea să-mi explice totul când voi avea mintea mai 
limpede. 

— A fost extrem de dezamăgit când a văzut că avea brățara! 
Şi că era cea reală! a spus Andre fericit. 

M-a ajutat să urc în maşină. 

— Unde era? a întrebat regina care stătea întinsă pe scaune. 

Nu mai pierdea sânge, însă după felul cum îşi muşca buzele 


îți puteai da seama în ce stare se afla. 

— Era în cutia de cafea care părea nedesfăcută. Hadley era 
foarte bună la meşteşugărit, aşa că a deschis cutia cu atenție, 
a dat drumul brățării înăuntru şi a resigilat cutia cu un pistol 
de lipit. 

Erau multe de explicat şi despre domnul Cataliades, Gladiola 
şi Floare de Jad, dar eram prea obosită ca să mai împărtăşesc 
şi alte informații. 

— Cum ai reuşit să treci cu ea de percheziție? Sunt convinsă 
că te-au perchiziționat. 

— Am avut brățara pe mână sub bandaj. Diamantul era prea 
mare, aşa că a trebuit să-l scot. L-am pus într-o cutie pentru 
tampoane. Vampirul care m-a percheziționat nu s-a gândit să 
scoată tamponul şi nici nu cred că ştia cum arată, de vreme ce 
nu-i mai venise ciclul de secole. 

— Dar brățara era întreagă. 

— Am fost la toaletă după ce m-a percheziționat. Am avut în 
geantă şi un mic tub de lipici. 

Regina părea că rămăsese fără cuvinte. 

— Mulţumesc, a spus după o pauză destul de lungă. 

Quinn s-a urcat în spate lângă noi, destul de gol, iar eu m-am 
rezemat de el. Andre s-a urcat la volan şi am plecat de-acolo. 

Ne-a lăsat în fața casei. Ameba stătea pe scaunul ei de 
grădină, cu un pahar de vin în mână. 

Când am apărut, a pus paharul jos cu grijă şi ne-a măsurat 
din cap până-n picioare. 

— OK, nu ştiu cum ar trebui să reacționez, a spus ea într-un 
final. 

Maşina a dispărut pe nesimţite din fața grădinii, cu André 
care o ducea pe regină într-un loc sigur. Nu am întrebat unde, 
pentru că nu voiam să ştiu. 

— Iţi povestesc mâine. Camionul pentru mutat va fi aici 
mâine după-amiază, iar regina mi-a promis că va trimite 
oameni care să ne ajute cu încărcatul şi care să-l şi conducă. 
Trebuie să mă întorc la Bon Temps. 

Ideea întoarcerii acasă era atât de dulce, încât parcă îi 


simțeam gustul în gură. 

— Şi ai multe de făcut acasă? m-a întrebat Amelia în timp ce 
Quinn şi cu mine urcam scările. 

M-am gândit că Quinn putea să doarmă în acelaşi pat şi în 
noaptea asta. Eram amândoi mult prea obosiţi ca să ne 
aruncăm într-o relație; seara asta nu era cea mai propice 
pentru a începe o nouă relaţie, dacă nu începuserăm una deja. 
Poate că o începuserăm. 

— Păi, am o grămadă de nunţi la care să mă duc. Şi trebuie 
să mă întorc şi la serviciu. 

— Ai vreo cameră de oaspeţi? m-am oprit în mijlocul scărilor. 

— S-ar putea. Crezi că o să ai nevoie de una? Era dificil de 
văzut în lumina aceea slabă, dar cred că Amelia se simțea 
destul de jenată. 

— Am încercat ceva nou cu Bob, a spus ea. Dar nu a mers 
tocmai bine. 

— Unde este Bob? La spital? 

— Nu. E chiar acolo, a spus arătând către piticul din grădină. 

— Spune-mi că glumeşti. 

— Glumesc. Acesta e Bob. 

A ridicat un motan mare negru, cu pieptul alb, care stătuse 
încolăcit într-o maşină de plantat goală. Nici măcar nu-l 
observasem. 

— Nu-i aşa că e drăguţ? 

— Sigur, ia-l şi pe el. Întotdeauna mi-au plăcut pisicile. 

— Iubito, mă bucur să te aud spunând asta. Am fost prea 
obosit ca să-mi schimb forma complet. 

Pentru prima dată, mă uitam atent la Quinn. Acum avea 
coadă. 

— Categoric vei dormi pe jos în seara asta. 

— Oh, iubito. 

— Vorbesc serios. Mâine-dimineaţă vei putea reveni complet 
la forma umană, corect? 

— Desigur. M-am schimbat de prea multe ori în ultima vreme 
şi am nevoie de puţină odihnă. 

Amelia îi privea mirată coada. 


— Ne vedem mâine, Sookie. Vom face o mică plimbare, după 
care voi rămâne cu tine pentru o vreme! 

— Ne vom distra de minune, am spus eu extenuată în timp 
ce-mi târâm picioarele pe scări şi profund mulțumită de făptui 
că îmi ascunsesem cheia de la casă în lenjeria de corp. 

Quinn era prea obosit ca să observe de unde am recuperat-o 
şi că mi-am ridicat rochia. Mi-am aranjat cât am putut 
rămăşiţele rochiei în timp ce descuiam uşa. 

— Ce ne vom mai distra... 

Mai târziu, după ce am făcut un duş, iar Quinn era în baie, 
am auzit un ciocănit la uşă. Eram destul de decent îmbrăcată 
în pantalonii de pijama şi într-un maiou. Deşi mi-aş fi dorit 
mai mult decât orice să ignor ciocănind, m-am dus să deschid 
uşa. 

Bill arăta destul de bine pentru cineva care luase parte la un 
război. Smochingul nu mai putea fi purtat, dar el nu sângera, 
iar posibilele tăieturi păreau să se fi vindecat deja. 

— Trebuia să-ți vorbesc, a spus el cu o voce atât de joasă, 
încât a trebuit să ies din casă pentru a-l auzi. 

M-am aşezat pe scările coridorului, iar el a venit lângă mine. 

— Trebuie să mă laşi să-ți spun asta măcar o dată. Te-am 
iubit. Te iubesc. 

Am ridicat o mână în semn de protest, însă el a continuat: 

— Nu, lasă-mă să termin. Ea m-a trimis acolo, e adevărat. 
Dar când te-am întâlnit — şi după ce am ajuns să te cunosc — 
chiar... te-am iubit. 

Oare la cât timp după ce se culcase cu mine apăruse această 
aşa-zisă iubire? Cum puteam să-l cred când mă mințţise atât 
de bine din prima clipă în care îl cunoscusem - arătându-se 
dezinteresat pentru că putea să-mi citească pe față fascinația 
față de primul vampir pe care îl cunoscusem vreodată? 

— Mi-am riscat viața pentru tine, am spus, rostind cu greu 
cuvintele. l-am oferit lui Eric putere veşnică asupra mea, 
pentru tine, când i-am băut sângele. Am ucis pentru tine. Asta 
nu e un lucru pe care să-l iau ca pe un bun dat, care mi se 
cuvine de drept, chiar dacă tu faci asta... zilnic. Eu nu pot să 


fac la fel. Nu ştiu dacă voi reuşi vreodată să trec peste ura pe 
care ţi-o port. 

M-am ridicat încet pentru că mă durea şi, spre uşurarea mea, 
nu a făcut greşeala de a încerca să mă ajute. 

— Probabil că mi-ai salvat viața în seara asta, am spus 
uitându-mă în jos la el. Şi îți mulțumesc pentru asta, dar nu 
vreau să mai vii pe la Merlotte's, nu te mai învârti prin aceleaşi 
zone cu mine şi nu mai face nimic altceva pentru mine. Nu 
vreau să te mai văd. 

— Te iubesc, a spus el cu încăpățânare, de parcă lucrul acela 
ar fi fost atât de uimitor şi purul adevăr, iar eu ar fi trebuit să-l 
cred. 

Făcusem asta o dată şi uite unde ajunsesem. 

— Cuvintele alea nu sunt o formulă magică. Nu o să-mi 
deschidă inima în fața ta. 

Bill avea peste o sută treizeci de ani, dar în acel moment 
aveam impresia că îi puteam face față. M-am târât înăuntru, 
am închis uşa în urma mea şi m-am forțat să ajung până la 
dormitor. 

Quinn se ştergea după duş şi s-a întors să-mi arate 
posteriorul lui musculos. 

— Fără blană. Acum putem împărți patul? 

— Da, am spus şi m-am întins pe cearşaf. Quinn s-a urcat pe 
partea cealaltă şi a adormit în treizeci de secunde. După un 
minut sau două, m-am întors şi mi-am aşezat capul pe pieptul 
lui. I-am ascultat bătăile inimii. 


Capitolul 23 


— CARE ERA TREABA cu Floare de Jad? m-a întrebat Amelia 
în ziua următoare. 

Everett conducea camionul cu mobilă, iar Amelia şi cu mine îl 
urmam în maşina ei micuță. Quinn plecase în dimineața aceea 
înainte ca eu să mă trezesc, lăsându-mi un bileţel prin care mă 
anunța că urma să mă sune după ce reuşea să angajeze pe 
cineva în locul lui Jake Purifoy, şi după ce va termina şi 
următoarea afacere pe care o avea în Huntsville, Alabama - un 
Ritual de înălțare, a spus el, deşi eu habar n-aveam ce era aia. 
În încheiere a făcut un comentariu foarte personal cu privire la 
rochia mea verde-deschis, pe care nu intenționez să-l 
reproduc. 

Amelia îşi împachetase totul până când am apucat eu să mă 
îmbrac, iar Everett dădea indicaţii unor bărbați bine făcuți 
care încărcau cutiile pe care intenționam să le duc acasă în 
Bon Temps. La întoarcere, urma să donez restul de mobilă pe 
care nu voiam să o păstrez. 

Am vrut să i-o ofer lui, însă s-a uitat la falsele antichități şi a 
spus că nu erau genul lui. Am pornit imediat ce am azvârlit 
lucrurile mele la Amelia în portbagaj. Bob, motanul, dormea în 
cuşca lui pe scaunul din spate. Avea acolo câteva prosoape 
moi, un bol cu mâncare şi unul cu apă, destul de murdar. 
Tăviţa cu nisip a motanului era pe podea. 

— Mentorul meu şi-a dat seama ce am făcut, a spus Amelia 
tristă. E foarte nemulțumit de mine. 

Nu eram deloc mirată, dar mi se părea lipsit de tact să-i spun 
aşa ceva, când Amelia mă ajutase atât de mult. 

— Îi lipseşte viaţa de dinainte, am spus eu cât am putut de 
blând. 

— Aşa este, dar acum trăieşte o experiență unică, a spus 
Amelia cu o voce prin care dorea să scoată în evidenţă partea 
plină a paharului. Voi încerca să o fac pe măsura aşteptărilor 
lui. Într-un fel. 


Nu eram tocmai convinsă că aşa ceva se putea repara. 

— Pariez că în curând vei putea să-l readuci la normal, am 
spus, încercând să par cât mai încrezătoare. În Shreveport 
sunt câteva vrăjitoare foarte de treabă, care te-ar putea ajuta. 

Asta dacă Amelia reuşea să treacă peste prejudecățile cu 
privire la membrii grupului Wicca. 

— Super, a spus vrăjitoarea, cu o privire veselă. Până atunci, 
spune-mi ce naiba s-a întâmplat aseară. În detaliu. 

Îmi imaginam că astăzi aflase deja toată comunitatea celor cu 
puteri supranaturale, aşa încât puteam să spun tot. I-am spus 
Ameliei toată povestea. 

— Şi de unde a ştiut Caliatides că Floare de Jad a ucis-o pe 
Gladiola? 

— Păi... i-am spus eu, am afirmat cu jumătate de gură. 

— Şi tu de unde ai ştiut? 

— Când cei din familia Pelt mi-au spus că nu angajaseră pe 
nimeni care să le păzească casa, mi-am imaginat că criminalul 
trebuia să fie cineva trimis de Peter Threadgill, ca să mă 
împiedice să primesc mesajul de la Caliatides. Peter Threadgill 
a ştiut în tot acest răstimp că brățara trebuia să fie la Hadley. 
Poate că are spioni între oamenii reginei, sau poate că adepții 
ei mai înceți la minte ca Wybert au lăsat să le scape informaţia. 
Nu era dificil să urmăreşti mişcările celor două fete-demon pe 
care regina le folosea pe post de mesageri. Când una dintre ele 
a venit la mine să-mi transmită mesajul reginei, Floare de Jad 
a urmărit-o şi a ucis-o. Rana era destul de gravă şi, după ce 
am văzut sabia lui Floare de Jad şi cât de rapid o mânuia, 
mi-am imagina/că ea trebuia să fie candidatul ideal pentru 
postul de asasin. În plus, regina a spus că dacă Andre era în 
New Orleans, toată lumea a presupus că şi ea era tot aici. Dar 
era în afara casei mele, în pădure. 

Am tremurat când mi-am amintit asta. 

— Am ştiut sigur după ce am sunat la mai multe benzinării. 
Am vorbit cu un tip care şi-o amintea perfect pe Floare de Jad. 

— Şi de ce a furat Hadley brățara? 

— Bănuiesc că din gelozie şi din dorința de a o pune pe regină 


într-o lumină proastă. Nu cred că Hadley şi-a dat seama de 
consecințele faptei ei, iar când în sfârşit a înțeles, era prea 
târziu. Regele îşi făcuse deja planurile. Floare de Jad a 
urmărit-o pe Hadley o vreme, a prins momentul potrivit să-l 
ucidă pe Jake Purifoy şi a profitat de ocazie. A sperat ca Hadley 
să fie învinuită. Orice ar fi discreditat-o pe Hadley o discredita 
şi pe regină. Nu aveau de unde să ştie că ea îl va transforma. 

— Ce se va întâmpla cu Jake acum? Amelia părea îngrijorată. 
Îmi plăcea de el. Era un tip simpatic. 

— Se poate să mai fie încă. Doar că acum e un vampir de 
treabă. 

— Nu cred că există aşa ceva. 

— Câteodată, nici eu nu sunt foarte sigură. Pentru o vreme, 
în maşină s-a aşternut liniştea. 

— Hai, povesteşte-mi despre Bon Temps, a spus Amelia ca să 
înceapă o nouă conversație. 

Am început să-i povestesc despre oraş şi despre barul unde 
lucram, despre petrecerea de dinaintea nunţii la care fusesem 
invitată şi despre celelalte nunți care urmau. 

— Sună bine, a spus Amelia. Ştiu că m-am cam autoinvitat la 
tine. Acum, sincer, te superi? 

— Nu, am răspuns cu o grabă care m-a uimit chiar şi pe 
mine. Va fi plăcut să am companie... măcar pentru o vreme, 
am adăugat eu precaută. Ce vei face cu casa ta din New 
Orleans cât timp vei fi plecată? 

— Everett a spus că nu-l deranjează să doarmă în 
apartamentul de sus, pentru că mama lui a devenit cam 
dificilă. De când a primit slujba aceea bine plătită la 
Cataliades, îşi permite. Va avea grijă de plantele şi de lucrurile 
mele până mă întorc. Mă poate contacta oricând pe e-mail. 

Amelia avea un laptop în portbagaj; până la el, nu mai fusese 
nici un computer în casa Stackhouse. A făcut o mică pauză, 
după care m-a întrebat: 

— Cum te mai simți acum? Mă refer la fostul tău iubit şi la tot 
ce s-a întâmplat. 

Am reflectat. 


— Am rămas cu un mare gol în inimă. Dar va trece cu timpul. 

— Nu vreau să par dr. Phil+0. Dar nu lăsa să se închidă rana 
şi să rămână durerea înăuntru. 

— E un sfat bun. Sper să reuşesc. 

Lipsisem câteva zile, dar fuseseră pline de evenimente. Pe 
măsură ce ne apropiam de Bon Temps, mă întrebam dacă 
Tanya reuşise să-l facă pe Sam să-i ceară o întâlnire. Mă 
întrebam dacă trebuia să-i spun lui Sam de rolul Tanyei ca 
spion. Eric nu mai avea de ce să aibă sentimente neclare în 
ceea ce mă privea, de vreme ce marele nostru secret fusese 
aflat. Nu mai avea putere asupra mea. Se vor ţine oare cei din 
familia Pelt de promisiune? Poate că Bill va pleca într-o 
călătorie mai lungă. Poate că un țăruş îi va intra în piept în 
timpul călătoriei. 

Nu primisem nici o veste de la Jason cât timp fusesem în New 
Orleans. Mă întrebam dacă mai plănuia să se căsătorească. 
Speram ca iubita lui, Crystal, să-şi fi revenit. Mă întrebam 
dacă dr. Ludwig accepta polițe de asigurări. Şi nunta dublă de 
la Bellefleur ar trebui să fie un eveniment pe cinste, chiar dacă 
voi lucra cât timp voi fi acolo. 

Am tras adânc aer în piept. Viaţa mea nu era chiar atât de 
rea, mi-am spus eu şi am început să cred că era adevărat. 
Aveam, probabil, un nou iubit; aveam, categoric, o nouă 
prietenă; şi urmau multe evenimente pe care le aşteptam cu 
nerăbdare. Toate astea sunt lucruri bune, pentru care ar 
trebui să fiu recunoscătoare. 

Şi ce dacă eram obligată să particip la o conferință a 
vampirilor, acum, că făceam parte din anturajul reginei? Vom 
sta într-un hotel de fiţe, ne vom îmbrăca elegant, vom participa 
la întâlniri lungi şi plictisitoare, asta dacă ceea ce am auzit 
până acum despre conferințe este adevărat. 

Cât de nasol ar putea fi? 

Mai bine să nu mă gândesc la asta acum. 


